
FORORD 


I  sin  lange  Tjenestetid  hos  Kong  Christian  den  Niende  og 
Dronning  Louise,  først  som  Adjutant  og  senere  som  Chef 
for  den  kongelige  Civilliste,  har  min  kære  afdøde  Fader  ført 
nogle  omhyggelige  og  udførlige  Dagbøger.  Et  Sted  i  disse  (1893) 
skriver  han:  »Mine  Erindringer  fra  Hove  ere  kun  Smaating, 
Ubetydeligheder,  ofte  kun  en  kort  Sætning  eller  et  Ord,  der 
dog  for  mig  selv  er  nok  til  at  kunne  mindes,  hvad  jeg  vil. 
Med  Flid  har  jeg  søgt  at  undgaa  Optegnelser  af  alt,  hvad 
der  mulig  kunde  volde  Strid  og  Splid. 

Blev  jeg  en  gammel  Mand  og  kom  langt  bort  fra  Nutiden 
og  dens  Personer,  vilde  det  mulig  interessere  mig  at  supplere 
Optegnelserne  langt  fyldigere. 


Dog  er  selvfølgelig  alt,  hvad  jeg  noterer,  Sandhed,  men 
væsentlig  kun  Bagateller,  der  dog  mulig  kunne  give  et  lille 
Billede  af  det  smukke  hjærtelige  Liv,  som  nu  leves  ved  Hove.« 

Hvis  min  Fader,  som  følte  sig  knyttet  til  Kongehuset  ved 
Taknemmelighedens  og  Hengivenhedens  stærke  Baand,  havde 
levet,  vilde  han  utvivlsomt  selv  have  valgt  Hundredaaret  for 
Kong  Christian  den  Niendes  Fødsel  til  Udsendelsen  af  sine 
Erindringer  om  den  Tjenestetid,  der  for  ham  bestandig  stod 
i  Mindets  lyseste  og  skønneste  Farver. 

Dette  skulde  nu  ikke  være  saadan. 

Men  det  er  min  Overbevisning,  at  selv  uden  Bearbejdelse 
vil  et  Uddrag  af  disse  Dagbøger,  ganske  som  de  er  ned- 
skrevne, have  Krav  paa  almen  Interesse,  idet  de  spredte  Ind- 
tryk samler  sig  til  et  fyldigt  Billede  af  Livet  i  Kong  Chri- 
stians og  Dronning  Louises  lykkelige  Hjem  og  bringer  mange 
Enkeltheder  fra  Kongehusets  daglige  Liv,  som  hidtil  ikke  har 
været  kendt  udenfor  Hoffets  snævre  Kreds. 

Det  har  ved  Stoffets  Udvalg  i  det  foreliggende  første 
Bind  været  mig  magtpaaliggende  især  at  faa  det  med,  der 
tjener  til  Karakteristik,  medens  naturligvis  alt  vedrørende  pri- 
vate Forhold  er  udeladt. 

København,   den  8.   April    191 8. 

Kr istme  Rørdam. 


LØRDAG  den  2.  Mai  1891  var  min  første  »Jourdag«.  Som 
j  yngst  af  de  fire  Adjutanter  skulde  jeg  egentlig  først  have 
haft  Jour  9. — 16.  Mai,  men  et  Par  Dage  før  fik  jeg  fra  Chefen 
for  Adjutantstaben,  Oberst  Baron  Giildencrone,  Meddelelse  om, 
at  jeg  efter  H.  M.  Kongens  Ønske  skulde  melde  mig  til 
Tjeneste  allerede  den  2.,  idet  Majestæterne  faa  Dage  efter 
vilde  tiltræde  en  længere  Udenlandsrejse,  og  Kongen  ønskede, 
at  jeg  forinden  skulde  have  været  til  Tjeneste  hos  ham. 

Jeg  var  paa  Amalienborg  Kl.  9V4  Fmdg.  til  Afløsning  af 
Oberstlt.  Løvenfeldt.  Præcis  paa  Slaget  10  traadte  Kongen 
ind  i  Jourværelset.  Han  tog  os  begge  i  Haanden  og  bød  mig 
velkommen  paa  min  første  Jour. 

Jourtiden  er  fra  Kl.  10  til  2.  Men  som  Regel  meldes 
Ingen  til  Kongen  før  10V2.  Kl,  12 — 12V2  hører  Kongen  paa 
Musikken  og  ser  paa  Garden.     Kl.   i   spiser  Kongen  Frokost. 

Kl.  6  Taffel.  Paaklædning  for  Adjutanten:  Vaabenfrakke, 
Guldgehæng,  trekantet  Hat  med  rød  Fjer  og  danske  Dekora- 
tioner. 

Til  Taffel  vare:  Kongen,  Dronningen,  Prinds  Hans,  Over- 
hofmarchal  Løvenskiold,  tidligere  Overhofmesterinde  Bille-Brahe, 
Frøken  Oxholm,  Frøken  Bluhme,  Comtesse  Reventlow  (hvilke 
tre  ere  Hofdamer  hos  Dronningen),  Kapt.  Faurschou  og  Prlt. 
Wedel  (begge  vagthavende  Gardeofficerer)  og  jeg.  ]^^  havde 
Frøken  Oxholm  tilbords.     Kongen  drak  et  Glas  med  mig. 

Kongen  kom  med  flere  spøgefulde  Bemærkninger.  Frøken 
Oxholm  bemærkede,  at  hun  ikke  satte  videre  Pris  paa  at  gaa 
i  Theatret  paa  Grund  af  Varmen  og  de  mange  Mennesker; 
hun  hyldede  den  afdøde  Konge  af  Bayerns  Princip  (han,  der 
druknede   sig),   at  Idealet   for  at   gaa  i  Theatret  var  at   kunne 

sidde  der  som  ganske  ene  Tilskuer,  hvortil  Kongen  spøgende 
bemærkede,  at  den,  der  havde  opfundet  dette  Princip,  heller 
ikke  hørte  til  de  allermest  normale  blandt  Menneskeheden. 

Kl.  9^/2  The  hos  Dronningen.  Tilstede:  Kongen,  Dron- 
ningen, Prinds  Hans,  tidl.  Overhofmesterinde  Bille-Brahe,  Com- 
tesse  Reventlow,  Frøken  Bluhme  og  Ego. 

Efter  Theen  spilledes  der  Lou  (Kapt.  Boeck  havde  et  Par 
Aftener  før  givet  mig  nogen  Instruktion  heri).  Da  vi  havde 
spillet  noget,  kom  Prinds  Valdemar,  Prindsesse  Marie  og  hendes 
Søster  Prindsesse  Marguerite.  Spillet  fortsattes,  og  Konversa- 
tionen gik  da  navnlig  paa  Fransk. 

Efter  Louen  sagde  Kongen:  »De  taler  jo  fremmede  Sprog. 
Maa  jeg  præsentere  Dem  for  Prindsesse  Marguerite.«  Prind- 
sessen  var  overordentlig  nydelig  og  vindende. 

Sluttelig  serveredes  forskjellige  Forfriskninger:  Frugter  m.  v., 
Vin  samt  Risengrød  med  Fløde. 

Kl.  1 1  trak  Herskaberne  sig  tilbage.  En  fornøjelig  Dag, 
som  jeg  altid  vil  mindes  med  Glæde. 

Om  Formiddagen  Kl.  12,  da  de  fire  Gardeofficerer  meldte 
sig  til  mig,  var  Prinds  Christian  en  af  de  fire. 

Søndag  3.  Mai.  Jeg  fulgte  Kongen  og  Prinds  Valdemar  i 
Garnisonskirke,  hvor  Pastor  Fenger  prædikede  smukt  og  varmt. 
Endvidere  var  i  Kongestolen:  Kronprindsen,  Kronprindsessen 
og  de  6  ældste  Børn  (Prindserne  Christian,  Carl  og  Harald, 
Prindsesserne  Louise,  Ingeborg  og  Thyra).  Desværre  kan 
Dronningen  paa  Grund  af  mangelfuld  Hørelse  ikke  have  Glæde 
af  at  komme  i  Kirke. 

Kl.  4^/2  kørtes  i  Gallavogne  til  de  Massmannske  Søndags- 
skolers Højtid  i  Frue  Kirke. 

Umiddelbart  efter  Hjemkomst  fra  Kirken  Taffel  Kl.  6. 
Stort  Taffel,  hvori  bl.  a.  deltog  Kronprindseparret  med  de 
ældste  Børn,  Prinds  Valdemar,  Prindsesserne  Marie  og  Mar- 
guerite, Prinds  Hans  og  adskillige  af  Hoffets  Herrer  og  Damer. 

Talte  efter  Taflet  baade  med  Kongen  og  Dronningen,  der 
taler  saa  venligt  med  Alle. 

Kl.  9V2  The  hos  Dronningen;  her  tilstede  alle  de  Konge- 

lige,  der  havde  været  ved  Taflet,  samt  enkelte  af  Hoffets 
Herrer  og  Damer.  Ved  Theen  hos  Dronningen  er  Tjener- 
personalet ikke  tilstede,  idet  den  tjenstgjørende  Dame,  der 
iaften  var  Frøken  Oxholm,   serverer  Theen  m.   v. 

Kongen  spurgte,  om  jeg  spillede  Whist.  ]eg  svarede:  »Ja, 
men  daarligt,«  og  der  spilledes  da:  Kongen,  Frøken  Bluhme, 
Baron   Blixen-Finecke  og  jeg.     Kongen  var  livlig  og   munter. 

Derpaa  indtoges  Forfriskninger  som  sædvanlig. 

Mandag  4.  Mai.  Kl.  2^2  Eftmdg.  kjørtes  til  Toldboden, 
hvor  alle  Ministrene,  Hoffets  Herrer  og  Damer,  russisk  Minister 
Grev  ToU  og  Gemalinde  vare  mødte  for  at  tage  Afsked  med 
Majestæterne.  Medlemmerne  af  den  kongehge  Familie  selvfølgelig 
tilstede.  Kongen  sagde  mig  venligt  Farvel  og  »paa  glædeligt 
Gjensyn«.  Vejret  Graavejr  med  Ruskregn.  Kl.  3  lagde  Skibet 
fra.  Kongen  og  Dronningen  stode  ved  Rælingen  og  hilsede 
venligt.  Følget  bestaar  af:  Kammerherre  Castenskjold  og 
Baron  Giildencrone.  Rejsen  gjælder  Hertugen  og  Hertuginden 
af  Cumberland  i  Gmunden;  efter  et  tre  Ugers  Ophold  der 
tager  Kongen  til  Badekur  i  Wiesbaden. 

Jeg  meldte  mig  til  Tjeneste  hos  Kronprindsen,  der  bad  mig 
møde  næste  Formiddag  Kl.  10  i  det  kronprindselige  Palais  paa 
Amalienborg. 

Kl.  5^/2  Taffel  hos  Kronprindsen.  Jeg  havde  den  Ære  at 
sidde  ved  Siden  af  Prindsesse  Louise,  en  nydelig  og  saare 
vakker  ung  Prindsesse,  der  talte  livligt  om  mange  Ting. 

Tirsdag  5.  Mai.  Kl.  10 — i  i  Jourtjeneste  hos  Kron- 
prindsen. 

Kl.  5^/2   Taffel  hos  Kronprindsen. 

Efter  Taflet  talte  jeg  med  Kronprindsessen.  Samtalen 
faldt  paa  Spøgeri ,  og  Kronprindsessen  fortalte  da  om  en 
Mand  i  Kappe,  der  viste  sig  paa  et  af  Stockholms  Slotte, 
naar  en  Ætling  af  Vasaslægten  døde.  Kronprindsessen  og  lige- 
ledes Prindsesse  Louise  havde  set  denne  Spøgelsesmand;  Prind- 
ses.sen  havde  næste  Formiddag  fortalt  derom,  og  man  havde 
da   sagt:    saa  er  én    af  Vasaslægten  død,  og   om    Aftenen  var 


12 

der  kommen  Meddelelse  om,  saavidt  jeg  mindes,  en  russisk 
Storfyrstindes  Død. 

Jeg  sov  imidlertid  godt  oppe  i  Adjutantværelset  i  Chri- 
stian den  /des  Palais,  der  kun  har  den  eneste  levende  Beboer: 
Kongens  jourhavende  Adjutant. 

Om  Morgenen  kom  Telegram,  at  Kongen  og  Dronningen 
efter  en  udmærket  Overrejse  havde  naaet  Liibeck  og  var  rejst 
videre  ad  Gmunden  til. 

Onsdag  6.  Mai.  Meldtes  til  Audiens  hos  Kronprindsen : 
Ministrene  Estrup,  Bahnson,  Nellemann,  Ravn  og  Scavenius. 
Endvidere  tidligere  Stiftamtmand  Bille-Brahe,  Direktør  Vedel 
i  Udenrigsministeriet  og  Cabinetssekretairen.  Hos  Kronprindsen 
meldes  de  Audienssøgende,  eftersom  de  komme,  ikke  efter 
Rang. 

Kl.  5V2  Taffel.  Ingen  fremmede  Gjæster.  Jeg  havde  Frøken 
Wedel-Heinen  til  Bords.  Prinds  Carl,  der  snart  skal  med  Cor- 
vetten  »Dagmar«  til  Middelhavet,  fortalte  en  pudsig  Historie. 
En  af  Folkene,  Lehnsgreve  Lerche,  blev  af  en  Underofficer  om- 
bord spurgt,  om  han  ikke  var  kjendt  med  Landvæsenet.  »Jo- 
vel,« svarede  den  unge  Greve.  »Saa  maa  De  passe  de  to 
Svin,  vi  har  ombord.« 

Efter  Taflet  talte  jeg  med  Kronprindsessen,  som  sagde,  at 
Prinds  Harald  havde  megen  Lyst  til  at  blive  Officer,  og  at 
Tiden  jo  vilde  vise,  om  det  skulde  lykkes  for  ham. 

Kl.  8^/2  modtoges  Kronprindsen  af  Sverrig  paa  Banegaarden 
af  Kronprindsen  og  Kronprindsessen.  Han  kommer  tilbage  efter 
en  Rejse  i  Orienten  (Ægypten). 

Kl.  9  Souper  for  Kronprindsen  af  Sverrig.  Indbudte  vare 
Prinds  Valdemar,  Prindsesserne  Marie  og  Marguerite  .samt  ad- 
skillige Herrer  og  Damer,  deriblandt  den  svensk-norske  Minister 
med  Frue  og  to  Døtre. 

Den  svenske  Kronprinds  var  meget  alvorlig;  det  har  han 
overhovedet  været  de  Gange,  jeg  har  set  ham  (saaledes  ved 
Udstillingen  i    1888). 

Den  unge  Baron  Blixen- Finecke,  der  har  ledsaget  den 
svenske  Kronprinds  paa  Rejsen,  fortalte  en  Del  om  Opholdet 

1  Ægypten,  bl.  a.  om  hvorledes  Ægypterne  og  særlig  Damerne 
forstaa  at  spise  uden  andre  Remedier  end  Mngrene  og  gjøre 
det  saa  behændigt,  at  Sauce  og  lignende  ikke  løber  ned  over 
Hænderne,  hvilket  selvfølgelig  hænder  den  »klodsede«  Euro- 
pæer, der  ikke  kan  putte  Mad  i  Munden  uden  ved  Hjælp  af 
Kniv  og  Gaffel. 

Torsdag  7.  Mai  (Christi  Himmelfartsdag).  Kl.  11  fulgtes 
Kronprindsen  af  Sverrig  ombord  paa  Damperen  til  Malmø. 

Kl.  5V2  større  Taffel,  hvortil  indbudt  bl.  a.  Prinds  Valdemar, 
Prindsesserne  Marie  og  Marguerite  og  Prinds  Hans. 

Kronprindsens  unge  Hofchef,  Grev  Moltke,  er  Broder  til 
Lehnsgreven  paa  Bregentved  og  en  smuk  Repræsentant  for 
den  for  sin  Elskværdighed  bekjendte  Moltkeske  Slægt. 

Fredag  8.  Mai.  Audiens  havde  bl.  a.  Kammersanger 
Simonsen,   der  drager  paa  Besøg  til  Stockholm. 

Kl.  5V2  Taffel  (det  er  den  almindelige  Taffeltid  hos  Kron- 
prindsen). 

Kl.  7  i  det  kgl.  Theater,  hvor  jeg  saa  Vilhelm  Tell.  Hele 
Kronprindsens  Familie  var  der.  Schram  bliver  gammel,  men 
Musikken  som  altid  skjøn.  Den  gode  Gessier  (Schram)  havde 
et  Par  mildest  talt  uanstændig  gamle,  slidte,  ubørstede  Tran- 
støvler paa. 

Mandag  i.  Juni.  Kl.  10— i  Audienstid.  Til  Taffel  Kl.  6 
var  indbudt  Hs.  Kgl.  Højhed  Landgreven  af  Hessen  (Dron- 
ningens Brodersøn),  der  opholdt  sig  i  Byen  paa  Gjennemrejse 
til  Island.  Den  stakkels  unge  Mand  er  helt  blind  paa  det  ene 
Øje  og  skimter  kun  ganske  svagt  med  det  andet.  Grev 
Moltke  og  jeg  modtog  ham  nede  ved  Døren.  Hans  Kavaler, 
en  tysk  Baron,  ledsagede  ham  ikke  med  særlig  stor  Omhu. 
Han  var  nær  løben  ind  i  det  store  Spejl  paa  Trappeafsatsen 
op  til  iste  Sal.  Jeg  maatte  raabe  et  hurtigt  >.Rechts!-  Kron- 
prindsen kom  da  ud  og  tog  ham  under  Armen. 

Efter  Bordet  talte  Kronprindsessen  en  Del  med  mig  og 
udviklede,    hvor   meget   det    laa   hende  paa    Hjerte,    at    Prinds 

Christian  kom  ud  i  fremmede  Omgivelser  og  fik  noget  Men- 
neskekundskab. Intet  var  hende  saa  modbydeHgt  som  »Spyt- 
sHkkeri«.  I  den  Stilling,  han  mulig  engang  kom  til  at  be- 
klæde, var  det  af  den  største  Betydning,  at  han  virkelig  kunde 
bedømme  Mennesker  og  ikke  lade  sig  daare.  Det  var  hende 
saa  meget  om  at  gjøre,  at  han  udvikledes  som  Person;  at  han 
bevarede  det,  der  var  ejendommeligt  for  ham  som  Menneske. 
Det  var  hendes  Formaal  overfor  alle  hendes  Børn. 

Tirsdag  2.  Juni.  Til  Audiens  vare  bl.  a.  de  to  Biskopper 
Fog  og  Schousboe,  der  bl.  a.  talte  om  gamle  Stiftsprovst 
Rothe,  som  siges  at  ville  trække  sig  tilbage,  og  hvem  de  gav 
et  meget  smukt  Lov.  »Han  vil  blive  savnet  i  den  danske 
Kirke,«   udtalte  Fog. 

Taffel  Kl.  5^/2.  Gjæster:  Biskop  Schousboe,  Oberstlieutenant 
Søltoft  (Sekretair  i  den  nylig  nedsatte  Generalkommission),  Pro- 
fessor Plum  og  Pastor  Fenger. 

Oberstlieut.  Søltoft  røg  en  Cigar  oppe  hos  mig  og  fortalte 
om  Oberst  Vaupel,  der  skrev  i  en  Korrektur,  at  han  den 
29.  Juni  1864  (Ais'  Fald)  saa  General  Steinmann  med  hele 
sin  Stab  i  plein  Carriére  tage  Vejen  til  Stegenæs,  medens  det 
var  Vaupel  selv,  der  kom  i  plein  Carriére  paa  sin  Regiments- 
chefs Hest,  som  han  uden  videre  havde  taget,  og  hvorved 
foranledigedes,  at  Regimentschefen  blev  taget  til  Fange.  Søl- 
toft var  dengang  Adjutant  hos  Steinmann. 

Onsdag  3.  Juni  (Kronprindsens  Fødselsdag).  Stillede  Kl.  10 
i  Forgemakket.  En  dejlig  stor  Kurv,  pyntet  med  gule  Roser 
(Marchal  Niel)  fra  Gartneriet  paa  Charlottenlund,  kom  bl.  m.  a. 
ind  til  Kronprindsen. 

Fødselsdagen  skulde  efter  gammel  Skik  fejres  paa  Fredens- 
borg.    Kl.  11V4  kjørte  vi  fra  Amalienborg. 

Det  gik  i  skarpt  Trav  ad  Østerbrogades  nye  Beton- Bro- 
lægning. Vejret  var  straalende  Skjærsommervejr.  Ude  paa 
Banegaarden  var  foruden  Prinds  Valdemar  og  Prindsesserne 
Marie  og  Marguerite  adskillige  indbudte  Gjæster:  Overhof- 
marchal    Løvenskiold    med    Frue,    Baron    Blixen-Finecke    med 

Frue,  Kammerherre  Rothe,  Departementschef  Vedel  i  Uden- 
rigsministeriet,  General  von  der  Maase. 

Kl.  1 1 V2  afgik  Extratoget,  der  naaede  Fredensborg  paa 
^/4  Time.  Frugttræerne  stode  i  deres  fulde  Flor,  oversaaede 
med  Blomsternes  hvide  Snetæppe.  Solen  skinnede.  Sundet 
laa  blaat  og  frisk.  Luften  var  lun  og  mild.  En  dejlig  dansk 
Sommerdag. 

I  den  bekjendte  Havesal  indtoges  en  staaende  Dejeuner. 
Kongen  giver  den  Dag  Traktementet,  der  for  største  Delen 
var  ført  derned  pr.  Vogn  fra  Kjøbenhavn. 

Efter  Dejeuneren  spadserede  hele  Selskabet  i  den  skjønne 
Have  foran  Slottet  (Marmorhaven).  Vejret  smilede  stadig  til 
det  kongelige  Fødselsdagsbarn  og  alle  de  mange  Gjæster,  der 
for  nogle  Timer  færdedes  paa  det  gamle  minderige  Slots 
Grund.  Jeg  talte  længe  med  Prinds  Christian,  der  fortalte  om 
de  Rekrutter,  for  hvilke  han  er  Tropslærer  ved  Garden. 

Prindsen  yttrede,  at  han  hoLlt  mest  af  at  være  i  Uniform. 
Den  klæder  ham  ogsaa  udmærket. 

Kl.  5  stort  Taffel,  hvortil  indbudt  flere  Freden sborgere: 
Prlt.  Hansen,  Slotsforvalter  Kapt.  Jastrau,  Amtmand  Vedel, 
Oberstlt.  Vestergaard  (Trafikinspektør)  m.  fl. 

Kl.  7V4  fra  F'redensborg  pr.  Extratog.    Kl.  8  i  Kjøbenhavn. 

Torsdag  4.  Juni.  Da  Kapt.  BuU  og  jeg  spiste  Frokost 
(skaaret  Smørrebrød,  Kaffe  og  Kage),  gjorde  Prindsesserne  Louise 
og  Ingeborg  os  en  lille  Visit  og  vare  saa  elskværdige  at  hjælpe 
os  med  Frokosten.  Særlig  Stykkerne  med  Sardin  paa  gjorde 
Lykke  hos  de  to  unge  Prindsesser.  Kapt.  Bull  fortalte,  at  da 
Prindsesse  Louise  var  11  å  12  Aar  gammel,  havde  hun  skrevet 
et  Brev  til  ham  for  at  opmuntre  ham  under  en  Halssygdom. 
Brevet  begyndte  saaledes:  vKjære  Kapitain  Bull !  Jeg  haaber, 
at  De  har  det  værre.«  Prindsessen  morede  sig  ved  at  mindes 
det  og  kunde  endnu  ikke  forstaa,  hvorledes  hun  var  kommen 
til  at  skrive  »værre«  istedetfor  »bedre«.  Men  for  Bull  havde 
det  Brev  været  Medicin;  han  kom  trods  sin  ynkelige  Stilling 
til  at  le  saaledes,  at  der  gik  Hul  paa  Bylden  i  Halsen,  og 
Sygdommen  var  forbi. 

Kl.  2  forlagdes  Residensen  til  Charlottenlund  Slot.  Dette 
havde  alt  tidligere  været  paatænkt,  men  det  kolde,  urolige 
Vejr  lod  det  først  nu  blive  til  Virkelighed. 

Paa  Touren  ud  ad  Strandvejen,  der  iøvrig  laa  saa  lys  og 
venlig,  velsignede  jeg  just  ikke  Dampsporvognen.  Det  har  jeg 
aldrig  gjort.  Et  Monstrum,  der  burde  sænkes  i  Øresunds 
Vover  og  kun  leve  som  en  styg  Erindring  om,  hvorledes  et 
Aktieselskab  har  spoleret  en  af  Kjøbenhavns  Stoltheder: 
Strandvejen,  en  af  de  smukkeste  Promenader  baade  inden-  og 
udenrigs. 

I  Charlottenlund  boer  Adjutanten  i  den  2den  Bygning  til- 
højre for  Opkjørslen  til  Slottet,  ovenover  Gartneren.  To  smukke, 
venlige  Værelser.  Man  sidder  som  midt  i  en  Blomsterbouket 
mellem  de  dejlige  grønne  Bøge  og  Ege.  Hist  titter  Sundet 
frem.  Her  damper  en  Sunddamper,  hist  hvide  Sejl.  Droslen 
slaaer  sine  Triller  udenfor  Vinduet.  Svalerne  krydser  kvi- 
drende gjennem  Luften.  Insekter  summer  mellem  Løvet. 
Glade  Skovgjæster  svinger  op   ad  Skovveien    forbi  Pavillonen. 

Kl.  5V2  Taffel.  Jeg  havde  den  Ære  at  have  Prindsesse 
Louise  tilbords  og  sad  mellem  hende  og  Kronprindsessen.  Spise 
salen  oppe  paa  iste  Sal.  Henrivende  Udsigt.  Ned  gjennem 
Alleen  ude  i  Sundet  rejser  det  vordende  Middelgrundsfort  sig 
af  Voverne.  Salen  smykket  med  mange  Oliemalerier  af  den 
oldenborgske  Stamme.  Alle  glade  over  at  være  kommen  ud  i 
Skoven,  men  enige  om,  at  der  er  lunere  inde  paa  Amalienborg. 

Fredag  5.  Juni  (Grundlovsdag).  Ikkun  Cabinetssekre- 
tairen  (Rosenstand)  havde  Audiens.  Da  jeg  meldte  ham,  over- 
bragte jeg  Kronprindsen  et  fra  Marineministeriet  modtaget 
Telegram  om,  at  Corvetten  Dagmar  (Cadetskibet,  hvormed 
Prinds  Carl  er)  var  afsejlet  fra  Lissabon  og  alt  vel. 

Vejret  smukt.  Solskin  og  ret  mildt.  Man  var  glad  over 
at  kunne  holde  Grundlovsfest  ude  i  den  grønne  Skov.  Følgerne 
af  den  store  Fest  i  Kongens  Have  og  Socialisternes  Fest  paa 
P'ælleden  sporedes  i  et  af  en  Grundlovsdag  at  være  forholdsvis 
ringe  Antal  Skovgjæster.  Jeg  talte  de  Kjøretøjer,  som  Kl.  2 
Eftmdg.  i  Løbet   af  fem  Minutter  passerede  forbi  paa  Strand- 


17 

veien;  det  var  dog  kun  13,  hvortil  kom  adskillige  Bicyclister 
(Herrer  saavelsom  Damer)  og  Fodgængere. 

Efter  Taflet  gik  Premierlieutenant  Skibsted  (en  vakker, 
ung  Officer)  og  jeg  ned  til  Stranden.  Det  var  bleven  mildt, 
dejligt  Vejr.  Søen  laa  blank  som  et  Spejl.  Syd  paa  knejsede 
Kjøbenhavns  Huse  og  Kirker,  som  om  vi  stod  lige  i  dens 
Udkant.     En  skjøn  dansk  Sommeraften  ved  Øresund ! 

Inden  The  tog  Prinds  Christian  afsted.  Fra  Thebordet  for- 
synede han  sig  først  med  et  Par  Stykker  Sukker  til  sin  Hest 
og  -styrkede«  sig  derefter  selv  med  et  Par  Stykker  Smørre- 
brød og  et  Glas  Mælk.  Lidt  efter  at  han  havde  sagt  Farvel, 
kom  Kronprindsessen  aandeløs  tilbage  og  sagde,  at  hun  var 
kommen  tidsnok  til  endnu  at  faa  et  Glimt  af  »Christian«, 
Af  de  spøgende  Bemærkninger,  som  faldt  mellem  hende  og 
Prindsesse  Louise,  maa  jeg  formode,  at  Kronprindsessen  ved  at 
løbe  ned  gjennem  Haven  og  overvinde  forskjellige  Hindringer 
plejer  paa   lignende  Vis   at  tilvinke  Prindsen  et   sidste  Farvel. 

Lørdag  6.  Juni:  Kl.  10  Formiddag  meldte  jeg  mig  fra 
Tjeneste,  afløst  af  Capt.  Boeck.  Kronprindsessen  var  ogsaa 
tilstede  og  sagde  venligt  Farvel. 

Vi  ventede  lidt  i  den  saakaldte  Jourstue,  der  er  smykket  med 
Billeder  fra  Formælingen  i  Rusland,  Formælingen  i  England, 
fra  Slottet  i  Athen  o.  s.  v. 

Kronprindsens  Bibliothek  er  ogsaa  saare  hyggeligt,  navnlig 
en  Vinteraften  med  Ild  i  Kaminen  og  tændt  Lampe.  Begge 
Fag  Vinduer  med  malede,  dekorerede  Glasruder. 

Lørdag  27.  Juni  1891.  Kl.  9V2  mødte  Vognen  med 
den  røde  Kudsk  for  at  kjøre  mig  til  Charlottenlund  Slot, 
hvor  jeg  skal  have  Jour  hos  Kronprindsen,  da  Kongen  og 
Dronningen  først  vender  hjem  fra  Udlandet  den  30.  ds.  Af- 
løste Løvenfeldt,  med  hvem  jeg  meldte  mig  paa  Slaget  10 
hos  Kronprindsen. 

—  —  Kl.  5V2  Taffel.  Jeg  havde  Frøken  Wedel- Heinen 
tilbords.  Hun  fortalte  i  Anledning  af  den  franske  Escadres 
Komme,  at  da  de  Kongelige  forrige  Aar  havde  været  ude  at  se 

Rørdam :    Hofliv.  2 

den  amerikanske  Escadre,  der  laa  her  paa  Rheden,  havde  man 
(de  amerikanske  Officerer)  ikke  turdet  lade  de  kongeHge  Gjæ- 
ster  komme  ned  paa  et  Mellemdæk,  der  var  belagt  med  Ma 
troser,  fordi  disse  »ikke  var  ganske  sikkre«  ;  det  var  Skrab- 
sammen allevegne  fra,  af  hvem  man  kunde  vente  sig  alt  i 
Retning  af  Haandgribeligheder  m.  v.     En  net  Marine! 

Til  Theen  Kl.  9  indfandt  Prindsesse  Marie  sig.  Hun  var 
livlig  og  munter  tiltrods  for,  at  hun  samme  Dag  havde  til- 
bagelagt Vejen  fra  Bernstorff  til  Helsingør  tilfods.  Hun  var 
gaaet  ganske  ene  og  havde  været  inde  flere  Steder  undervejs 
for  at  faa  sig  lidt  at  leve  af.  Man  havde  ikke  kjendt  hende 
og  derfor  ikke  behandlet  hende  som  kongelig  Person,  hvilket 
højlig  havde  moret  hende.  Prindsessen  er  overordentlig  livlig, 
naar  hun  saaledes  sidder  i  en  snæver  Kreds;  hun  fortæller 
kvikt,  har  aabenbart  megen  Sands  for  det  komiske.  Da  hen- 
des Fader,  Hertugen  af  Chartres,  forleden  rejste  herfra,  kom 
en  Dame  løbende  med  et  Brev,  just  som  Toget  satte  sig  i 
Bevægelse;  hun  kunde  ikke  naa  Postvognen,  men  rakte  Brevet 
tii  Hertugen,  der  stod  i  Coupévinduet,  og  sagde:  »Aa,  den 
Herre  vilde  da  ikke  være  saa  venlig  at  sørge  for,  at  dette 
Brev  kommer  i  Postvognen;  jeg  kan  ikke  naa  at  faa  det  lagt 
i.«  Hertugen  tog  Brevet,  nikkede  venligt  og  hilste.  Bemeldte 
Dame  har  næppe  haft  Anelse  om,  at  det  var  en  Hertug,  der 
var  hendes  Postillon  d'amour.  Thi  selvfølgelig  har  det  været 
et  Kjærestebrev.  Prindsesse  Marie  og  det  øvrige  civilklædte 
Følge  havde  moret  sig  kostelig  over  den  lille  Scene. 

Ved  Theen  blev  bl.  a.  talt  om  Morderen  Philipsens  fore- 
staaende  Dom  ved  Højesteret,  der  ventes  paa  Mandag.  Kron- 
prindsen  syntes  ikke  at  være  stemt  for  Benaadning,  og  unægte- 
lig er  det  et  af  de  mest  raffinerede  Mord,  som  Danmarks 
Retshistorie  til  Dato  kan  opvise. 

Søndag  28.  Juni.  Bygevejr  næsten  hele  Dagen.  Kron- 
prindsen  i  Gjentofte  Kirke.  Paa  Landet  kommer  Adjutanterne 
ikke  med  i  Kirke,  jeg  veed  ikke  af  hvilken  Grund,  thi  det 
vilde  dog  være  rart  at  følge  med  ligesom  inde  i  Byen.  Kapt. 
Boeck  havde  dog  tidligere  sagt  mig  det. 

Til  Taflet  var  bl.  andre  Gjæster  Stiftsprovst  Rothe  —  den 
gamle  Mand  er  nu  næsten  fuldstændig  døv  —  Fabrikant  Bing, 
der  som  Industriforeningens  Næstformand  nylig  havde  vist 
Kronprindsen  og  Kronprindsessen  om  i  Rococo  Udstillingen. 
Efter  Taflet  bødes  Cigarer  i  Havesalen.  Jeg  talte  længe  med 
Kronprindsessen,  der  fortalte  om  den  nys  stedfundne  Brand  i 
hendes  Værelser  i  Palaiset  paa  Amalienborg.  Prindsessen 
havde  ved  den  Lejlighed  mistet  et  Portræt  af  sin  Fader,  Carl 
XV,  paa  hvilket  hun  satte  overordentlig  Pris,  samt  flere 
hollandske  Malerier,  der  var  aldeles  uerstattelige,  en  stor 
Mængde  Breve  foruden  mange  Smaating,  der  ogsaa  vare 
kjære  Erindringer.  Vi  talte  om  Slottets  Brandfarlighed.  Jeg 
mente,  at  denne  truende  Fare  maatte  og  kunde  afhjælpes; 
Kronprindsessen  betvivlede,  at  det  vilde  ske. 

Theen  livlig.  Prindsesse  Marie  og  Prinds  Christian  vare  Gjæ- 
ster. Prinds  Christian  havde  travlt  med  at  skrive  en  Sygemelding 
til  Livgardens  Bataillon.     Prindsen  havde  faaet  en  daarlig  F'od. 

Forøvrigt  er  den  hele  eller  halvanden  Time  ved  og  efter 
Theen  en  fornøjelig  Tid;  man  samtaler  om  alt  muligt  og 
umuligt  som  i  et  andet  hyggeligt  Familiehjem. 

Mandag  29.  Juni.  Fulgte  Kl.  9V4  Fmdg.  Kronprindsen 
og  Kronprindsessen  til  Amalienborg,  hvor  Kronprindsen  gav 
Audiens. 

Telegram  fra  Gmunden.  at  Kongen  og  Dronningen  ikke 
kommer  imorgen,  men  først  den  4.  Juli,  da  Dronningen  har 
forvredet  sin  Fod  let  og  maa  ligge  med  Isomslag  paa  den. 

Mange  til  Audiens.  Meddelelse  fra  Højesteret,  at  Mor- 
deren Philipsen  var  dømt  til  Døden. 

Ved  Taflet  var  tilstede  Frøken  Worsaae,  der  tilligemed  sin 
Søster  ere  Prindsesse  Louises  Veninder,  Denne  Frøken  \V. 
gjorde  ogsaa  et  meget  tiltalende  og  elskværdigt  Lidtryk. 

Da  vi  om  Aftenen  gik  fra  Theen,  aabnede  en  Torden- 
byge atter  sine  Sluser;  Kronprindsen  hentede  da  selv  en  Pa- 
raplui  til  Premierlieutenant  Krieger  og  mig,  saaledes  at  vi 
naaede  vort  Hus  i  god  Behold.  Krieger  røg  en  Cigar  inde 
hos  mig. 

Da  vi  mødte  til  Theen  om  Aftenen,  stode  Prindsesse  Louise 
og  Frøken  Worsaae  paa  Trappen,  lige  hjemkomne  fra  en  Kjøre- 
tour  og  stærkt  optagne  af  at  have  passeret  Dammen  ved 
Hjortekjærshuset,  hvor  en  Baad  var  kæntret  med  fem  unge 
Mennesker  (Polyteknikere,  der  laa  paa  Opmaaling),  hvoraf  de 
to  vare  druknede.  Stakkels  unge  Mennesker  og  ulykke- 
lige Forældre!  Vorherre  bevare  En  for  nogensinde  at  faa 
et  saadant  forfærdeligt  Budskab. 

Tirsdag  30.  Juni.  Efter  Taflet  laa  jeg  nede  ved  Stran- 
den og  glædede  mig  ved  den  deilige  Sommeraften  og  ved  at 
kunne  kigge  ind  til  Kjøbenhavn  til  Østerbro,  hvor  mit  Hjærte 
altid  er.  Henne  til  højre  soppede  nogle  Smaapiger  og  stæn- 
kede hinanden  med  Vand,  hvilket  foranledigede  en  til  venstre 
for  mig  placeret  Herre  til  at  love  dem  »en  Dragt  Prygl,  naar 
de  kom  hjem  —  hvis  det  var  hans.« 

Til  Theen  om  Aftenen  kom  Prindsesse  Marie. 

Da  jeg  efter  Theen  vilde  lægge  et  Brev  i  Postkassen  ved 
Bomhuset,  stod  der  en  Herre  ved  Gittret  ud  mod  Vejen. 
»Staar  De  der  og  patrouillerer,  Krieger, «  fik  jeg  kun  halvt 
fuldendt,  da  jeg  afbrødes  af  Kronprindsens  »Godaften«.  Lidt 
efter  kom  Krieger  til,  og  vi  fulgte  da  Kronprindsen  paa  en 
lille  Promenade  om  i  Skoven.  Vejret  var  herligt.  Kronprindsen 
fortalte  bl.  a.  om  et  Besøg,  han  i  sin  Tid  havde  aflagt  i  Tyrol 
hos  den  her  bekjendte  Rainerske  Sangerfamilie,  og  hvorledes 
man  havde  været  saa  glad  ved  at  faa  en  Hilsen  her  fra  Dan- 
mark, at  man  ikke  vilde  slippe  ham  igjen.  Og  om  en  Fest 
i  Rusland  hos  en  af  de  rige  Magnater,  der  havde  indbudt  en 
Zigeunertrup  til  at  divertere  Selskabet  med  Sang  og  Dans. 
En  af  Gjæsterne,  en  Hertug,  forelskede  sig  ved  den  Lejlig- 
hed i  en  Zigeunerske,  drog  efter  Truppen  og  giftede  sig 
senere  med  hende. 

Onsdag  i.  Juli.  Kl.  9^/4  fulgte  jeg  Kronprindsen  og  Kron- 
prindsessen  ind  til  Amalienborg,  hvor  den  franske  Escadrechef, 
Kontreadmiral  Gervais,  modtoges  i  Audiens  Kl.  12  først  af 
Kronprindsen  og  dernæst  af  Kronprindsessen.    En  høj,  alvorlig 

Mand,  der  nok  kunde  se  ud  til  at  have  en  Portion  Energi 
indenfor  Vesten.  Der  var  hverken  noget  særUg  fransk  eller 
særlig  sømandsmæssigt  over  hans  Ydre. 

Kl.  3  kjørtes  tilbage  til  Charlottenlund.  Ved  Taflet  drøf- 
tedes det  Indtryk,  Franskmændene  havde  gjoit.  Efter  Taflet 
røges  Cigar  ude  i  Haven.  Særlig  imponerende  ere  de  tre 
mægtige  Fyrretræer  foran  Slottet,  tre  dejlige  Træer,  som 
Kronprindsen  sagde  vare  plantede,  da  Slottet  byggedes,  og 
som  altsaa  ere  over  hundrede  Aar  gamle. 

Prinds  Haralds  Lærer,  Cand.  Vaupel,  yttrede,  at  han 
gjerne  vilde,  at  jeg  skulde  komme  ud  at  overvære  den  Examen, 
som  Prindsen  snart  skulde  have. 

Torsdag  2.  Juli.  Kronprindsen  og  Kronprindsessen  med 
Følge  kjørte  Kl.  11^/2  til  Palaiset  paa  Amalienborg  og  derfra 
til  Toldboden.  Kl.  i  gik  vi  ombord  i  to  smaa  Dampchalupper, 
der  førte  os  ud  til  den  franske  Escadre,  der  laa  sydost  for 
Trekroner.  Da  vi  naaede  ud  derforbi,  fik  vi  flere  nærgaaende 
Søer  ind  over  os.  Først  besteges  Pantserskibet  »Marengo«, 
en  gammel  »Herre«  fra  1868.  Lokaliteterne  m.  v.  besaaes  og 
fremviste  ingen  Mærkværdigheder,  naar  undtages  de  smaa 
nette,  af  Matroserne  forarbejdede  Tæpper,  der  laa  foran 
Dørene.  Paa  Skibet,  der  er  Admiralskib,  fandtes  en  Del  Syge 
i  Lazarethet.  Forskjellige  Forfriskninger,  Kager,  kandiserede 
Frugter,  udmærket  Rødvin  og  dito  Champagne  bødes  om. 
Kontreadmiral  Gervais  var  jo  Vært,  men  foruden  ham  og 
Ofiicererne  havde  der  indfundet  sig  ombord  den  franske  Le- 
gation med  Damer,  der  gjorde  Honneur  for  Kronprindsen, 
Kronprindsessen,  Prindsesse  Louise  og  Prindsesse  Marie. 

Forinden  Kronprindsen  gik  fra  Borde,  holdtes  en  lille  Pa- 
rade med  Mandskabet,  der  var  bleven  stillet  op  paa  Dækket. 
Skibschefen  i  Spidsen  for  Mandskabet  defilerede  forbi  Kron- 
prindsen, medens  Skibsmusikken  spillede.  Paraden  var  — 
som  man  siger  —  derefter,  baade  i  Henseende  til  Præcision  og 
militær  Holdning.  Selv  Matroser  kunde  nok  have  haft  lidt 
mere  Snit  over  sig.  Mandskabet  bestod  gjennemgaaende  af 
høje    Folk   i    Modsætning   til  Officererne.     Man   sagde,   at   det 

laa  i,  at  de  Fleste  jo  vare  Kystbeboere  (Fiskere  o.  s.  v.),  der 
i  det  Hele  ere  større  og  kraftigere  end  deres  Kammerater  inde 
fra  Landet. 

Fra  »Marengo«  sejledes  til  »Marceau«,  et  nyt  og  inter- 
essant Pantserskib;  desværre  var  Opholdet  her  saa  kort,  at 
man  ikke  fik  Lejlighed  til  at  se  noget  af  virkelig  Interesse. 
Besøget  svarede  i  det  Hele  ikke  til  Forventningerne-,  man  op- 
holdt sig  længe,  hvor  intet  var  at  se,  og  kun  nogle  Minutter, 
hvor  det  havde  haft  sin  Interesse  at  dvæle  længere;  men  det 
forstaaer  sig,   Formaalet  var  jo  heller  ikke  at  studere. 

Under  Salut  og  Hurraraab  sejledes  tilbage  til  Toldboden. 
Den  franske  Mademoiselle  var  henrykt  over  Besøget  hos  sine 
Landsmænd.  Man  forstaaer  det  vel,  at  fem  Aars  Ophold 
borte  fra  Hjemmet  bringer  Hjærtet  til  at  banke  stærkere, 
naar  man  atter  omplantes  paa  en  lille  fransk  0  midt  i  Øre- 
sund. 

Kort  efter  Taflet  paa  Charlottenlund  kjørtes  til  Circus 
Busch,  hvis  Forestilling  overværedes  af  Kronprindsen,  Kron- 
prindsessen,  Prindsesserne  Louise,  Ingeborg  og  Thyra  og  Prind- 
sesse  Marie.  Som  Følge:  Frøken  Wedel-Heinen,  Mademoi- 
sellen,  Professor  Ipsen,   Prlt.   Krieger  og  jeg. 

Den  gode  Direktør,  der  mødte  i  Festdragt  nede  ved  Ind- 
gangen, anstrængte  sig  enormt  med  en  lang  Gaiaforestilling, 
der  endte  med  den  uopslidelige  og  kjedelige  »Badestedet  ved 
Trouville«. 

Fredag  3.  Juli.  Vejret  brillant!  Stille  og  lunt;  Søen 
blank  som  et  Speil;   herligt  under  Bøgenes  grønne  Skygge. 

Siesta  efter  Gaarsdagens  Anstrængelser  til  Søs  og  til  Hest. 
Jeg  maatte  dog  melde  Staldmester,  Kammerherre  Scheele, 
hjemkommen  efter  Orlov  til  Karlsbad,  hvor  han  søgte  Lægedom 
mod  Podagra.  Der  havde  været  skammelig  koldt  dernede;  2 
å  3  Grader  om  Natten  og  kun  6  k  y  om  Dagen.  Jeg  be- 
mærkede, at  man  kunde  blive  80  Aar  med  Podagra;  han 
vilde  dog  give  10  af  de  80  for  at  blive  fri  for  Smerterne. 
Naa,  det  er  jo  altid  let  at  tage  fra  den  Kapital,  man  ikke 
sidder  inde  med. 


Telegram  fra  Liibeck  (Jagtkapitain  Jacobsen),  at  »Danne- 
brog«, der  hjemfører  Majestæterne,  formenes  at  kunne  være  i 
Kjøbenhavn  imorgen  Formiddag  Kl.    lO. 

Efter  Taflet  drak  man  Kaffe  ude  i  Haven.  Jeg  talte  længe 
med  Kronprindsessen,  der  bl.  a.  talte  om  Forholdene  ude  paa 
Diakonissestiftelsen  og  den  Uoverensstemmelse,  som  dér  havde 
været,  angaaende  Spørgsmaalet,  om  hvorvidt  Diakonisserne 
burde  passe  mandlige  Patienter. 

Konversationen  ved  Theen  gik  som  altid  livligt  og  for- 
nøjeligt. 

Efter  at  være  komne  fra  Slottet  spadserede  Prlt.  Krieger 
og  jeg  nede  paa  Strandvejen.  En  Garder-Ordonnants  bragte 
ham  Ordre  vedrørende  imorgen,  da  der  paa  Grund  af  Kon- 
gens Hjemkomst  sker  Forandring  i  Vagtforholdene.  Krieger 
læste  Ordren  ved  Bommandens  Lygte.  I  det  samme  kom 
Kronprindsen  til  og  inviterede  os  til  at  spadsere  en  Tour  ned 
til  Stranden  og  ind  gjennem  Skoven.  Talen  faldt  paa  1874, 
da  Kronprindsen  kommanderede  Divisionen  i  Lejren  ved  Hald, 
en  Tid,  som  Kronprindsen  sikkert  altid  mindes  med  stor  For- 
nøjelse. Jeg  var  selv  med  i  den  Lejr  ved  2.  Pionerkompagni 
og  kunde  fortælle  flere  Smaahistorier,  der  morede  Kron- 
prindsen meget,  saaledes  om  vort  Fif  at  affordre  Skildvagten 
ved  Lejrgrændsen  Feltraabet  istedetfor  at  give  det,  hvilket  i 
Reglen  lykkedes,  naar  en  troskyldig  Bondekarl  stod  paa  Post. 

Lørdag  4.  Juli.  Fulgte  Kronprindsen,  Kronprindsessen 
og  Prindsesse  Louise  ind  til  Toldboden,  hvor  vi  var  lidt  før 
Kl.   10. 

Paa  Slaget  10  lagde  »Dannebrog«  til  Bolværket.  Baade 
Kongen  og  Dronningen  saa  raske  ud  og  hilste  paa  og  talte 
venligt  med  alle  de  Tilstedeværende. 

Lørdag  25.  Juli.  Var  paa  Bernstorff  Slot  Kl.  10^/ 1  og 
meldte  mig  Kl.  1 1  til  Kongen,  der  var  meget  venlig  og  talte 
om,  hvor  tilfreds  man  var  med  Dronningens  Villa,  som  jeg  i 
Udstillingsaaret  1888  besørgede  kjøbt  og  opsat  for  Hds.  Maje- 
stæt. 

Kongen  bad  mig  møde  Kl.  11V4  ved  Modtagelsen  af  Land- 
greven af  Hessen,  der  vil  gjæste  vort  Hof  en  Ugestid  efter 
vel  overstaaet  Islandsrejse.  Jeg  mødte  altsaa,  og  tilstede  var 
foruden  Dronningen  og  Prinds.  Hans  de  to  Hofdamer  Comtesse 
Reventlow,  Frøken  Bluhme  og  Dronningens  Hofchef,  den  ny 
Excellence  Castenskjold,  hvilke  tre  ere  fast  indkasernerede  paa 
Bernstorff.  Kongen  ledte  den  næsten  blinde  Landgreve  op 
ad  Slotstrappen  og  })ræsenterede  bl.  a.  sin  ny  Adj utant. 

Ved  Couren  inden  Taflet  Kl.  6  kom  Dronningen  hen  til 
mig  og  spurgte  venligt  til  mig  og  mine.  Hendes  Majestæt 
fortalte  om  sit  Ophold  i  Gmunden,  om  de  dejlige  Omgivelser 
og  det  skjønne  Slot. 

Landgrevens  to  Kavalerer  ere:  Ritmester  ausser  Dienst, 
Kammerherre   Rappard,   og  Prlt.    i   Infanteriet,    Baron   Flotov^^. 

Prindsesse  Marie,  der  med  sine  tre  Børn  bor  paa  Bernstorff, 
er  stadig  med  til  Taflerne.    Prinds  Valdemar  for  Tiden  til  Søs. 

Inden  Theen  Kl.  9  giver  Landgreven  en  lille  Cour.  Han 
vandrer  fra  den  ene  til  den  anden,  men  gjør  ofte  Holdt  foran 
det  tomme  Rum  og  rækker  Haanden  ud.  Saa  gælder  det  at 
være  ved  Haanden. 

Han  taler  ret  godt  Dansk  og  vil  ikke  have,  at  man  taler 
Tysk  til  ham.  Mig  blev  han  fornærmet  paa,  fordi  jeg  svarede 
paa  Tysk,  og  senere  ved  Louen  erklærede  han  bestemt  kun 
at  ville  tale  og  høre  Dansk,  naar  han  var  i  Danmark,  hvor 
han  jo  forøvrigt  har  tilbragt  sin  Barndom. 

Efter  Louen  Jordbær  med  Fløde,  Tykmælk  etc.  Dronnin- 
gen opfordrer  mig  til  at  drikke  bra  af  Bernstorffs  søde  Mælk; 
»den  er  god,  kan   De  tro.« 

Søndag  26.  Juli.  Kongen  og  Dronningen  i  Gjentofte 
Kirke,  hvor  Pastor  Jansen   prædikede. 

Kl.  5^/4  kjørtes  til  Taffel  hos  Kronprindsens  paa  Charlot- 
tenlund Slot.     Kavalererne  i  en  aaben  Charabanc. 

Midt  i  denne  Maaned  blev  jeg  overrasket  ved  Cand.  Vau- 
pels  Besøg  i  mit  Hjem.  Han  kom  for  at  spørge,  om  jeg  efter 
Sommerferien  vilde  undervise  Prinds  Harald  i  Mathematik.  Fore- 
spørgselen skete  efter  Kronprindsens  Anmodning.    Jeg  svarede 

gjerne  ja,  og  Kronprindsen  takkede  nu  i  Dag,  fordi  jeg  var 
villig  dertil,  og  udtalte  de  bedste  Ønsker  for  denne  Virksom- 
hed. Selv  gaar  jeg  gjerne  til  Hvervet;  thi  Prindsen  gør  et 
rart,  elskværdigt  Indtryk,  saa  selv  om  han  ikke  bliver  Pro- 
fessor i  Mathematik,  bliver  han  nok  en  flink,  elskværdig  Elev. 
Jeg  har  gjort  Vaupel  opmærksom  paa,  at  der  gives  ganske 
anderledes  routinerede  Mathematiklærere  end  jeg. 

Mandag  27.  Juli.  Kl.  qVa  stillede  jeg  paa  Slotstrappen. 
Foran  den  holder  Kongens  Kapriolet,  forspændt  med  to  præg- 
tige hvide  Skimler;  den  røde  Kudsk  paa  Bagsædet.  Kongen 
og  Dronningen  kommer  ud  og  hilser  Godmorgen.  Kongen 
møder  uden  Feltkappe.  Jeg  vil  tage  min  af,  men  Kongen 
siger:  »Nej^  behold  kun  Kappen  paa;  jeg  tager  ogsaa  min 
paa.«  »Ja,  det  vilde  rigtignok  ogsaa  være  for  koldt  at  kjøre 
uden  den,«  bemærker  Dronningen,  »det  er  slet  ikke  saa 
varmt.«  »De  kan  godt  stige  op,  og  sæt  Dem  kun  ned, 
ellers  karambolerer  vi.«  Adræt  springer  Kongen  op,  hilser 
venhgt  til  Dronningen,  griber  Tømmerne,  knalder  med  Pisken, 
og  rask  svinger  det  lette,  elegante  Kjøretøj  ud  forbi  Vagten 
ved  Hovedindkjørslen,  hvor  Garden  staar  stiv  og  strunk  med 
præsenteret  Gevær.  En  underlig  Følelse  var  det  for  første 
Gang  at  sidde  Side  om  Side  med  Landets  Konge,  vor  gamle 
kjære  Konge,  om  hvem  der  altid  taltes  saa  godt  og  smukt  i 
den  gamle  Ondløse  Præstegaard. 

Da  vi  havde  kjørt  lidt  og  talt  om  de  »smukke  Hvide«,  af 
hvilke  den  Nærmer  er  Ungarer  og  et  ualmindelig  smukt  Dyr, 
trak  Kongen,  der  selv  røg,  sit  Cigarfoderal  op  og  bød  mig 
en  Cigar  samt  sin  egen  at  tænde  ved.  De  Hvide  travede 
muntert  ud  under  Kongens  øvede  Haand;  Sollyset  laa  over 
de  bugnende  Sædmarker,  alt  var  smilende  og  lyst.  Ad  en 
smal  Vej  drejede  vi  fra  Lyngbyvejen  ned  til  Strandvejen  langs 
Consul  Hansens  Ejendom.  Dampsporvogne  fløj  os  forbi;  vi 
mødte  allehaande  Udsalgsvogne,  der  var  paa  Vejen  for  at  for- 
syne Strandvejens  Mylder  med  Mælk,  Brød,  Kjød  o.  s.  v. 
Paa  Dampsporvognen  strøges  Hattene  af,  Kudskene  paa  Bærme- 
vognene   blottede    Hovedet,    Fodgængerne    gjorde    Front    og 

hilste,  selv  Bicyclerytteren  strøg  forbi  med  Sportshuen  i  Haan- 
den.  Her  stod  en  gammel  graahaaret  F'yr  med  bart  Hoved, 
hist  gjorde  en  lille  barbenet  Tøs  sit  Knix.  Og  til  dem  alle 
sendte  Kongen  et  venligt  Nik  eller  hilste  paa  militær  Vis. 
Og  Samtalen  mellem  Kongen  og  hans  Adjutant  gik  jævnt, 
snart  om  Et,  snart  om  et  andet.  Vi  drejede  fra  Strandvejen 
ned  ad  den  ny  Strandpromenade.  Langt  forud  red  en  Officer. 
»Jeg  møder  hver  Mandag,  naar  jeg  kjører  ind,  General  L.«, 
sagde  Kongen.  Det  var  ham,  der  red  forude,  ladende  Hesten 
skridte  og  aabenbart  i  dybe  Tanker..  Hurtig  halede  vi  ham 
ind,  men  Generalen  anede  Intet.  Da  vi  næsten  havde  passeret 
ham,  vendte  Kongen  sig  om  mod  ham  med  et  »Godmorgen, 
Hr.  General ! «  Man  hø'rte  som  Svar  herpaa  kun  et  forfjamsket 
»Aa!«  Tøjlerne  skulde  samles,  Hesten  vendes  med  Front  o.  s.  v., 
og  da  alt  det  var  expederet,  har  vi  nok  haft  ham  en  halv- 
hundred Alen  bagud. 

Vi  brugte  næppe  mer  end  lidt  over  en  halv  Time  om  at 
naa  Amalienborg. 

Audiensværelset  stod  fuldt  af  Mennesker,  mandHge  og 
kvindelige,  Excellencer  saavel  som  Folk,  der  maatte  nøjes 
med  den  Titel,  de  fik  i  Daaben.  Paa  Slaget  ii  aabnede 
Kongen  Døren;  jeg  gik  derind.  »Lad  os  saa  begynde,«  sagde 
Kongen,  og  saa  tog  vi  fat.  En  kom  ud,  og  en  anden  gik 
ind.     33  Personer  havde  Audiens. 

Kl.  12^/2  meldte  jeg  Kongen,  at  der  ikke  var  flere  Audiens- 
søgende, en  formentlig  ikke  uvelkommen  Melding.  Senere,  da 
Kongen  havde  spist  Frokost,  havde  Cabinetssekretairen,  Ma- 
rineministeren og  Baron  Giildencrone  Audiens. 

KL  1^4  maatte  jeg  holde  mig  parat  nede  ved  Vognen, 
der  imidlertid  var  kjørt  frem  nede  i  Gaarden.  Her  var  Chefen 
for  Staldetaten,  General  von  der  Maase,  mødt  med  tre  for- 
spændte Vogne  for  at  præsentere  Kongen  fem  ny  indkjøbte 
Heste,   hvilke  Kongen  synede  med  Kjendermine. 

Vi  steg  til  Vogns,  og  rask  travede  de  Hvide  ud  ad  Amalie- 
gade og  Langelinie.  Skildvagten  præsenterede.  Folk  hilste 
ærbødigt.  Da  vi  naaede  Bommen  ved  Bechs  Badeanstalt, 
lagde  Kongen  Tømmerne   ned   under   den   lille  Fals   paa   For- 

smækken  for  at  tage  sit  Cigarfoderal  op.  Hestene  løb  i  skarp 
Trav.  Jeg  gjorde  Mine  til  at  holde  Haanden  over  Tømmerne. 
»Nej,  det  behøves  ikke,«  sagde  Kongen,  »de  ere  ikke  bange 
for  nogetsomhelst. «  Tjeneren  paa  Bagsædet  rakte  et  tændt 
Fyrtøj,  og  Cigarerne  bleve  tændte,  alt  mens  de  Hvide  travede 
rask  ud.  Jeg  nød  de  kgl.  Cigarer  med  Velbehag.  Spidsen 
var  forud  afskaaret  ved  et  trekantet  Indsnit.  Kongen  talte 
om  forskellige  Sager.  Jeg  benyttede  Lejligheden  til  at  omtale, 
at  jeg  var  bleven  anmodet  om  at  give  Prinds  Harald  Under- 
visning i  Mathematik.  Kongen  billigede  det.  Kl.  2V4  svingede 
vi  op  foran  Bernstorffs  Slotstrappe,  og  Kongen  gav  de  Hvide 
et  Par  kjærtegnende  Klap  til  Tak  for  Dagens  Anstrængelse. 
I  Taflet  Kl.  6  deltog  Prinds  Valdemar,  der  atter  rejste  om 
Aftenen. 

Onsdag  29.  Juli.  Møder  inden  Taflet  10  Minutter  i  Kl. 
6.  Overhofmarchallen  er  kommen  og  vandrer  paa  knirkende 
Støvler  op  og  ned  ad  Havestuens  bonede  Gulv.  Bemeldte 
Overhofmarchal  skal  være  en  persona  grata  og  iøvrigt  en 
dygtig  Administrator.  Saa  kommer  Gardekapitainen,  Land- 
grevens to  Kavalerer  og  Hofchefen  hos  Dronningen.  Smaa 
Replikker  vexles.  Atter  nogle  Minutter,  og  Døren  aabnes  for 
Hofdamerne.  Der  passiares  lidt  om  dit  og  dat.  Klokken 
mangler  nu  et  Par  Minutter  i  6,  og  en  rød  Tjener  viser  sig. 
Sagte  aabner  han  Døren  paa  Klem  ind  til  Dronningens  Væ- 
relser, hvor  han  bliver  staaende,  mens  Selskabet  grupperer 
sig  efter  Rang.  Omsider  er  ØjebHkket  der.  »Den  Røde« 
aabner  Fløjdørene  paa  viid  Gab,  og  ind  træder  Kongen,  Dron- 
ningen og  de  øvrige  Kongelige  Personer,  som  derefter  tale 
med  en  og  anden  af  Selskabet,  indtil  Overhofmarchallen  lader 
Kongen  vide,  at  der  kan  gaaes  tilbords,  hvilket  selvfølgelig 
foregaar  efter  Rang  og  Værdighed. 

Spisesalen  paa  Bernstorff  er  kun  lille  og  rummer  vel  næppe 
mer  end  højst  30  Gjæster.  Paa  Gulvet  et  elegant  hvidt 
Brysselertæppe  med  Blomsterbouketter.  Paa  Væggen  Olie- 
malerier og  blandt  disse  navnlig  to  mindre  af  Christian  VIII 
og  Karoline  Amalie.     Hvor  har  hun  været  smuk,   da  hun  var 

ung!  Samt  et  Billede  af  Frederik  VI  og  vis  å  vis  til  det 
Bernstorffs  Billede.  Foruden  disse  adskillige  af  den  oldenborg- 
ske Stamme. 

Bag  Kongens  Stol  staar  den  grønne  Jæger  (den  brave  Isach- 
sen),  mens  fire  å  fem  Lakaier  have  travlt  med  at  byde  om. 
Alt  gaar  som  efter  en  Snor. 

Overhofmarchallen  faaer  et  Vink  af  Kongen  og  rejser  sig. 
Derpaa  rejser  Kongen  og  Dronningen  sig,  og  det  øvrige  Sel- 
skab følger  efter  ind  i  Havesalen,  hvor  atter  Cour  gives,  mens 
Kaffen  bydes  om. 

Torsdag  30.  Juli.  Kl.  12  modtog  vi  paa  Slotstrappen 
Prinds  Georg  af  Grækenland,  der  var  afhentet  paa  Banegaar- 
den  i  Kjøbenhavn  af  Kongen  og  Dronningen.  Prindsen  vender 
hjem  fra  sin  lange  Rejse  til  Japan,  paa  hvilken  han  har  fulgt 
sin  Fætter,  Storfyrstthronfølgeren  af  Rusland,  hvis  Liv  han 
næst  Vorherres  Hjælp  frelste  under  det  bekjendte  Attentat  i 
Japan.  Prinds  Georg,  der  jo  har  faaet  sin  Uddannelse  som 
Søkadet  paa  vor  Søofficerskole,  og  som  siges  at  være  Kong 
Christians  Yndling,  er  en  ualmindelig  høj  og  kraftig  bygget 
ung  Mand,  et  aabent  og  venligt  Ansigt,  livlig,  jævn  og  lige- 
frem. 

Ved  Taflet  drak  Kongen  »en  Skaal  for  min  højtelskede 
Sønnesøn  Prinds  Georg,  der  lykkeHg  er  vendt  tilbage  til  Dan- 
mark efter  sin  lange  Rejse.« 

Efter  Taflet  fremviste  Kongen  Mage  til  den  Sabel,  hvor- 
med Japaneren  havde  villet  dræbe  Storfyrstthronfølgeren.  En 
c.  1^/2  Al.  lang  og  krum  Klinge  med  et  langt  Skaft  til  at 
omfatte  med  begge  Hænder.  Som  gammel  Kavallerist  gjorde 
Kongen  de  reglementerede  6  Kavallerihug  med  den,  og  trods 
sine  75  Aar  førte  Armen  den  tunge  Klinge  saa  vel,  at  Luften 
fløjtede  derved.  En  af  Hofdamerne  foer  forfærdet  tilbage; 
hun  mente,  at  Klingen  let  kunde  flyve  ud  af  Skaftet  ved  de 
drabelige  Hug.  Det  morede  Kongen.  Han  kjendte  selv  ikke 
til  Frygt  for  Ild  eller  Vand.  Kongen  var  i  det  hele  meget 
livlig  og  prøvede,  som  der  blev  sagt,  »sin  gamle  Sport«  med 
Prinds  Georg,  der  pludselig  viste  sig  med  Kongen  paa  Ryggen 

å  la  Hest  og  Rytter.  Kongen  sad  strunk  paa  sin  unge,  kraf- 
tige Sønnesøns  brede  Skuldre;  den  kongelige  Byrde  syntes  at 
tynge  ham  ligesaa  lidt  som  en  jernpansret  Ridder  generede 
den  vælige  Stridshingst. 

Om  Aftenen  efter  The  saa  vi  alle  de  Photographier,  Prinds 
Georg  medbragte  fra  sin  lange,  interessante  Rejse  med  Stor- 
fyrstthronfølgeren  gjennem  Ægypten,  Indien,  China,  Japan 
(hvor  han  skiltes  fra  Storfyrstthronfølgeren)  over  St.  Francisko 
og  New  York  til  England  og  hertil. 

Fredag  31.  Juli.  Ved  Taflet  var  blandt  indbudne  Gjæster 
Kammerherre  X.  Kongen  fortalte  spøgende  om,  hvorledes  X 
kun  havde  een  Fejl:  aldrig  at  kunne  møde  i  rette  Tid.  1 
sine  unge  Dage  havde  han  fulgt  Kongen  til  Rusland.  Kejser 
Nikolaus  var  en  elskværdig,  men  meget  bestemt  og  streng 
Mand.  Fem  Gange  paa  deres  Udflugter  havde  Kejseren  og 
hele  Følget  maattet  vente  paa  Kammerherre  X,  og  man  ven- 
tede derfor,  at  der  vilde  vanke  en  Overhaling  til  Kammer- 
herren, men  naar  denne  kom  med  sit  glade,  fornøjede  Ansigt, 
var  Kejser  Nikolaus  strax  formildet. 

X:  »Ja,  Ds.  Majestæt;  men  det  er  nu  ogsaa  bleven  fortalt 
meget  værre,   end  det  virkelig  var.« 

Kongen  spøgende:  »Jeg  saa  det  jo  med  mine  egne  Øjne, 
Kammerherre  X;  saa  det  slipper  De  ikke  fra.« 

Lørdag  22.  August.  Ankom  Kl.  8  til  Bernstorfl".  Lidt 
efter  traadte  ud  fra  Havesalen  Kongen,  Dronningen,  Kong 
Georg  af  Grækenland  og  de  græske  Prindser  Georg  og  Niko- 
laus (denne  sidste  i  græsk  Artilleriuniform)  m.  v.  Oprindelig 
var  det  Bestemmelsen  at  kjøre  til  Bellevue  og  der  gaa  om- 
bord i  Dannebrog  for  at  sejle  Prindsessen  af  Wales  imøde. 
Men. Vinden  var  bleven  stærk  østen,  og  man  kjørte  da  til 
Kjøbenhavn. 

Det  regnede  tæt  under  hele  Kjørslen  til  Kjøbenhavn,  og 
ikke  bedre  blev  det,  da  vi  gik  ombord  i  »Dannebrog«  og 
senere  i  »Helgoland«  og  i  Teten  af  vor  Øvelsesescadre,  under 
Commando    af   Viceadmiral    Meldal,    stod    nordpaa.      En    lille 

Forfriskning  ombord  med  et  Par  Glas  Sherry  gjorde  godt,  og 
en  Torpedo,  der  udskødes  af  en  Torpedobaad  og  traf  »Helgo- 
land« umiddelbart  udfor  det  Sted,  hvor  Dronningen  stod  som 
Tilskuer,  bidrog  ogsaa  sit  til,  at  man  kunde  konversere  om 
andet  end  netop  Regnen.  Jeg  talte  en  Del  med  Dronningen, 
der  aabenbart  trods  det  kjedelige  Vejr  var  glad  ved  at  være 
paa  Vejen  til  sin  ældste  Datter.  Ogsaa  med  Prinds  Hans  fik 
jeg  en  længere  Samtale.  Prindsen  spurgte  bl.  a.  om,  hvad  jeg 
mente  om  Kjøbenhavns  Befæstning.  Jeg  svarede,  at  jeg  var 
en  ubetinget  Tilhænger  af  Hovedstadens  Befæstning.  Prindsen 
syntes  ikke  at  være  saa  fornøjet  med  den  som  jeg.  Selvføl- 
gelig var  der  ikke  Tale  om  Detailler,  men  kun  om  Princippet: 
Hovedstadens  Befæstning,  hvilket  jeg  kun  kan  betragte  som 
en  Lykke  for  Landet,  om  der  end  i  Anlægsmaaden  m.  v. 
kan  indvendes  meget.  Prindsen  mente,  at  vi  vanskeligt  kunde 
faa  Mandskab  nok  til  at  forsvare  den  med.  Jeg  tillod  mig  at 
bemærke,  at  i  Fald  det  kneb  med  Mandskab,  vilde  et  ube- 
fæstet Kjøbenhavn  være  endnu  uheldigere  stillet.  Vi  gik  da 
over  til  andre  Themaer,  navnlig  det  litterære.  Prindsen  er 
meget  bevandret  baade  i  Indlandets  og  Udlandets  Skøn- 
litteratur. 

Da  vi  naaede  Hveen,  klarede  Vejret  op;  Solen  brød  frem. 
Fra  raat  Efteraarsvejr  blev  det  lys,  varm  Sommer.  Hist  laa 
det  maleriske  Kronborg  med  det  hyggelige  Helsingør.  Der 
tilhøjre  det  venlige  Helsingborg.  Solen  kastede  sine  oplivende 
Straaler  ind  over  den  skjønne  danske  Sundhavn  med  sine 
Skove,  Villaer,  grønne  Marker,  over  Dannebrogsflagene,  der 
vajede  fra  Havnen  og  Husene  langs  Kysten. 

De  Kongelige  gik  ombord  i  »Osborne«  og  vendte  efter 
en  halv  Times  Forløb  tilbage  til  »Dannebrog«  med  Prindsessen 
af  Wales^  Hertuginden  af  Fife,  Prindsesse  Victoria  og  Hertugen 
af  Fife.  Kongen  præsenterede  mig  for  Prindsessen  af  Wales,  der 
trods  Sørejsen  saa  udmærket  godt  ud.  En  smuk  Figur,  smukke 
regelmæssige  Træk,  brillant  Holdning.  Jeg  præsenteredes  for 
Prindsessens  Kavaler,  Admiral  Stephensen,  en  statelig  engelsk 
Admiral,  der  kun  formaar  at  udtrykke  sig  paa  sit  britiske 
Modersmaal,  samt  for  Prindsessens  Hofdame,   Frøken  Knollys. 

Saa  hev  »Dannebrog«  Ankeret  og  dampede  ind  i  Helsingør 
Havn.  Chefen,  Kapt.  Bojesen  i  Søetaten,  vilde  lægge  til  ved 
det  vestre  Bolværk.  Den  gamle  vejrbidte  Lods  med  sit  Hol- 
ger-Danske  Skjæg  »grinte«  af  den  Beslutning.  Nogle  skarpe 
Replikker  vexledes  mellem  de  To,  og  Resultatet  blev  da  ogsaa, 
at  vi  vare  tre  Kvarter  om  at  naa  fra  Havneindløbet  til  be- 
meldte Bolværk.  I  disse  tre  Kvarter  stod  Helsingørs  festlig- 
klædte  Autoriteter  »Ret«  inde  ved  Bolværket.  Naa,  i  Land 
kom  vi.  Sort  var  der  af  Mennesker  baade  ved  Havnen  og  i 
Gaderne,  der  var  net  pyntede  med  danske,  græske  og  engel- 
ske Flag.  Hurraer  raabtes,  og  Solen  skinnede;  det  var  helt 
festligt. 

Pr.  Extratog  naaede  vi  Kl.  4^/4  Fredensborg,  klædt  i 
Sommer-Solskins-Dragt. 

En  Løber  bragte  Ordre:  »Taffel  Kl.  7!«  Altsaa  stillede 
man  ved  den  lid  i  »Havesalen«.  Men  det  var  galt  fat  med 
den  elektriske  Belysning  i  Kuppelsalen,  og  først  henad  Kl.  8 
sad  vi  efter  en  kort  Cour  bænkede  i  den,  man  kan  vel  sige 
berømte  Kuppelsal,  hvor  de  elektriske  Blus  kastede  deres  be- 
daarende  maaneskinsagtige  Lys  over  det  pragtfuldt  dækkede, 
hesteskoformede  Bord  og  lod  Brillanterne  funkle  som  grønne, 
gule  og  røde  Stjærner  i  Prindsessen  af  Wales'  brede  Juvelhals- 
baand.  Et  i  Sandhed  kongeligt  og  fyrsteligt  Taffel  under  den 
kirkelignende  Kuppel,  gjennem  hvis  Vinduer  en  og  anden 
fjærn  Klode  tittede  ned  paa  Danmarks,  Grækenlands  og  Eng- 
lands Dynastier,  der  her  samledes  i  det  gamle  Hjem,  i  det 
»lille,  fattige  Land«. 

Pludselig  gaaer  det  elektriske  Lys  ud;  et  gravlignende  Mørke 
breder  sig  over  det  mægtige  Rum,  der  kun  oplyses  af  en  for 
Tilfældet  tændt  Lysekrone  med  Stearinlys.  Man  hører  et  ge- 
mytligt, langtrukkent  »Aah!«  Men  atter  et  Øjeblik,  og  Elek- 
triciteten straaler  paa  ny.  Atter  et  Aah,  og  Elektriciteten  fører 
Kommandoen  for  Resten  af  Taflet;  men  Ov^erhofmarchallen  er 
gnaven   for  Resten  af  Aftenen. 

Efter  Taflet  Cour.  Kongen  giver  mig  Ordre  til  at  telegra- 
fere, at  Gardens  Musik  skal  musicere  ved  Taflet  imorgen.  Den 
vagthavende  Gardekapitain  beder  mig  spørge  Kongen,  om  der 

maa  gives  Mandskabet  Tilladelse  til  at  hjælpe  Fredensborgerne 
med  Høstarbejde,  da  det  kniber  svært  paa  Grund  af  den  lange 
Regntid,  og  Ministeriet  har  givet  denne  Tilladelse,  saafremt 
Majestæten  intet  har  at  indvende  derimod.  Kongen  svarer  be- 
redvilligt ja. 

Søndag  23.  August.  Slotskirkens  Klokker  ringe.  Idag 
er  det  25  Aar  siden,  jeg  som  ung  Student  kom  til  Kjøbenhavn. 
Jeg  erindrer  saa  godt  den  Dag,  Kongen  havde  lovet  at  ville 
hjælpe  mig  til  at  blive  Officer.  Ondløse  Præstekald  var  kun 
lille.  Det  kneb  at  bringe  fire  Sønner  frem.  Fader  havde  ikke 
Raad  at  »bekoste  den  dyre  Undervisning  til  den  militære  Høj- 
skole«. Saa  skrev  jeg  i  7de  Klasse  B.  (Roeskilde  Skole)  et 
Brev,  vist  et  meget  ungdommeligt  Brev,  til  Kongen  og  kla- 
gede min  Nød.  Og  gjennem  daværende  Cabinetssekretair, 
Etatsraad  Trap  kom  der  et  smukt  Svar  til  min  Rektor,  Pro- 
fessor Povelsen,  at  Hs.  Majestæt  havde  modtaget  mit  Brev  og 
vilde  opfylde  min  Bøn,  men  at  jeg  først  burde  tage  min  Stu- 
denterexamen.  Dette  Svar  blev  en  god  Vending  i  mit  Liv. 
Der  kom  Spændighed  og  Energi  i  den  før  dovne  og  noget 
ligegyldige  Krabat,  der  helst  fordrev  Tiden  med  Spektakler 
og  Drengestreger.  Med  inderlig  Taknemmelighed  mindes  jeg 
altid  hint  Svar,  og  hvad  det  blev  for  mig  i  de  kommende 
Aar. 

Saa  blev  jeg  da  Student  og  kom  til  Kjøbenhavn.  Idag 
er  det  25  x^arsdagenl  Nu  ringer  Fredensborg  Slotsklokker  til 
Kirke!    Vorherre  har  været  mig  god! 

Gik  Kl.    I   ned  til  Frokost. 

Paa  Fredensborg  spise  alle  Damerne  og  Kavalererne 
samlet  Frokost  i  den  lille  Spisesal;  Herskaberne  spise  for  sig. 
Ceremonimester,  Kamhr.  Oxholm  og  Overhofmesterinden,  Grev- 
inde Bille  Brahe  agere  Vært  og  Værtinde  ved  Bordet.  Man 
samles  i  Kuppelsalen,  præsenteres  og  konverserer  og  vandrer 
paa  Slaget   i   til  Bords. 

Efter  Frokosten  en  smuk  Tour  ad  Skipperalleen  ned  til 
Søen.  Dejligt  Sommervejr!  Søen  kruses  let  af  en  svag  Vind, 
der  suser  i  de  høje  Siv  langs  Bredden.    Histovre  den  graablaa 

Gribskov  med  Skovridergaar.den,  Nøddebo,  gule  Marker  med 
Sædtraver.  Luften  let  og  frisk.  Jeg  følger  Stien  ind  over  den 
kongelige  Tørreplæne  med  de  Hundreder  af  snehvide  Lagener, 
hen  forbi  to  venlige  Nøddebuske,  hvor  de  hvide  Nøddeklaser 
lyse  mod  det  mørke  Hasselløv,  ind  paa  Vejen  langs  Søen. 
Herlige  Udsigter  ud  over  Søen.  Hist  en  Bænk  ved  en  Kilde, 
hvor  to  Bønderkoner  i  tommetykke  Uldtørklæder  om  Brystet 
byde  Vand. 

Ved  Kongebroen  var  hejst  dansk,  engelsk  og  græsk  Flag, 
og  Fiskeren  laa  klar  med  Sejlene  oppe;  han  kunde  jo  ikke 
vide,  om  der  skulde  sejles  en  Tour.  Og  mange  spadserende 
Grupper  sværmede  om  Broen.  Dér  vilde  jo  være  god  Lejlig- 
hed til  at  se  alle  de  Kongelige. 

Hele  Parken  gik  jeg  rundt. 

Til  Taflet  Kl.  7  var  de  engelske  og  græske  Diplomater 
med  Damer  indbudne.  Vi  vare  54  Personer  tilbords.  Gardens 
Musik  spillede. 

Efter  Taflet  talte  Dronningen  med  mig.  Det  var  tydeligt 
nok,  at  Hendes  Majestæt  hellere  var  bleven  paa  sit  »kjære 
Bernstorff"«  med  sine  Gjæster  end  draget  til  Fredensborg  Slot. 
»Jeg  er  altid  tilmode  her  paa  Fredensborg, «  sagde  Dronningen, 
»som  om  jeg  lever  paa  et  fortryllet  Æventyrslot,  hvor  alt 
slumrer  i  Aarhundreders  Søvn.  Disse  store,  gammeldags  for- 
sirede Sale  med  de  mørke  Træer  udenfor.  Og  Marmorsta- 
tuerne nede  i  Haven!  Det  er  ligesom  i  Æventyret!«  Og  der 
er  noget  i  det.   — 

Kl.  1 1^4  bankede  det  paa  min  Dør.  En  Tjener  bragte 
Ordre  fra  Kongen,  at  jeg  imorgen  Kl.  9  skal  følge  Kongen 
til  Kjøbenhavn,  hvor  Kongen  gaaer  ombord  i  >  Dannebrog« 
for  at  sejle  Kejseren  af  Rusland  og  de  øvrige  kejserlige  Gjæster 
imøde. 

Mandag  24.  August.  Kl.  9*^  med  Toget  til  Kjøbenhavn. 
(Kongen,  Kong  Georg,  Kronprindsen,  gr.  Prindser  Georg  og 
Nicolaos).  Ombord  paa  »Dannebrog«,  der  staaer  ud  Øst  om 
Trekroner  og  sydpaa.  Det  regner  smaat.  Marinemaler  Locher 
ombord  for  at    tage  Studier.       Dannebrog«    passerer   gjennem 

Rørdam;     Hofliv.  o 

vor  Øvelsesescadre,  der  gjøres  Honnør  med  xKong  Christian 
stod  ved  højen  Mast«  og  vore  brave  Gutter  i  Paradeopstilling 
langs  Skandseklædningen.  Escadren  følger  efter  i  »Dannebrog« s 
Kjølvand.  Udfor  Kastrup  nærmer  vi  os  de  russiske  Skibe:  en 
vældig  Kolos  (»Polarstjernen«)  og  »Zarevna«.  En  kulsort  Sky 
trækker  op  øster  fra;  fra  de  danske  og  russiske  Skibe  vælter 
Krudtrøgen  fra  Salutskuddene;  det  lille  Danmarks  og  det  mæg- 
tige Ruslands  Nationalmelodier  lyde  højtidsfuldt  respektive  fra 
de  russiske  og  danske  Skibe.  Oppe  paa  » Polarstjernen «s  Dæk 
staaer  en  høj  Skikkelse,  der  rager  op  over  alle  de  andre.  Man 
peger  og  viser:  »Det  er  Kejseren!  Og  der  Kejserinden!  Og 
det  er  Dronning  Olga!«  Nu  ligge  Skibene  Side  om  Side. 
Kongen,  Kronprindsen  og  Kong  Georg  er  i  en  Fart  komne  i 
russiske  Uniformer.  Jeg  kjender  dem  knap  igjen.  Er  det  vir- 
kelig Kongen,  ham  der,  med  den  mørke  Barret  og  de  høje 
Ridestøvler !  Og  Kronprindsen,  med  den  røde  Hue !  Den  klæ- 
der ham  brillant.  Chaluppen  lægger  til,  og  de  Kongelige  gaa 
ombord  i  »Nordlyset«,  hvor  man  ser  den  hjertelige  Modtagelse 
mellem  Vore  og  de  mægtige  Gjæster,  der  søge  til  Danmark 
ikke  for  at  retournere  en  af  de  sædvanlige  Fyrstevisitter,  men 
dragen  af  Blodets  stærke  Baand. 

Vi  Kavalerer  ere  blevne  tilbage  paa  »Dannebrog«.  Regnen 
vælter  ned  Spandevis.  Skibene  letter  med  Russerskibet  i 
Teten.  Kanonerne  dundrer  paa  ny,  da  vi  naa  ind  til  Sø- 
forterne. 

Udenfor  Toldbodgittret  er  sort  af  Mennesker.  En  gammel 
Dame  hænger  som  et  Fugleskræmsel  højt  oppe  paa  Gittret, 
som  hun  omklamrer  med  den  ene  Arm,  medens  hun  med  den 
anden  holder  en  Paraplui.  Regnen  øser  ned.  I  det  pragt- 
fulde Telt  ved  Landingstrappen  staaer  Dronningen  og  de  konge- 
lige Damer,  Diplomat-Damerne,  Ministerfruerne  o.  s.  v.,  me- 
dens disse  sidstes  respektive  uniformerede  Halvdele  gennem- 
regnes udenfor.  Garden  staar  formeret  til  Parade  med  Prinds 
Christian  paa  højre  Fløj.  De  høje  Gjæster  stige  i  Land.  For- 
nyet hj ærtelig  Modtagelse.  Kejseren  og  Kongen  gaa  langs 
Gardens  Front,  Honnørmarchen  blæses,  Fanen  sænkes.  Kej- 
seren er  i  blaa  dansk  Garder-Uniform. 

Saa  ind  i  de  lukkede  Vogne.  I  den  forreste  min  Ringhed 
vis  å  vis  Fyrst  Obolensky,  Kejserens  Adjutant,  der  paa  Grund 
af  sit  martialske  Ydre,  i  russisk  Uniform,  med  hvid  Lamme- 
skinds-Hue gjentagne  Gange  antages  for  Kejseren  af  dem,  der 
nysgjerrigt  stikke  Næsen  hen  mod  Vognvinduet  og  ligesaa 
hurtigt  trække  den  tilbage  med  Udbrudet  »Kejseren!« 

En  »Sorg«  for  Kjøbenhavnerne,  .at  Vejret  skulde  blive  saa 
vaadt;  men  man  trøster  sig  med,  at  »vor  Kejser«  nok  vil 
gjæste  Hovedstaden  adskillige  Gange  under  sit  Fredensborg- 
Besøg. 

Afsted  pr.  Extratog  til  Fredensborg,  og  da  vi  naaer  det, 
skinner  Solen  smukt  og  sommerligt  ligesom  i  Lørdags  ved 
Prindsessen  af  Wales'  Ankomst.  Fredensborg  holder  ikke  af 
at  vise  sig  i  Regnvej rsstemning,  naar  slige  Gjæster  kjøre  op  for 
Slotstrappen.  Paa  den  ere  Kronprindsens  mindre  Børn  og  de 
smaa  fremmede  Prindser  og  Prindsesser  samlede.  Kejseren  knu- 
ger og  kysser  dem.  Han  er  aabenbart  ligesaa  glad,  som  de 
ere  henrykte  ved  at  gjense  Onkel  Alexander,  der  som  be- 
kjendt  er  en  stor  Børneven. 

Modtagelsen  er  forbi.  Sammen  med  Baron  Giildencrone 
gaaer  jeg  ad  vore  Værelser  til.  Kongen  passerer  os.  I  en 
Fart  har  han  klædt  sig  om,  er  civilklædt,  med  Ridestøvler 
paa.  Idet  Kongen  passerer  os  og  let  springer  ned  ad  Trappen 
ved  »blaa  Port«,  siger  han:  »Jeg  maa  ud  at  have  mig  en  lille 
Ridetour ! « 

Kl.  7  Taffel,  >; Kejsertaffel«  kaldet,  naar  den  russiske  Svi- 
gersøn sidder  ved  den  danske  Svigerfaders  Bord.  Gardens 
Musik  spiller.  Det  elektriske  Lys  straaler  omkap  med  Bril- 
lanterne om  Kejserindens  og  Prindsessen  af  Wales'  Hals. 
Jeg  sidder  ved  Overhofmarchallens  venstre  Side.  En  Tjener 
bringer  Ordre,  at  Kejseren  ønsker,  at  Musikken  udenfor  Tour 
skal  spille  først:  »Danmark  skal  staa«  og  derefter  »Slesvig, 
vort  elskede,  omstridte  Land«.  Et  Ønske,  der  formentlig  nok- 
som vidner  om,  hvad  Zar  Alexander  føler  for  det  lille  Land, 
hvorfra  han  hentede  hende,  der  blev  ham  en  trofast  Hustru 
og  Ægtefælle. 

Efter    Taflet    som    sædvanlig    Cour.     Kongen    præsenterer 

mig  for  Kejseren,  der  bl.  a.  spørger  om  de  danske  Ingenieur- 
troppers  Organisation.    Konversationen  føres  paa  Fransk. 

Kejseren:  en  imponerende  Skikkelse,  der  minder  stærkt 
om  den  Russertype,  der  almindelig  ses  paa  Billeder.  Ualmin- 
delig høj  og  kraftig  bygget,  noget  svær,  dog  ikke  saaledes, 
at  man  faaer  Indtryk  af  Vellevnet,  tværtimod.  Fuldskjæg,  der 
snarere  er  mere  lyst  end  mørkt;  noget  fremadliggende  Øjen- 
bryn, der  dække  lidt  over  et  Par  blaa  Øjne,  som  her  paa 
Fredensborg  lyse  af  Veltilfredshed  og  Velvillie,  men  som  vist 
kunne  være  mørke  nok,  naar  Sorg  og  Uvejrsskyer  trække  op 
derovre  i  det  uendelige  Zarrige.  En  Del  skaldet.  Nakkepartiet 
stærkt  spidstudløbende.  Staaer  med  Hænderne  paa  Ryggen  og 
lader  Fingrene  spille  mellem  hinanden.  Taler  langsomt  og 
ualmindelig  hjerteligt. 

Taflet  og  Couren  saa  sent  tilende,  at  der  ikke  serveres  The. 

Tirsdag  25.  August.  Ved  Frokosten  præsenteres  jeg  for 
russisk  Fyrstinde  Obolensky,  de  to  Comtesser  Kutusoff  samt 
russisk  Statsraad  Heath  (er  forud  præsenteret  for  græsk  Oberst 
Reineck,  græsk  Kantsier  Messalas,  græsk  Fru  Sapouritzakir 
og  engelsk  Oberst  Montaigu). 

Taffel  Kl.   7.    Følgende  fyrstelige  Personer  ved  Taflet: 

Kongen  og  Dronningen  af  Danmark,  Kronprindsen  og 
Kronprindsessen  af  Danmark,  Prindserne  Valdemar,  Christian, 
Carl,  Harald,  Gustav,  Prindsesserne  Marie,  Louise,  Ingeborg, 
Thyra  og  Dagmar,  Kejser  Alexander  III  og  Kejserinden, 
Storfyrstthronfølger,  Storfyrst  Georg,  Storfyrstinde  Xenia,  Stor- 
fyrst Michael  og  Storfyrstinde  Olga  af  Rusland,  Kong  Georg  I 
af  Grækenland  og  Dronning  Olga,  Prindserne  Georg,  Nicolaos 
og  Christoforos  samt  Prindsesse  Marie  af  Grækenland,  Prind- 
sesse  Alexandra  af  Wales,  Prinds  Georg  af  Storbritanien,  Prind- 
sesse Louise  af  Storbritanien  (Hertuginde  af  Fife),  Prindsesse 
Victoria  af  Storbritanien,  Hertugen  af  Fife,  Prindserne  V^ilhelm 
og  Hans  af  Gliicksborg,  Prins  Valdemars  to  Sønner:  Aage  og 
Axel. 

lait  36  fyrstelige  Personer,  hvoraf  dog  de  allermindste  ikke 
ere  med  ved  Bordet. 

Til  Taflet  tilsagt  Ministrene  og  det  russiske  Diplomati  med 
Damer, 

Efter  Taflet  kom  Kongen  hen  til  mig  og  præsenterede  mig 
for  Kejserinden. 

Kejserinden  er  middelhøj.  Der  er  et  alvorligt,  men  venligt 
og  klogt  Udtryk  i  de  smukke  blaa  Øjne.  Livet  i  Rusland 
synes  dog  at  have  taget  mere  paa  hende  end  det  engelske 
Hofliv  paa  Prindsessen  af  Wales,  og  underligt  er  det  jo  ikke; 
et  Liv  under  denne  Verdens  mest  glimrende  og  straalende 
Forhold  og  samtidig  en  stadig  Frygt  for,  at  Ens  Kjære  skal 
falde  for  Morderhaand.  En  forfærdelig  Tilværelse!  Les  extrémes 
se  touchent.  Over  Kejserinden  hvilede  en  forunderlig  velgjø- 
rende  Ro  og  Alvor  og  dog  saa  megen  Blidhed.  En  Karakter, 
udviklet  og  modnet  i  Livets  Skole.  Hendes  Majestæt  var  iført 
hvid  Silkerobe  og  bar  om  Halsen  et  Brillantsmykke  af  ualmin- 
delig Skjønhed. 

Kl.  9V2  The,  hvorefter  Whist  med  Prinds  Vilhelm  og 
Kammerherrerne  Lindholm  (attacheret  Prindsessen  af  Wales) 
og  Scheele. 

Efter  Whisten  som  sædvanlig  forskjellige  Forfriskninger 
med  Vin.    Kejseren  drak  dog  et  Glas  Sødmælk. 

Torsdag  27.  August.  Kl.  5V2  samtlige  Kongelige  og 
Kejserlige  med  Undtagelse  af  Kejseren  til  Stationen  og  pr. 
Extratog  til  Kjøbenhavn  for  at  overvære  Forestillingen  i  det 
kongelige  Theater,  hvor  »Kermessen  i  Brygge«  og  »Et  Kom- 
pagniskab« gaves  til  Fordel  for  Ballettens  private  Understøt- 
telseskasse.  Vejret  smukt.  Kjøbenhavns  Gader  sorte  af  Men- 
nesker, der  imidlertid  næppe  var  tilfredse  med  ikke  at  faa 
Kejseren  med.  Han  foretrak  aabenbart  at  blive  paa  Fredens- 
borg fremfor  at  se  et  tre  Akts  Stykke  paa  Dansk.  Logerne 
nærmest  Kongelogen  vare  inddragne  i  denne  for  at  give 
Plads  for  det  ualmindelig  store  Selskab.  Da  Herskaberne 
traadte  ind  i  Logen,  udbragtes  fra  Gulvet  et  »Længe  leve 
vore  høje  kongelige  og  kejserlige  Gjæster!«  hvorpaa  den 
kvikke  Kermesse  strax  tog  fat.  Den  tiltalte  aabenbart  de 
fremmede  Gjæster,  der  næppe  fandt  saa  meget  Behag  i  »Et 
Kompagniskab«,    som    jo    eo  ipso    maatte    være    hebraisk    for 


38 

mange  af  dem.  Meget  varmt  var  der.  Under  Opholdet 
efter  Balletten  serveredes  forskjellige  Forfriskninger.  Værelser 
og  Trappegange  vare  festligt  smykkede  med  Blomster.  The- 
aterchefen,  Kammerherre  Fallesen,  gjorde  sin  Opvartning  og 
overrakte  Bouketter. 

Af  Kavalererne  listede  Adskillige  ud  og  trak  Vejret 
udenfor. 

Hjem  til  Fredensborg,  som  naaedes  Kl.  ii  Aften  pr.  Extra- 
tog.    En  hurtig  lille  Souper  indtoges  i  Havesalen. 

Fredag  28.  August.  Taffel  Kl.  7.  Den  russiske  Musik 
fra   »Polarstjernen«  spillede. 

Den  græske  Dronning  Olga  har  et  elskværdigt  og  mildt 
Ansigt;  er  blond  og  middelhøj.  Siges  tidligere  at  have  været 
meget  smuk.  Nu  noget  svær.  Russisk  Storfyrst  Georg:  ikke 
høj,  ser  noget  svag  ud,  hvilket  han  jo  ogsaa  skal  være.  Siges 
af  Helbredshensyn  at  skulle  rejse  om  nogle  Dage  til  Kaukasus 
og  senere  tilbringe  Vinteren  i  Algier. 

Brillant  tager  Havesalen  sig  ud  ved  Lys  med  de  store 
Lysekroner  og  Lampetrækkerne  foran  de  brede  Spejle  mellem 
Vinduerne.  De  lyseblaat  betrukne  Sofagrupper  i  Hjørnerne, 
det  mægtige,  tykke  tyrkiske  Gulvtæppe  og  de  røde  Lakaier, 
der  med  deres  gule  Knæbuxer  og  hvide  Strømper  vimse  om 
snart  med  et,  snart  med  et  andet. 

Paa  mit  Spørgsmaal  til  Ceremonimester  Oxholm:  »Hvor- 
mange  Mennesker  slumre  denne  Nat  paa  Fredensborg  Slot.?« 
svarede  han:   »Hen ved  halvfemte  Hundrede!« 

Passiarede  med  Kapitain  BuU,  der  fortalte,  at  Kejserinden 
ofte  læste  højt  for  Kejseren,  naar  de  om  Aftenen  trak  sig 
tilbage. 

Mandag  7.  September  tilsagt  til  Taffel  paa  Fredensborg 
i  Anledning  af  Dronningens  74de  Fødselsdag.  Møder  civil. 
Alle  Ministrene  og  alle   Hoffets   Damer  og  Kavalerer  tilsagte. 

Taflet  særlig  pragtfuldt.  Gardens  Musik  spillede.  Kejseren 
rejste  sig  og  sagde  med  høj,  klar  Røst:  »Pour  la  santé  de 
Sa  Majesté  la  Reine  de  Danemarc ! «    Brusende  Fanfare  og  der- 

paa  »Kong  Christian  stod  ved  højen  Masts  som  hørtes  staa- 
ende.  Champagnen  tomtes  med  ærligt  Sind  for  Danmarks 
kvindelige  højtbegavede  Dronning,  en  smuk  Type  paa  en 
dansk  Dronning,  Hustru  og  Moder.  Hun  vil  mindes  længe. 
Klog  og  kvindelig  har  hun  gjort  det  lille  Danmark  meget 
godt  baade  indad-  og  udadtil. 

Dronningen,  der  havde  Kejseren  tilbords,  var  iført  mørke- 
rød Silkerobe,  Kejserinden  hvid  Silke,  Prindsessen  af  Wales 
ligeledes.     Glimrende  Smykker. 

Jeg  talte  efter  Taflet  med  Dronningen,  der  berørte  det 
sørgelige  i  at  se  det  stolte  Christiansborg  som  en  Ruin;  >jeg 
naaer  næppe  at  se  det  i  sin  nye  Dragt.«  løvrigt  var  hun 
glad  og  livlig  og  talte  om  mange  forskjellige  Ting. 

Frokost  paa   »Polarstjernen«. 
Kejser  Alexander  H's  Navnedag   ii.  Septbr. 

Hele  Hoffet,  russiske  Gesandtskab,  Gardens  Officerer  m.  fl. 
tilsagte. 

De  kongelige  og  kejserlige  Herskaber  først  til  Messe  i  den 
russiske  Kirke  i  Bredgade. 

Med  Kapt.  Boeck  møder  jeg  paa  Toldboden  Kl.  11V4. 
Vejret  er  straalende;  der  er  Masser  af  Mennesker  paa  Benene. 
Ved  Landgangstrappen  ligge  de  kejserlige  Dampbarkasser; 
flotte  tyrkiske  Tæpper  og  Hynder  dække  Sæderne.  Snart  er 
den  fyldt,  hvori  Boeck  og  jeg  gaa  ombord.  Den  giver  et 
Hvin,  puster,  stønner  og  ryster,  og  snart  naa  vi  den  tæppe- 
belagte Falderebstrappe  paa  »Polarstjernen«.  Vi  entre  op  ad 
den  to  Etages  høje  Trappe.  Chefen  byder  Velkommen.  Paa 
Dækket  straaler  Gardens  røde  Frakker  og  Diplomaternes 
guldbesatte  Uniformer. 

Klokken  slaar  12.  Voldsom  Kanonade.  Kejseren  kommer 
ombord;  Musikken  spiller  Nationalhymnen,  denne  forunderlige 
højtidsfulde  Melodi,  der  mere  minder  om  en  Choral.  Kejser- 
flaget hejses  i  det  Øjeblik,  Kejseren  sætter  Foden  paa  Dækket. 
Han  er  iført  russisk  Admiralsuniform:  Blaa  Frakke  med  Guld- 
epauletter og  trekantet  Hat,  der   klæder   hans   mægtige  Figur 

brillant.  Hans  Ansigt  lyser  af  Glæde  og  Venlighed.  Han 
gaaer  fra  Gjæst  til  Gjæst  og  byder  Velkommen.  Er  det  den 
samme  Zar,  der  i  sit  mægtige  Hjemland  lever  som  en  fangen 
Fugl?  Jeg  staaer  noget  tilbage.  Han  passerer  forbi  uden  at 
give  Haanden,  men  synes  i  samme  Øjeblik  at  blive  opmærk- 
som paa  sin  Forglemmelse  og  rækker  mig  sin  store  Haand 
med  et  venligt:   »Pardon!« 

Atter  dundre  Kanonerne  fra  Skibene  og  fra  Batterierne. 
Kongen,  Dronningen  og  alle  de  fremmede  fyrstelige  Gjæster 
komme  ombord.  Kejseren  byder  hver  især  Velkommen  *  ved 
Falderebstrappen.  Damerne  ere  i  lyse,  straalende  Sommer- 
toiletter. Dækket  ligner  et  spraglet  Blomsterbed,  hvor  Solen 
straaler  paa  de  stærke  Farver,  og  alt  imens  spiller  Musikken: 
»Kong  Christian  stod  ved  højen  Mast-^c,  og  Dækket  sittrer 
under  Skuddenes  Stød  fra  »Polarstjernen« s  Salutkanoner.  Et 
smukt  festligt  Øjeblik.  Det  lille  Danmark  er  det  store  Rus- 
lands Gjæst. 

Man  gaaer  tilbords.  De  mange  Gjæster  have  gjort  det 
nødvendigt  at  dække  i  alt,  hvad  der  findes  af  Saloner  om- 
bord. 24  Mand  stærk  spise  vi  i  en  Kahyt  nær  Kejsersalonen. 
Matroser  med  hvide  Bomuldshandsker  varte  op  og  pludre  deres 
Slabosnoski  Knuski  o.  s.  v.  Maden  er  udsøgt.  Vinen  brillant. 
Champagnen  skummer  i  de  høje  Krus  med  det  indslebne 
kejserlige  Navnechiffer. 

Pludselig  viser  Kejseren  sig  i  Døren.  Han  vil  overbevise 
sig  om,  at  alle  hans  Gjæster  ere  godt  bænkede  og  ikke  lide 
Nød.  Vi  springe  op,  men  han  gjør  Tegn,  at  vi  skulle  sætte 
os  ned,  og  forsvinder  atter  med  et  venligt  og  fornøjet  Nik. 

Dejeuneren  er  forbi.  Man  samles  paa  Dækket.  Kaffen 
bydes  om;   Cigarerne  tændes. 

Alt  er  Solskin,  men  Klokken  er  bleven  2V2.  Kejseren  med 
alle  sine  fyrstelige  Gjæster  gaa  efterhaanden  fraborde,  mens 
Nationalhymnerne  blæses,  og  Skuddene  smelde  i  den  lumre 
hede  Sommerluft.  Omsider  naa  vi  ogsaa  Toldboden,  hvor  den 
skuelystne  Mængde  endnu  staaer  urokkelig  fastnaglet,  indtil 
den  sidste  Dampbarkasse   har    lagt    til,  og    man    begynder   at 

fjærne  Tæpper  og  andre  Herligheder.    Sammen  med  Kapitain 
Boeck  spadserer  jeg  hjem  gjennem  Grønningen. 

Lørdag  12.  September.  Meldte  mig  til  Kongen  Kl.  10. 
Kongen  meget  bevæget,  da  han  talte  om  Baron  G. s  pludse- 
lige Død  og  viste  megen  Medfølelse. 

Frokost  Kl.  i.  I  Kuppelsalen  ligger  en  pragtfuld  Blom- 
sterpude, en  Gave  fra  Kjøbenhavns  Skydeselskab  til  Kejser- 
inden af  Rusland,  der  idag  har  været  Selskabets  Æresmedlem 
i  25  Aar.  Den  bestaaer  af  Roser  og  Violer  og  er  et  sandt 
Pragtværk,  der  vækker  almindelig  Beundring. 

Kl.  7  Taffel.  Dronningen  siger  mig  venligt  Velkommen 
tilbage  paa  Fredensborg. 

The  Kl.  9V2.  Adjutanten  møder  5  å  10  Minutter  før  Tiden. 
De  røde  Lakaier  bære  Theservicet  ind,  Fade  med  Julekager, 
>. Vrøvl«  o.  s.  V.  Themaskinen  snurrer  henne  paa  Bordet. 
Damerne  og  Kavalererne  indfinde  sig.  Lidt  efter  gaaer  Døren 
op,  og  Dronningen  kommer  ind.  Man  bukker  og  nejer.  Dron- 
ningen laver  The  assisteret  af  en  Hofdame.  Lidt  efter  give 
de  andre  Kongelige  og  Kejserlige  Møde  Kejseren  er  sjældent 
med;  der  siges,  at  han  arbejder  om  Aftenen.  De  klare  Gar- 
diner ere  trukne  for  Vinduerne,  Lysekronerne  og  Lampetterne 
foran  Spejlene  tændte.  Lysene  tændte  paa  det  ene  Spillebord. 
Inde  i  Sideværelserne  staa  flere  Spilleborde  parate.  Børnene 
ere  ikke  tilstede. 

Henne  ved  den  ene  Kamin  stod  Prindsessen  af  Wales  med 
fiere  af  de  andre  fyrstelige  Damer.  Pludselig  bliver  der  Uro 
i  Lejren.  »En  Mus!«  raaber  Prindsessen  af  Wales.  Man 
jubler  som  Børn  og  gaaer  paa  Jagt.  En  Mus  paa  Fredens- 
borg. Man  jager  det  forskræmte  Dyr,  der  forgjæves  søger 
at  finde  sit  Hul.  Jeg  staaer  med  Kronprindsessen  ved  den 
anden  Kamin,  da  Musen  pludselig  farer  langs  Fodpanelet  hen 
til  os.  Nu  gaaer  Jagten  løs  henne  ved  vor  Klynge,  men  med 
Et  er  den  langhalede  forsvunden.     Den  er  i    »Salvetus«. 

Spiller  Whist  med  Prinds  Vilhelm,  der  gjør  Modpartiet 
store  Slem. 

Prinds  Vilhelm  har  et  mægtigt  Ar  i  Hovedet;    man   giver 

forskjellige  Oplysninger  om,  hvor  Prindsen  i  sin  Tid  har  faaet 
det  Saar.  Den  bedst  Underrettede  forklarer,  at  han  har  faaet 
Saaret  i  længst  forsvundne  Dage  under  en  Revolte  i  Østerrig- 
Ungarn,  hvor  hans  egne  Soldater  ikke  kjendte  ham  paa  Grund 
af  en  ny  anlagt  Uniform,  som  Prindsen  strax  havde  anskaffet 
sig.  Han  har  iøvrigt  været  en  saare  uforfærdet  og  modig 
Soldat.  Særlig  hans  Deltagelse  i  Slaget  ved  Koniggratz  om- 
tales med  stor  Anerkjendelse.  Han  er  østerrigsk  Feltmarchal. 
En  hlle  saare  elskværdig  og  venlig  Mand,  der  i  sit  Ydre  ikke 
har  det  mindste  tilfælles  med  sin  Broder,  Kongen. 

Klokken  er  bleven  over  12;  men  Baron  Giildencrone  op- 
fordrer til  at  inspicere  Vagterne.  Som  Chef  for  Adjutantstaben 
kan  han  gjøre  dette,  der  ikke  er  Adjutanten  tilladt  uden  efter 
Kongens  Ordre.  Vi  liste  os  langs  hele  Slottet,  ruske  i  alle 
Døre,  faa  en  lille  Passiar  med  Skildvagterne,  der  alle  er  aar- 
vaagne  og  flinke.  Oppe  i  Kejserens  Værelse  ere  Lysene 
slukkede;  han  slumrer  trygt  paa  det  fredelige  Fredensborg 
og  vækkes  næppe  der  ved  urolige  Drømme  om  Bomber  og 
Dynamit. 

Søndag  13.  September.  Kl.  10  i  Kirke,  hvor  Kgl.  Kon- 
fessionarius Paulli  prædiker  smukt  om,  hvor  forfængelig  Livets 
Glæde  er,  og  hvor  hurtig  man  kan  skilles  fra  dem,  man  har 
kjær.  Det  er  min  kjære  gamle  Faders  Fødselsdag. 
Hvor  mange  Gange  —  samlede  den  13.  September  os  i  Ond- 
løse  Præstegaard!  Som  jeg  sidder  der  i  Kirken,  mindes  jeg 
saa  lyslevende  min  gamle  Fader,  naar  han  stod  og  messede 
foran  Alteret,  og  hører  grant  hans  Stemme.  Velsignet  være 
hans  og  Moders  Minde  og  det   gamle   Hjem  i  Præstegaarden. 

Da  vi  gik  derfra,  talte  Kongen  til  mig  om  Prædikenen, 
som  han  havde  syntes  saa  godt  om,  og  bad  mig  tilsige  Paulli 
til  Taflet. 

Taffel  Kl.  7.  Garden  spillede.  Officerer  og  Honoratiores 
fra  Helsingør  og  Fredensborg  indbudte. 

I  Billardstuen  spilles  der  Billard  og  Whist.  Kongen  byder 
Cigarer,  og  man  nyder  af  de  fremsatte  Forfriskninger. 

Da  jeg  gik  tilbage  til  mit  Værelse,  mødte  jeg  Kronprindsen, 

der  sagde  Farvel,   da  han  imorgen  drager  til  Fyen  for  at  lede 
Cantonnementsøvelserne. 

Mandag  14.  September.  Kjører  med  Toget  9^^  Fmdg. 
til  Kjøbenhavn  med  Kongen.  Ceremonimester  Oxholm  ogsaa 
med.  Vi  sidder  i  Coupé  med  Kongen,  der  byder  os  af  sine 
egne  Cigarer.  Kongen  livlig  og  munter.  Fortæller  om,  hvorledes 
Kejseren  kan  glæde  sig  over  Smaating.  En  Dag,  da  der  blev 
budt  Kaffe  om,  hørte  Kongen,  at  Kejseren  spurgte,  om  han 
ikke  kunde  faa  en  større  Kop.  Kongen  lod  da  kjøbe  en  stor 
Kontorkop,  og  Kejseren  var  henrykt  og  forlangte  nu  altid  sin 
Kontorkop. 

Audiens  Kl.  12 — 1V2.  Hele  Forgemakket  var  fuldt  af 
Mennesker,  da  jeg  traadte  ind.  De  stormede  sammen  om  mig 
og  snakkede  i  Munden  paa  hinanden.  En  vil  dit,  en  anden 
dat,  og  for  dem  alle  var  det  »absolut  nødvendigt«  at  faa 
Kongen  i  Tale.  Damerne  ere  værst  at  slippe  fra.  De  holder 
En  fast  ved  Ærmet  og  bruge  allehaande  Kneb.  Det  var  haab- 
løst.    Henved  70  vilde  have  Audiens,  hvoraf  kun  25  kom  ind. 

Paa  Tilbagevejen  prøvedes  for  første  Gang  Asfalten  paa 
Østergade,  hvilken  Kongen  ellers  ikke  sværmer  for  af  Frygt 
for,  at  Hestene  skulle  falde. 

I  Coupeen  talte  Kongen  bl.  a.  om  flere  af  Generalerne  fra 
Krigen:  om  de  Meza,  Hegermann-Lindencrone  etc.  Omtalte 
sit  Ophold  ved  Dannevirkestillingen  umiddelbart  før  dens  Røm- 
ning, der  efter  Kongens  Mening  var  det  eneste  rette.. 

Lige  som  vi  stod  af  i  Fredensborg,  ankom  ogsaa  Toget 
fra  Helsingør.  Med  det  var  Kejseren,  de  russiske  Børn  og 
Prindsesse  Marie;  et  lystigt  Selskab  og  den  muntreste  blandt 
de  muntre  var  Kejser  Alexander.  De  havde  efter  Frokosten 
taget  det  over  tvert  og  vare  spadserede  til  Kvistgaard ;  hvorfra 
de  nu  retournerede.  Der  var  Vogne  parate  til  at  kjøre  dem 
til  Slottet.  Men  nej,  Kejseren  vilde  gaa  og  hele  Selskabet 
med  ham;  der  var  en  Munterhed,  Snakken  og  Latter,  og  saa 
spankede  de  da  ned  ad  Vejen;  i  Spidsen  Kejseren  i  graa 
Spadseredragt  og  en  vældig  Knortekæp  i  Haanden.  Den,  der 
mødte   hin  Klynge   og   ikke   vidste   bedre  Besked,  skulde   tro, 

det  var  en  Fredensborger   med   sin   Familie,  der  vendte   hjem 
fra  en  gemytlig  Fodtour. 

Til  Taflet  indbudt  nogle  franske  Søofficerer,  hvis  Skibe 
Hgge  paa  Rheden,  samt  den    franske  Gesandt  Grev  d'Aumay. 

Tirsdag  15.  September.  Ingen  indbudte  Gjæster  til 
Taflet  og  dog  55  Personer  tilbords.  Da  Dronningen  ved 
Couren  efter  Taflet  naaede  hen  til  mig,  gav  Hendes  Majestæt 
mig  nogle  Godter  fra  Taflet  til  Børnene. 

Onsdag  16.  September.  Stærk  Blæst  med  Regn.  Vinden 
rusker  og  slider  i  Slotshavens  gamle  Træer.  Skildvagterne 
hyller  sig  i  de  mægtige  røde  Kapper  og  vandre  melankolsk 
op  og  ned  ad  de  glinsende  Fliserækker.  Det  synes  med  Et 
at  være  bleven  Novem.bervejr.  Alt  er  graat  i  graat.  Bladene 
løbe  omkap  hen  over  den  graa  vaade  Slotsgaard.  Men  oppe 
fra  de  kongelige  Værelser  lyder  smukt  Flygelspil.  Dronningen 
og  Prindsessen  af  Wales  spille.  Livet  paa  Fredensborg  er 
stemningsfuldt. 

Til  Taflet  Kl.  7  er  indbudt  samtlige  Diplomater  med  Damer, 
der  endnu  ikke  have  været  til  Taffel  under  Kejserens  Besøg. 
Næsten  hele  corps  diplomatique  —  Russerne  undtagne  —  er 
derfor  tilstede.  Raslende  og  brusende  træde  de  ind,  neje  og 
gjøre  Knix,  mens  Herrerne  bukke,  og  Samtalen  gaaer  paa  alle- 
haande  Sprog.  Overhofmarchallen  staaer  midt  paa  Gulvet  og 
agerer,  ikke  uden  en  vis  Flothed  og  Anstand,  Vært.  Saa 
rangerer  han  de  Indbudte  i  første  Geled  langs  Væggene.  Den 
røde  Lakaj  kommer  ind  og  stiller  sig  »paa  Lur«  henne  ved 
Døren  ind  til  de  kongelige  Værelser.  Omsider  høres  mange 
smaa  glade  Barnestemmer  inde  fra  det  Hellige.  Op  gaaer 
Fløjdøren  paa  vid  Gab,  og  ind  tumler  hele  Barneskaren: 
Grækere,  Danske,  Russere  og  efter  dem  Kongen  og  Dron- 
ningen med  alle  deres  voxne  fyrstelige  Gjæster.  Et  smukt 
Syn.  Den  gamle  danske  Stamme  med  sin  store  Krone  af 
Grene  og  smaa  Kviste.  Alle  glade  og  fornøjede.  Vimse  og 
adrætte  fare  de  smaa  fra  Gjæst  til  Gjæst  og  række  Haanden 
til  Goddag.    Det  er  for  kjedeligt  for  den  lille  græske  Christo- 

foros,  en  dejlig  lille  blond  Dreng  paa  fire  Aar.  Han  stiller 
sig  midt  paa  Tæppet,  udsøger  sig  en  eller  anden  Hofdame 
eller  Diplomatfrue  og  gjør  Stormløb  mod  hende.  Under 
hj ærtelig  Latter  gjentager  han  Experimentet  mange  Gange. 
Undertiden  lykkes  det  Vedkommende  at  gribe  ham,  inden 
Angrebet  lykkes;  Andre  faa  Puffet  og  synke  ned  i  en  Læne- 
stol eller  polstret  Sofa,  medens  den  Lille  ler  med  en  aller- 
kjæreste  lille  Barnelatter.  Imens  give  Kongen  og  Dronningen 
Cour  t^l  de  Indbudte,   der  alle  vise  deres  bedste  Søndagsansigt. 

Overhofmarchallen  bukker  for  Kongen.  Taflet  er  ser- 
veret. Fløjdørene  til  Kuppelsalen  smækkes  op.  Musikken 
fra  »Polarstjernen«  bruser  inde  fra  Salen.  Kejseren  byder 
Dronningen  Armen,  Kongen  Kejserinden,  Par  følger  efter  Par, 
Blodet  bliver  tyndere  og  tyndere,  indtil  det  ender  med  ordi- 
nært Borgerblod  som  mit  og  Consorters.  Ved  hver  Couvert 
ligger  Spisesedlen  og  Musikprogrammet  med  den  russiske  Ørn, 
trykt  i  Guld.  Jeg  gjennemløber  det:  »Ouverturen  til  Elverhøj« 
og  »Slesvig«.  Elverhøj  paa  russiske  Instrumenter!  Den  er 
fortrinlig  sammenspillet  og  lyder  brillant.  Lidt  efter  følger 
den  vemodige  Sang  om  det  tabte  Slesvig. 

Konversationen  gaaer  livlig  overalt.  Blikket  løber  ofte  hen 
ad  den  fyrstelige  Perlerad  med  Baand  og  Stjerner,  Diamanter, 
Guld  og  funklende  Stene.  Kejserens  imponerende  Figur 
troner  midt  for  Bordet  ved  Siden  af  Danmarks  kloge  Dron- 
ning. Overfor  dem  vor  elskelige  gamle  Konge  med  sin  ynde- 
fulde Datter,  Ruslands  Kejserinde.  Glæden  kaster  sit  oplivende 
og  forskjønnende  Skjær  over  Ansigterne,  de  Gamles  som  de 
Unges.  Man  tager  for  sig  af  de  herlige  Frugter  og  Konfekt 
og  ønsker  blot,  at  Kone  og  Børn  ogsaa  engang  kunde  sidde 
med  ved  sligt  muntert  og  festligt  Kongebord  paa  Fredensborg 
Slot. 

Overhofmarchallen  rejser  sig  og  bukker  for  Kongen.  Al- 
mindeligt Opbrud.  Herrerne  bukke,  og  Damerne  neje,  naar 
de  kongelige  Par  passerer  forbi.  Silkeslæbene  bruse  hen  over 
Gulvet,   medens  Musikken  intonerer  Gustaf  Adolfs  March. 

Saa  kommer  Couren  i  Havesalen,  medens  Tjenerne  bære 
Kafife   om.     Zaren    benaader    en   og   anden   Diplomat    med    en 

lille  Conversation.  Vedkommende  anstrænger  sig  for  at  slaa 
Panden  mod  Gulvtæppet.  Prindsesse  Louise  kommer  hen  til 
os.  Vi  røbe  de  hvide  Sminkeklatter,  der  ved  Vanvare  er 
spildte  bag  paa  Halsen  af  en  ikke  bedaarende  Diplomatfrue. 
Moroen  er  desto  større,  fordi  Vedkommende  ikke  hører  til 
de  mindst  selvbevidste  blandt  de  kvindelige  Gjæster. 

Kejseren  sniger  sig  stille  bort;  Cigaretten  kalder.  Henved 
en  Time  varer  Couren,  hvorpaa  Herskaberne  trække  sig  til- 
bage, og  Salen  lidt  efter  lidt  tømmes. 

Torsdag  17.  September.  Da  jeg  læser  med  Prinds 
Harald,  lyder  pludselig  Musik  i  Slotshaven.  Den  spiller  i 
Kuppelsalen,  mens  vi  spise  Frokost.  Det  er  »den  russiske 
Kejserindes  Livregiments  Helgens  Navnedag«,  der  mindes  af 
den  russiske  Musik  fra  »Polarstjernen«.  Ude  i  Forhallen  ligge 
de  hvide  Huer  med  de  gule  Baand.  Jeg  prøver  en  af  dem. 
Oxholm  paastaaer,  at  det  er  dumdristigt;  men  endnu  mærker 
jeg  intet! 

Fredag  18.  September.  Følger  Kongen  med  Toget  9*^ 
til  Kjøbenhavn. 

Kl.  12  Statsraad  paa  Amalienborg.  Cabinetssekretairen 
kommer  først  og  meldes  hos  Kongen.  Lidt  efter  lidt  arrivere 
Ministrene;  blandt  dem  var  den  ny  Kultusminister,  Professor 
Goos,  en  velvoxen,  kraftig  Figur  med  Fuldskjæg  og  et  kløg- 
tigt Ansigt.  Paa  Slaget  12  kommer  Conseilspræsidenten,  og 
derpaa  meldes  til  Hs.  Majestæt,  at  Statsraadet  er  samlet.  Naar 
Kongen  træder  ind  i  Statsraadssalen,  lukkes  de  dobbelte  Fløj- 
døre ind  til  Jourværelset.  Forinden  Mødet  talte  jeg  med 
Estrup  og  kunde  fortælle  ham,  at  han  ved  Taflet  idag,  hvortil 
hele  Ministeriet  med  Plere  var  indbudt,  skulde  spise  af  den 
Kæmpehjort,  som  han  havde  sendt  som  Gave  til  Fredensborg. 

Som  jeg  sad  ude  i  Jourværelset  og  vogtede  paa,  at  Ingen 
forstyrrede  Statsraadet,  kom  Kongen  ud.  Han  var  bleg;  hans 
Stemme  skjælvede.  »Jeg  har  faaet  et  meget  sørgeligt  Telegram. 
Storfyrstinde  Paul  (Alexandra,  Kong  Georgs  ældste  Datter)  er 
farlig  syg.     Hun   har  født  en   lille  Dreng!     Der  er  vist  Fare 

for  hendes  Liv,  Vil  De  telefonere  til  Garden  og  afsige  Musikken 
til  Taflet  idag,  og  vil  De  ogsaa  lade  Comtesse  Scheel  faa  Af- 
bud. Lad  Tjeneren  hilse  fra  Dronningen  og  sige,  at  det  gjør 
hende  ondt  at  maatte  sende  dette  Afbud,  men  at  det  er 
Grunden.« 

Meddelelsen  kom  som  et  Lyn  fra  klar  Himmel.  Hvor 
gjorde  det  mig  ondt  for  vor  kjære  gamle  Konge.  Han 
standsede  ofte,  mens  han  talte,  overvældet  af  Sorg.  Endnu  to 
Telegrammer  indløb  under  Statsraadsmødet.  Jægeren  kom  ind 
med  dem  til  mig;  men  jeg  lod  ham  bringe  dem  ind  ad  den 
anden  Vej.  Jeg  vilde  saa  nødig  være  den,  der  bragte  Ulykkes- 
budskab. 

Da  Ministrene  kom  ud  fra  Statsraadsmødet,  taltes  kun  om 
den  sørgelige  Efterretning.  Storfyrstinden  var  meget  syg;  man 
kunde  hvert  Øjeblik  vente  det  værste.  Telegrammer  modtoges 
og  afsendtes.  Kongen  vilde  blive  i  Byen,  da  den  græske 
Kongefamilie  endnu  samme  Eftermiddag  vilde  afsejle  med 
»Polarstjernen«.  Atter  Telegrammer.  Kongen  vilde  med 
Toget  3^^  tilbage  til  PVedensborg.  Ude  i  Haven  saae  jeg 
Kongen  spadsere  ene  om  i  Gangene.  Han  saae  saa  alvorlig  og 
bedrøvet  ud.  I  Løbet  af  nogle  Timer  var  han  bleven  gammel. 
Vi  kjørte  sammen  til  Jærnbanestationen.  Jeg  forsøgte  saa  godt 
jeg  kunde  at  sige  et  trøstende  Ord. 

Kronprindsessen  og  Prindsesse  Louise,  der  ogsaa  havde  været 
i  Kjøbenhavn,  kom  ind  i  samme  Coupé,  Der  taltes  om  den 
stakkels  Storfyrstinde.  Vi  naaede  Lyngby.  Kongen  lænede 
sig  tilbage  i  Sædet,  og  lidt  efter  hørte  jeg  ham  sove.  Hovedet 
var  faldet  tilbage.  Jeg  glædede  mig  ved  Tanken  om,  at  lysere 
og  gladere  Drømmesyner  viste  sig  for  ham  og  for  en  Stund 
jog  Sorgen  og  Ængstelsen  paa  Flugt.  En  halv  Time  sov 
Kongen;  saa  vaagnede  han  atter,  sad  ganske  stille  og  talte 
nu  og  da  om,  hvilken  Sorg  det  vilde  være,  om  hun  »gik 
bort«,  særlig  for  min  kjære  Søn. 

Prinds  Valdemar  var  paa  Fredensborg  Station  og  kjørte  til 
Slottet  med  Kongen.  Jeg  gik  op  paa  mit  Værelse.  Overalt 
var  Opbruds-Travlhed.     Man  talte  kun  om   eet. 

Inde    i    Værelset    ved    Siden    af    mit,    hvor    Commandør 

Jacobson,  der  er  attacheret  Kong  Georg,  boer,  hørte  jeg  Kong 
Georg  tale  længe  med  Jacobson.  Jeg  sad  helt  henne  i  min 
Lænestol,  men  jeg  kunde  høre  paa  Stemmen,  hvor  bedrøvet 
han  var. 

Fællestaflet  blev  aflyst.  Herrerne  og  Damerne  spiste  for 
sig  inde  i  den  lille  Spisesal. 

Hvilket  Omslag!  Den  muntre,  glade  Stemning  paa 
Fredensborg  havde  veget  Pladsen  for  Bekymring  og  Ængstelse. 
Det  er,  som  traadte  man  lige  fra  en  munter  Balsal  ind  i  en 
Kirke,  hvor  Orgelet  præluderer  til  Ligbegængelse. 

Omsider  fastslaaes,  at  de  græske  og  russiske  Gjæster 
imorgen  tidlig  ville  afrejse  over  Kjøbenhavn,  Gjedser,  Berlin 
til  Moskov,  i  hvis  Nærhed  Storfyrsteparret  boer. 

Kl.  10  Aften  beder  en  Tjener  mig  komme  op  til  Kongen. 
Kongen  seer  helt  glad  ud.  »Gudskelov,«  siger  han;  »der  er 
kommet  Telegram,  at  der  synes  at  være  Bedring.«  Jeg  bliver 
selv  saa  glad  ved  denne  Lysning.  Kongen  beder  mig  sende 
Svar  paa  et  Telegram  fra  Haandværkermestrenes  Stiftelse  i 
Odense. 

Lørdag  19.  September.  Kl.  7V2  samles  alle  i  For- 
hallen for  at  sige  Farvel.  I  en  Vinduesfordybning  paa  Gangen 
staaer  Kejseren  og  taler  med  Fyrst  Obolensky.  Han  rækker 
mig  venligt  Haanden.  Kong  Georg  og  Dronning  Olga  vare 
stærkt  bevægede;  ogsaa  mange  af  de  andre  græd.  De 
sagde  Farvel  til  hver  især  og  gave  Haanden.  I  Dronning 
Louises  Ansigt  stod  dyb,  inderlig  Sorg  præget.  Kong  Chri- 
stian var  gaaet  i  Forvejen  op  til  Stationen.  Jeg  tænker,  vor 
gode  Konge  var  bange  lor,  at  Bevægelsen  skulde  tage  Magten 
fra  ham. 

Jouren  kommer  hyppigere,  idet  Commandør  Koch  er  atta- 
cheret Kejserinden  og  Kapt.  Boeck  kommanderet  til  Cantonne- 
mentsøvelserne  i  Fyen. 

Lørdag  26.  September.  Paa  Fredensborg  alt  endnu 
mere  stille  og  trist  end   idag  for  8  Dage  siden,  da  jeg  rejste 

derfra.  Storfyrstinde  Paul  er  død.  Kejseren  og  Kejserinden 
med  Storfyrstthron følgeren  og  Storfyrstinde  Xenia  afrejste  for 
at  være  tilstede  ved  Begravelsen.  Tilbage  ere  kun  Prindsessen 
af  Wales  med  to  Døttre  (Victoria  og  Maud)  og  nogle  af  de 
mindste  græske  og  russiske  Børn. 

Melder  mig  Kl.  lO  til  Kongen,  der  bedrøvet  taler  om, 
hvad  der  er  sket.  Han  mindes,  hvor  glad  og  overgiven  hun 
som  Barn  og  ung  Prindsesse  kunde  være;  hvorledes  hun  kunde 
baxes  selv  med  de  stærkeste  unge  Prindser,  saa  sund  og 
kraftig.  Og  nu  død  I  »Min  stakkels  Søn!  Hun  var  hans 
kjæreste  Barn  I« 

Frokostbordet  er  svundet  ind.  Kun  Admiral  Stephensen 
og  Frøken  Knollys  ene  tilbage  af  alle  de  fremmede  Herrer  og 
Damer  —  og  den  russiske  Professor  Heath. 

Det  er  Prinds  Christians  2iaarige  Fødselsdag,  I  den  An- 
ledning skal  Sorgen  lægges  ved  Taflet.  En  noget  trang 
Fødselsdag!  Danmarks  vordende  Konge  staaer  taus  og  stille 
henne  i  Døraabningen.  Ved  Bordet  rejser  Kongen  sig  og  ud- 
bringer Fødselsdagsbarnets  Skaal:  »Jeg  udbringer  min  højt- 
elskede Sønnesøns  Skaal!    Gud  bevare  Dig,  Christian!« 

Efter  Taflet  kom  Dronningen  hen  til  mig  og  talte  om  den 
store  Sorg,  der  havde  ramt  dem  alle.  Storfyrstinden  havde  i 
flere  Aar  lidt  af  Blodmangel,  og  dette,  mente  Dronningen, 
stod  mulig  i  Forbindelse  med  hendes  nu  indtrufne  Død. 
Dronningen  talte  om,  hvor  knust  Kong  Georg  er  over  at 
have  mistet  hende.  Hun  vilde  saa  gjerne,  at  han  og  Dronning 
Olga  skulde  komme  tilbage  til  Fredensborg,  og  endnu  havde 
hun  ikke  opgivet  Haabet  om  atter  at  se  baade  dem  og  Kej- 
seren og  Kejserinden.  Det  forstoed  jeg  godt,  thi  Ingen  kan 
bedre  end  Forældre  trøste  En,  naar  man  er  bedrøvet;  intet 
Hjerte  slaaer  dog  saa  varmt  og  inderligt  for  En  som  det, 
hvorunder  man  engang  hvilede.  Hvad  man  mister  i  sin 
Moder  og  Fader,   mærkes  først  ret,  naar  de  ere  borte. 

Søndag  27.  September.  Ordre  til  at  møde  Kl.  iiVa  i 
Forhallen  i  Anledning  af  Kronprindsen  af  Italiens  Ankomst  for 
at  sige  Farvel  efter  sit  korte  Ophold  her  i  Landet. 

Rørdam:   Hofliv.  4 

Han  er  en  lille  Mand,  22  Aar  gammel,  svag  Moustache, 
smuk  Hovedform,  intelligent  Ansigt.  Han  var  civilklædt,  er 
snarere  blond  end  mørk  og  gjør  aldeles  ikke  Indtryk  af  Italiener. 
Ansigtstrækkene  regelmæssige,  uden  at  Øjet  særlig  fæstnes  ved 
nogen  mer  eller  mindre  kjøn  Part  deraf.  Jeg  saae  et  Photo- 
graphi  af  ham  i  Uniform,  der  synes  at  klæde  ham  fortrinligt. 
Vi  præsenteredes  af  Kongen.  To  Timer  efter  vendte  han  til- 
bage til  Kjøbenhavn  for  næste  Dag  at  gaa  Syd  paa. 

Ved  Taflet  Kl.  6  naaede  vi  kun  til  Artiskokkerne,  da 
Kongen  brød  op  for  at  tiltræde  Rejsen  til  Fyen  for  at  over- 
være den  sidste  Dags  Cantonnementsøvelser  og  holde  Revue. 
Altsaa  afsted  til  Banen  og  i  Extratoget,  der  skulde  gaa  Kl.  7. 
I  Coupeen  var  foruden  Kongen  Cabinetssekretairen,  Baron 
Giildencrone  og  jeg.  Kongen  bød  Cigarer.  I  Kjøbenhavn 
stødte  Oberstlieutenant  Løvenfeldt  til,  og  med  det  ordinaire 
Tog  Kl.  8  gik  det  da  videre  til  Korsøer.  Cabinetssekretairen 
tog  Afsked  i  Kjøbenhavn. 

Baron  Giildencrone  havde  i  Kjøbenhavn  travlt  med  at  faae 
sit  transportable  Whistbord  af  egen  Konstruktion  bragt  ind  i 
Coupeen.  Vel  udenfor  Roeskilde  røbede  Giildencrone  Bordets 
Tilstedeværelse,  og  Kongen  fik  da  trods  den  tarvelige,  ja 
maadelige  Belysning  fra  de  to  Petroleumslamper  Lyst  til  en 
lille  Whist.  Bordet  kom  altsaa  frem,  og  Whisten  forkortede 
Tiden,  indtil  vi  naaede  Korsøer.  Kongen  var  spøgefuld.  Lidt 
før  vi  holdt  ved  den  første  Station,  sagde  han:  »Naar  de  nu 
se  os  her,  troe  de  da,  at  vi  ere  nogle  rigtige  Spillefugle.« 
Bemærkningen  forstodes  selvfølgelig.  Kortene  kom  af  Bordet, 
og  i  Coupéen  saaes  kun  fire  andægtige  Mennesker. 

I  Korsøer  vare  en  Masse  Mennesker  samlede  foran  »Danne- 
brog« s  Bolværksplads.  Der  var  pyntet  med  Blomsterguirlander 
og  Flag.  Kongen  modtoges  med  Hurraraab.  Fyrværkeri  af- 
brændtes, medens  Borgmester  Sylow  og  en  anden  Korsøer- 
Stormand  stedtes  til  Audiens  i  Kongesalonen  ombord.  10^/2 
lettede  »Dannebrog«  og  stod  ud  af  Havnen,  mens  Raketter  og 
Fyrværkeribundter  knaldede  og  lyste  i  den  mørke  Nat. 

Kongen  kom  ud  af  Salonen  og  bad  Løvenfeldt  og  mig,  der 
stode  udenfor,  at  komme  ind  og  faae  lidt  The.     Efter  Theen 

sad  Løvenfeldt  og  jeg  rygende  vore  Cigarer  udenfor  Salonen, 
da  Kongen  kom  hen  til  os  og  sagde,  at  han  havde  en  ud- 
mærket Plads,  hvor  man  sad  baade  lunt  og  roligt.  Der  røg 
vi  da  i  Forening  med  Kongen  vore  Cigarer  færdige  og  pas- 
siarede om  forskelligt. 

Kl.  11^/4  naaede  vi  Nyborg.  Atter  her  vare  en  Masse 
Mennesker  og  Byens  Autoriteter  samlede  ved  Bolværket.  En 
Æreport  var  rejst,  mere  velvillig  end  egentlig  smuk.  Giilden- 
crone  gik  i  Land  for  at  forkynde,  at  Hs.  Majestæt  Kongen 
var  gaaet  til  Ro,  hvorpaa  Mængden  spredtes. 

Mandag  28.  September.  Vejret  syntes  ikke  at  se 
lovende  ud,  men  undtages  nogle  faa  Draaber,  holdt  det  under 
hele  Udflugten. 

Kl.  9  Fmdg.  tager  Kongen  med  Toget  til  Marslev  Station. 
Forinden  Afrejsen  har  flere  Autoriteter  Audiens.  Stormende 
Hurraraab,  da  Kongen  gaaer  over  til  Banegaarden.  Vi  kjøre 
i  den  mer  end  elegante  Salonvogn,  betrukket  med  hvid  Silke 
og  udstyret  med  røde  Brokades  Sofaer  og  Stole. 

Ved  Marslev  holder  en  Deputation  Tale  til  Kongen. 
Kjører  i  Vogne  til  Aarslev  Station.  Eftersom  vi  kommer 
længere  og  længere  frem,  møde  vi  flere  og  flere  Tropper.  I 
Marslev  støde  vi  paa  Divisionsgeneralen,  Kronprindsen,  med 
hele  sin  Stab.  Nede  ved  Stationen  holde  de  kongelige  Ride- 
heste; der  træffer  jeg  ogsaa  min  flinke  Hestepasser  Pedersen 
og  min  rare,  lille  Hest  »Peter«.  Tilhest  efter  Kongen,  der 
følges  af  en  vældig  Cavalcade.  Rungende  Hurraraab,  hvor  vi 
komme  frem.  I  rask  Trav  til  Bregnebjerg,  hvorfra  god  Ud- 
sigt over  Terrainet.  Et  Flankeangreb  føres  temmelig  sent 
frem.  Kongen  holder  oppe  paa  Højen.  Mængden  omsværmer 
ham  og  hans  Hest  fra  alle  Sider;  man  mærker,  hvor  det 
glæder  Mængden  at  være  ham  saa  nær.  Kongen  ser  en  dres- 
seret Meldingshund,  der  fremvises  af  Premierlieutenant  Krabbe 
og  gjør  sine  Sager  godt;  den  bringer  Melding  og  afsendes 
med  Melding.  Tilbage  til  Aarslev  og  retournere  pr.  Vogn  til 
Marslev.  Løvenfeldt  og  jeg  kjøre  foran.  Overalt  standses  vi 
af  Tropperne,  der  er  paa  Vejen  til  deres  Kvarterer.    Vi  aver- 

tere  dem  om,  at  Kongen  kommer,  og  Afdelingerne  faa  saa- 
ledes  Tid  til  at  forberede  sig  til  Honnørsafgivelse. 

Dog  bør  jeg  ikke  glemme  den  Frokost,  der  indtoges  i 
Aarslev  efter  endt  Øvelse.  Et  langt  Bord,  dækket  i  en  Bonde- 
gaards  Have.  Baron  Ziitphen-Adeler  og  Hustru  ere  Vært  og 
Værtinde.  Med  dem  ere  adskillige  Damer.  Der  serveres 
Smørrebrød,  en  varm  Ret,  Kage,  Frugt,  Vine,  deriblandt 
Champagne.  En  Photograph  benytter  flere  Momenter  til  at 
tage  Øjebliksphotographier.  Baronen  bliver  Ridder  af  Danne- 
brog. Ankommer  pr.  Extratog  til  Nyborg  Kl.  4.  Krigs- 
minister Bahnson  følger  med  for  Natten  over  at  være  Gjæst 
paa  »Dannebrog«. 

Taffel  paa  »Dannebrog«  Kl.  7.  Krigsministeren,  de  uden- 
landske Officerer,  der  have  overværet  Cantonnementsøvelserne, 
samt  forskjellige  stedlige  Autoriteter  vare  indbudte.  Vi  maatte 
spise  i  to  Kahytter,  og  jeg  førte  da  Kommandoen,  »mar- 
chalerede«   i  den  ene. 

Efter  Taflet  spilledes  Kort.  Løvenfeldt  og  jeg  passiarede. 
Udenfor  paa  Dækket  fik  Matroserne  sig  en  lystig  Svingom 
efter  »rundt  paa  Gulvet«  og  andre  blide  Melodier.  Den  gik 
kvikt  derude!  Premierlieutenant  Cold,  der  er  2den  Officer 
paa  »Dannebrog«,  fortalte  om  en  udenlandsk  Dame,  der  vilde 
sige:  ja  Sømanden  har  jo  en  Kjærest  i  hver  en  Havn,  men 
tog  fejl  og  sagde:  de  Sømænd  har  en  Kjærest  i  hver  en 
Port. 

Tirsdag  29.  September.  Straalende  Sommervejr. 
Kl.  10^/2  med  Extratog  til  Marslev  Station.  Kongen  hilses 
her  af  dundrende  Hurraraab.  Paa  hele  Vejen  ud  til  Revue- 
pladsen  c.  10  Minutter  fra  Stationen  runge  Leveraabene: 
^  >Leve  Kongen!«  >  Længe  leve  Kong  Christian!«  Paa  Vejen, 
i  Grøfterne  og  paa  Gjærderne  staae  tætte  Klynger,  der  hilse 
Kongen  med  Jubel;  hele  Strømmen  iler  ad  Revuepladsen. 
Kongen  rider  langs  Fronten  af  Afdelingerne;  Honnørmarchen 
toner,  Tropperne  raabe  Hurra,  og  Fanerne  sænkes.  Derpaa 
defilere  Afdelingerne  forbi  Hs.  Majestæt.  Særlig  Dragonerne 
og  Husarerne  tage   sig  brillant   ud.     Revuen   i   det  Hele  vel- 

lykket;   intet    Uheld    med    styrtede    Ryttere.     Jeg   gjenser   mit 
brave   iste  Ingeniørkompagni. 

Da  Revuen  er  til  Ende,  lader  Kronprindsen  Kamperlinerne 
borttage,  og  med  et  er  Kongen,  Kronprindsen  og  vi  alle  midt 
inde  i  et  bølgende  Menneskehav.  Raabende  Hurra  og  svin- 
gende med  Huerne  tumle  disse  Tusinder  og  atter  Tusinder 
(20  å  30,000)  af  Mennesker  sig  mellem  vore  Hestes  Been. 
Et  helt  Vidunder,  at  ingen  bliver  redet  over.  Havde  Mængden 
kunnet  det,  havde  den  baaret  Kongen  og  Kronprindsen  til 
Odense.  Hele  denne  Hyldest  paa  Marslev  Revueplads  var  et 
smukt  Bevis  for  Fy  ens  loyale  Følelser.  Efterhaanden  kommer 
man  ud  af  Stimlen  og  naaer  snart  Vejrupgaard,  i  hvis  smukke 
Have  en  let  Frokost  indtages. 

Kapitain  Lesser,  der  fra  Divisionsstaben  var  attacheret 
Kongen,  modtog  den  sædvanlige  Gave  ved  slige  Lejligheder, 
en  Diamantbrystnaal  med  Kongens  Navnechiffer.  Han  var 
ikke  uden  Grund  glad.  Jeg  mindedes  med  stor  Glæde  den 
Dag,  da  jeg  paa  Amalienborg  fik  min  Brystnaal  med  Dron- 
ningens Navnetræk.  (Havde  efter  Dronningens  Ønske  besørget 
en  Villa  købt  paa  Udstillingen  1888  og  ladet  den  opsætte  ude 
ved  Bernstorff.) 

Efter  Frokosten  talte  Kongen  med  Familien  Ziitphen-Adeler 
og  Juel-Brockdorf,  der  imidlertid  var  kommen  tilstede.  Folk 
stode  i  tætte  Klynger  om  Kongen.  En  gammel  Mand  med  sin 
Hustru  trænger  sig  gjennem  Mængden.  Han  har  aabenbart 
lovet  > Mutter«,  at  hun  skal  faae  Kongen  at  se.  De  naae  lige 
hen  til  Kongen.  Rørende  var  det  at  se  dette  gamle  rynkede 
Kvindeansigt.  I  over  en  halv  Time  havde  hun  ikke  Øjnene 
fra  Kongen;  hun  saae  paa  ham  som  en  Moder  seer  paa  sin 
kjæreste  Søn.  Der  var  en  Glæde  og  Mildhed,  men  tillige  en 
Stolthed  i  de  venlige  blaa  Øjne.  Men  smuk  og  ridderlig  tog 
Kongen  sig  ogsaa  ud,  som  han  stod  der  og  konverserede  en 
af  de  adelige  Damer.  Hans  høje,  ranke  Skikkelse  i  den 
klædelige  Generalsuniform,  med  de  straalende  Stjerner  paa 
Brystet  og  de  høje  blanke  Ridestøvler.  Og  saa  at  staae  Hans 
Majestæt  nær!  Jo,  den  Gamle  frydede  sig  ret!  Og  Solen 
skinnede    varmt    og    kastede    sit  Guld    over   det    mangefarvede 

Løv,  mens  Plænerne  stode  vaargrønne.  Lidt  borte  holdt  He- 
stene; der  stod  ogsaa  min  Pedersen  og  mange  andre  Heste- 
passere, hver  med  sin  Ganger  ved  Tøjlen  og  mellem  dem  de 
kongelige  Rideknægte  i  de  pyntelige  røde  Frakker  med  hvide 
Benklæder  og  Ridestøvler. 

Saa  tilhest  og  afsted  de  fem  Fjerdingvej  til  Odense.  Over- 
alt store  Skarer  af  Mennesker,  der  drage  fra  Revuen  ad  Odense 
til.  Atter  Hurraer  og  Hattesvingning.  Nogle  Drenge  følge 
os  næsten  hele  Vejen  trods  det  undertiden  skarpe  Trav. 

I  Odense  storartet  Modtagelse.  Alle  Gader  fyldte  med 
Mennesker.  Ansigter  i  hvert  et  Vindu.  Kongen  nikker  ven- 
ligt til  dem  alle.  Byen  pyntet  med  Flag  og  Blomster.  Fra 
Husene  Blomsterregn  over  Kongen  og  Kronprindsen,  der  som 
Divisionsgeneral  har  boet  14  Dage  i  Odense  og  aabenbart  i 
den  Tid  vundet  alles  Hjærter.  Det  var  som  et  helt  Triumftog. 
Præstesønnen  fra  Ondløse  følte  sig  stolt  ved  at  have  Lov  til 
at  ride  bagved  sin  Konge,  gjennem  al  denne  Jubel  og  Be- 
gejstring. Kongen  greb  efter  Bouketterne,  der  hvert  Øjeblik 
susede  om  ham,  og  var  ogsaa  heldig  nok  til  at  fange  en  i 
Flugten.  Op  forbi  Raadhuset,  hvor  en  Deputation  talte,  og 
Vagten  blæser  Honnørmarchen.  Ind  i  Brockmanns  Hotel, 
hvor  Kronprindsen  har  Hovedkvarter. 

En  gammel  Hestgardist,  ved  Navn  Øderich,  vil  gjerne  have 
Audiens.  Han  har  staaet  i  Hestgarden  sammen  med  Kongen 
som  daværende  Prinds  Christian  og  i  1845  været  med  ham  og 
Prinds  Frederik  i  Rusland.  Jeg  melder  ham  hos  Kongen,  der 
nok  holder  af  at  se  sine  gamle  Hestgardister.  Jo,  Kongen, 
der  kun  har  eet  Værelse  og  lige  har  faaet  sig  klædt  om,  vil 
nok  se  ham  og  beder  mig_,  naar  han  gaaer,  give  ham  20 
Kroner. 

Den  gamle  Mand  var  henrykt,  da  han  kom  ud  fra  Kongen. 

Kl.  5  Taffel  hos  Kronprindsen.  Henved  50  tilbords. 
Kongen  og  Kronprindsen  tale  gjentagne  Gange;  Kongen 
mindes  bl.  a.  i  sin  Tale  Hertuginden  af  Cumberlands  Fød- 
selsdag idag. 

Kl.  7  til  Banegaarden.  Man  kan  vanskeligt  komme  frem 
for    Mennesker.      Byen    er    illumineret.      Paa    Banegaarden    er 

fuldt  af  Mennesker.  Inde  i  Ventesalen  staae  Autoriteterne, 
deriblandt  Biskop  Stein  med  alle  Præsterne.  Da  Toget  sætter 
sig  i  Bevægelse,  runge  øredøvende  Hurraraab. 

Kongen  er  glad  over  den  smukke  Dag!  I  Nyborg  paa 
Banegaarden  en  Deputation  af  Vaabenbrødrene.  Det  glæder 
Kongen  at  tale  med  dem.  De  fortalte,  i  hvilke  Træfninger 
de  havde  deltaget  o.  s.  v. 

Onsdag  30.  September.  Vaagner  Kl.  7  i  Korsøer.  Ere 
tidlig  paa  IMorgenen  gaaede  fra  Nyborg,  uden  at  jeg  har 
mærket  noget  dertil.  Toget  bruser  afsted  til  Kjøbenhavn. 
Smukt  Solskinsvejr  ligesom  igaar.  Kongen  er  livlig  og  munter; 
taler  om  de  to  smukke  Dage  og  fortæller  om,  hvorledes  det 
nys  gik  Kronprindsen  af  Italien,  da  han  i  Stockholm  besøgte 
Kong  Oskar.  Kong  Oskar  tog  ham  i  Favn,  og  den  lille 
Kronprinds  blev  da  med  Næsen  hængende  i  det  Kors,  Kongen 
bar  om  Halsen.  Kronprindsen  vred  sig  som  en  Orm,  men 
Kongen  antog  formentlig  hans  Bevægelser  som  Udtryk  for 
glad  bevæget  Stemning  og  slap  ham  først  sent  —  det  ene 
Næsebor  havde  da  faaet  en  Flænge,  der  endnu  ikke  var  lægt 
ved  Fredensborgbesøget. 

I  Kjøbenhavn  sige  Giildencrone  og  Løvenfeldt  Farvel,  medens 
jeg  som  Jourhavende  følger  med  til  Fredensborg. 

Da  Toget  ruller  ind  paa  Fredensborg  Station,  spadserer 
Dronningen  og  Prindsessen  af  Wales  paa  Vejen  udenfor  Sta- 
kittet. Kongen  nikker  venligt  til  dem.  I  Ventesalen  hilse 
de  kongelige  Damer  venligt  paa  os  Kavalerer,  og  Prindsessen 
spørger  ud  om  Touren  og  er  glad  over,  at  den  har  været  saa 
vellykket;   derpaa  kjøres  til  Slottet. 

Oppe  i  Forhallen  ere.  alle  samlede  for  at  byde  Kongen 
Velkommen  hjem,  og  trods  de  Bortdragne  (Russerne  og  Græ- 
kerne) er  det  dog  en  stor  Kreds,  der  her  samler  sig  om 
Kongen,   som  fortæller  om  den  vellykkede  Tour. 

Torsdag  i.  Oktober.  Dronningen  fortæller  glad,  at 
Kejserinden  kommer  tilbage  tilligemed  Kong  Georg,  Dronning 
Olga  og  deres  Børn;   kort  sagt  alle  de  Gjæster,  der  nys  drog 

bort  i  den  sørgelige  Anledning.  »Men  Kejseren  kommer 
ikke,«  sagde  Dronningen,  og  dog  kunde  jeg  se  paa  Hendes 
Majestæts  Ansigt,  at  han  ogsaa  kommer  med.  Men  jeg  skal 
vel  vogte  mig  for  at  yttre  denne  min  Tro. 

Med  Toget  J^'^  fulgte  jeg  med  Kongen  til  Kjøbenhavn  for 
at  overnatte  paa  Amalienborg.  Cabinetssekretairen,  der  havde 
været  til  Taffel,  var  med  i  Coupeen. 

Kl.  1 1 V2  Aften  melder  Premierlieutenant  Appeldorn  sig  til 
mig  som  Vagthavende  paa  Amalienborg.  Jeg  byder  en  Cigar, 
og  vi  passiarer  til  Kl.  i.  Prinds  Christian  sygemeldt  og  kan 
ikke  være  med  ved  Revuen  imorgen  over  Garden.  Kjedeligt, 
da  Kongen  holder  Revuen  særlig  af  Hensyn  til  Prindsen. 

Fredag  2.  Oktober.  Smukt  Solskinsvejr.  Kl.  8V2  Fmdg, 
rider  fra  Amalienborg.  Forrest  Kongen  og  Kronprindsen ; 
Giildencrone  og  jeg  følge  efter. 

Paa  Fælleden  modtages  Kongen  af  en  hel  Cavalcade 
Officerer  med  den  kommanderende  General  Tvermoes  i  Spidsen. 
Saavel  Garden  som  Reserven  toge  sig  brillant  ud  og  gjorde 
deres  Sager  godt.     Revuen   var  særdeles  vellykket. 

Statsraad  Kl.  12 — 2V2.     De  nye  Lovforslag  forelægges. 

Afsted  med  Toget  3^^  Kongen  synes  træt  og  læner  sig 
tilbage.  Jeg  trækker  mig  tilbage,  og  Kongen  faaer  da  en 
Slummer  fra  Holte,  til  vi  ere  et  godt  Stykke  forbi  Frederiks- 
borg. 

Til  Taflet  Kl.  7  indbudt  alle  Ministrene  og  de  fremmede 
Officerer,  der  have  overværet  Cantonnementsøvelserne;  de 
møde  med  deres  nye  danske  Dekorationer. 

Efter  Taflet  banker  det  paa  min  Dør.  Dronningens  Lakaj 
kommer  ind  med  en  stor  Tallerken  toppende  fuld  med  de 
herligste  Godter,  Vindruer  og  Ferskener:  »Jeg  skulde  hilse  fra 
Hds.  Majestæt  Dronningen,  om  Kapitainen  vilde  tage  dette 
med  hjem  til  Børnene.« 

Lørdag  17.  Oktober.  Ved  Ankomsten  til  Fredensborg 
meldte  Tjeneren  Andersen  fra  Oberstlieutenant  Løvenfeldt, 
at  jeg  maatte  skynde    mig    for  at  kunne  melde  mig  til,  inden 

Kongen  drog  paa  Jagt.  Med  Stormskridt  ilede  jeg  derfor  op 
i  Forgemakket,  hvor  alle  de  kejserlige  og  kongelige  Herskaber 
stode  parate  til  at  sige  Farvel  til  de  bortdragende  Jagtherrer. 
I  Forbifarten  rakte  Kejseren  mig  venligt  Haanden,  og  buk- 
kende og  hilsende  naaede  jeg  da  omsider  ind  i  det  Værelse  paa 
den  anden  Side  af  Forgemakket,  hvor  Løvenfeldt  stod  vin- 
kende ad  mig. 

Vi  meldte  os  nu  fra  og  til  hos  Kongen,  og  saa  gik  det 
samme  Vej  tilbage  og  ned  til  Vognene.  Jeg  havde  jo  unægte- 
lig tænkt  mig  kongelige  Herrer  .i  flottere  Jagtcostumer,  end 
Tilfældet  var.  Elegantest  tog  Kongen  sig  ud,  i  høje  Støvler, 
en  fix  Jægerfrakke  og  en  lille  Jægerhat.  Kejseren  havde  en 
lang  graa  Overfrakke,  der  nærmest  lignede  en  Slobrok,  foret 
med  rødt;  paa  Hovedet  en  Hue  uden  Skygge.  Han  var  glad 
og  spøgefuld.  Kronprindsen,  Storfyrstthronfølgeren  og  Prinds 
Valdemar  havde  store  solide  Fedtstøvler  paa,  Kong  Georg 
deltog  ikke  i  Jagten,  derimod  fulgte  Prindsesse  Marie  og 
Prindsesse  Victoria  af  England  med,  den  sidste  for  at  tage 
Øjebliksphotographier. 

I  den  forreste  Vogn  kjørte  Kongen,  Storfyrstthronfølgeren, 
Kronprindsen,  Prinds  Valdemar.  Kongen  var  selv  Kudsk.  I 
den  næste  Vogn  kjørte  Kejseren  af  Rusland  med  Prindsesserne 
Marie  og  Victoria.  Derefter  fem  Vogne  med  de  ikke- konge- 
lige Jægere.      Vejret  var  straalende. 

jeg  er  da  nu  atter  paa  Fredensborg,  og  hvad  jeg  sidste 
Gang  troede  at  slutte  mig  til  af  Dronningens  Udtalelser,  er 
slaaet  til;  ogsaa  Kejseren  er  saavelsom  alle  de  andre  Gjæster, 
der  drog  bort  til  Storfyrstinde  Alexandras  Bisættelse,  vendte 
tilbage  og  have  alt  været  her  i   nogle  Dage. 

Dronningen  hilste  jeg  ogsaa  paa  oppe  i  Forgemakket, 
inden  Jagtselskabet  drog  afsted.  Det  var  kjønt  at  se  Kongen 
sige  hende'  Farvel ;  han  tog  hende  om  Livet  og  gav  hende  et 
Kys.  Vorherre  har  givet  dem  Glæde  og  Velsignelse  af  deres 
Samliv;  men  de  to  have  jo  ogsaa  i  sin  Tid  valgt  hinanden  af 
eget  frit  Hjærte. 

Jeg  gik  en  smuk  Tour  i  Parken,  hvor  jeg  mødte  Prinds 
Hans,  der   ikke   er  Jæger.      Løvet    falder    nu   svært;    Gangene 

ere  brune  og  mange  Træer  dygtig  afpillede,  Søen  laa  saa  blaa 
mellem  de  spættede  Skove.  Forskjellige  Steder  i  Parken  sad 
Malere  med  deres  Staffelier,  haabende,  at  en  af  de  mange 
fyrstelige  Gjæster  tilfældig  skulde  passere  forbi  og  gjøre  en 
Bestilling.  Dette  Haab  er  alt  gaaet  i  Opfyldelse  for  flere 
Maleres  Vedkommende. 

Taffel  Kl.  7.  Samtlige  fremmede  Jagtherrer  indbudne 
(Grev  ToU  (rus.  Minister),  General  von  der  Maase,  Oberstlieut. 
Hegermann-Lindencrone  m.  fl.).  Der  serveredes  med  Østers 
og  derefter  med  Hyidkaalsuppe  med  Flæsk  o.s.v.  o.s.v.  Taflet 
atter  i  den  straalende  Kuppelsal.    Alle   Damerne  sørgeklædte. 

Stemningen  dog  ret  livlig.  Vemodigt  at  se  Kong  Georg 
og  Dronning  Olga;  særlig  Kongen  syntes  dybt  nedbøjet. 
Han  stod  saa  taus  og  stille  for  sig;  ellers  var  han  altid 
livlig  og  talende.  Hans  Tanker  fløj  sikkert  fra  Mindet  om 
den  livsglade  hjærtenskjære  Datter,  der  saa  ofte  havde  fær- 
dedes i  disse  Sale,  til  det  blege  Ansigt,  der  nu  laa  i  Dødens 
alvorsfulde  Søvn.  En  af  hans  Omgivelser  sagde:  >^Han  tæn- 
ker ikke  paa  andet;  hvor  han  færdes  her,  dukker  Mindet  op 
om  hende.«  Stakkels  Fader!  Dronning  Olgas  Sorg  synes 
mere  mild  og  stille. 

Under  Couren  efter  Taflet  lød  højrøstet  Latter  ude  fra 
Kuppelsalen.  Hvad  var  det.?  Da  vi  kom  derud,  fandt  vi  alle 
de  unge  Prindser  og  Prindsesser  paa  Rulleskøjter,  tumlende 
sig  paa  Marmorgulvet  som  paa  en  anden  spejlblank  Isflade. 
Hist  jog  afsted  i  susende  Fart  Storfyrstthronfølgeren,  der  i  en 
lang  Tømme  førte  Storfyrstinde  Zenia  og  Prindsesse  Louise, 
her  slog  den  græske  Prindsesse  Marie  nogle  gratieuse  Dame- 
sving; det  gik  med  Liv  og  Lyst.  Man  havde  Mas  med  at 
slippe  over  Gulvet  mellem  alle  de  Skøjteløbere  og  Skøjte- 
løbersker. 

Søndag  18.  Oktober.  Efter  Taflet  talte  jeg  med  Dron- 
ningen, der  spurgte,  hvorledes  det  gik  med  Prinds  Haralds 
Undervisning  og  derved  kom  til  at  fortælle  om  sine  Børns 
Undervisning.  Deres  Lærer  havde  været  saa  enorm  streng 
og  hidsig.    »Engang  mødte  Prinds  Vilhelm  til  Frokost  med  en 

opsvulmet  Kind.  Men  saa  tænkte  jeg  ogsaa,  at  nu  kunde  det 
være  nok.  Jeg  satte  mig  ind  i  Værelset  ved  Siden  af,  og  det 
varede  jo  ikke  længe,  før  jeg  hørte  ham  skænde  og  raabe 
derinde.  Tilsidst  fløj  der  en  Bog  med  et  hult  Brag  mod 
Døren.  Jeg  aabnede  Døren  og  sagde  roligt :  Nu  kan  det  være 
nok  for  idag,  Hr.  Kapitain!  Han  blev  ligbleg;  men  jeg  var 
skam  vred.  Dette  her  maatte  jo  have  en  Ende.  Naa,  saa  fik 
de  en  anden  Lærer,  en  dygtig  og  rar  Mand,  som  Børnene 
holdt  meget  af« 

Dronningen  fortalte,  at  Børnene  selv  aldrig  havde  sagt  et 
Ord  om  den  Medfart,  de  fik  af  den  første  Lærer;  men  at 
den  jo  iøvrig  var  baade  let  synlig  og  ogsaa  hørlig.  løvrig 
udtalte  Dronningen  sig  meget  mod  streng  Børneopdragelse 
med  Prygl.  »Med  det  gode  kommer  man  længst,  og  hvis 
man  endelig  straffer  et  Barn,  maa  man  aldrig  straffe  det  i 
Hidsighed,  men  bringe  det  til  at  indse,  at  Straffen  er  fortjent. 
Ellers  faaer  man  let  trodsige  og  stivsindede  Børn.«  Det  var 
som  talt  ud  af  mit  Hjærte. 

Jeg  benyttede  Lejligheden  til  at  takke  Dronningen  for  de 
gode  Sager,  jeg  sidst  havde  bragt  med  hjem  til  mine  Børn. 
Det  fornøjede  Hendes  Majestæt  at  høre  om  deres  Glæde. 

Atter  Skøjteløb  ude  i  Kuppelsalen.  Den  gamle  brave 
Mr.  Heath  (de  smaa  Russeres  Lærer)  spændte  sig  for  nogle  af 
de  unge  Prindser  og  Prindsesser  og  galoperede  rundt  paa  det 
glatte  Gulv  som  en  gammel  stivbenet  Droskehest  paa  Islag. 
Almindelig  Munterhed  og  Jubelraab.  Alle  vilde  trækkes  af  den 
gamle  Mand. 

Mandag    19.    Oktober.      Audiens    paa    Fredensborg   Kl. 

10  — 11^/2.   Mange  Damer.    De  fleste  var  meget  benauede,  da  de 

kulde    ind.     En    saa   betaget,    da  hun    kom  ud,  at  hun  mere 

løb    end    gik    gjennem    Forværelset    og    helt    glemte    at    sige 

Farvel,   skjont  jeg  dog  havde  instrueret  hende  saa  pænt. 

Kongen  drog  et  Suk,  da  jeg  fortalte,  at  der  navnlig  var 
en  stor  Mængde  Damer;  det  maa  heller  ikke  være  saa  let  at 
slippe  gjennem  den  Skjærsild  fuld  af  Anmodninger  om  Brude- 

udstyrslegater.  Pladser  i  Klostre,  KoUectricebegjæringer  o.  s.  v. 
o.  s.  V. 

Da  vi  gik  til  Frokostbordet,  stod  opstillet  i  Kuppelsalen 
et  af  Kejseren  kjøbt  Maleri  af  Holst  i  Helsingør,  forestillende 
Korvetten  Dagmar  i  rum  Sø. 

Taffel  Kl.  7.  Kejseren  skal  gjerne  have  fat  i  en  af  de 
Smaa.  Han  løfter  dem  da  op  til  sig  og  giver  dem  et  rigtig 
Trykkys.  Idag  var  det  Prinds  Valdemars  To,  der  fik  Kejser- 
kysset. Nogle  russiske  Officerer  indbudte  til  Taflet.  Der 
serveredes  med  Rhinskvin  fra  Rosenborg.  Exe.  Løvenskiold, 
som  jeg  sad  ved  Siden  af,  fortalte,  at  den  var  fra  1589  og 
en  Gave  til  Christian  IV.  Den  var  bra  sur  og  maatte  sødes 
med  Sukker.  Til  Skam  for  min  Vinsands  maa  jeg  bekjende, 
at  jeg  foretrækker  et  godt  Glas  Rhinskvin  af  Dags  Dato. 

Var  inde  hos  Prlt.  Wegener  og  saae  de  Modeller,  han  har 
lavet  bl.  a.  af  den  græske  Grev  Messala.  Fortrinlige  ere  de; 
han  har  aabenbart  meget  Talent.  Jeg  lovede  at  sørge  for, 
at  han  kunde  gjøre  Billedhugger  Sindings  Bekjendtskab. 

Efter  Taflet  lærte  Kapt.  Bodenhoff  Prindsesserne  Ingeborg 
og  Thyra  Kragemaal.  De  spurgte  mig,  om  jeg  ogsaa  kunde 
det  Sprog,   og  vi  fik  da  en  lang  Kragemaals-Passiar. 

Tirsdag  20.  Oktober  1891.  Da  vi  (Damerne  og  Ka- 
valererne) som  sædvanlig  vare  samlede  i  Kuppelsalen  henad 
Kl.  1  for  at  gaae  til  Frokostbordet,  passerede  Kejseren  Salen 
oppe  paa  Balkonen  med  Storfyrst  Michael  ved  Haanden. 
Kejseren  fløjtede  en  munter  lille  Melodi  og  var  aabenbart  i 
godt  Humeur.     Fredensborg  synes  at  være  hans  Eldorado. 

Efter  Taflet  kom  Kronprindsessen  hen  til  mig.  Hun  fortalte 
mig  om  Prinds  Christians  ny  Hjem  ovre  i  Randers,  hvorPrindsen 
skal  gjennemgaae  en  Kavalleriskole.  Efter  megen  Snak  frem 
og  tilbage  var  det  nu  bleven  til,  at  man  havde  lejet  en  særlig 
Lejlighed  og  opgivet  Tanken  om  at  bo  paa  det  derværende 
Hotel.  Prindsen  medfører  i  Tjener  og  i  Kudsk,  2  Kjøreheste 
og  I  Ridehest.  »Jeg  er  helt  benauet  ved  Tanken  om  at 
skulle  af  med  ham«.  Kronprindsessen  er  uden  Tvivl  en  ual- 
mindelig kjærlig  og  god  Moder  for  sine  Børn. 

Jeg  spurgte  til  den  lille  Prindsesse  Dagmar,  som  jeg  slet 
ikke  har  set  noget  til  her  paa  Fredensborg.  >>Nej,  hun  er 
for  lille  til  at  vise  sig  herude.  Men  hun  har  det  Gudskelov 
rigtig  godt  og  kan  nu  gaa.  Har  De  Lyst  til  at  se  hende, 
saa  sig  det  blot  til  Harald,  naar  De  læser  med  ham  imorgen, 
saa  kan  Louise  vise  Dem  hende. -^ 

Prindsesse  Louise,  som  jeg  derpaa  talte  med,  var  glad  ved 
Tanken  om  snart  at  skulle  flytte  ind  til  Kjøbenhavn.  »Der 
er  saa  hyggeligt  paa  Amalienborg,  synes  De  ikke.^  Og  nu 
har  jeg  faaet  to  Værelser  indrettede  for  mig  selv  De  er  saa 
fine.  Jeg  skal  vise  Dem  dem,  naar  De  kommer  derop.  Dag- 
ligstue og  Soveværelse.  Tidligere  skulde  man  gjennem  de 
Smaas  Værelser  for  at  komme  ind  til  mig.  Det  var  altid 
kjedeligt,  naar  der  kom  nogen  for  at  besøge  mig.« 

Efter  Taflet  røg  jeg  en  Cigar  hos  Grev  Moltke.  Greven 
fortalte  flere  interessante  Detailler  fra  en  Rejse,  han  i  1885 
havde  foretaget  i  det  hellige  Land.  Ceremonimester  Oxholm 
aflagde  ogsaa  Greven  Visit,  og  vi  talte  da  om  det  Kejser- 
train,  der  snart  skal  transportere  de  Kejserlige  og  vor  Konge 
og  Dronning  til  Krim,  hvor  Kejserparrets  Sølvbryllup  den  9. 
November  fejres.  Bemeldte  Kejsertog  medfører  i  sine  luxu- 
rieuse  Vogne  allehaande  Bekvemmeligheder;  i  Spisevaggonen 
kan  der  serveres  til  24  Personer.  løvrig  kjører  Toget  temmelig 
langsomt;  naar  det  alligevel  naaer  Krim  forholdsvis  hurtigt, 
ligger  det  i,  at  det  ikke  standser  paa  Stationerne.  I  Henhold 
til  tidligere  Erfaringer  mente  Oxholm,  at  der  utvivlsomt  vilde 
være  opstillet  Soldater  langs  Banen  lige  fra  Grænsen  til  Krim. 
Toget  vilde  passere  flere  af  de  Egne,  der  i  Aar  hjemsøges  af 
Hungersnød.  Vi  talte  om  den  frygtelige  Jærnbanekatastrofe  i 
1888  ved  Borki,  af  hvilken  Dronningen  i  sin  Tid  har  vist 
mig  Photographier. 

Onsdag  21.  Oktober.  Stærk  Regn,  hvilket  var  uhel- 
digt for  Jagten  i  Dyrehaven.  Man  tog  dog  afsted,  vel  ind- 
pakket mod  Himmelens  Væde.  Kun  Kong  Georg  er  ikke 
med,  da  han  ikke  er  Jæger.  Ligesom  i  Lørdags  fulgte  Prind- 
sesse Marie  og  Prindsesse  Victoria  med  paa  Jagten. 

Da  Oxholm  er  med  paa  Jagten,  maa  jeg  marchalere  ved 
Frokostbordet  sammen  med  den  elskværdige  Overhofmester- 
inde,  Grevinde  Bille- Brahe,  om  hvem  Comtesse  Reventlow 
siger,  at  hun  er  den  mest  beskedne  og  mindst  fordringsfulde 
af  alle  Damer,  hun  har  kjendt. 

Efter  Frokosten  viste  Comtesse  Reventlow,  der  er  vel  be- 
vandret paa  Slottet,  mig  forskjellige  Curiositeter:  En  smal 
stejl  Trappe,  der  i  Nærheden  af  Bibliotheket  fører  op  til  de 
øvre  Etager.  »Her  spøger  det  slemt  ved  Nattetid.  I  længst 
forsvunden  Tid  fandt  man  en  skjøn  Morgen  en  ung  Pige,  der 
laa  med  knust  Hoved  ved  Trappens  Fod.  Vedkommendes 
Elsker,  der  var  bleven  kjed  af  hende,  havde  styrtet  hende 
ned. « 

»Hvem  var  Elskeren?« 

»En  Hofmand.  Men  siden  den  Dag  vover  man  sig  ikke 
ad  den  Trappe  ved  Nattetid.  Da  Frederik  VII  efter  Frede- 
riksborg Slots  Brand  flyttede  til  Fredensborg,  lod  han  et 
Vindu  sætte  op  i  Taget,  saaledes  at  der  dog  nu  kommer  lidt 
Lys  ind  paa  Trapperummet.  Tidligere  var  der  bælgmørkt 
ved  Dag  som  ved  Nat.« 

Ogsaa  et  gammelt  kostbart  indlagt  Chatol  med  hemmelige 
Gjemmer  viste  Comtessen  mig.  I  en  Skuffe  laa  en  Erklæring 
fra  den  Snedker,  der  i  det  17.  Aarhundred  havde  forfærdiget 
det.  Drog  man  den  Skuffe  helt  ud,  var  der  inde  bag  den  et 
lille  Fortepiano. 

Inde  i  en  Dørkarm  var  med  Blyant  ridset  en  Mængde 
Højdemaal  med  tilhørende  Aarstal.  Det  første  Aarstal  var 
c.  1760.  Comtessen  mente,  at  det  var  Frederik  VI. s  Højdetal. 
Der  var  givet  streng  Ordre  til,  at  man  ved  Rengjøringerne 
ikke  maatte  vadske  Mærkerne  ud,  og  trods  Blyanten  staae  de 
der  ogsaa  endnu  over   100  Aar  gamle. 

»Og  her  er  Arveprindsessens  (Carolines)  Sovekammer.  Men 
nu  skal  De  høre,  hvor  frygteligt  det  gik  hende.  Hun  var  her 
i  Besøg;  det  var  til  Prindsesse  Thyras  Konfirmation.  Om 
Morgenen,  da  hun  kommer  ned,  havde  hun  trukket  Side- 
haaret  helt  frem  til  Øjnene.     Sagen  var,  det  gamle  Menneske 

var  om  Natten  faldet  ud  af  sin  Seng  og  havde  slaaet  sig 
slemt  i  Tindingen.  Fra  den  Dag  vilde  hun  ikke  mere  sove 
paa  Fredensborg  Slot.  Hun  sagde,  at  det  var  Juliane  Marie, 
der  havde  trukket  hende  ud  af  Sengen.« 

Torsdag  den  2  2.  Oktober  1891.  Da  jeg  havde  læst 
med  Prinds  Harald  Kl.  7^/2  —  9,  fortalte  jeg  Prindsen  om  Kron- 
prindsessens  Tilladelse  til  at  se  den  lille  Prindsesse  Dagmar. 
Han  kaldte  da  paa  Prindsesse  Louise,  og  saa  aflagde  vi  i  For- 
ening den  lille  Prindsesse  et  Morgenbesøg.  Hun  løb  og  tul- 
lede om  paa  Gulvet  mellem  Klodser  og  andet  Legetøj,  medens 
hendes  Barnepige  var  i  Færd  med  at  gjøre  Værelset  i  Stand. 
Saasnart  hun  fik  Øje  paa  mig,  sagde  hun  »Dat!«  (Soldat)  og 
var  grumme  glad  ved  at  faa  Lov  til  at  trække  i  min  Adju- 
tant-Distinktion. 

Prindsesse  Louise  tumlede  rigtig  med  hende.  Et  smukt, 
kjærligt  Samliv  er  der  mellem  de  Sødskende.  Jeg  har  aldrig 
hørt  et  vredt  eller  gnavent  Ord  imellem  dem. 

Kl.  9V2  tog  alle  de  'Kongelige  til  Kjøbenhavn  for  at  de- 
jeunere  hos  Prinds  Valdemar  og  Prindsesse  Marie.  Ingen  af 
Damerne  eller  Kavalererne  var  med.  Kejseren  havde  ønsket 
en  særlig  rummelig  Vogn  at  kjøre  til  Banen  i.  Den  holdt 
efter  Kammerherre  Scheeles  Ordre  ogsaa  parat,  men  Dron- 
ningen, som  ikke  vidste  Besked  dermed,  steg  med  flere  andre 
op  i  den.  I  den  næste  Vogn,  der  ikke  udmærkede  sig  ved 
særlig  brede  Sæder,  tog  Kejserinden  Plads.  Saa  kom  Kej- 
seren. »Men  hvem  har  taget  min  magelige  Vogn.?«  Kejser- 
inden: »Ja,  den  er  kjørt;  det  er  til  Straf,  fordi  Du  kommer 
for  sent.«  Kejseren  lo  hjærtelig  over,  »at  man  saaledes  havde 
snuppet  hans  Kjøretøj,«  sprang  op  i  Vognen  og  tog  Plads 
ved  Siden  af  sin   »Skytsengel«. 

Efter  Taflet  kom  Dronningen  hen  til  mig  og  talte  om  den 
forestaaende  Rejse  til  Krim.  Dejligt  mildt  var  Klimaet  der- 
nede, og  Dronningen  var  derfor  noget  ængstelig  ved  at  tænke 
paa  Kulden  herhjemme,  naar  de  atter  vendte  tilbage,  hvilket 
vilde  ske  i  den  første  Halvdel  af  December. 

Fredag  den  23.  Oktober  1891.  Læser  med  Prinds 
Harald  7V2 — 9.  Nu  har  jeg  læst  med  ham  et  Par  Maaneder. 
Han  har  en  god  og  elskværdig  Charakter  og  møder  punkt- 
lig paa  Klokkeslet. 

Med  Opgaverne  gør  Prindsen  sig  megen  Umage.  Han  har 
ikke  Vanskelighed  ved  at  forstaa  Mathematik  og  har  iøvrig 
en  livlig  Aand,  der  let  vækkes  til  Interesse  for,  hvad  der  for- 
tælles ham.  Hans  egentlige  gode,  rare  og  livlige  Charakter 
skjules  af  et  vist  tilbageholdent  og  taust  Væsen,  hvoraf  den, 
der  ikke  kjender  Prindsen,  let  tager  fejl.  Jeg  holder  grumme 
meget  af  ham;  han  har  uden  Tvivl  baade  Hjærte  og 
Hoved  paa  rette  Sted  og  vil  nok  gjøre  sine  Forældre 
Glæde.  Han  ønsker  meget  at  uddannes  som  Officer,  og  for- 
haabentlig  vil  det  ogsaa  lykkes  ham. 

Prindsen  fortalte,  da  jeg  idag  kom,  om  Kapitain  Galsters 
pludselige  Død  igaar  Aftes.  Han  kom  for  at  læse  med  Prinds 
Carl  paa  Amalienborg.  Som  de  sad  bedst,  sank  Kapitainen 
sammen  i  Stolen  og  var  død,   ramt  af  et  Hjærteslag. 

Gik  en  smuk  Tour  gjennem  Sørup  ud  til  Frederiksborg- 
Landevejen,  Vejret  var  straalende  og  sommerHgt.  Paa  Hjem- 
vejen i  Udkanten  af  Sørup  mødte  jeg  Fyrstinde  Obolensky, 
de  to  Comtesser  Kutusoff  og  Frøken  Delannay.  Den  sidste 
var  »saa  bange  for  de  mange  Koer.«  Jeg  beroligede  hende 
med,  at  de  danske  »Koer«  ere  fredelige  Dyr.  Brøle  de,  er 
det  kun  af  Velvære. 

I  mit  hyggelige  Værelse  sad  jeg  i  den  magelige  grønne 
Lænestol,  nydende  en  Times  Siesta,  opfriskende  i  Erindringen, 
hvad  jeg  har  set  og  hørt  og  oplevet  her  paa  Fredensborg  i 
disse  »Kejserdage'<.  Sikkert  ere  de  Fredensborg- Fyrstebesøg 
ganske  enestaaende  i  sin  Slags  ej  blot  paa  Grund  af  de  mange 
fyrstelige  Personer,  der  mødes  her,  men  ogsaa  ved  det  smukke 
Familieliv,  som  man  bliver  Vidne  til.  Det  er,  som  aflagdes 
Krone  og  Scepter  for  en  Stund  at  glæde  sig  ved  at  leve 
sammen  og  fornøje  sig  som  andre  dødelige  Mennesker,  fri  for 
Etikettens  Snørliv  og  politiske  Genvordigheder.  Mennesket 
er  stedse  den  samme  Skabning.  Kun  de  ydre  Forhold  kunne 
tilsyneladende    gjøre    dem    saa    forskjellige.     Alle    bunde    vi    i 


samme  Ophav;  Jordelivet  iklæder  os  forskjellige  Dragter,  men 
naar  de  falde  af  os,   ligne  vi  igjen  hinanden. 

Hvo  veed,  om  jeg  mere  skal  komme  til  Fredensborg  under 
saadanne  Forhold.  Interessante  vare  Dagene.  Jeg  har  set 
det  store  kongelige  Selskab  baade  i  Glæde  og  i  Sorg,  og  un- 
der begge  kunde  de  taale  at  ses  nærved.  Det  er  ikke  alle, 
der  kan  det. 

Ved  den  korte  Cour  inden  Taflet  var  det  den  lille  græske 
Prinds  Christoforos,  som  idag  fik  et  Smækkys  af  Kejseren. 
Saa  vandrede  man  tilbords. 

Prindsessen  af  Wales  kom  hen  til  mig  og  var  meget  naadig 
imod  mig.  Hun  talte  om  Livet  her  paa  Fredensborg,  som  nu 
snart*  var  Slut,  og  fortalte,  at  hun  drog  ned  til  Krim.  Prind- 
sessen glædede  sig  til  Rejsen  og  beklagede  kun,  »at  Prind- 
sens  (af  Wales)  5oaarige  Fødselsdag  netop  faldt  den  9.  No- 
vember, altsaa  samme  Dag  som  det  russiske  Kejserpars 
Sølvbryllup.«  Uvilkaarlig  fløj  mig  mange  Tanker  gjennem 
Hovedet.  Jeg  mindedes  hin  længst  forsvundne  Dag,  da  jeg 
som  Skolediscipel  i  Roeskilde  saae  hende  passere  gjennem  Byen 
paa  Vejen  til  sin  Brudgom.  Les  temps  se  changent!  Jeg 
mindedes  ogsaa,  hvorledes  Organist  X  med  det  tynde  graa 
Haar  flagrende  om  Hovedet  og  Hatten  i  Haanden  løb  langs 
Toget,  da  det  satte  sig  i  Bevægelse,  og  vilde  overrække 
Prindsessen  den  Sang,  som  Roeskildenserne  stode  parate  til 
at  afsynge.  Og  hvorledes  man  pludsehg  saae  ham  forsvinde 
ned  i  en  Kulgrube  i  Nabosporet.  Dirigenten  var  væk!  Toget 
bruste  afsted!  Om  det  blev  til  noget  med  Sangen,  mindes 
jeg  ikke. 

Men  Prindsesse  Alexandra  mindedes  jeg  tydeligt.  Ung, 
smuk  og  straalende  af  Forventning  stod  hun  hilsende  ved 
Coupévinduet!  —  Aarene  ere  gaaede,  men  det  ser  man  ikke 
paa  Prindsessen  af  Wales. 

Da  jeg  kom  ud  i  Kuppelsalen,  stod  Kronprindsessen  der. 
Hun  talte  til  mig  om  Kapt.  Galster,  hvis  Død  aabenbart 
havde  berørt  hende  stærkt.  Kronprindsessen  talte  med  stor 
Deltagelse  om  hans  Enke  og  de  mange  Børn.  Saasnart  hun 
havde  erfaret  hans  Død,   havde  hun  sendt  Enken  et  deltagende 

Rørdam :  Hofliv.  5 

Ord.  »Det  trøster  vel  ikke;  men  det  gjør  dog  altid  godt  at 
mærke,  at  andre  kunne  føle  med  En.«  Under  Samtalen, 
der  iøvrig  drejede  sig  om  Prindsens  Undervisning,  naaede  vi 
ned  i  Kirkegangen.  Her  fangede  Prinds  Harald  og  Storfyrst 
Michael,  der  kom  farende  paa  deres  Rulleskøiter,  mig  i  deres 
Tømme  og  førte  mig  til  stor  Moro  helt  op  i  den  lille  Spise- 
sal, inden  jeg  atter  kunde  sno  mig  ud  af  deres  Garn  og 
vende  tilbage  for  at  gjøre  Kronprindsessen  en  Undskyld- 
ning for  den  afbrudte  Konversation. 

Dronningens  Lakai  bragte  mig  atter  idag  en  Tallerken 
med  dejlige  Godter,   Vindruer  og  Pærer  til  Børnene. 

Lørdag  7.  November  1891.  Meldte  mig  Kl.  10  For- 
middag —  efter  at  have  læst  med  Prinds  Harald  Kl.  7V2 — 9 
—  til  Kronprindsen,  der  er  Regent,  medens  Kongen  og  Dron- 
ningen opholde  sig   paa  Krim. 

Under  Couren  efter  Taflet  talte  jeg  med  en  gammel, 
graanet  Hofmand.  Han  vender  sig  om  mod  Væggen  og  tager 
en  Pris  Tobak.  »Seer  De,  det  gaar  her  som  ved  alle  andre 
Hoffer  paa  Jordkloden;  man  maa  tidt  vente  saa  urimelig 
længe  paa  at  faa  sin  Cigar.  Jeg  døjede  uhyre  derved,  til  jeg 
fandt  paa  at  snuse.  Og  det  lugter  man  jo  ikke  af  som  af 
Skraa.»  Jeg  saae  paa  Snusen,  der  sad  i  Næsehaarene,  og 
tænkte  ved  mig  selv:  nej  man  lugter  ganske  vist  ikke  af 
detl 

Onsdag  2.  December  1891.  Jeg  stod  hjemme  parat 
til  at  gaa  ud,  da  Tjener  Andersen  bragte  mig  et  Brev  fra 
Oberstlt.  Løvenfeldt,  der  meddelte,  at  han  var  syg  og  an- 
modede mig  at  overtage  hans  Jour  og  melde  mig  ved  Taflet 
Kl.  6.  Min  Jourtjeneste  skulde  ellers  først  være  begyndt  paa 
Lørdag  den  12.  Kufferten  pakket  i  en  Fart,  Knapper  og 
Sabel,  Sporer  og  Støvlerne  pudsede;  og  saa  afsted  pr.  Droske 
til  Amalienborg. 

Taffel  Kl.  6.  Kongen  og  Dronningen,  der  kom  hjem  igaar 
fra  Livadia,  se  begge  raske  og  vel  ud. 

Ved    Taflet    fortalte    Kongen    om    Rejsen,    om    den    store 


Kirkegaard  i  Sebastopol,  hvor  50,000  faldne  Russere  ere  jor- 
dede, og  om  Kirken,  i  hvis  Krypt  4  russiske  Generaler,  der 
faldt  i  Krigen,  ere  begravede.  Man  tillod  sig  at  yttre  Tvivl 
om,  hvorvidt  virkelig  50,000  skulde  være  faldne;  jeg  refere- 
rede det  uhyre  Tal,  som  hin  Krig  opviste  alene  af  Døde  ved 
Sygdom.  Ved  Desserten  serveredes  med  Druer,  medbragte 
fra  Livadia,  hvor  Kejseren  ejer  mægtige  Vinbjærge.  Nogle 
store  gule,  meget  krydrede,  vare  navnlig  fortrinlige.  Dron- 
ningen sværmede  særlig  for  nogle  mindre,  næsten  kulsorte 
og  lod  en  Klase  passere  hen  til  mig;  de  udmærkede  sig  sær- 
lig ved  deres  Sødme. 

^ySS^^^gt  og  fornøjeligt  var  det  atter  at  sidde  ved  det 
»snævre«  Familietaffel  i  den  lille  Spisesal  (var  kun  11  til- 
bords). Kongen  og  Dronningen  vare  aabenbart  »glade  ved 
atter  at  sidde  lunt  hjemme  i  det  kjære  Amalienborg«.  Man 
læste  det  i  deres  Miner,  hørte  det  paa  Stemmen.  Kongen 
var  spøgefuld.  Da  Desserten  kom  til  Comtesse  Reventlow, 
lagde  hun  tre  mægtige  Vindruklaser  paa  sin  Tallerken,  dertil 
et  Par  Pærer,  en  Skefuld  Cholade-Pastiller  foruden  andre 
Godter.  Gardelieutenanten  klippede  kun  et  Par  Druer  af. 
>  De  maa  tage  nogle  flere,«  sagde  Kongen;  »Beskedenhed  er 
Ynglingens  skjønneste  Dyd  —  men  ikke  Alderdommens,« 
sluttede  han  spøgende  henvendt  til  Comtessen,  der  svarede  i 
samme  Toneart,  at  hvis  blot  Tallerkenen  havde  været  større, 
vilde  hun  have  været  endnu  mere  beskeden.  Kongen  be- 
svarer altid  elskværdig  spøgende  Comtessens  ligesaa  spøgende 
Replikker.  Trods  et  svageligt  Helbred  har  hun  altid  en  Vits 
eller  et  bon  mot  paa  rede  Haand  og  spiser  —  ligeledes  trods 
Helbredet  —  af  alt,  hvad  der  smager  hende;  »selv  om  det 
er  Gift,  nyder  jeg  det  med  Appetit,  blot  det  smager  mig.« 
Og  Kongen  er  stadig  paa  Post  for  at  hindre  hende  i  at  falde 
1  Fristelse.  Saaledes  giver  Kongen  en  Dag  Lakajen,  der 
bringer  en  fristende,  men  forbudt  Ret,  et  Vink,  og  han  sprin- 
ger Comtessen  over.  Hun  bliver  lang  i  Ansigtet,  men  gjætter 
strax  Sammenhængen.  »Maa  jeg  allerunderdanigst  spørge 
Ds.  Majestæt,  om  man  skal  gjøre  sin  Tjeneste  her  ved  Hoffet 
og  saa  ikke  engang  faa  saa  meget  Mad,  at  man  kan  blive  mæt?« 

5* 


68 

Selskabet  brister  i  Latter,  og  Kongen  ler  ikke  mindst  hjær- 
teligt. 

Efter  Taflet  fortalte  Dronningen  mig  om  den  interessante 
Rejse  til  Livadia;  man  mærkede  dog  tydelig  Glæden  over 
atter  at  være  hjemme. 

Kl.  9^/2  The  hos  Dronningen.  Prinds  Valdemar  og  Prind- 
sesse  Marie  tilstede.  Spillede  Lou.  Derefter  saae  vi  Billeder 
og  Photographier  fra  Livadia.  Dronningen  fremviste  to  nydelige 
smaa  Oliemalerier,  hun  havde  faaet  af  en  Marineofficer,  der 
var  ansat  som  Fyrmester  i  det  Fyrtaarn,  der  vistes  paa  et  af 
Malerierne.  »De  kostede  mig  et  Ridderkors,«  sagde  Kongen 
spøgende  til  mig;  »nu  skal  vi  spørge  Dronningen.«  Derpaa 
vendte  han  sig  mod  Dronningen :  » Gav  Du  slet  ikke  den 
stakkels  Mand  noget  for  hans  Opmærksomhed .? «  Dronningen : 
»Ingenting  .f*  Jo,  det  gjorde  jeg  rigtignok.  Han  fik  et  Par 
nydelige  Diamantknapper.«  Kongen  smilte  skælmsk.  Russeren 
var  aabenbart  bleven  godt  honoreret  og  dekoreret  for  sine  to 
smaa  Billeder.  — 

Torsdag  3.  December.  Ved  Taflet  Kl.  6,  hvor  vi  kun 
vare  10  til  Bords,  blev  der  talt  om,  at  det  idag  var  Frederik 
VFs  Dødsdag.  »Hvor  husker  jeg  tydelig  den  Dag,«  sagde 
Dronningen;  »Palaiset  her  laa  saa  mørkt  og  trist,  og  uden  om 
Statuen  brændte  Fakler.« 

»Det  var  den  Gang  en  langsom  Postgang,«  yttrede  Prinds 
Hans;  »først  den  5.  fik  vi  gjennem  en  Stafet  Meddelelse 
derom  paa  Gliiksborg  Slot.  Vi  vare  netop  alle  samlede.  Det 
gjorde  et  dybt  Indtryk.« 

Lørdag  5.  December.  Da  Klokken  var  10,  kom  Kon- 
gen ind  i  Jourværelset  og  spurgte,  om  jeg  skulde  løses  af 
idag.  »Da  det  kun  er  to  Dage,  jeg  har  overtaget  Tjenesten 
for  Oberstlieut.  Løvenfeldt,  har  jeg,  hvis  Ds.  Majestæt  be 
faler,  tænkt  ikke  at  skulle  afløses  idag.«  «Det  er  vist  meget 
rigtigt,«  svarede  Kongen;  »saa  bliver  De  altsaa.«  Vi  talte 
om   de    to    Syge:    Giildencrone    og   Løvenfeldt,    samt  om  den 

desværre  stærkt  begyndende  Influenza-Epidemi.  I  forrige  Uge 
c.    135   Tilfælde  i   Kjøbenhavn, 

Større  Taffel  Kl.  6  i  Anledning  af  Prinds  Hans'  Fød- 
selsdag. 

Da  Champagnen  var  skjænket  om,  rejste  Kongen  sig:  »Jeg 
udbringer  en  Skaal  for  min  kjære  Broder  Hans.  (Spøgende 
henvendt  til  Fødselsdagsbarnet.)  Er  det  ikke  35  Aar,  Du 
fylder  idag?«  Munterhed!  Glassene  tømtes  paa  Fødselsdags- 
barnets Sundhed. 

Kl.  9V4  The  hos  Dronningen. 

Der  taltes  om  Børneopdragelse.  Kongen  og  Dronningen 
fandt  det  meget  skadeligt  for  Børn  hver  Dag  at  faa  mange 
Retter  og  Vin.  Deres  egne  Børn  vare  voxne,  inden  de  fik 
Lov  at  faae  et  Glas  Vin  daglig  ved  Taflet. 

Da  jeg  gik  ned  ad  Trappen  med  Prinds  Hans,  fortalte  han, 
at  han  var  født  fem  Minutter,  før  Midnatsklokken  slog.  Om 
en  af  Frederik  VI' s  Døttre  fortalte  han,  at  hun  blev  født  den 
18.  Januar  fem  Minutter  over  Klokken  12  Nat.  Kongen  gik 
imidlertid  hen  og  drejede  Viseren  10  Minutter  tilbage,  saa- 
ledes  at  Prindsessens  Fødselsdag  blev  den  17.  Januar.  Den 
18.  Januar  var  nemlig  hans  ulykkelige  Moder  Caroline  Ma- 
thilde bleven  fængslet. 

Søndag  6.  December  1891.  Om  Aftenen  The  hos 
Dronningen,  i  hvilken  hele  den  kongelige  Familie  deltog. 
Kongen  spillede  Whist.  Dronningen  lod  mig  kalde  til  Lou- 
Bordet,  og  inde  ved  Siden  af  fik  Prindsesse  Louise  og  Prinds 
Hans  sig  et  lille  Parti  Skak.  Jeg  sad  ved  Siden  af  Prinds 
Carl,  der  var  meget  kvik  og  munter. 

Kongen  fortalte,  at  det  som  ung  var  hans  Skjødesynd 
ikke  at  kunne  møde  i  rette  Tid.  Ved  en  Parade  ved  den 
kgl.  Livgarde  til  Hest,  ved  hvilken  Kongen  jo  stod  som  ung 
Prinds,  sagde  Chefen,  Oberst  Bentzon,  der  var  en  meget  punkt- 
lig og  bestemt  Mand,  efterat  han  havde  set  sig  om  i  Kred- 
sen og  savnet  Prindsen:  »Prinds  Christian  af  Gliicksborg  er 
dødU   —   »Aa,  Herregud,«    udbrod  Næstkommanderende;    »er 

han  død ;  han  var  dog  saadan  et  rart  ungt  Menneske. «  I  det 
samme  traadte  Prindsen  ind.  »Men  der  er  han  jo,«  udbrød 
Næstkommanderende  glad.  »Ja,  hvor  kunde  jeg  tænke  andet, 
end  at  Prindsen  var  død,  naar  han  ikke  møder  her  til  rette 
Tid.«  Kongen  lo  ved  at  mindes  den  lille  Episode  fra  »sin 
glade  Tid  ved  Livgarden  tilhest«. 

Mandag  7.  December.  Stor  offentlig  Audiens  Kl.  11  —  i; 
blandt  andre  var  Geheimeetatsraad  Tietgen  der;  han  var  meget 
elskværdig  og  meget  konversabel.  (Traf  ham  i  sin  Tid  ofte 
i  Lyngby  Præstegaard) . 

Et  hl  le  Taffel  Kl.  6  paa  1 1  Personer.  Jagtcapitainen,  Ja- 
cobson,  var  indbudt.  Han  fortalte  om  Opholdet  i  Livadia. 
Dagen  før  Fyrst  Obolensky  blev  syg,  havde  han  gaaet  en 
lang  Tour  med  ham  op  i  Bjergene.  Næste  Dag  var  Fyrsten 
angreben  af  Lungebetændelse,  der  udviklede  sig  med  rivende 
Fart.  Kejseren,  Kejserinden  og  alle  Børnene  vare  samlede 
om  hans  Dødsleje.  Kejserinden  søgte  ved  et  Indaandingsapparat 
at  lette  ham  Aandenøden.  Han  døde  fuldstændig  rolig  efter  at 
have  faaet  Alterens  Sacramente.  Efter  græsk  katholsk  Skik 
bandtes  et  bredt  Baand  om  Panden,  og  alle,  ogsaa  Kejseren 
og  Kejserinden,  kyssede  det.  Kejseren  og  Storfyrsten  bar 
hans  Kiste  ved  den  et  Par  Dage  senere  stedfindende  Bisæt- 
telse. Alle  vare  dybt  grebne.  Man  spørger  nu  om,  hvem 
der  skal  være  Kejser  Alexanders  højre  Haand.  Nok  er  der 
at  vælge  imellem,   men  Valget  er  derfor  ikke  let. 

Dette  Dødsfald  i  Forbindelse  med  den  herskende  ond- 
artede Influenza  havde  naturligvis  berøvet  hele  Touren  meget 
af  den  Charme,  den  ellers  vilde  have  haft.  Kun  Kongen 
havde  hele  Tiden  været  ganske  rask  dernede. 

Det  var  urimeligt  at  tale  om  Anstrængelse  ved  den  lange 
Rejse,  thi  Kejsertrainet  ydede  i  den  Grad  Bekvemmeligheder 
i  enhver  Retning,  at  man  egentlig  slet  ikke  havde  Tanke 
for,  at  man  sad  paa  et  bruseiide  Jærnbanetog.  Paa  den  Vis 
kunde  man  rejse  i  Maaneder,  uden  at  det  vilde  genere  En. 
Overalt^  lige  fra  Grændsen  til  Krim,  var  opstillet  Soldater. 
Efter  en   løselig   Beregning   vare  c.  45,000  Soldater  i  Aktivi- 

tet.  Ved  alle  Broer  eller  Viadukter  Dobbeltposter  og  foruden 
Infanteri  stadig  Kosakpatrouiller.  Hele  dette  Arrangement 
gjorde  et  meget  ejendommeligt  Indtryk.  I  Sebastopol  para- 
derede et  Gardekompagni,  der  særlig  havde  udmærket  sig 
i  Kampene  ved  Plevna  (1878).  I  Warschau  havde  bl.  a.  Ge- 
neral Gurko  gjort  sin  Opvartning. 

De  russiske  Bondehuse  ere  usle  faldefærdige  Hytter,  der  mere 
synes  opførte  for  Dyr  end  Mennesker. 

Paa  Hjemrejsen  aflagde  Kongen  Kejser  Wilhelm  et  Besøg 
i  Potsdam.  Jacobson  havde  ved  Gaiataflet  siddet  ved  Siden 
af  Rigskantsler,  General  v.  Caprivi,  hvem  han  skildrede  som 
en  smuk,   vindende  Personlighed. 

Tirsdag  8.  December.  Efter  Taflet  bad  Dronningen 
mig  bestille  en  Kane,  der  skulde  være  hendes  Julegave  til 
Prinds  Valdemars  to  ældste  Sønner. 

Kl.  9V2  The  hos  Dronningen.  Talen  faldt  paa  Udtalen 
af  Navne.  Kongen  paastod,  at  Comtesse  Reventlow  egentlig 
hed  Reventklo,   hvilket  hun  energisk  protesterede  imod. 

Prinds  Hans  vilde  vide,  at  Dronningen  kaldte  sin  gamle 
Lakaj  Jyderup  for  »Nyderup«.  Man  yttrede  Tvivl,  om  det 
forholdt  sig  saaledes,  og  Prindsen  tog  da  strax  Initiativet. 
»Hvorledes  er  det  nu  Din  gamle  Lakaj  kaldes?«  Dronningen 
forundret:  »Min  gamle  Lakaj .^^  Mener  Du  Nyderup!  <  Al- 
mindelig Munterhed.  Dronningen  lo  med.  Kongen:  »Men 
han  hedder  jo  Jyderup.  Han  er  ude  fra  Byen  Jyderup.«  Dron- 
ningen :  »Jeg  kalder  ham  Nyderup ! «  Historien  om  Jyderup 
ledte  Talen  hen  paa  det  gamle  Personale,  og  Kongen  fortalte 
da  meget  komisk  om  den  gamle  Kone,  der  om  Morgenen 
gjør  rent  i  forskjellige  Værelser,  bl.  a.  i  Adjutantens  Værelse. 
»Jeg  staaer  en  Dag,«  fortalte  Kongen,  »og  hører  paa  Gardens 
Musik  inde  i  Vinduet,  da  den  gamle  Kone  kommer  hen  og 
stiller  sig  ved  Siden  af  mig  med  Fejekosten  i  Haanden.  Der 
stod  vi  nu  Side  om  Side,  og  jeg  troede  selvfølgelig,  at  hun 
snart  vilde  fortrække.  Men  det  lod  til,  at  hun  ogsaa  holdt 
af  at  høre  Musik.  Da  jeg  omsider  gav  hende  et  lille  Vink 
om,   at  hun  gjerne  maatte  forsvinde,  sagde  hun,   at  hun  egent- 

lig  vilde  spørge  mig,  om  hun  baade  skulde  feje  i  Adjutantens 
Værelse  og  lægge  i  Kakkelovnen.  Som  om  jeg  skulde  befatte 
mig  med  slige  Detailler!« 

Onsdag  9.  December.  Estrup  havde  Audiens.  Inden 
han  gik  ind  til  Kongen,  havde  vi  en  lang  Samtale  om  de 
moderne  litterære  Frembringelser.  Han  misbilligede,  at  det 
kgl.  Theater  havde  optaget  adskillige  af  den  Slags,  men 
undskyldte  tildels  Theaterchefen,  idet  han  bemærkede,  at  den 
forrige  Cultusminister  (hans  Fætter  Scavenius)  stod  hele  den 
Retning  nær.  »De  giver  jo  Stykker,«  bemærkede  han  bl.  a., 
»som  man  ikke  kan  være  bekjendt  at  se  sammen  med  en 
voxen  Datter.« 

Efter  Taflet  Kongen  og  Dronningen  i  kgl.  Theater.  Saae 
»Ved  Bosporus«   og   »Cavalleria  rusticana«. 

Torsdag  10.  December.  Prinds  Valdemar  og  Prind- 
sesse  Marie  gav  Møde  til  Theen.  Prinds  Hans  vendte  hjem 
fra  »et  Pølsegilde«  blandt  Skydebrødrene  paa  den  kgl.  Skyde- 
bane. Kongen  oplæste  den  afsungne  Pølsegildesang  (af  Over- 
retssagfører Tvermoes),  der  var  meget  humoristisk.  Efter 
Louen  gjennemsaaes  en  Mængde  Julebøger,  der  vare  sendte 
Dronningen  til  Gjennemsyn. 

Fredag   11.  December.     Statsraad  Kl.  11. 

Kl.  6  Statsraadstafifel,  hvortil  hele  Statsraadet  indbudt,  samt 
den  kongelige  Familie.  Jeg  sad  ved  Siden  af  den  elskværdige 
Statsraadssekretair  Koefoed. 

Kl.  8  Kongen  og  Dronningen  med  hele  den  kongelige  Fa- 
milie henne  at  høre  den  svenske  Operasanger  Ødmanns  Con- 
cert  i  Concertpalaiset. 

Efter  Concerten  The  hos  Dronningen  Kl.  10.  Tilstede  kun 
Kongen,  Dronningen,  Prinds  Hans,  Frøken  Oxholm  og  jeg. 
Dronningen  stille  og  alvorhg;  der  var  kommen  Brev  fra  Græ- 
kenland om  Kong  Georgs  Sygdom  (han  siges  at  være  angreben 
af  Skaalkopper;  andre  mener,  at  det  er  de  rigtige  Kopper),  og 
Meddelelsen   aabenbart   ikke   god.     Der  taltes    iøvrig   om   den 

verserende  Sag  ved  Søofficerskolen,  om  det  forenede  Damp- 
skibsselskabs 25-aarige  Stiftelsesfest.  Kongen  var  meget  mis- 
fornøjet med  den  Pavillon,  det  lader  opføre  ved  Anlægsbol- 
værket,  idet  den  berøver  Kongen  den  sidste  Udsigt  til  Havnen. 

Lørdag  2.  Januar  1892.  Igaar,  Nytaarsdag,  vare  Hof- 
fets Herrer  og  Damer  tilsagte  til  Cour  Kl.  12.  Den  alminde- 
lige store  Nytaarscour  var  aflyst  paa  Grund  af  Influenzaen.  Vi 
mødte  11^/4  i  stiveste  Puds,  med  alle  Dekorationer,  og  stillede 
os  op  i  Havesalen  i  Kongens  Palais.  Ogsaa  Ministrene  vare 
tilstede.  Paa  Slaget  12  traadte  Kongen  og  Dronningen  med 
Prinds  Valdemar  og  Prindsesse  Marie  ind^  i  Salen.  Kongen  og 
Dronningen  tog  fat  hver  ved  sin  Side  af  Kredsen  og  pas- 
siarede lidt  med  hver  Enkelt.  Til  mig  sagde  Kongen  venligt: 
»Tak  for  det  gamle  Aar  og  et  glædeligt  Nytaar!«  og  spurgte, 
hvorledes  det  stod  til  hjemme.  Hele  Couren  varede  kun  ^A 
Time.     Derefter  over  til  Cour  hos  Kronprindsen. 

Kl.  5V2  stort  Gallatafiel.  Gardens  Musik  spillede.  Kongen 
rejste  sig  og  udbragte  Skaalen  for  Danmark. 

De  fremmede  Diplomater  indbudte.  Flere  af  dem  bare  ad- 
skillige Pund  Guld  paa  Ryg  og  Bryst.  Navnlig  Russeren  og 
Franskmanden  stærkt  broderede  for  og  bag.  Ogsaa  Storkors- 
ridderne vare  indbudte.  De  hvide  Baand  toge  sig  brillant  ud. 
Et  pragtfuldt  uniformeret  Selskab,  —  Uniformer,  straalende  af 
Guldbroderier  og  Ordner,  elegante,  silkeklædte  Damer,  der 
funklede  af  »ædle  Sten<,  samledes  om  det  festligt  smykkede 
Bord. 

Blandt  Storkorsridderne  var  tidligere  Cultusminister  Scave- 
nius. Han  var  aabenbart  noget  trykket  af  Situationen,  men 
konverserede  desuagtet  ivrig  sin  Sidemand  og  lod  Hovedet 
gaa  i  Takt  efter  Gardens  Musik.  Hans  Plads  ved  Taflet  var 
nu  adskilligt  mere  beskeden  end  som   Cultusminister. 

Blandt  andre  Gjæster  var  ogsaa  den  nysudnævnte  Over- 
præsident, Gehejmeetatsraad,  tidligere  Justitsminister  Klein. 

Gamle  Professor  (Komponist)  Hartmann  smykkede  Taflet 
ved  sit  elskværdige,  aandrige  Ansigt.  Man  spillede  flere  af 
hans  Kompositioner,  bl.   a.  en  Del  af  »Liden  Kirsten«. 

Om  Aftenen   var  Kongen  i  Det  kgl.  Theater. 

Først  Kl.  10V2  kom  Kongen  fra  Theatret,  og  vi  toge 
da  fat  paa  en  Lou:  Kongen,  Dronningen,  Prindserne  Vilhelm 
og  Hans,  Frk.  Oxholm  og  Ego.  Dronningens  Værelse,  hvor 
der  til  daglig  serveres  The  og  spilles  Lou,  er  overordentlig 
hyggeligt  og  smagfuldt.  I  Reglen  er  der  tre  store  Lamper 
tændt:  en  paa  Bordet,  en  Standlampe  og  en  Lampe  paa 
Bogreolerne,  idet  disse  have  brede,  lukkede  Skabe  forneden 
og  smallere  aabne  Hylder  foroven.  En  Masse  Bøger  i  Pragt- 
bind. I  Værelset  findes  hist  og  her  smukke,  gammeldags 
højryggede  Lænestole.  Tykke  Portierer  og  persiske  Tæpper.  I 
de  kongelige  Gemakker  brændes  kun  Olie.  Undertiden  nægte 
de  gammeldags  Moderateurer  at  gjøre  Fyldest.  Man  drejer 
•  paa  Skruen  og  hører  den  fra  sin  Barndom  vel  bekjendte  kluk- 
kende Lyd. 

Paa  den  nederste  Ende  af  Bordet  staaer  det  skinnende 
Messingthetøj  med  gammeldags  Maskine,  der  knurrer  og  hvæ- 
ser med  sit  boblende  Vand.  Om  den  Kopper,  Fløde  og  Sukker- 
skaal.  Lampen  garneres  af  Tallerkener  med  skaaret  Smørre- 
brød, Thebrød,  Julekage  o.  s.  v.  Foran  hver  Plads  en  Taller- 
ken.    Alt  paa  en  skinnende  hvid  Dug. 

De  store  røde  Lampeskjærme  give  Værelset  en  dæmpet 
Belysning.  Ilden  brænder  i  Kaminen  og  lyser  gjennem  Glas- 
skjærmen.      Hofdamen   eller   Hds.   Majestæt   selv  laver  Theen. 

Naar  Theen  er  nydt,  siger  Kongen  til  Adjutanten:  »Vil 
De  være  saa  venlig  at  ringe?«  Man  trykker  paa  den  lille  Knap, 
og  ind  træder  to  røde  Lakajer,  samler  Thesagerne  paa  Bakker; 
Adjutanten  løfter  Lampen,  Dugen  trækkes  bort  under  den,  og 
alt  er  klart  til  Louen.  Prinds  Hans  bringer  Dronningen  Kas- 
sen med  Loubrikkerne ;  Adjutanten  bemægtiger  sig  Papir  og 
Blyant  til  Regnskabsføringen,  og  Kongen  begynder  at  give. 
Man  spiller  højst  en  Timestid.  Alt  imens  passiares  om  dette 
og  hint,  eller  Dagens  Begivenheder  drøftes.  Med  en  gemytlig 
Kommandostemme  tordner  Kongen  et  »Partagez!«  og  Regn- 
skabet gjøres  op. 

Saa  nydes   en   lille  Forfriskning,    der   imidlertid    er   bleven 

bragt  ind  af  Tjeneren,    hvorpaa   siges  Godnat,    og  hver   gaaer 
til  sit. 

Søndag  3.  Januar.  Kl.  10  i  Garnisonskirke  med  Kongen 
og  Prinds  Valdemar. 

Til  Taflet  Kl.  6  var  indbudt  Prinds  Valdemar,  Prindsesse 
Marie,  hendes  unge  i6-aarige  Broder  Prinds  Jean  af  Orleans, 
den  siamesiske  Prinds  Klang  og  den  nys  ankomne  14-aarige 
siamesiske  Kongesøn. 

Efter  Taflet  præsenteredes  jeg  for  Prinds  Jean,  med  hvem 
jeg  fik  en  lang  Passiar.  Kun  lidt  Dansk  kunde  han;  men 
desuagtet  begynder  han  imorgen  sin  Undervisning  her  paa 
Dansk.  Undervisning  i  Danmarks  Historie  paa  Dansk,  naar 
man  saa  at  sige  intet  forstaaer  af  Sproget!  En  ubehagelig 
Opgave  for  Eleven;  indtil  videre  haabløst  for  Læreren.  Han 
agter  senere  at  gjennemgaa  vor  Oflicerskole.  Den  unge  Prinds 
er  meget  høflig;  han  paastod,  at  jeg  talte  perfekt  Fransk, 
mens  Faktum  er,  at  jeg  vel  højst  kunde  gjøre  Regning  paa 
Charakteren  tg?  i  Conversationen. 

Blandt  Gjæsterne  ved  Taflet  var  ogsaa  Pastor  Fenger.  Han 
fornøjede  mig  med  et  to  Timers  Besøg,  under  hvilket  vi  nød 
vore  Cigarer  oppe  i  mit  Værelse.  —  Vi  talte  bl.  a.  om  For- 
holdene i  Rusland,  som  han  paa  forskjellig  Vis  kjender  godt. 
Om  den  nuværende  Kejser  fortalte  han,  at  denne,  under  Na- 
poleon III's  Regjering,  som  Storfyrstthronfølger  gjæstede  Paris. 
Ved  en  stor  Fest  spurgte  Kejserinde  Eugenie  ham:  »Synes 
De  ikke,  vi  har  meget  smukke  Damer  i  Paris .^<  Han  svarede: 
»Jeg  kender  kun  een  smuk  Dame,  min  Hustru.« 

Mandag  4.  Januar  1892.  Begyndte  efter  endt  Jule- 
ferie paany  Timerne  med  Prinds  Harald  oppe  i  hans  hyggelige 
Værelse. 

Der  er  Tæppe  paa  Gulvet,  men  Værelset  er  iøvrigt  tarve- 
hg  udstyret.  Paa  Chatollet  og  Bordene  har  Prindsen  opstillet 
en  Masse  forskellige  Sager:  Photographier,  Nips  o.  s.  v.,  der 
er  Foræringer  fra  Jul  og  Fødselsdage.  Paa  Væggene  forskjel- 
lige  Photographier  og  andre  Billeder  i   Ramme.     Der  er  lavt  til 

Loftet,  hyggeligt  og  lunt.  I  Vinduet  staaer  et  Bur  med  Fugle, 
som  Prindsen  er  en  omhyggelig  Plejefader  for. 

Kl.  1 1  offentlig  Audiens.  En  Masse  Mennesker  til  Au- 
diensen. Blandt  andre  fremtren  fire  mere  end  almindelige 
fedtede  Sjovere,  der  dog  imidlertid  holdt  sig  nede  ved  Døren. 
En  af  dem  kom  »qua  Skraldemandskudsk«  for  at  ønske  Kon- 
gen »glædeligt  Nytaar«.  Han  vistes  over  paa  Hoffourerkon- 
toret.  De  tre  andre,  der  kom  for  at  tigge,  tog  Intendanten, 
Etatsraad  Struckmann,   sig  af,  hvorpaa  de  forsvandt. 

Da  jeg  nogle  Minutter  i  Et  meldte  Kongen,  at  Klokken 
var  ved  Slag,  spurgte  han,  om  der  endnu  var  mange  i  For- 
værelset. 

»Ja,  Ds.  Majestæt,  navnlig  en  Mængde  Damer,  hvoraf  de 
fleste  søge  det  ledige  Vallølegat.«  Desuden  nævnte  jeg  de 
Herrer,   der  endnu  ikke  havde  været  inde. 

Kongen:  »Aa,  de  stakkels  Damer;  De  maa  gjerne  lade 
dem  komme  ind.« 

»Alle,  Ds.  Majestæt.?« 

»Ja,  alle  sammen.« 

Og  Glæde  blev  der,  da  jeg  kom  ud  og  forkyndte,  at 
samtlige  Damer  vilde  faa  Audiens.  Ansigterne  straalede.  Og 
en  for  en  kom  de  saa  ind.  Hvor  de  takkede  og  nejede,  da 
de  gik!  Vist  hundrede  Gange  maatte  jeg  fortælle,  at  jeg  slet 
ingen  Part  havde  deri,  men  at  det  var  Kongen  selv,  der 
havde  ønsket  saa.  Men  desuagtet  smilede  og  trykkede  de 
min  Haand  saa  varmt,  som  om  de  i  deres  stille  Sind  tænkte: 
»Jo,  den  Rørdam  er  alligevel  en  rar  lille  Adjutant.«  Saaledes 
høster  man  tidt  i  Livet  uforskyldt  Tak;  det  modsatte  kan  jo 
stundom  ogsaa  hænde.  Jeg  foretrækker  ærlig  talt  den  første 
Rolle. 

Klokken  var  bleven  1^/2,  og  jeg  meldte  da  Kongen,  at 
nu  var  der  ikke  flere  kvindelige  Væsner  i  Forværelset.  Kon- 
gen smilte.  »Lad  os  saa  sige  stop;  nu  har  jeg  ogsaa  holdt 
tappert  Stand  i  over  to  Timer.«  Jeg  bukkede,  forsvandt  og 
forkyndte  i  Forværelset,  at  Audiensen  var  sluttet.  Forkyn- 
delsen mødtes  af  flere  tvære  Herreansigter.  En  blev  saa  for- 
nærmet,   at    han  —  glemte    at   sige  Farvel ;    og   han  var  dog 


—  Kammerjunker!      Her   spillede  jeg  altsaa  den  anden  Rolle. 
Afvexling  fryder! 

Tirsdag  d.   5.  Januar   1892.     Voldsomt  Fygevejr. 

Løvenskiold  (Overhofmarchallen)  søgte  Audiens  hos  Kon- 
gen. Indenrigsministeren  var  inde,  og  i  den  lange  Ventetid 
fortalte  han  da  en  Del  om  et  Forslag,  han  vilde  gjøre  Kon- 
gen om  i  Anledning  af  Guldbrylluppet  at  indstifte  en  ny  dansk 
Orden.  Det  skulde  ikke  være  en  Realisation  af  den  tidligere 
Ide  om  et  Ridderkors  (Dannebrog)  i  Sølv,  saaledes  at  det  nu- 
værende blev  et  Officerskors,  men  skulde  være  en  hel  ny 
Orden.  Hele  Forslaget  laa  færdig,  men  han  tvivlede  om,  at 
Hs.  Majestæt  vilde  approbere  det.  Den  gamle  Overhofmar- 
chal  var  aabenbart  meget  optaget  af  Ideen. 

Han  fortalte  om  flere  af  vore  danske  Dekorationer  med 
Brillanter,  hvis  Historie  man  kunde  følge  langt  tilbage  i 
Tiden.  Den  Elephant,  Prins  Carl  nu  bærer,  havde  Madvig 
baaret. 

Kapitain  i  Garden  Lemvigh  havde  Vagt;  han  har  mistet 
sin  gamle  Moder.  Jeg  skal  aldrig  glemme  det  deltagende 
Udbrud,  det  lille  »Aal«,  hvormed  Kongen  besvarede  Lemvighs 
Meddelelse  om,  at  hans  Moder  var  død.  Der  laa  i  dette  lille 
Ord  en  Deltagelse,  der  sagde  hundrede  Gange  mer  end  mange 
lange  Sætninger.  Og  forunderligt  var  det  at  se  Virkningen 
paa  Lemvigh,  der  synes  at  være  en  Natur,  der  gjerne  skjuler 
sit  bedre  Jeg.  Han  havde  med  en  noget  paafaldende  Ro,  jeg 
kunde  næsten  sige  Ligegyldighed,  talt  om  Moderens  Død  med 
os  andre,  Herrer  og  Damer,  der  jo  ogsaa  udtalte  vor  Del- 
tagelse. Med  samme  Ro  fortalte  han  Kongen,  at  hans  Moder 
var  død;  men  da  Kongen  svarede  med  det  lille  Udbrud,  var 
det,  som  om  en  Isskorpe  med  et  smeltede^  og  han  kjæmpede 
haardt  for  at  lægge  Dæmper  paa  sin  Bevægelse.  Saa  gaaer 
det  os  alle,  naar  vi  mærke  den  rette  Deltagelse.  Den  lille 
Scene  greb  mig.  Ja,  en  Moder  1  Skulde  vi  vel  skamme  os 
ved  at  fælde  en  Taare  for  hende?  Hvor  mange  har  hendes 
Kjærlighed  ikke  fældet  for  os! 

Vi  ere  idag  flyttede  op  i  vore  ordinære  Værelser  i  Chri- 
stian VII's  Palais,  hvor  man  har  det  saare  hyggeligt. 

Naar  vi  efter  Taflet  kommer  ind  i  Havesalen,  gaaer  Kon- 
gen i  Reglen  hen  og  aabner  Døren  ind  til  sine  Værelser. 
Hans  smukke,  sorte  langhaarede  Hund  springer  da  ind,  glad 
og  logrende  med  sin  lange  buskede  Hale.  Den  plejer  altid  at 
søge  hen  til  mig,  formentlig  under  Følelse  af,  at  jeg  holder 
meget  af  Hunde.  Gardeofficeren  fortalte  imidlertid  idag,  at 
Kongen  ikke  holder  af,  at  Andre  kjærtegner  den.  Det  skrev 
jeg  mig  strax  bag  Øret,  og  den  traskede  derfor  lidt  flau  af, 
da  den  idag  fandt  sin  tidligere  Ven  kjølig.  Jeg  havde  helst 
klappet  den,  som  jeg  plejer.  Men  paa  den  anden  Side  ind- 
rømmer jeg,  at  en  Hund  helst  kun  maa  holde  sig  til  sin  Herre. 
Efter  at  have  givet  Cour  Raden  rundt  plejer  den  at  tage 
Plads  midt  paa  Gulvet  og  lig  andre  Væsener  af  samme  Kate- 
gori at  forsøge  at  karte  de  smaa  sorte  Uhyrer  bort,  der  saa 
let  finde  Skjulesteder  i  dens  Vams. 

Torsdag  7.  Januar  1892.  Under  Jourtiden  10 — 2  hørte 
jeg  de  smaa  Prinds  Valdemarers  høje  glade  Stemmer  i  Haven 
udenfor  Vinduerne.  I  den  lille  Kane,  Dronningen  forærede 
dem  til  Julen,  sad  Prinds  Aage;  Prinds  Axel  skød  bagpaa; 
Prindsesse  Marie  og  Gouvernanten  trak;  og  afsted  gik  det  i 
susende  Fart  Gang  op  og  Gang  ned  under  Latter,  Raab  og 
Pusten.  Saa  tog  de  fat  paa  at  lave  en  Snemand.  Prindsesse 
Marie,  bevæbnet  med  en  ordinær  stor  Jernskovl,  der  vist  var 
annekteret  inde  fra  Stalden,  skuffede  med  øvet  Haandelag 
Sne  sammen,  mens  Gouvernanten  klistrede  Manden  op,  me- 
dens der  af  og  til  førtes  en  lille  Conversation  med  Dronningen, 
der  sad  ved  sit  Vindue  oppe  paa   iste  Sal. 

Chefen  for  Adjutantstaben,  Baron  Giildencrone  kom  for 
efter  5  Ugers  Sygdom  at  melde  sig  rask.  Han  var  meget 
venlig  mod  mig.  Gammel  bliver  hanl  Hans  store  buskede 
Fuldskjæg  og  Sneen  udenfor  begynder  at  ligne  hinanden. 

Efter  Taflet  fortalte  Prinds  Vilhelm  mig,  at  han  til  Guld- 
brylluppet vilde  forære  sin  Broder  Kongen  et  Photographi,  vi- 

sende   Uniformerne  i  de   sidste  —  ja,  jeg   erindrer  ikke  hvor- 
mange  —  Aar. 

Ligesom  jeg  kom  op  i  mine  Værelser  efter  Taflet,  bragtes 
mig  et  Telegram,  hvori  jeg  anmodedes  om  at  meddele  Hs. 
Majestæt,  at  Generallieutenant  Kauffmann  »i  Dag  Kl.  4  var 
død  stille  og  rolig«.  Jeg  bad  Jægeren  bringe  det  ind  til 
Kongen. 

Ved  Theen  Kl.  9V2  taltes  der  meget  om  dette  Dødsfald. 
Kongen  satte  overordentlig  Pris  paa  Generalen  og  holdt  meget 
af  ham.  Saavidt  jeg  mindes,  var  det  ifølge  Kongens  person- 
lige Initiativ,  at  han  i  sin  Tid  blev  Krigsminister.  Kongen 
omtalte  ham  med  varme,  hjertelige  Ord  og  mindedes  ham 
særlig  fra  Dybbøl,  »hvor  han  optraadte  med  samme  ufor- 
styrrelige Ro,  som  naar  han  færdedes  hjemme  i  Garnisons- 
livet«.  Ogsaa  den  efterlevende  Broder,  Generalen  —  Stabs 
chefen  fra   1864  —  omtalte  Kongen  overordentlig  smukt. 

For  mit  eget  Vedkommende  har  jeg  altid  haft  en  Faible 
for  denne  høje  aristokratiske  Skikkelse  med  den  lyse  Knebelsbart 
og  den  fremmede  Accent.  Jeg  troer,  han  kunde  have  røget 
sin  Cigar  midt  i  en  exploderende  Granat.  Der  var  ingen 
Spræl  ved  ham ;  men  skjønt  langsom  i  sin  Tale  var  han  et 
overmaade  hurtigt  og  kvikt  Hoved.  Jeg  kan  ikke  tænke  mig, 
at  den  Mand  nogensinde  har  sagt  noget  Vrøvl. 

Fredag  8.  Januar  1892.  Kandidat  Vaupel  spurgte,  om 
jeg  kunde  have  Lyst  til  ogsaa  at  undervise  Prinds  Harald  i 
Physik,  hvortil  jeg  svarede  Ja  (2  Timer  ugentlig). 

I  Jourtiden  10 — 2  kom  Livlægen  Professor  Petersen  fra 
Gjentofte.  Han  var  meget  optaget  af,  at  der  i  Bladet  »Kø- 
benhavn« s  Meddelelse  om  Folkethingsvalget  i  Lyngby  (Oberst- 
lieut.  Colding  contra  en  Socialist;  Kmhr.  Rosen  død)  havde 
staaet,  at  en  af  de  værste  til  at  afbryde  Socialisten  og  gjøre 
Spektakler  var  Hs.  Majestæt  Kongens  Livlæge.  Jeg  kunde 
fortælle  Professoren,  at  man  igaar  ved  Taflet  havde  moret  sig 
over  at  høre  ham  fremstillet  som  et  sligt  lystigt  Gemyt. 
Han  indrømmede,  at  han  havde  staaet  ved  Siden  af  en  lystig 
Murer,  der  stadig  afbrød  Socialisten,    og   at   han  havde  moret 

sig  kostelig  over  dennes  Bemærkninger.  Man  har  om  med 
eller  imod  sin  bedre  Villie  taget  Esau  for  Jacob.  Det  er  jo 
mere  underholdende  at  kunne  beskylde  Majestætens  Livlæge 
end  Murer  Sørensen  for  Valgspektakler. 

Efter  Taflet  fortalte  Dronningen  mig,  at  de  idag  kunde 
fejre  deres  ældste  Barnebarns  28  aarige  Fødselsdag,  nemlig 
Prindsessen  af  Wales'  ældste  Søns,  kaldet  Hertugen  af  Cla- 
rence  og  Avondale.  I  næste  Maaned  fejres  hans  Bryllup  med 
Hertuginden  af  Teck.  Man  har  talt  om^  at  vor  Konge  og 
Dronning  vil  overvære  Brylluppet. 

I  Løbet  af  Thekonversationen  fortalte  Frk.  Oxholm  om 
»Times's«  Meddelelse  om  Grunden  til,  at  Kejser  Alexander 
ikke  havde  besøgt  Berlin  paa  Vejen  fra  Kjøbenhavn  til  Liva- 
dia. Den  danske  Konges  Følge  havde  bestaaet  af  saa  gamle 
aflægs  Individer,  at  Kejseren  ikke  kunde  forsvare  at  trække 
dem  med  til  Berlin,  og  forøvrigt  vilde  Kejser  Alexander  ikke 
under  de  daværende  Forhold  kunne  være  optraadt  med  den 
Pomp  og  Pragt,  der  svarede  til  hans  mægtige  Zar-Stilling. 
Dronningen  morede  sig  kostelig  derover. 

Saa  faldt  Talen  paa  Storfyrst  Sergius,  Kejserens  Broder, 
der  er  Statholder  i  Moskou,  og  som  ifølge  Bladene  skulde 
være  falden  i  Unaade  og  afskediget  fra  sin  Stilling.  Dron- 
ningen paastod,  at  det  ikke  var  sandt.  »Hvad  Grunden  da 
skulde  være?«  >Ja  han  havde  bl.  a.  givet  Ordre  til,  at  et 
stort  Væddeløb  ikke  maatte  begynde,  før  han  kom,  og  det 
store  talrige  Publikum^  der  var  mødt,  maatte  da  vente  over 
en  halv  Time  efter  den  fastsatte  Tid.«  »Ja,  har  han  gjort 
det,«  svarede  Dronningen,  >saa  fortjener  han  ogsaa  sin  Afsked; 
men  det  troer  jeg  ikke. « 

Dronningen,  der  ugentlig  faaer  Breve  fra  Kejserinden, 
turde  være  bedre  underrettet  om,  hvad  der  sker  i  Rusland, 
end  mangen  Russer;  derfor  skal  man  nødig  fortælle  Hendes 
Majestæt  mere  opsigtsvækkende  Nyheder  fra  Rusland. 

Blandt  andre  Forfriskninger  efter  Theen  vare  fortrinUge 
kogte  Cathrineblommer,  som  Kongen  spøgefuldt  særlig  anbe- 
falede mig  som  gode  i  forskjellige  Henseender. 

Lørdag  23.  Januar  1892.  Kommandør  Koch  havde  i 
forrige  Uge  meldt  sig  syg,  og  min  Jour-Uge  blev  derved  skub- 
bet 8  Dage  frem.  Jeg  afløste  Oberstlt.  Løvenfeldt.  Men  en 
mørk  Sky  er  draget  over  Amalienborg  siden  sidst.  Ottende 
Dagen  efter,  at  Dronningen  havde  fortalt  mig,  at  de  >idag« 
fejrede  deres  ældste  Barnebarns  Fødselsdag,  laa  han  Lig, 
efter  at  være  bukket  under  for  en  faa  Dages  akut  Lungebe- 
tændelse. I  den  Kirke,  hvor  han  om  en  Maaned  skulde  have 
staaet  som  Brudgom ,  samledes  man  til  Ligfærd  om  hans 
Kiste.  Den  engelske  Nation  har  paa  utallige  Maader  vist  de 
stakkels  Forældre  sin  Sympathi  og  Deltagelse.  Overtroisk, 
som  det  engelske  Folk  siges  at  være,  tilskriver  man  næsten 
hans  Død,  at  han  fik  Titel:  Hertug  af  Clarence  og  Avondale, 
idet  en  ulykkelig  Skæbne  har  ramt  tre  af  de  fire  Forgængere, 
der  bar  dette  Navn.  Man  mindes  hin  Hertug  af  Clarence, 
der  dømt  til  Døden  af  sin  Broder  valgte  som  Dødsmaade  at 
blive  druknet  i  et  Fad  Malvasirvin,  og  spørger:  »hvorfor  gav 
man  den  unge  Prinds  denne  ulykkebringende  Titel?-  En  Korre- 
spondent skriver  fra  London:  Saasnart  Bulletinen  forkyndte, 
at  Prindsens  Tilstand  var  betænkelig,  hørte  man  overalt:  »Han 
døerlc  Det  var  den  ulykkelige  Titel,  der  strax  spøgede  Folk 
i   Hovedet. 

Hans  stakkels  Forældre  og  hans  kjæ^re  gamle  Bedste- 
forældre!   Kun    faa    Maaneder    er    det    siden,    at    et    andet    af 
deres   Børnebørn,   den  unge  Storfyrstinde  Paul,   døde.     Som  et 
Lyn  kom  ogsaa  dengang  Budskabet  om    hendes  haabløse  Til- 
stand I 

Alt  nærmer  sig  Tiden  for  Guldbrylluppet,  den  26.  Mai. 
Vorherre  forskaane  vort  kære  Kongepar  for  yderligere  Sorger! 

Lidt  før  Kl.  10  kom  Kongen  ind  i  Jourværelset,  hvor 
Løvenfeldt  og  jeg  stode  parate  til  at  melde  os.  Jeg  udtalte 
min  allerunderdanigste  Deltagelse  i  Anledning  af  Dødsfaldet. 
Der  kom  et  sørgmodigt  Udtryk  i  Kongens  Ansigt,  og  han 
fortalte  da,  at  netop  nu  paa  Morgenstunden  havde  Dronnin- 
gen fra  Prindsessen  af  Wales  modtaget  det  første  Brev  efter 
Dødsfaldet,    14  tætskrevne  Sider. 

Jeg    talte    senere    med    Løvenfeldt   derom;    hari    .sagde,    at 

Rørdam  :     Hofliv.  6 

Dødsfaldet  i  de  første  Dage  havde  gjort  et  overvældende  Ind- 
tryk baade  paa  Kongen  og  Dronningen. 

I  Jourtiden  Kl.  lo — 2  kom  Decisor,  Overformynder  Linde. 
»Han  havde  en  vigtig  Sag  at  forebringe.«  Da  han  kom  ud 
fra  Kongen,  fortalte  han,  at  han  havde  søgt  Majestæten  for 
i  Tide  at  tænke  paa  Tilvejebringelsen  af  de  til  Guldbryllups- 
festen fornødne  Midler.  Kongen  havde  yttret,  at  han  og 
Dronningen  helst  fejrede  den  Dag  som  en  Hjemmets  Fest. 
Linde  havde  svaret,  at  det  var  umuligt;  Kongen  og  Dron- 
ningen vare  saa  populære,  at  hele  Folket  glædede  sig  til  paa 
den  Dag  at  vise  sin  Sympathi  og  Deltagelse.  Det  vilde  der- 
for blive  en  sand  Folkefest. 

»Veed  De,  hvad  Kongen  svarede  dertil?«  fortsatte  Linde: 
»De  er  en  rigtig  Hykler.«  Linde,  der  ganske  rigtig  opfattede 
denne  Bemærkning  spøgende,  lo  hjærtelig  ved  at  referere 
den.  Havde  Kong  Christian  ment,  at  Linde  virkelig  var  en 
Hykler,  havde  han  næppe  heller  sagt  det.  Og  paa  den  anden 
Side:  skjøndt  saa  kort  i  Tjenesten  har  jeg  alt  adskillige  Gange 
haft  Lejlighed  til  at  høre,  hvorledes  Kongen  forstaaer  med 
en  spøgefuld  Bemærkning  at  holde  sig  al  Smiger  fra  Livet. 
Hans  Dom  over  Andre  er  altid  mild;  han  er  en  sjælden  be- 
skeden og  bramfri  Natur. 

Jeg  talte  videre  med  Linde,  i  hvis  Faders  Hus  Kongen 
som  bekjendt  har  tilbragt  flere  af  sine  unge  Aar. 

»De  maa  jo  kjende  Kongen  ud  og  ind,  som  man  siger,« 
bemærkede  jeg. 

»Ja  vist  saa,«  svarede  han.  »Kongen  har  kjendt  mig,  fra 
jeg  var  spædt  Barn;  men  er  det  ikke  underligt  nok;  netop 
derfor  betragter  han  mig  endnu  altid  som  et  Barn.«  Jeg  sva- 
rede, at  Sligt  saae  man  ganske  almindeligt.  Jeg  er  yngst  af 
8  Sødskende,  og  jeg  er  vis  paa,  at  overfor  mine  ældste  Sød- 
skende  er  jeg  stadig  den   »lille  Christian«. 

Kl.  I  ankom  den  svensk- norske  Kronprinds  paa  Rejse  til 
St,  Petersborg  via  Kjøbenhavn,  Berlin.  Prindsen  anvistes  V^æ- 
relser  i  Christian  VIFs  Palais.  Umiddelbart  efter  Ankomsten 
aflagde  han  Dronningen  et  Besøg  og  kjørte  derefter  til  Kron- 

prindsessen.     Kronprindsen  er  i  England  i  Anledning  af  Her- 
tugen af  Clarences  Begravelse. 

Sorgen  over  Hertugen  af  Clarences  Død  synes  at  have  taget 
meget  paa  Dronningen,  der  var  alvorlig  og  stille.  Prinds  Val- 
demar gør,  hvad  han  kan  for  at  live  op.  Hans  livlige,  men 
rare  og  elskværdige  Væsen  virker  aabenbart  velgj ørende  paa 
Kongen  og  Dronningen. 

Søndag  24.  Januar  1892.  Den  svenske  Kronprinds  med 
Følge  tog  fra  AmaHenborg  Kl.  9.      Kongen  fulgte  ikke. 

Kl.  9V4  i  Kirke  med  Kongen  og  Prmds  Valdemar.  Vi 
hørte  Domprovst  Gude  (fra  Roeskilde),  der  prædikede  i  Slots- 
kirken. Ved  Indgangen  modtoges  Kongen  af  Slotspræst  Poul- 
sen, der  er  Gudes  Svigersøn. 

Til  Taflet  Kl.  6  Kronprindsessen  med  Børn  og  Prinds  Val- 
demar, Jeg  sad  ved  Siden  af  Slotspræst  Poulsen,  med  hvem 
jeg  fornyede  gamle  Erindringer  fra  Roeskilde  Skole.  Han  for- 
talte, at  han  et  Par  Dage,  efterat  jeg  var  bleven  Adjutant, 
havde  været  hos  Kongen.  Talen  var  da  faldet  paa  min  Fætter, 
Provst  Rørdam,  ved  Holmens  Kirke,  og  Kongen  havde  da  sagt: 
»Ja  nu  skal  jeg  ogsaa  have  en  Rørdam  til  Adjutant;  men  han 
er  ikke  Grundtvigianer.     Jeg  har  spurgt  ham  om  det.« 

Mandag  25.  Januar  1892.  Kl.  11  —  i  Audiens.  En  Masse 
Mennesker. 

Blandt  andre  Audienssøgende,  som  kom  ind  til  Kongen, 
var  Fru  Oda  Nielsen,  der  kom  for  at  takke  for  Udnævnelsen 
til  Kgl.  Skuespillerinde.  Hun  var  aabenbart  mere  benauet 
ved  at  skulle  vise  sig  for  Kongen  end  paa  Scenen. 

Da  Audiensen  sluttedes  Kl.  i,  var  der  endnu  en  30  å  40 
Mennesker  i  Forgemakket. 

Ved   Taflet    Kl.  6    blev    der    talt    meget    om    den    russiske 

Storfyrstes  indtrufne  Død.     Den  nuværende  Kejsers  Onkel  og 

den  græske  Dronning  Olgas  Fader.     Han   skildredes   som    en 

velbegavet   Mand,    der   havde    ført    et    ret    ulykkeligt    Liv.      I 

sine   unge  Dage    har   han    ofte   opholdt   sig    paa    Besøg   her   i 

Kjøbenhavn. 

6* 


84 

Efter  Taflet  fortalte  Prinds  Hans  Kapt.  Lemvigh  og  mig 
forskjelligt  fra  sin  Barndom.  Kongen  var  kommen  saa  tidlig 
hjemmefra  og  herover  til  Frederik  VI's  Hof,  at  Prinds  Hans 
ikke  tydeligt  mindedes  ham  fra  sin  Barndom.  Og  Prinds  Vil- 
helm var  saa  meget  ældre  end  han,  at  han  saa  at  sige  heller 
ikke  havde  kjendt  ham,  der  var  borte  fra  Hjemmet,  før  i  den 
ældre  Alder.  »Man  skulde  jo  ikke  se,  at  han  (Prinds  Vilhelm) 
og  Kongen  vare  Brødre.« 

Kl.  9V2  The  med  Lou.  Frøken  Bluhme  kom  galt  afsted. 
Indsatsen  lægges  i  en  lille  Skaal.  Touren  var  til  hende  at 
betale  ind,  og  da  Skaalen  stod  ved  den  anden  Bordende,  ud- 
brød hun:  »Aa,  maa  jeg  faa  Potten!«  En  Herre  (!)  bemær- 
kede til  sin  Sidemand:  »Frøken  Bluhme  skal  bruge  Potten.« 
Bemærkningen  kom  saa  uventet,  at  alle  brast  i  en  ustandse- 
lig Latter. 

Dronningen  viste  mig  en  smuk  blomstrende  Syren  i  Urte- 
potte fra  Rosenborg.  Den  mindede  om  Sol  og  Sommer. 
Udenfor  var  det  Fygevejr. 

Tirsdag  26.  Januar  1892.  Vejret  smukt  og  stille  efter 
flere  Dages  hundekoldt  og  blæsende  Vejr. 

Gik  efter  et  Besøg  i  mit  Hjem  tilbage  til  Amalienborg 
gjennem  Kastellet.  Dagene  begynde  at  længes;  man  bilder 
sig  ind  at  kunne  mærke  Foraarsspor.  Solen  skinner.  »Slid 
din  Tid«  synger  sin  lille  stemningsfulde  Sang.  Ja,  Sommer! 
Sommer!  —  —  Evighedens  Sommer!  Langs  de  lave  hyg- 
gehge  Huse  i  Kastellet,  hvor  Minderne  om  Griffenfeld  og 
Struensee  raabe  højt,  at  »Hovmod  staaer  for  Fald.«  Den  ene, 
en  trofast  Søn  mod  sin  Moder;  den  anden,  en  hensynsløs, 
nydelsessyg  Materialist.  Men  begge  faldt  for  Hovmodets 
Djævel.  Hvo  stiger  højt,  falder  og  dybt  —  om  han  falder. 
Derfor : 

»Vi  er  ikke  skabte  til  Højhed  og  Blæst; 
At  blive  ved  Jorden,  det  klæder  os  bedst.« 

Kunne  vi  kun  blive  i  den  aandelige  Klædning,  Vorherre 
har  skabt  os  i,    ville  vi    altid    have  Benene   paa  Jorden,    hvad 

enten  vor  Kappe  bliver  guldbræmmet  eller  med  Armods 
Lapper. 

Inden  Taflet  stod  jeg  med  Overhofmarchal  Løvenskiold  i 
Havesalen.  Vi  talte  om  Palais'ets  Benyttelse  under  Frederik  VI. 
>Ja,  her  i  Havesalen  gav  Frederik  VI  altid  Audiens.  Værelset 
inden  vor  nuværende  Konges  Arbejdsværelse  var  Frederik  den 
Sjettes  Arbejdsværelse,  hans  Soveværelse,  kort  sagt  alt.  Midt 
paa  Gulvet  stod  et  stort  rundt  malet  Fyrretræsbord,  op  mod 
Væggen  vis  å  vis  Vinduerne  hans  tarvelige  Seng  og  henne 
mellem  Vinduerne  den  lille  hvide  Pult,  De  vist  kjender  fra 
Rosenborg.  Hans  Datter,  Arveprindsesse  Caroline,  forærede 
ham  et  smukt  Mahogniskrivebord.  Men  det  var  Kongen  for 
fint.  Det  blev  sat  hen  i  en  Krog  i  Værelset,  og  Kongen 
sad  aldrig  ved  det.« 

Ved  Bordet  paastod  en  af  Damerne,  at  en  Læge  havde 
sagt,  at  man  efter  at  have  spist  sin  Middagsmad  var  bleven 
et  Par  Pund  lettere  end  før  Bordet,  og  havde  en  Læge  sagt 
det,  maatte  det  være  rigtigt.«      Hun  troede  det  ogsaa. 

Kongen  hørte  Konversationen  og  rystede  tvivlende  paa 
Hovedet,  hvorpaa  han  leende  fortalte  Dronningen  det.  Man 
disputerede  videre  derom.  »Men  lad  os  høre,  hvad  den  viden- 
skabeligt dannede  Officer  siger  dertil,«  bemærkede  Kongen, 
henvendt  til  mig.  »At  det  er  en  physisk  UmuHghed,  Ds. 
Majestæt.  Men  at  jeg  vil  tro,  at  Mangen  en,  der  rejser  sig 
fra  et  velbesat  Bord,  synes  at  føle  sig  lettere.«  Kongen  lo 
og  refererede  Svaret  til  Dronningen.  Men  bemeldte  Dame 
vilde  trods  alle  Argumenter  ikke  give  tabt.  Jeg  foreslog 
sluttelig  at  lade  en  Decimalvægt  med  justerede  Lodder  af- 
gjøre  Spørgsmaalet. 

Kl.  9V2  The.  Kongen  fortalte  mig,  hvor  velgjørende  en 
Cour  i  svensk  Gymnastik  for  en  20  Aar  siden  havde  virket 
overfor  Smerter,  som  Hans  Majestæt  dengang  altid  følte  i 
Benene,  naar  han  gik  længere  Toure,  men  som  efter  den 
Cour  var  helt  forsvunden.  Vi  talte  derpaa  om  Ridning  og 
om  den  saakaldte  »Riden  engelsk«,  som  jeg  antog  strabad- 
serede Hesten.  Kongen  paastod,  at  denne  Maade  tværtimod 
lettede  Byrden  af  Rytteren.    I  hans  Ungdom  havde  den  imid- 

lertid  været  strengt  forbudt  i  flere  Hæres  Kavalleri.  Hans 
Broder,  Prinds  Hans,  havde  engang  faaet  Vagtarrest,  fordi 
han  red  engelsk  paa  Vejen  hjem  fra  en  Revue  og  var  bleven 
set  af  sin  Chef  under  Udøvelsen  af  denne   »forbudte«   Sport. 

Der  kom  Bud  fra  det  gule  Palais,  at  Prindsesse  Marie 
kom  ikke  til  The,  hvorimod  Prinds  Valdemar  vilde  komme 
noget  senere.  Anledningen  var,  at  Prindsesse  Maries  kostbare 
Buldog  var  bleven  bidt  paa  Gaden  af  en  anden  Hund.  Dron- 
ningen fortalte,  at  Prindsessen  havde  faaet  den  af  sin  Flader, 
der  havde  betalt  den  med  1200  Francs.  Dronningen  beskrev 
nærmere  dens  besynderlige  Ydre:  den  fremadstaaende  Under- 
kjæbe  og  dens  firkantede  Hoved.  Af  Naturen  viste  den 
altid  Tænder,  og  dens  Medskabninger,  der  ansaa  de  hvide 
Tænder  for  en  Krigserklæring,  attakerede  den  ved  alle  mulige 
Lejligheder. 

Prinds  Valdemar  kom.  Prindsessen  viger  ikke  fra  sin 
stakkels  Buldog,  der  ligger  med  et   dødeligt  Bid  i  Hjærnen. 

(Der  serveredes  med  dejlige  syltede  Blommer).  Kongen 
spurgte,  om  jeg  ikke  vilde  have  lidt  Fløde  paa.  »Jo  Tak,  det 
kunde  vist  smage  udmærket.« 

Da  Kongen  skjænkede  Fløde  over  dem,  udbrød  Dron- 
ningen: »Men  hvad  er  det  dog,  Du  gjør?  Fløde  paa  syltede 
Blommer!«  Vi  forsikkrede  alle,  at  det  netop  smagte  delikat. 
»Saa  maa  jeg  ogsaa  prøve,«  sagde  Dronningen,  tog  en 
Blomme  og  hældte  Fløde  over  den.  Men  Kritikken  lød- 
»Uh  nej,  det  er  jo  en  frygtelig  Ret,  Du  har  serveret  for  den 
stakkels  Kapitain.«  Jeg  beklagede  mig  imidlertid  ikke,  men 
kunde  godt  have  nydt  en  lille  Portion  til.  Dronningen  mente 
imidlertid  at  forudse  Følgerne  af  dette  »Slikomsøde«  og  bød 
mig  nyde  et  stort  Glas  Portvin  som  Modgift. 

Onsdag  27.  Januar  1892.  I  Jourtiden  havde  Estrup 
Audiens  hos  Kongen.  Excellencen  havde  det  ikke  godt. 
»Baade  jeg  og  min  Kone   »hiver«   i  det,«  sagde  han. 

Næsten  hvert  Menneske,  man  træffer,  gaaer  med  Influenza 
i  Kroppen  eller  har  haft  den.  Gudskelov  og  Tak,  at  vi 
hjemme  have  været  forskaanede  for  den. 

Ved  Theen  viste  Dronningen  mig  et  Nummer  af  »London 
News«  og  af  »Graphic«,  hvori  talrige  Afbildninger  af  den 
unge  Hertug  af  Clarence,  hans  Død  og  Ligbegængelse.  Dron- 
ningen var  meget  bevæget.  Jeg  spurgte  til  Prindsessen  af 
Wales,  og  Dronningen  yttrede  da  bl.  a.,  at  hun  baade  under 
Sorgen  og  efter  den  havde  vist  sig  saa  aandelig  stærk;  »og 
det  bedste  er,«  tilføjede  Dronningen,  »de  veed,  hvor  han  er 
gaaet  hen.«  Idet  Dronningen  bladede  om,  viste  hun  mig  og 
forklarede  mange  smaa  Enkeltheder.  I  samme  Hefte  var  et 
Billede  af  den  nys  afdøde  Ærkebiskop  Manning  i  London. 
Han  havde,  fortalte  hun,  haft  en  forunderlig  Magt  over  Lon- 
dons Bærme.  Naar  Excesser  forestod  i  London,  vilde  man 
helst  have  ham  hjemme;  thi  han  havde  mer  end  een  Gang 
ved  sin  personlige  Nærværelse  og  ved  nogle  Ord  tæmmet  den 
vildeste  Pøbelsværm. 

Torsdag  28.  Januar.  Til  Taflet  var  indbudt  Prinds 
Valdemar^  Prindsesse  Marie  og  Prinds  Jean.  Prindsesse  Marie 
havde  mistet  sin  Buldog.  Jeg  sad  ved  Siden  af  Prinds  Hans, 
der  fortalte  om  et  interessant  Besøg,  han  for  nogle  Aar  siden 
havde  aflagt  i  Moskou.  Kejserfamilien  havde  ikke  samtidig 
opholdt  sig  der,  men  alt  var  stillet  til  hans  Disposition;  et 
hvert  Ønske,  han  udtalte,  blev  opfyldt.  Slottets  Equipager 
og  Tjenerskab  stod  til  hans  Disposition;  han  skulde  bestemme 
Retterne  til  Taflet,  afgjøre,  hvem  der  skulde  indbydes;  men 
ukjendt  med  Forholdene  overlod  han  klogelig  den  fungerende 
Hofmarchal  at  arrangere  alt.  Det  hele  havde  været  som  en 
»Drøm  i  Feverdenen«.  Den  almindelige  Conversation  ledtes 
derpaa  hen  paa  Rusland,  hvor  man  for  Tiden  fryser  med  An- 
stand i  27  Graders  Kulde. 

Da  jeg  fulgte  Gjæsterne  ned  og  sagde  Farvel,  takkede 
Prindsesse  Marie  for  min  Deltagelse  overfor  hendes  stakkels 
lille  Hund,  der  nu  var  død.  Jeg  havde  i  den  forløbne  Tid 
flere  Gange  spurgt  til  den,  og  mulig  har  Prindsessen  mærket, 
at  det  virkelig  gjorde  Indtryk  paa  mig,  naar  hun  fortalte  om 
det  stakkels,  lille  Dyrs  Lidelser  og  Taalmodighed,  skjøndt  det 
laa  med  opsprættet  Pande  og  i  stor  Vaande. 

Frøken  Oxholm  fortalte  mig  senere,  at  hun  var  gaaet 
over  til  Prindsessen,  da  hun  havde  hørt,  at  Hunden  var  død. 
Prindsessen  havde  da  været  meget  bedrøvet  og  havde  grædt 
over  sin  lille  døde  Hund. 

Fredag  29.  Januar  1892.  I  Jourtiden  Kl.  10 — 2  kom 
Livlægen,  Professor  Petersen.  Hans  Fader  har  undervist  Kon- 
gen i  Historie,  og  dette  skyldes  efter  Professorens  egen  For- 
klaring, at  han  senere  blev  Livlæge.  Han  fortalte  en  Del  om 
Grevinde  Dannemand,  i  hvis  Hus  hans  P'ader  var  korhmet 
meget.  Frederik  VI  skjænkede  hende  den  Gaard  paa  Told- 
bodvejen (Nr.  34),  som  nu  Conseilspræsidenten  ejer.  Her 
boede  hun  og  opdrog  de  Børn,  hun  havde  med  Frederik  VL 
Ofte  tilbragte  Kongen  Aftenen  der,  og  der  samledes  da  for- 
skjellige  Personer.  Lærde  og  Embedsmænd,  der  iøvrig  ikke 
kom  til  Hove,  men  paa  en  eller  anden  Maade  vare  knyttede 
til  dette  Hjem.  Professorens  Fader  havde  ofte  omtalt  Grev- 
inden som  en  overordentlig  smuk  og  forstandig  Dame,  der 
aldrig  blandede  sig  i  Politik  eller  Statssager.  Som  bekjendt 
var  hun  oprindelig  en  Nyboders  Pige;  men  paa  mit  Spørgs- 
maal  om,  hvor  Kongen  først  havde  truffet  hende,  og  hvor- 
ledes Bekjendtskabet  var  indledet,  kunde  Professoren  ikke 
give  Besked.  Dronningen  vidste  nøje  Besked  om  dette  Kon- 
gens Forhold,  men  iøvrig  viste  Grevinden  sig  aldrig  ved  Hove. 
»Kongen  var  elsket  af  F'olket,  som  derfor  bar  over  med 
denne  lille  Skrøbelighed,«   yttrede  Professoren. 

Christian  VII  stiftede  »Holmens  Hæderstegn«,  der  uddeles 
til  Marinens  Underofficerer,  og  fra  den  Tid  er  det  Skik,  at 
bemeldte  Underofficerer  den  29.  Januar,  Christian  Vils  Fød- 
selsdag, fremstilles  for  Kongen  af  Chefen  for  Orlogsværftet. 
Det  skete  ogsaa  idag.  Der  var  kun  to  blaa  Gutter,  som 
præsenteredes  af  Viceadmiral  Braag  med  Adjutant  Kapitain 
Bræstrup.  De  mødte  paa  Slaget  12,  bleve  stillede  op  i  Have- 
salen under  Chr.  IV,  hvorpaa  jeg  meldte  Kongen  deres  Nær- 
værelse. 

Taffel  Kl.  6.  Indbudte  vare  de  to  Søofficerer  fra  Audien- 
sen i   Formiddags. 

Baron  Blixen  Finecke  fortalte  om  sin  Svigerfader  Kmhr. 
Castenskjolds  (Borreby)  store  Arbejdsomhed  ved  sin  landlige 
Bedrift.  Helten  fra  Dybbølskansen  Nr.  II  synes  at  være 
bleven  en  ivrig  Landmand,  der  med  Held  har  omdannet  Svær- 
det til  Plovjern. 

Til  Theen  om  Aftenen  modte  Prinds  Valdemar  og  Prind- 
sesse  Marie  samt  Baron  Blixen-Finecke,  der  som  vagthavende 
Lieutenant  og  nær  Slægtning  af  Kongehuset  altid  deltager  i 
Theen. 

Lørdag  20.  Februar  1892.  Forrygende  Vejr  med 
Storm  og  Sne  Afløste  Kommandeur  Koch.  Kongen  kom 
ind  i  Jourværelset  nogle  Minutter  før  Kl.  10.  Spurgte  »om 
hele  F.imilien  var  rask,«  hvilket  jeg  Gudskelov  og  Tak 
kunde  bekræfte.  Koch  fortalte,  at  den  gamle  krumbøjede 
Rengjøringskone  —  hende,  der  i  sin  Tid  konverserede  Hs. 
Majestæt  i  Vinduet,  bevæbnet  med  Støvekost  og  ligesom 
Kongen  lyttende  til  Parademusikken  —  var  død.  Som  Ar- 
gument for,  at  hun  ikke  detailleret  røgtede  sin  Gjerning, 
fremviste  Kommandeuren  et  Stykke  Boeuf,  der  laa  mellem  de 
to  Klapper  paa  Spillebordet,  og  som  havde  ligget  der,  siden 
han  sidst  var  paa  Jour  for  —  fem  Uger  siden.  Komman- 
deuren vilde  have  brugt  det  som  Argument  overfor  Overhof- 
marchallen       Nu  behøvedes  det  altsaa  ikke. 

Kgl.  Konfessionarius  Paulli,  Frue  Kirkes  nye  Provst,  kom 
for  at  takke  Kongen  for  Udnævnelsen. 

Paa  Slotspladsen  susede  en  saa  voldsom  Storm,  at  den  stak- 
kels Parade  hvert  Øjeblik  var  flyvefærdig,  tilmed  da  det  var 
speilglat  Føre.  Fanebæreren  bevægede  sig  med  Dannebrog 
ved  Siden,   som  en  Skude,   der  krydser  op  mod  Vinden. 

Taffel  V2  Time  tidligere  end  ellers,  da  Kongen  vilde  høre 
Oberst  N.  P.  Jensens  Foredrag  i  Off. -Foreningen  om  For- 
holdene i  Hæren  før  og  efter  1842.  Kongen  livlig  ved  Taflet. 
Dronningen  spurgte  venligt  til  min  Familie  og  talte  om  sin 
gamle  Tegnelærer  Buntzen,  der  er  død  i  disse  Dage.  Han 
levede  som  Spartaner,  gik  trods  sin  høje  Alder  ind  til  Byen 
fra    Strandvejen,    hvor    han    boede.     Sov    altid    paa    en    Sofa. 

Dronningen  havde  ofte  sendt  ham  Vin,  men  tvivlede  om,  at 
han  havde  smagt  paa  den.  Hun  havde  endnu  sin  Charakter- 
bog  fra  Barneaarene;  Charaktererne  vare  gode,  »men  de 
vare  vist  ogsaa  altfor  gode.« 

Kongen  fortalte  om  et  morsomt  Billede,  han  havde  fundet 
blandt  Dronningens  Papirer,  forestillende  en  Parade,  som  Fre- 
derik VI  holdt  paa  Amagertorv.  Det  viste  alle  Uniformerne 
fra  den  Tid.  Kongen  vilde  hente  det.  Dronningen  paastod, 
at  han  ikke  kunde  finde  det.  »Jo,  jeg  skal  nok  finde  det.« 
»Ja,  men  jeg  holder  saa  lidt  af,  at  nogen  gaaer  i  mine  Pa- 
pirer og  gjør  Uorden,«  bemærkede  Dronningen  spøgende. 
Kongen  lo  og  forsvandt.  »Han  finder  det  ikke,«  sagde 
Dronningen,  og  Kongen  kom  ogsaa  tomhændet  tilbage. 

The  Kl.  9V2.  Kongen  havde  faaet  det  ovenfor  nævnte 
Billede  frem  og  forklarede  mig,  hvem  de  paagj ældende  Per- 
soner m.  V.  var.  Man  ser  Frederik  VI,  Kronprinds  Christian 
(VIII),  Prinds  Frederik  (VII),  Arveprinds  Ferdinand,  Kongens 
Fader  m.  fi.  samt  de  forskjellige  Vaaben  i  deres  pyntelige 
Uniformer.  Garden  til  Hest,  Jægere,  Artillerister,  Ingenieurer 
o.  s.  V.  Kongen  fortalte  om,  hvor  ureglementeret  Officerer 
dengang  gik  klædt  paa  Gaden;  man  kunde  møde  Officerer 
(han  nævnte  en  bestemt)  iført  civile  graa  Benklæder,  Vaaben- 
frakke  og  Felthue  og  derover  en  gammel  brun  civil  Over- 
frakke. Paa  Afstand  tog  Uniformerne  sig  straalende  ud;  paa 
nært  Hold  vare  de  forfærdelige.  Vor  Hær  var  dengang 
utvivlsomt  den  slettest  klædte  i  Europa. 

Ved  Louen  spurgte  Prinds  Hans  Dronningen,  om  man 
maatte  gratulere  til  den  ny  Ejendom,  hvorom  »Berlingske« 
i  Aften  bragte  Meddelelse.  Dronningen  svarede  ja  og  for- 
talte, at  hun  navnlig  havde  kjøbt  den  for  at  hindre  Opførel- 
sen af  et  Villakvarter  opad  Slotsparken.  Den  omfatter  Hol- 
gershøj,  Brødrehøj  og  Vældegaard  (ialt  c.  25  Tdr.  Land  — 
Kjøbesum  180,000  Kroner).  »Du  maa  antage  Titel:  »Grev- 
inde af «  ja  hvad  skal  det  være?«   spurgte  Kongen.   Man 

fremkom  med  forskjellige  spøgefulde  Forslag,  som  Dron- 
ningen morede  sig  over. 

»Ja,  skal  jeg  have  et  eller  andet  udført,  kommer  jeg  til 
Dem,«  henvendte  Dronningen  til  mig.  Jeg  bukkede.  »Ja, 
det  er  virkelig  mit  Alvor.«  Jeg  takkede;  jeg  vilde  altid  være 
beredt.  Hendes  Majestæt  nikkede  venligt  og  tænkte  forment- 
lig paa  den  lille  Villa  ved  Bernstorff,  som  jeg  hidtil  har 
taget  mig  lidt  af.  Forøvrig  var  Kjøbet  af  den  ny  Ejendom 
mig  ikke  ubekjendt.  Professor  Petersen,  der  har  kjøbt  den 
i  Dronningens  Navn,   havde  forud  fortalt  mig  derom. 

Ved  at  lede  paa  Gulvet  efter  et  af  Prinds  Hans'  Kort 
fandt  jeg  en  nydelig  lille  Guldknap.  »Hvis  var  den?«  Kon- 
gen mente,  at  det  var  gamle  Lakaj  Lunds.  Lidt  efter  kom 
Lund  ind.  »Kom  her  hen,  Lund!«  Den  gamle  Mand  traadte 
hen  og  bukkede  dybt  for  Majestæten.  »Det  er  vist  Deres 
Knap;  se  paa  den.«  *Jo,  det  er  det  rigtignok.  Jeg  takker 
saa  mange  Gange,  Ds.  Majestæt.«  Og  glad  puttede  han 
Knappen  i  Vestelommen.  »Jeg  kjendte  dog  Lunds  Knapper,« 
bemærkede  Kongen  med  et  Smil. 


Søndag  2  1.  Februar  1892.  Kl.  10  i  Garnisonskirke. 
Hørte  Fenger,  der  holdt  en  smuk  Tale  om  »Guds  Naade  og 
Menneskets  frie  Villie.« 

Kl.  6  Tafifel,  hvortil  som  altid  om  Søndagen  Kronprind- 
sens  og  Prinds  Valdemars  var  indbudt  samt  de  to  siamesiske 
Prindser  og  Pastor  Fenger.  Den  sidst  ankomne  Prinds,  en 
kvik  lille  Fyr  paa  14  a  15  Aar,  føler  aabenbart  Kongeblodet 
svulme  i  sine  Aarer.  Saavel  Holdning  som  den  noget  naa- 
dige  Maade,  hvorpaa  han  hilser,  røber  det.  Helt  sort  som 
Ibenholt  er  han  ikke,  men  de  hvide  Tænder  staaer  dog  godt 
til  den  røgfarvede  Hud.  Øjnene  ere  spillende,  og  han  taler 
livligt.  Han  vil  nok  engang  kunne  nappes  med  Englænderne, 
der  efter  den  ældre  Prinds'  Udsagn  krakilisere  de  stakkels 
Siamesere   »højst  uforskammet.« 

Ogsaa  paa  Jøderne  faldt  Talen  og  paa  de  sørgelige  Jøde- 
forfølgelser, der  er  en  Skamplet  paa  Kristendommen.  Derfra 
gik  Talen  over  til  de  Nationalliberale  i    1864. 

Mandag  22.  Februar  1892.  Læste  med  Prinds  Harald 
7V4 — 9V4.  Da  vi  talte  om  en  Præst,  som  han  undertiden 
havde  hørt,  bemærkede  han:  »Han  taler  saa  langsomt;  man 
kan   tælle  til   10  mellem  hvert  Ord,  han  siger.« 

»Har  Prindsen  prøvet  det?« 

»Ja,   mange  Gange!« 

Jeg  lo.     Prindsen  saae  paa  mig  og  lo  med. 

Kl.  1 1  offentlig  Audiens,  der  mirabile  dictu  var  endt  Kl. 
11^^.  Ved  det  Tidspunkt  var  der  kun  den  Slags  Audiens- 
søgende tilbage,  der  kan  henvises  til  Intendanten  for  Civil- 
listen. En  vil  bede  om  Hjælp  til  Brændsel,  en  anden  mang- 
ler 10  Kr.  i  sin  Husleje  o.  s.  v.  Og  vistnok  bliver  de  Fleste 
hjulpne;  det  skal  være  utrolige  Summer,  der  medgaar  til 
Kongens  Godgørenhed. 

En  stakkels  Moder  kom  for  at  bede  om  Benaadning  for 
sin  Søn,  der  alt  har  siddet  en  Tid  paa  Vridsløselille  for 
Vexelfalsk.  Et  forgræmmet  Ansigt  i  Silke  og  Fløjl.  Kongen 
talte  senere  til  mig  om  hende.  »Jeg  har  aldrig  kunnet  lide 
det  Princip  at  lade  de  Store  løbe  og  hænge  de  Smaa,«  sagde 
han.  Jeg  bemærkede,  at  de  Dannede  jo  havde  større  For- 
pligtelser end  den  simple,  udannede  Mand,  men  at  samme 
Straf  ogsaa  faldt  forholdsvis  haardere  paa  de  første.  Dette 
særlige  Tilfælde  her  beskæftigede  aabenbart  Kongen  meget. 
Han  kom  flere  Gange  tilbage  dertil. 

Taffel  Kl.  6.     Kun  9  tilbords 

Kongen  havde  paa  sin  Spadseretour  været  nede  forbi 
Circus,  hvor  »Samaritanen«  for  Øjeblikket  virker  med  Udde- 
ling af  varm  Mad  til  de  Fattige  og  Trængende,  og  fortalte 
om  de  mange  forsultne  Stakler,  som  strømmede  sammen  der. 
Vi  havde  Dagen  i  Forvejen  talt  om  »Samaritanen«,  idet  jeg 
havde  fortalt  om  den  i  Ravnsborg  Tværgade  etablerede  Ud- 
delingsstation  af  samme  Navn.  Kongen  vil  da  gjerne  med 
egne  Øjne  se  sligt,  og  paa  sine  Spadseretoure  efter  Kl.  2 
lægger  han  Vejen  over  de  vedkommende  Steder,  hvor  han 
civilklædt  ofte  ikke  bliver  kjendt  og  derfor  bedre  kan  ob- 
servere. Han  talte  kjønt  og  deltagende  om  Fattigdommens 
tunge  Lod.     Utvivlsomt    vil   man   ved   det    forestaaende  Guld- 

bryllup  ikke  kunne  gjøre  ham  og  Dronningen  større  Glæde 
end  ved  Stiftelsen  af  Legater  og  lignende  i  velgjørende  Øje- 
med. 

Talen  sprang  derpaa  over  paa  Kjøbenhavns  mange  For- 
lystelsessteder med  al  deres  Fordærv  for  Ungdommen  og  let- 
sindige Mennesker.  I  Talens  Løb  spurgte  Comtessen,  om 
ikke  »nogen  af  de  unge  Herrer«  havde  været  ude  at  høre 
den  italienske  Prindsesse  synge  i  Tivolis  Sangerpavillon.  Nej, 
ingen  havde  været  der.  »Ja,  havde  jeg  været  ung,  vilde  jeg 
virkelig  være  gaaet  ud  at  høre  en  Prindsesse  synge  paa  saa- 
dan  en  Tribune.  Det  oplever  man  dog  ikke  hver  Dag.« 
Ceremonimester  Oxholm  tilbød  Comtessen  at  følge  hende 
derud.  »Ih,  Gud  bevares,  saa  vilde  jeg  da  næste  Dag  være 
i  alle  Bladene.  Sikken  Fryd,  naar  det  kunde  fortælles,  at 
Hds.  Majestæts  ældste  Hofdame  havde  været  i   »Kisten«.« 

Tirsdag  23.  Februar  1892.  I  Jourtiden  gav  Inten- 
danten  for  Civillisten,  Struckmann,  mig  et  langt  Foredrag 
om  sin  Administration  vedrørende  Gaver  og  Understøttelser, 
som  Kongen  giver.  Nøjagtige  Registre  føres,  saaledes  at 
man  let  gjenfinder  Enhver,  der  tidligere  har  faaet  Understøt- 
telse,  med  alle  dertil  hørende  Oplysninger. 

Sad  ved  Taflet  ved  Siden  af  Chefen  for  Staldetaten,  Ge- 
neral von  der  Maase.  Talen  faldt  paa  den  i  disse  Dage  faldne 
Dom  over  Svenskeren  Grev  X  .  .  .  .,  der  skød  sin  Broder. 
Kongen  undrede  sig  over,  at  Dommen  ikke  havde  lydt  paa 
Dødsstraf.  Uvilkaarlig  førtes  Tanken  hen  paa  Philipsen,  der 
dræbte  det  gamle  Bud  Meyer,  puttede  Liget  i  en  Kalktønde 
og  sendte  det  til  Amerika.  Man  skjønnede  nok,  at  Benaad- 
ningen  fra  Livsstraf  i  dette  Tilfælde  egentlig  ikke  stemmede  med 
Kongens  Syn  paa  Philipsens  Gjerning.  Kongen  fortalte  videre, 
at  da  han  for  adskillige  Aar  tilbage  besøgte  London,  huse- 
rede de  berygtede  »Garotter«.  Først  da  man  begyndte  at 
anvende  korporlige  Straffe  overfor  disse  Niddinger,  forsvandt 
de.  Hele  London  var  grebet  af  Skræk.  Man  talte  ikke  om 
andet  i  den  engelske  Hovedstad  og   advarede  ogsaa  ham   ind- 

trængende  mod  at  færdes  paa  Gaderne,  hvilket  Raad  han 
dog  imidlertid  ikke  fulgte. 

Under  Louen  Kongen   meget  munter  og  spøgefuld. 

Naar  jeg  fra  disse  fornøjelige  Aftenselskaber  hos  Maje- 
stæterne vandrer  gjennem  Kolonaden,  misunder  jeg  ikke  Gar- 
disterne, der  i  Vinterkulden  se  Lysene  slukkes  lidt  efter  lidt 
i  Palais'erne  og  formentlig  tænke  paa  de  Lykkelige,  der  kunne 
krybe  ind  under  de  varme  Dyner  og  give  Sne  og  Frost  en 
god  Dag.  Og  dog  staae  disse  brave  Jenser  saa  stive  og 
strunke  paa  deres  Post. 

»Folk!«  siger  Gardens  Chef  til  sine  Rekrutter,  naar  de 
begynde  at  forrette  Vagttjeneste  paa  Amalienborg;  »husk 
altid  paa,  at  det  er  en  Hæderstjeneste  for  Eder  at  staae  Vagt 
for  Kongen!« 

Onsdag  24.  Februar  1892.  Taffel  Kl.  6.  Cabinets- 
sekretairen  indbudt.  Talen  drejede  sig  navnlig  om  det  for- 
kvaklede Unionsforhold  mellem  Sverrig  og  Norge.  Man  var 
enig  om,  at  hvis  Norge  nu  hørte  til  Danmark,  vilde  der  for- 
mentlig være  de  samme  rivaliserende  Spektakler.  Jeg  mener 
dog,  at  man  nok  kunde  finde  sig  deri  og  komme  over  det 
døde  Punkt  hellere  end  nu  at  maatte  savne  Norge  ved  sin 
Side.     Derom  kan  imidlertid  disputeres. 

Kongen  viste  mig  et  smukt  lille  Oliemaleri,  visende  Gar- 
dens Vagtstyrke  ved  Fourchetterne  paa  Amalienborg.  Jeg 
bemærkede,  at  de  hvide  Benklæder,  der  iøvrig  tog  sig  nyde- 
ligt ud  til  de  røde  Uniformer,  forudsatte  mindre  kolde  Vintre 
end  nu.  Men  Kongen  oplyste,  at  de  altid,  naar  det  var 
koldt,  havde  de  blaa  indenfor.  I  saa  Fald  kan  jeg  tænke 
mig,  at  Gardisterne  i  sin  Tid  nødig  have  opgivet  de  hvide 
Vinterbuxer. 

I  den  iskolde  Vinter  paa  Aspirantskolen  1867 — 6S  vilde 
det  have  været  en  Svir,  om  vi  kunde  have  snydt  os  til  at 
have  de  blaa  under  de  hvide  Gymnastikbenklæder. 

Fulgte  de  kongelige  Gjæster  ned.  Kronprindsessen  gik 
daarlig,  støttende  sig  til  Kronprindsens  Arm.  Hendes  kgl. 
Højhed    var    faldet    og    havde    slaaet    sig    slemt   ovre   i   deres 

eget  Palais,  inden  de  tog  over  til  Kongens.  Nu  kom  det 
først  frem.  Vor  vordende  Dronning  er  sikkert  meget  haard 
og  standhaftig  overfor  Smerter. 

Torsdag  25.  Februar  1892.  Ved  Theen  Kl.  9V2  var 
endnu  ingen  kommen,  da  jeg  stillede.  Kun  Kongen  og  Dron- 
ningen* sad  ved  Thebordet,  hver  studerende  og  fordybede  i 
sin  Bog.  De  bød  venligt  Godaften,  og  Kongen  viste  mig  et 
smukt  Photographi  af  Hertugen  af  Clarence,  der  lige  var  mod- 
taget fra  Prindsessen  af  Wales.  Dette  Billede  var  senere,  da 
Selskabet  var  fuldtalligt,  Gjenstand  for  Diskussion.  Kongen 
yttrede,  at  da  han  i  sin  Tid  første  Gang  saae  Prindsen  af 
Wales  som  ganske  ungt  Menneske,  »endnu  inden  han  var 
bleven  forlovet  med  Alexandra,  var  han  det  smukkeste  Men- 
neske, han  nogensinde  havde  set.« 

Atter  taltes  om  Vanskelighederne  i  Kristiania,  som  Kon- 
gen synes  at  følge  med  megen  Interesse,  og  ganske  naturligt 
faldt  da  Talen  paa  Expremierminister  Sverdrup,  der  i  disse 
Dage  begraves  og  følges  til  sit  sidste  Hvilested  af  vort  Folke- 
things  Formand  Høgsbro.  Et  af  vore  Blade  har  foreholdt 
Høgsbro  det  mindre  heldige  i,  at  han  følger,  men  han  fast- 
holder haardnakket,  at  det  ikke  er  qua  P'olketingsmand  men 
ganske  privat,   at  han  giver  Møde. 

Da  vi  talte  om  Festen,  som  for  nogle  Aar  siden  gaves 
for  Excellencen  Sverdrup  ude  paa  Skodsborg,  yttredes,  at 
Sverdrup  som  Gjæst  paa  dansk  Grund  dog  havde  vist  den 
Takt  at  udbringe  den  danske  Konges  Skaal. 

Kejser  Wilhelms  sidste  Tale,  hvori  han  fremsætter  Ønsket 
om,  at  de,  der  ikke  ere  tilfredse  med  Opholdet  og  For- 
holdene i  Tyskland,  vilde  ryste  Støvet  af  deres  Fødder  og 
drage  andre  Steder  hen,   drøftedes. 

Fredag  26.  Februar  1892.  Under  Jourtiden  Bud  fra 
Dronningen,  om  jeg  vilde  komme  op  til  Hds.  Majestæt.  Que 
faire }  Det  er  jo  strængt  forbudt  at  forlade  Jourværelset  i 
Tiden  10 — 2,  at  ikke  den  første  den  bedste  skal  rende  lige 
ind  til  Kongen.     Altsaa    stod   jeg    lige  i   F'ærd    med    at  sende 

Bud,  at  Hds.  Majestæt  maatte  have  mig  undskyldt.  Da  red- 
dede Professor  Petersen  (Livlægen)  mig.  »Det  var  et  Kort 
over  den  ny  Ejendom,  Dronningen  vilde  give  mig.  Og  nu 
skulde  han  passe  paa  saalænge,  mens  jeg  var  borte.«  Da 
jeg  kom  op  til  Dronningen,  gjorde  hun  Undskyldning  for  at 
have  sendt  Bud  ned.  Hun  havde  troet,  at  det  var  Lørdag, 
^S  ^^  j^g  altsaa  var  færdig  med  Tjenesten.  »Thi  De  maa  jo 
ikke  gaa  dernede  fra.«  »Nej,  men  Professor  Petersen  havde 
taget  Vagt  for  mig  saalænge.«  Dronningen  lo,  gav  mig 
Kortet  med  en  lille  gesvindt  Forklaring,  som  skulde  blive 
suppleret  efter  Taflet,  og  i  en  Fart  var  jeg  atter  paa  min 
Plads  i  Jourværelset.  Livlægen  spiste  derpaa  Frokost  hos 
mig.  Han  fortalte,  at  en  vis  Person  var  meget  bange  for, 
at  Dronningen  skulde  anmode  mig  om  at  administrere  den 
ny  Ejendom.  Jeg  svarede,  at  derom  kunde  der  slet  ikke 
være  Tale.  Dronningen  havde  kun  bedt  mig  assistere,  naar 
et  eller  andet  af  teknisk  Art  forefaldt,  og  det  vilde  jeg  med 
Glæde.  Vedkommende  kunde  uforstyrret  nyde  sin  Natte- 
søvn. 

Ligesom  Klokken  slog  to,  sendte  Cabinetssekretairen  et 
Telegram  om  Optøjerne  i  Berlin,  hvilket  jeg  bragte  Kongen. 
Hans  Majestæt  studerer  aabenbart  flittig  de  udenlandske  Blade ; 
thi  i  Reglen  sidder  han  med  et  saadant  foran  sig,  naar  man 
kommer  ind.  Overhovedet  finder  man  altid  Kongen  i  Be- 
skjæftigelse,  enten  med  Læsning  eller  ifærd  med  at  skrive 
—  i  Selskab  med  den   »gode  Ven«   Cigaren. 

Ved  Theen  spurgte  Kongen,  om  jeg  idag  havde  været 
hjemme  paa  Østerbro.  Han  havde  nemlig  set  mig,  da  jeg 
lidt  efter  Kl.  2  vandrede  ad  Østergade  til  for  at  kjøbe  Ci 
garer.  »Og  det  var  jo  ikke  Vejen.«  Jeg  fortalte,  at  jeg  ikke 
alene  havde  været  hjemme,  men  endogsaa  haft  Besøg  af  min 
Kone  og  de  tre  Ældste  og  trakteret  dem  med  Portvin  og 
Kager.  Det  fornøjede  Kongen  at  høre.  »Er  det  da  første 
Gang,  de  har  besøgt  Dem  denne  Gang?«  »Ja,  Ds.  Maje- 
stæt ! « 

Vi  kom  til  at  tale  om  Faren  ved  Petroleumslamper  og 
elektrisk  Belysning,  og  Talen  faldt  der  paa  gamle  Arveprindsesse 

Caroline.  Kongen  fortalte,  hvad  jeg  jo  iøvrig  nok  vidste 
noget  om,  at  hun  to  Gange  var  bleven  frygtelig  forbrændt. 
Den  ene  Gang  var  der  gaaet  Ild  i  hendes  vide  Polkaærmer, 
idet  Prindsessen,  der  var  nærsynet,  var  kommet  for  nær  til 
Lyset,  som  hun  arbejdede  ved.  Hun  blev  frygtelig  forbrændt. 
Et  Guldarmbaand,  hun  havde  paa,  var  trængt  helt  ind  i  det 
blodige  Kjød.  En  anden  Gang  var  der  gaaet  Ild  i  hendes 
Hovedpynt,  der  var  bundet  under  Hagen,  saaledes  at  hun 
ikke  kunde  kaste  den  fra  sig.  Ansigtet  var  skrækkelig  for- 
brændt. Længe  tvivlede  man  endog  om  hendes  Liv.  Hun 
havde  vist  en  forbausende  Taalmodighed  under  de  mange 
Pinsler,  hun  havde  lidt.  Da  jeg  bemærkede,  at  jeg  havde 
hørt,  at  Prindsessen  havde  været  saa  smuk,  inden  hun  kom 
saa  ulykkeligt  afsted,  svarede  Kongen:  »Aa  nej,  egentlig 
smuk  har  hun  aldrig  været.  De  kan  se  et  Billede  af  hende 
som  ganske  ung.  Det  hænger  i  det  grønne  Værelse  over 
Døren,  inden  De  kommer  ind  til  mig.» 

Lørdag  19.  Marts.  Taffel  Kl.  6.  Prinds  Hans  ikke 
tilstede.  Selskabeligheden  blandt  Diplomaterne  og  Adelen  i 
denne  Tid  saa  stor,  at  Prindsen  daglig  er  ude.  Man  kjører 
til  Middag  hos  een  Excellence,  derefter  til  »Reception c  hos 
den  og  den  Gesandt  og  ender  sluttelig  til  Bal  hos  den  og 
den  Greve.  De  stakkels  Maver?  Men  heldigvis  begynder 
alt  i  Mai  Coursaisonen. 

The  Kl.  9.  Et  lille  Aftenselskab,  bestaaende  af  Konseils- 
præsidenten med  Frue  og  Svigerinde;  Grevinde  Danneskjold - 
Samsøe  (født  Zahrtmann)  samt  General  von  der  Maase  med 
Frue  (født  Danneskjold-Samsøe).  Dronningen  spurgte  til  Kon- 
seilspræsidentens Befindende.  »Jo,  Tak,  Ds.  Majestæt,  jeg- 
kan  sagtens  være  fornøjet;  man  har  givet  mig  en  Finantslov 
med  50  Millioners  Overskud.«  Bemærkningen  gjaldt  Kors- 
gaards vanvittige  Forslag  om  som  Indtægt  paa  Finantsloven 
at  optage  50  Millioner  Kr.  ved  Salg  af  Kjøbenhavns  nedlagte 
Befæstning.  Ved  Theen  konverseredes  ivrig  om  Pater  Langes 
Conferencer,    der   for  Tiden   vækker  berettiget  Protest.     Flere 

Rørdam:   Hofliv.  7 

af  Damerne  havde  hørt  Lict.  Ussings  Modforedrag  og  følt  sig 
meget  tiltalte  af  dets  rolige  og  klare  Form. 

Kongen  spillede  Whist  med  Estrup,  von  der  Maase  og 
Frøken  Bluhme.  »Den  stakkels  Kapitain  maa  altid  offre  sig 
for  Damerne,«  henvendte  Dronningen  til  mig,  da  vi  gik  til 
Loubordet,  Jeg  forsøgte  at  svare  med  en  Gestus,  der  skulde 
modsige  Hds.  Majestæts  Beklagelse.  Og  Loupartiet  var  virke- 
lig ogsaa  ganske  ualmindelig  animeret,  vel  tildels  fordi  de 
fremmede  Damer  ikke  før  havde  forsøgt  sig  i  Loukortene  og 
desaarsag  gjorde  adskillige  Bommerter. 

Grevinde  Danneskjold-Samsøe,  som  jeg  havde  den  Ære 
at  have  paa  min  højre  Side,  var  meget  livlig  og  underhol- 
dende, og  saa  muntert  faldt  Spillene,  at  vi  sad  midt  i  det, 
da  Kongen  og  hans  tre  Medspillere  kom  ind  efter  at  have 
fuldbragt  de  ordinære  tre  Omgange.  »Jeg  troer,  Comtessen 
har  taget  Kommandoen  fra  Kapitainen,«  bemærkede  Kongen 
ved  at  høre,  hvorledes  hun  tumlede  med  os  alle,  og  unægte- 
lig maatte  jeg  bekjende,  at  Comtessen,  hvis  hun  var  bleven 
Mand  og  ikke  Hofdame,  burde  have  været  øverste  Højst 
kommanderende  over  hele  den  danske  Hær.     Kongen  lo. 

Mandag  21.  Marts   1892.     Taffel  Kl.  6. 

Efter  Taflet  talte  jeg  med  Prinds  Hans  om  Feltmarchal 
Moltkes  nys  udkomne  Breve  vedrørende  Krigen  1864.  Ogsaa 
Prindsen  var  meget  forbauset  over  de  haanende  Udtryk, 
Marchallen  har  brugt  om  de  Soldater,  i  hvis  Rækker  han 
engang  tjente.  Dog  maa  man  næsten  mest  undre  sig  over, 
at  Marchallens  Familie  har  tilladt  Udgivelsen  af  slige  ganske 
private  Udtalelser.  De  bidrage  næppe  til  at  forhøje  den 
Glands,  der  hidtil  har  omstraalet  hans  Minde.  Jeg  kom  ved 
den  Lejlighed  til  at  fortælle  om  Kejsermanøvren  ved  Itzehoe, 
som  jeg  i  sin  Tid  overværede.  Det  interesserede  Prindsen, 
hvis  Søster  dengang  havde  følt  sig  mindre  behagelig  berørt 
ved  at  skulle  modtage  Kejser  Wilhelm  I  til  en  Dejeuner  i 
Itzehoe. 

Dronningen  spurgte,  om  man  havde  kunnet  høre  hendes 
Musiceren    ned   i    Audiens-Forgemakket.     Jeg    kunde  jo   ikke 

benægte  det  og  havde  haft  Lyst  til  at  bemærke,  at  den  vist 
havde  været  til  Opmuntring  for  de  Mange,  der  ventede  time- 
vis  paa  at  stedes  for  Majestæten. 

Tirsdag  22.  Marts  1892.  The  Kl.  9V2.  Dronningen 
kom  hjem  fra  en  Concert,  hvor  man  havde  maattet  vente  en 
kvart  Time  paa  Vognen,  hvilken  Cour  ikke  er  god  for  en 
Dame  i  den  Alder.  Frøken  Oxholm  havde  bredt  sit  Skindslas^ 
ud  paa  det  kolde  Stengulv,  at  Hds.  Majestæt  kunde  staae  paa 
det.  Kongen  vendte  hjem  fra  det  kongelige  Theater,  har  set 
»Hagbart  og  Signe«,  som  har  tiltalt  Hs.  Majestæt,  der  ud- 
taler sig  rosende  om  P>u  Nyrops  Spil  i  det  hele  taget.  Imid- 
lertid kommer  Prindsesse  Marie.  Louen  begynder,  og  man 
tilbringer  som  sædvanlig  en  hyggelig  Aften. 

Onsdag  23.  Marts  1892,  Kl.  5V2.  Saakaldt  »Onsdags- 
taffel«,  hvortil  mellem  Nytaar  og  Paaske  Stadens  Honoratiores 
og  de  Adelige,  der  tilbringe  Vinteren  i  Kjøbenhavn,  m.  Fl. 
indbydes  efter  Tour.  Ceremonimester  Oxholm  og  jeg  tage 
imod  i  Jourværelset.  Gardens  Musikkorps  spillede.  Inde  ved 
Marchalstaflet,  hvor  Oxholm  præsiderede,  gik  Conversationen 
livlig. 

Couren  efter  Taflet  varede  lige  til  Kl.  8V4.  I  al  den  Tid 
vandrede  Kongen  og  Dronningen  utrættelige  fra  Gjæst  til 
Gjæst. 

Ved  Thebordet  konverseredes  bl.  a.  om  Mennesker,  som 
tale  meget  ved  selskabelige  Lejligheder.  Om  Christian  VIII 
fortalte  Dronningen :  »Han  talte  altid  saa  meget,  ja  meget  for 
meget.  Min  Fader  kaldte  altid  Onkel  for  »Professoren«.«  Dron- 
ningen bemærkede  om  en  anden  af  Slægten,  at  han  ogsaa 
talte  for  meget. 

Torsdag  24.  Marts  1892.  Først  The  Kl.  10,  da  Dron- 
ningen var  til  Concert,  hvorfor  ingen  Lou.  Man  talte  om  det 
Coup,  som  Ministerpræsident  Delyannis  nys  havde  villet  gjore 
i  Grækenland.  Kong  Georg  havde  fra  Slotsvinduet  bemærket 
en  Major,    der  vilde    forlede  Tropperne   til    at  løbe   over;   han 

blev   arresteret.     Frk.    Oxholm   mente,  at  han   burde   hænges 
eller  skydes. 

Fredag  25.  Marts  1892.  Taffel  Kl.  6.  Grev  Moltke 
(Nørager)  indbudt.  Comtessen,  der  var  hans  Sidemand,  be- 
mærkede, efter  at  han  havde  fortalt  om  et  Onde,  hvoraf  han  lider: 
»Ja,  De  veed  naturligvis,  at  det  er  incourabelt.«  Greven  tog 
Bemærkningen  med  elskværdig  Ro,  medens  Kongen  under  en 
spøgefuld  Form  lod  hende  vide,  at  man  dog  ikke  plejede  at 
fortælle  Patienter,  at  de  vare  incourable.  Lidt  efter  faldt  Ta- 
len paa  en  Herre,  der  i  Comtessens  unge  Dage  havde  været 
hendes  Balkavaler.  »Men  til  Slut  vilde  jeg  ved  Gud  ikke 
danse  med  ham,  saadan  traadte  han  En  paa  Fingrene.«  En 
af  Herrerne  fik  ved  disse  Ord  et  Latteranfald,  der  efterhaanden 
smittede  hele  Selskabet. 

Da  vi  efter  Taflet  kom  ind  i  Havesalen,  smuttede  min  Sabel 
af  den  øverste  Karabinkrog  og  faldt  med  Rabalder  paa  Gul- 
vet. »Man  skal  aldrig  bruge  de  Kroge,«  sagde  Kongen;  »det 
er  noget  Jux.  Man  er  meget  sikkrere,  naar  Sablen  er  spændt 
ind  i  Læderremmen.  Nu  skal  De  se,«  og  med  egen  Haand 
spændte  han  Karabinkrogen  af  mit  Gehæng  og  anbragte  Sablen 
i  den  almindelige  Læderrem.  Saa  hjælpsom  stod  han  der, 
Landets  Konge,  overfor  sin  Adjutant  og  tumlede  med  min 
Sabel  og  mit  Gehæng,  som  om  det  havde  været  en  anden 
Officer,  der  hjalp  sin  Kammerat. 

Kongen  lod  mig  vide,  at  han  gik  i  Theatret,  og  jeg  over- 
værede da  ogsaa  sidste  Akt  af  »Den  Vægelsindede«  og  »Re- 
scencenten  og  Dyret«.  Dog  ikke  helt  tilende,  thi  Kongen 
rejste  sig,  og  jeg  maatte  saa  ogsaa  afsted. 

Louen  efter  Theen  gik  muntert.  Kongen  havde  moret  sig 
godt.  Man  talte  om  mangt  og  meget  (Pater  Lange;  Wfiite- 
chapel- Mordene;  en  lille  Verdensborger,  der  idag  har  set  Lyset 
i  en  Sporvogn).  Da  jeg  vilde  følge  Prindsesse  Marie  ned, 
sagde  Kongen:  »Prindsessen  suspenderer  Dem  for  i  Aften,«  og 
jeg  havde  da  god  Tid  til  at  nyde  min  Grød  og  et  Glas 
Portvin. 

Lørdag  1 6.  April  1892  (Paaskelørdag).  I  Jourtiden  var 
dansk  Konsul  X.  fra  Odessa  inde  for  at  takke  for  et  Ridder- 
kors, han  fik,  mens  Kongen  var  paa  Livadia  i  Efteraaret. 
Efterat  have  haft  Audiens  slog  han  sig  ned  i  en  af  Jour- 
stolene  og  fortalte  vidt  og  bredt  om  Forholdene  i  Rusland, 
som  han  skildrede  som  overordentlig  demoraliserede.  For  nylig 
havde  en  højere  stillet  Embedsmand  indberettet,  at  tre  store 
Skibsladninger,  der  var  undervejs  med  Korn  til  de  Nødlidte, 
vare  gaaede  under.  Det  opdagedes  imidlertid,  at  han  havde 
solgt  bemeldte  Ladninger  og  puttet  Pengene  i  Lommen,  hvor- 
paa  han  blev  afskediget  fra  sit  Embede.  Overalt  Fordærvelse 
og  Korruption.  »Med  Penge  vil  jeg  paatage  mig  at  bestikke 
hele  Odessas  Politi  lige  fra  den  simpleste  Politifunktionær  op 
til  Politidirekteuren.«  Jeg  bemærkede,  at  den  Jordbund  maatte 
være  god  for  Nihilisterne.  »Brillant!«  svarede  han.  »Men 
hvad  skal  eller  kan  Kejseren  da  gjøre  for  at  faa  Ende  paa 
disse  sørgelige  Forhold?«  »Intet,  der  er  absolut  Intet  at  gjøre, 
thi  Korruptionen  strækker  sig  fra  Toppen  gjennem  alle  Lag 
ned  til  Bærmen.  Ja,  en  Revolution,  en  voldsom  Revolution, 
der  kaster  alt  overende  og  vender  op  og  ned  paa  alt.«  »Om 
der  var  noget,  der  varslede,  at  en  saadan  nærmede  sig.«  »Aa 
nej;  man  siger,  at  paa  den  Vis  er  det  altid  gaaet  i  Rusland.« 

Og  om  de  russiske  Damer  fortalte  Konsulen,  at  de  intet 
nyttigt  kunde  foretage  sig.  Hans  Hustru  (fra  Randers)  blev 
anset  for  et  Vidunder  i  Odessa.  At  hun  kunde  lave  en  Kage ! 
»Hvor  hun  dog  havde  lært  det?«  »I  sit  Hjem.«  Ja,  det  for- 
stod man  ikke. 

Og  grumme  let  var  Livet  og  Conversationen  mellem  Herrer 
og  Damer.  Ligeoverfor  en  russisk  Frue,  der  med  en  Herre 
havde  ført  en  temmelig  slibrig  Conversation,  havde  han  en- 
gang tilladt  sig  at  bemærke,  at  sligt  Conversationsstof  næppe 
vilde  blive  taalt  andetsteds  af  vedkommende  Dame.  Hun  sva- 
rede: »Man  er  nødt  til  at  give  Herrerne  lidt  Frihed;  det  er 
det  eneste,  de  bryde  sig  om  at  tale  om.« 

løvrigt  skildrede  han  Rusland  som  et  Land,  hvor  der  var 
mange  Penge  for  en  driftig  og  energisk  Ikke-Russer.  »Sex 
Aar  endnu,  saa  har  jeg  tjent,   hvad  jeg  behøver  for  Resten  af 

Livet,  og  saa  rejser  jeg  ogsaa  strax.«  Han  var  en  Mand  paa 
c.  30  Aar.  Om  Halsen  bar  han  et  mægtigt  Kommandeurkors 
og  paa  Brystet  en  Stjerne  som  en  lille  Desserttallerken,  begge 
tæt  besat  med  store  lunklende  Brillanter,  persiske  Dekorationer 
til  mange  tusind  Kroners   Værdi. 

Søndag  17.  April  (i.  Paaskedag)  1892.  I  Jourtiden 
var  Livlægen,  Professor  Petersen,  hos  Kongen.  Han  fortalte 
mig,  hvor  stærkt  alle  Kongens  Børn  følte  sig  knyttede  til  det 
gamle  Barndomshjem,  Bernstorff  Slot.  En  Sommereftermiddag 
han  vandrede  om  derude  med  Prinds  Valdemar,  og  Gjentofte 
Kirkeklokker  ringede  til  Solnedgang,  standsede  Prindsen  plud- 
selig og  sagde:  »Har  De  nogensinde  hørt  saa  dejlige  Kirke- 
klokker som  dem?«  Og  aldrig  kom  de  —  Kejserinden^  Prind- 
sessen  af  Wales  og  Kong  Georg  —  hjem,  uden  at  de  spurgte 
til  den  og  den  af  de  Fattige,  som  de  kjendte  fra  deres  Barn- 
domstid. Der  var  saaledes  »Mutter  een,  to,  tre,«  som  havde 
faaet  sit  Øgenavn,  fordi  hun  under  sin  Gang  altid  gjorde  tre 
Trin  og  saa  pustede  lidt,  saa  atter  gjorde  tre  Trin  og  saaledes 
videre.  Bemeldte  »Mutter  een,  to,  tre«  havde  iøvrigt  sin  Hi- 
storie. Hun  var  oprindelig  af  god  Familie,  havde  været  en 
flot  Baldame,  men  med  stærke  erotiske  Følelser.  Og  galt 
gik  det.  Hun  endte  paa  Gjentofte  Fattighus  og  drak  sig  til 
Slut  ihjel!  »Ak,  hvor  forandret!«  Ude  paa  Landevejene 
dinglede  hun  om,  fuld  som  en  AlHk.  En  Dag  kom  Profes- 
soren kørende,  og  »Mutter  een,  to,  tre«  laa  tværs  over  Vejen. 
Professoren  maatte  holde.  »Hvad  fejler  I,  Madam? c  Hun 
rejste  sig  overende,  men  blev  siddende  midt  i  Sølet  og  støn- 
nede. »Er  I  syg,  Madam?«  »Nej,  Hr.  Doktor,  jeg  er  —  — 
fuld!<. 

En  Gang  vilde  Præsten,  der  var  en  meget  smuk  ældre 
Mand,  tale  hende  rigtig  til  for  alle  de  Skandaler,  hun  gjorde 
derude   ved   sin  Drukkenskab.      »I   maa    rigtig   skamme   Eder, 

rigtig  skamme  Eder,   Madam  X,  har  I  nu  igjen «.     »Nej, 

hvor  er  Præsten  dog  en  smuk  Mand!«  faldt  hun  pludselig 
ind  og  stoppede  baade  for  den  Gang  og  for  Fremtiden  Præ- 
stens Mund.     »Hun  er  ikke  til  at  have  at  gjøre  med.« 

Kl.  5V5J  Taffel  hos  Kronprindsen  og  Kronprindsessen.  Fra 
Prinds  Harald  fik  jeg  Bud  om  at  lægge  Mærke  til  Rednings- 
medaillen  paa  vedkommende  Lakais  Bryst.  Han  havde  for 
nylig  fortalt  mig  om,  hvor  behjærtet  denne  Lakai  ude  ved 
Charlottenlund  for  nogle  Aar  siden  havde  reddet,  jeg  troer, 
endog  flere  Mennesker,  der  kuldsejlede  i  en  Baad.  Ja,  havde 
man  en  virkelig  Rangliste,  var  det  vel  ham,  der  skulde  sidde 
tilbords,   og  mig,  åer  skulde  byde  Fadene  om. 

Mandag  1 8.  April  (2.  Paaskedag)  1892,  Mindedagen 
for  Stormen  paa  Dybbøl  1864.  Kl.  4  Festforestilling  i  det 
kgl.  Theater  i  Anledning  af  Brødrene  O.  og  E.  Poulsens  25- 
aarige  Jubilæum.  Der  spilledes  »Erasmus  Montanus«  (to  Ak- 
ter), »Maskeraden«  (i.  Akt)  og  »Ambrosius«  (4.  Akt).  Stor- 
mende Jubel,  da  de  to  Brødre,  først  Olaf  og  senere  Emil, 
viste  sig  paa  Scenen.  Kongen  tilkastede  hver  af  dem  en 
kostbar  Laurbærkrands  med  Blomster  og  en  mægtig  Danne- 
brogssløjfe.  Mellem  de  to  første  Stykker  hentedes  Jubilarerne 
op  i  Kongelogen;  de  kom  springende  forbi  os  i  deres  Co- 
stumer  og  vendte  lidt  efter  tilbage  med  kostbare  Krandse, 
formentlig  de  kongelige  Damers  Hyldest.  Ved  Festmaaltidet 
samme  Aften  skulde  Theaterchefen,  Kammerherre  Fallesen, 
fra  Hs.  Majestæt  overrække  hver  af  Brødrene  en  Brystnaal 
med  Kongens  Navnetræk  i  Brillanter. 

Jublen  over  de  to  Broder-Talenter  var  uhyre.  Theatret 
rystede  under  enorme  Klapsalver  og  Bravoraab;  Krandse, 
Bouketter  og  Blomster  regnede  ned  paa  Scenen;  begge  vare 
stærkt  bevægede,  og  aabenbart  kostede  det  ikke  ringe  Selvbe- 
herskelse fra  Virkelighedens  Feststemning  at  slaa  over  i  Rollen. 
Men  begge,  dog  mest  O.  Poulsen,  gjorde  dette  uvante  Kunst- 
stykke med  beundringsværdig  Selvbeherskelse,  og  paany  dir- 
rede Theatret  under  Klapsalverne. 

Kl.  7  Taffel.  Kongen  fortalte  om  Carl  XV  af  Sverrig  og 
hans  store  Interesse  for  alt  Militærvæsen.  Han  havde  engang 
sagt  til  vor  Konge,  at  hans  højeste  Ønske  var  engang  at  falde 
for  en  Kugle  paa  Valpladsen  og  slippe  for  Straadøden.     )Det 

skete  nu  imidlertid  ikke;    han  fik  netop  en  haard  Sottesengs- 
død,  den  Stakkel,«   sluttede  Kongen. 

Tirsdag  19.  April  1892.  Kl.  6  Gallataffel  i  Anledning 
af  Prinds  Vilhelms  Fødselsdag.  Fem  Minutter  før  6  bruse  de 
silkeklædte  Damer  henad  Fløjistæpperne;  paa  Gangene  og  i 
Forgemakket  røde  Lakaier  og  Løbere.  Forgemaksposterne 
præsentere  og  tage  ved  Foden  i  en  Uendelighed;  de  ere  mo- 
derne: med  Tjauserne  fra  Bjørneskindshuerne  ned  i  Panden. 
Overhofmarchallen  tripper  om  med  det  hvide  Baand  over 
Barmen;  naar  Lakajen  melder  »Kronprindsens«,  »Prinds  Valde- 
mars«, faar  han  travlt,  men  naaer  dog  aldrig  længere  end  til 
Forgemakket.  Og  dog  møder  han  de  Indtrædende  af  Blodet 
med  en  Ilfærdighed,  som  om  det  ikke  er  hans  Skyld,  at  han 
ikke  er  naaet  helt  ned  til  Vogndøren.  Gamle  Skjælm!  Mu- 
sikken intonerer  Riberhusmarchen.  Champagnen  skummer  i 
de  høje,  »fyldige«  Glas.  Kongen  rejser  sig  og  udbringer  i 
faa  jævne  Ord  »sin  kjære  Broders  Skaal«.  Prindsen  nikker 
til  alle,  og  Pokalerne  tømmes  til  Bunden.  Saa  spilles  en 
March.  Ret  characteristisk.  Jeg  kjender  den  ikke.  Man 
fortæller  mig,  at  det  er  »Oldenborgernes  gamle  Honneur- 
march « . 

Kl.  9V2  The.  I  ældre  Tider  hørte  det  til  Sjældenhederne, 
at  der  om  Aftenen  var  The  hos  Dronningen.  En  af  Adju- 
tanterne  har  fortalt  mig,  at  man  ved  Afløsningen  altid  frem- 
hævede det  som  noget  meget  usædvanligt,  naar  der  en  Aften 
i  den  forløbne  Uge  havde  været  Tilsigelse  til  The  hos  Hds. 
Majestæt.  Nu  paa  de  ældre  Dage  hører  det  til  Dagens  Or- 
den, og  vist  er  det,  at  det  Par  Timer,  som  tilbringes  i  de 
Kongeliges  snævrere  Kreds  om  Aftenen,  altid  ere  grumme 
fornøjelige  og  efterlade  mange  Erindringer,  som  nok  ere  værd 
at  eje.  Prinds  Carl  livlig  og  elskværdig;  han  er  et  kvikt  ungt 
Menneske. 

Onsdag  20.  April  1892.  Da  jeg  kom  ind  til  Kongen, 
sagde  han,  at  jeg  idag  ikke  behøvede  at  bryde  mig  om  Jour- 
tjenesten.      »Den  første  Pligt   idag   er   at   afgive   sin  Stemme.« 

Jeg  svarede,  at  da  jeg  hørte  til  5te  Kreds  (Red.  Fred.  Hansen 
contra  Socialisten  Holm),  vilde  det  være  mer  end  tidsnok  at 
møde  efter  Kl.  2.  Før  ud  ad  Aftenen  vilde  Stemmegivningen 
ikke  være  endt  der.  Og  altsaa  blev  jeg  som  sædvanlig  til 
Kl.   2  i  Jourværelset. 

En  Valgdag  er  mig  en  Pestilens.  Den  kontrasterer  til 
Glæden  1849  over  Grundloven  som  en  knyttet  Næve  til  et 
venligt  smilende  Øje. 

Kl,  2^/2  henne  at  stemme  i  Gothersgades  Exercerhus.  Store 
Masser  paa  Benene.  Øllet  flød  rigeligt  i  de  omliggende  Be- 
værtninger. Trods  de  store  Skarer  dog  nogenlunde  Ro  og 
Orden. 

Taffel  Kl.  6.  Kongen  viste  mig  efter  Taflet  de  ankomne 
Telegrammer  om  Valgresultaterne.  Hørup  faldet  i  Kjøge  for 
Alberti.     Socialisten  Holm  gjenvalgt  i   5te  Kreds. 

The  Kl.  9^/2.  Med  faa  Minutters  Mellemrum  afbrødes 
Theen  af  Lakaien,  der  paa  en  Sølvbakke  præsenterede  Maje- 
stæten de  ankomne  Valgtelegrammer.  De  Radikale  Henning 
Jensen  og  Bing  falden,  Krigsminister  Bahnson  gjenvalgt  paa 
Frederiksberg.  Kammerherre  Bille  er  falden  i  Holbæk. 
■  Kongen  fortalte  om  et  mærkeligt  Fund,  han  havde  gjort 
idag.  »I  1839,  da  Frederik  den  Sjette  døde,  studerede  jeg 
ved  Universitetet  i  Bonn.  Det  var  mig  en  uendelig  Sorg. 
Jeg  holdt  af  ham  som  min  Fader.  Gjerne  vilde  jeg  have 
været  hjem.  Men  den  lange  Vej  og  de  daarlige  Communica- 
tioner,  vi  den  Gang  havde,  samt  Hensynet  til  mine  Stude- 
ringer gjorde  Udslaget.  Jeg  kom  ikke  hjem.  Det  var  mig 
imidlertid  ligesom  en  Trøst,  at  jeg  nogen  Tid  efter  fik  for- 
ærende en  Ring  med  Kongens  Haar.  Jeg  satte  overordentlig 
Pris  paa  den  saa  vel  som  paa  en  anden  Ring,  jeg  havde  faaet 
af  Oxholm^),  der,  som  De  maaske  veed,  var  med  mig  i  Bonn, 
Efterat  være  rejst  fra  Bonn  opdager  jeg,  at  begge  Ringe  vare 
forsvundne.  Vare  de  stjaalne?  Man  skrev  og  spurgte  over- 
alt,  men  Ringene  vare   og   ble  ve  borte.     Det  var   mig   en  hel 


^)  Dengang    Kapitain    i    Garden,    senere   Overhofmarchal    og   Overkammer- 
herre. 

Sorg.  Vil  De  derfor  tænke  min  Overraskelse,  da  jeg  nu  i 
Formiddags  ved  at  se  efter  i  nogle  gamle  Sager  og  aabne  en 
lille  rød  Æske  finder  begge  Ringe  i  den.  Der  har  de  ligget 
lige  siden  1839  —  hvormange  Aar  er  det?«  »53,  Ds.  Maje- 
stæt,« svarede  jeg.  »Ja,  tænk,  hvilken  Aarrække!  Jeg  blev 
saa  glad.« 

I  Anledning  af  Valgene  faldt  Talen  naturligvis  stærkt  paa 
det  Politiske,  og  Forholdene  i  Grækenland  vare  da  ogsaa  paa 
Bane.  »Ja,  min  græske  Svigerdatter  siger,  at  det  parlamen- 
tariske System  er  det  19de  Aarhundredes  Misfoster,«  yttrede 
Kongen  blandt  andet. 

Torsdag  21.  April  1892.  Tjener  Andersen  sendes  ud 
for  at  kjøbe  Bladene.  Oppositionspressen  (»Politiken«  o.  s.  v.) 
revet  bort.  Publikum  har  aabenbart  været  begjærlig  efter  at 
læse  Oppositionens  Flauhed  ovenpaa  Valgene. 

I  Jourtideq  var  Krigsministeren  hos  Kongen.  Han  fortalte  mig 
om  den  støjende  Valghandling  paa  Frederiksberg  igaar.  Hele 
Landbohøjskolens  Ridehus  var  propfuldt,  »men  mellem  den 
store  Forsamling  fandtes  maaske  kun  50  Højremænd;  Resten 
var  skrigende  og  raabende  Socialister,  der  stode  i  tætte  Skarer 
tæt  om  Talerstolen.«  Jeg  kunde  ikke  lade  være  at  bemærke, 
at  der  maatte  uhyre  Koldsindighed  til  for  at  finde  sig  i  alle 
de  raa  og  ofte  uforskammede  Afbrydelser  og  Tilraab.  Det 
havde  været  en  anstrængende  Dag  for  Ministeren.  Først  Valg- 
handling, saa  Frokost,  derefter  Middag  med  Meningsfæller 
hos  Højesteretsadvokat  Hindenburg.  Derefter  Valgresultatets 
Forkyndelse,  P'ælles-Aftenspisning  og  sluttelig  Sammenkomst 
til  Kl.  2  Nat  paa  »Sommerlyst«,  hvor  man  havde  talt,  spist 
og  danset.  Excellencen  saa  ogsaa  lidt  schakmat  ud,  men  var 
jo  iøvrig  vel  fornøjet  med  Resultatet.  Vi  talte  om  det  bag- 
vendte P^orhold:  »Samaritanens«  Virksomhed  om  Vinteren, 
naar  der  faktisk  er  Mangel  paa  Arbejde,  og  Mange  maatte 
sulte,  hvis  ikke  Kjøbenhavnernes  Godgjørenhed  traadte  saa 
virksomt  til,  og  saa  de"  nu  grasserende,  store  Strejker  netop, 
naar  der  er  Arbejde  nok. 

Taffel  Kl.  6.     Der   serveredes   med  Østers.     Jeg   sad    lige- 

overfor  Dronningen,  der  havde  Prinds  Hans  paa  sin  venstre 
Side.  Paa  Dronningens  Miner  saa  jeg  nok,  at  den  Østers, 
hun  holdt  paa  sin  Gaffel,  ikke  var  god.  Hun  rækker  den  til 
Prinds  Hans,  for  at  han  ved  sin  Lugtesands  skal  bekræfte 
hendes  Formodning.  Men  Prindsen  misforstaaer  Situationen 
og  sluger  den  fatale  Østers.  Frygtelige  Grimacer  røbe,  hvil- 
ken »Lækkerbidsken«  Hs.  Højhed  forsøger  at  nedsvælge. 
Dronningen  leer  og  forsikkrer,  *at  saaledes  var  det  jo  heller 
ikke  ment.«  Det  lille  Dyr  havner  da  omsider  i  Prindsens 
Lommetørklæde,  men  endnu  længe  efter  forsikkrer  Prindsen, 
at   »det  var  frygteligt.« 

The  og  Lou  Kl.  9V2.  Talen  drejede  sig  bl.  a.  om,  at  der 
igaar  Aftes  dog  har  været  ret  alvorlige  Socialistoptøjer  i  Rø- 
mersgade 

Fredag  22.  April  1892.  Taffel  Kl.  6.  Inden  vi  gik 
tilbords,  viste  Dronningen  mig  et  »Paaskeæg«,  hun  havde 
faaet  fra  Kejserinden  i  Rusland.  Af  Størrelse  som  et  lille 
Hønseæg,  drevet  Guld.  Lukkede  man  det  op,  laa  der  inde  i 
det  et  andet  mindre  Guldæg,  besat  med  de  skjønneste  Ædel- 
stene og  Brillanter,  der  funklede  i  alle  Regnbuens  Farver. 
Der  undslap  mig  et  »Aa!«,  da  jeg  saa  den  lille  straalende 
Sol.     Dronningen  var  aabenbart  meget  glad  for  det. 

The  Kl.  9V2.  Dronningen  var  til  Concert,  meldte  den 
brave  Jyderup,  da  han  lukkede  Døren  op  for  mig;  »men  Hds. 
Majestæt  vil  vist  strax  være  her.«  Jeg  gav  mig  da  ifærd  med 
at  beundre  alle  Dronningens  kostbare  Nipssager,  men  var  ikke 
naaet  langt  i  min  Beundren,  da  Prindsesse  Marie  traadte  ind. 
Hun  tog  Plads  inde  i  Bibliotheket,  bad  mig  ogsaa  sætte  mig 
ned,  og  vi  fik  os  da  en  lang  Passiar  om  Børneopdragelse.  Vi 
vare  enige  om,  at  det  ikke  var  blandt  de  letteste  Opgaver  at 
opdrage  Børn.  »Jeg  tager  mig  ikke  nær,  ^  sagde  hun,  ^^at 
Børnene  tidt  kunne  være  uartige ;  det  kan  jo  ikke  være  ander- 
ledes. Kun  forlanger  jeg  een  Ting;  de  skal  være  lydige. 
Naar  jeg  siger  noget,  skal  de  strax  gjøre  det.  Men  det  hol- 
der de  jo  tidt  ikke  af.    Og  nu  de  bliver  større  og  faaer  Kræf- 

ter,  ere  de  ikke  altid  saa  lette  at  magte.  Naar  Valdemar  er 
hjemme,  kan  jeg  sagtens;  men  han  er  jo  tidt  længe  tilsøs.« 

Omsider  afbrødes  vor  Samtale  ved  Dronningens  og  Prinds 
Valdemars  Komme.  Han  sagde  spøgende:  »De  har  nok  haft 
en  tete  å  tete  med  min  Kone.« 

Dronningen  beklagede,  at  jeg  ikke  havde  hørt  den  phil- 
harmoniske Concert,  der  havde  været  baade  ligholdig  og  smuk. 

Lidt  efter  kom  Kongen  og  Prindserne  Vilhelm  og  Hans 
og  Hofdamerne,  og  saa  gik  vi  løs  paa  Theen  og  Louen. 

Da  jeg  gav  Kort  om  og  passerede  Prinds  Hans,  nøs  han 
stærkt.  »Jeg  haaber,  vor  gode  Kapitain  har  Vandstøvler 
paa,«  bemærkede  Kongen  spøgende.  ^Ja  og  Paraplui, «  til- 
føjede Prinds  Valdemar,  der  iøvrigt  hele  Aftenen  havde  meget 
Kommers  for  med  sine  Onkler,  navnlig  Prinds  Vilhelm,  der 
lo  og  aabenbart  morede  sig  udmærket. 

Lørdag  14.  Mai  1892.  »Er  De  der  igjen,«  spurgte 
Kongen  spøgende,  da  vi  meldte  os;  »jeg  troede,  det  var 
Kapitain  Boeck,  der  skulde  komme  idag. « 

Da  Giildencrone  kom  ud  fra  Kongen,  lod  han  Ord  falde 
om,  at  Hs.  Majestæt  tænkte  paa  at  ville  glæde  Boeck  og  mig 
med  Sølvkorset.  Jeg  tillod  mig  at  bemærke,  at  jeg  jo  ikke 
noksom  kunde  være  glad  over  Kongens  Godhed,  men  at  jeg 
for  mit  Vedkommende  troede,  at  man  tidt  helst  maatte  und- 
være slige  Naadesbevisninger,  hvorved  mangen  forbisprungen 
Kammerat  følte  sig  saaret  og  tilsidesat.  Giildencrone  ind- 
rømmede dette,  og  dermed  var  den  Sag  afgjort,  idet  han 
ganske  rigtig  bemærkede,  at  det  maaske  ogsaa  vilde  være 
vel  tidligt.  I  1888  fik  jeg  nemlig  baade  Fortjenstmedaillen  og 
Ridderkorset. 

Jagtkapitainen  meddelte,  at  Kongen  imorgen  gaaer  ombord 
i  »Dannebrog«  for  i  Liibeck  at  afhente  Hertugen  og  Hertug- 
inden af  Cumberland  med  sex  Børn.  Iberegnet  Følget  møder 
ialt  26  Mand  fra  Gmunden.  »Om  han  troede,  at  Kongen 
vilde  beordre  mig  med?<  Det  vidste  han  ikke;  Pladsen  om- 
bord vilde  jo  blive  lidt  kneben.      »Men  De    maa  i  hvert  Fald 

være  forberedt.«  Altsaa  Bud  hjem  efter  et  Sæt  civilt  Tøj 
o  s.  V.  og  Tjeneren  Ordre  til  for  alle  Tilfældes  Skyld  at  have 
Kufferten  pakket  imorgen  Aften  Kl.   7. 

Vi  flyttede  ned  i  det  tidligere  benyttede  Værelse  ved  Siden 
af  Jourværelset.  Adjutantens  to  Værelser  i  Christian  VIFs 
Palais  skulle  under  Guldbryllupsfestlighederne  beboes  af  den 
russiske  Storfyrstthronfølger.  Kejseren  og  Kejserinden  drage 
ind  i  Palaisets  Stueetage;  Hertugen  og  Hertuginden  af  Cum- 
berland  i  Kongens  Palais  (Hofdamernes  Værelse),  kort  sagt  en 
storartet  Omflytning  og  Udflytning  samt  Lejning  af  Værelser 
i  »Hotel  d' Angleterre«  og  »Phoenix«  for  i  Tide  at  træffe 
Forberedelser  til  Modtagelsen  af  de  mange  ventede  Guldbryl- 
lupsgjæster. 

Efter  Taflet  spørger  Dronningen  til  min  Hustru  og  Børne- 
nes Befindende  og  fortæller  om,  hvor  glad  hun  er  ved  at 
skulle  have  hele  Familien  Cumberland  hos  sig.  Hertugen 
har  ikke  været  her  siden  sit  Bryllup.  »Ja,  De  faaer  Dem  jo 
en  lille  Sejltour,  men  holder  maaske  nok  af  Søen,«  tilføjede 
hun.  Saa  maa  det  vel  være  Kongens  Mening,  at  jeg  skal 
ledsage  ham  til  Liibeck,  skjøndt  man  fra  anden  Side  har  sagt 
mig,  at  jeg  næppe  kommer  med,  da  Prinds  Valdemar  vil  led- 
sage Majestæten,  og  Kongen  da  plejer  at  lade  Adj utanten 
blive   hjemme.     Enfin;    Bagagen  er  i  fornødent  Fald  i  Orden. 

Søndag  15.  Mai  1892.  I  Kirke  med  Kongen  og  Prinds 
Valdemar.  Gik  derhen.  Paa  Fortovet  udfor  Casino  mødte 
vi  nogle  smaa  søndagsklædte  Piger,  der  kjørte  med  en  lille 
Dukkebarnevogn.  Kongen  tog  fat  i  Vognens  ene  Skyder  og 
holdt  igjen;  forundret  stirrede  den  lille  Pige  paa  den  frem- 
mede Herre,  ikke  ahnende,  at  det  var  Kong  Christian,  der 
altid  saa  gjerne  vil  gjøre  lidt  Kommers  med  Børn.  Hen  over 
St.  Annaplads  under  en  frisk  Foraarsbrise,  der  pludselig  førte 
en  graa  Bulehat  hen  mod  Kongen.  Han  standsede  den  med 
sin  Stok.  Ejermanden  kom  til  og  gjorde  mange  Reverenser, 
da  han  saae,  hvem  det  var,  der  havde  grebet  Flygtningen  i 
Farten. 

Pastor    Fenger    prædikede    smukt    og    varmt.     Alle    Kron- 

prindsens  vare  ogsaa  i  Kirke.     Da  vi  gik  hjem,  udtalte  Kon- 
gen sin  Glæde  over  at  høre  Fenger. 

Taffel  Kl.  6.  De  sædvanlige  Søndagsgjæster:  Kronprind- 
sens,   Prinds  Valdemars  og  Siameserne. 

Efter  Taflet  spurgte  Overhofmarchallen :  »Har  De  faaet 
Ordre,  om  De  skal  med  eller  ikke?«  —  »Nej,  Excellence«.  — 
»Men  Gudbevares!  Og  Kongen  gaaer  ombord  Kl.  7V2.*  — 
>^J^'  j^g  ve^<^  det!«  —  »Kan  De  da  i  givet  Fald  tage  med.^ 
Har  De  Deres  Sager  i  Orden?«  —  »Kufferten  staaer  pakket, 
Excellence.«  —  »Naa,  det  var  da  godt.  Men  nu  skal  jeg 
nok  faa  det  at  vide.  Jeg  siger  til  Kongen,  at  jeg  for  alle 
Tilfældes  Skyld  har  givet  Dem  Rejsepenge  med.«  Han  stilede 
hen  mod  Kongen,  og  idetsamme  kom  Dronningen  hen  til 
mig  og  begyndte  at  tale  om  det  urolige  Vejr,  og  hvorvidt 
jeg  kunde  taale  Søen.  Formentlig  skulde  jeg  altsaa  med. 
Dog  længe  varede  det  ikke,  saa  kom  Kongen  hen  og  sagde: 
>Kapitain  R.,  jeg  har  ikke  tænkt  at  bede  Dem  gaa  med  til 
Liibeck.  Pladsen  paa  »Dannebrog«  bliver  knap.  De  kommer 
26  Mand  stærk.  De  kan  derfor  godt  bUve  hjemme;  saa  for- 
sømmer De  heller  ikke  Haralds  Timer.«  Dronningen  smilede: 
»Ja,  Touren  bliver  vist  heller  ikke  saa  behagelig.  Blot  de 
Smaa  ikke  skal  komme  til  at  lide  for  meget  af  den  slemme 
Søsyge. « 

Prinds  Harald  drilles  af  Prindsesse  Ingeborg,  da  hun  hører, 
at  han  ikke  slipper  for  Timerne,  hvad  han  jo  saa  smaat 
havde  glædet  sig  til. 

En  Lakai  med  Ordre  at  møde  til  The.  Hele  den  Konge- 
lige Familie  samlet.  Kongen  i  Admiralsuniform.  Majestæten 
bryder  op.  Jeg  ud  i  Forværelset,  hvor  jeg  træffer  Prinds 
Valdemar,  der  er  saa  elskværdig  at  skaffe  Besked,  om  jeg 
under  Kongens  Fraværelse  skal  blive  paa  Amalienborg.  Kon- 
gen kommer  ud:  »Ja,  Kapitain  R.,  De  bliver  nok  her,  mens 
jeg  er  borte.«  Følger  Kongen  og  Prinds  Valdemar  tilvogns 
og  ønsker  lykkelig  Rejse.  Kongen  siger  mig  venligt  Farvel 
og  paalægger  mig  at  »hilse  Dronningen  og  hele  den  kjære 
Familie.«     Vender  tilbage  til  Selskabet  og  udfører  Ordren. 

Prinds    Vilhelm    indbyder    venligt    til    et    Whistparti,    men 

Dronningen  bemærker;  »Nej,  vor  Regnskabsfører  kan  Du  jo 
ikke  tage  fra  os,«  og  vi  tage  saa  fat  paa  Louen,  der  gaaer 
kvikt  og  muntert.  Kronprindsen  meget  livlig.  Vi  tale  om 
Store  Bededagsaften  paa  Langelinie,  da  jeg  mødte  Kronprind- 
sen i  den  tætte  Menneskevrimmel.  Han  fortalte,  at  han  lidt 
længere  fremme  maatte  ned  ad  Skraaningen  paa  Vejen,  skjønt 
der  stod   Politi  for  at  hindre  det. 

Da  Selskabet  opløstes,  sagde  Dronningen:  »Men  troer 
Deres  Kone  nu,  at  De  er  taget  til  Liibeck,  saa  er  det  jo 
kjedeligt. «  Jeg  svarede,  at  jeg  havde  sendt  hende  Bud,  at 
jeg  var  bleven  hjemme.  »Naa,  det  var  dog  godt.«  »Ja,  jeg 
spiser  ude  imorgen,«  fortsatte  Dronningen,  »saa  jeg  fritager 
Kapitainen  for  Tjeneste  imorgen«. 

Tirsdag  17.  Mai  1892.  I  Theatret  med  Livlægen.  Saae 
»Drot  og  Marsk«.  Fr.  Bruun  elendig  som  Erik  Glipping, 
navnlig  naar  man  engang  har  set  Emil  Poulsen  i  den  Rolle. 
Kl.  8^/4  stikker  ControUøren  Hovedet  ind  ad  Døren:  »Ordre 
fra  Hds.  Majestæt,  at  drikke  The  Kl.  9.«  Dronningen  havde 
en  Del  Hoste  og  klagede  over  ikke  at  have  kunnet  sove  for 
den  hele  sidste  Nat.  Sørgeligt  vilde  det  jo  være,  skulde 
Guldbruden  blive  ilde  tilpas  under  Bryllupsfestlighederne.  Men 
det  sker  forhaabentlig  heller  ikke.  Det  vil  efter  alle  Sole- 
mærker blive  sande  Festdage  ikke  alene  for  vort  kjære  gamle 
Kongepar  med  hele  deres  store  Slægt,  men  for  hele  Kjøben- 
havn,  ja  for  hele  Folket.  De  To,  der  trofast  have  fulgt  hin- 
anden gjennem  de  mange  Aar  og  altid  staaet  som  et  smukt 
Exempel  for  ægteskabeligt  Samliv,  ville  med  Guds  Hjælp 
ogsaa  nok  faa  en  glad  og  solbeskinnet  Guldbryllupsdag. 

En  af  de  Tilstedeværende  yttrede  til  Dronningen:  »Ja, 
»Berlingske«  fortæller  jo  stadig,  hvad  der  skal  ske,  og  om 
alle  de  Gaver,  der  er  undervejs,  saa  Ds.  Majestæt  vil  jo  slet 
ikke  kunne  blive  overrasket  over  Noget.«  »Nej  slet  ikke,« 
svarede  Dronningen;  »saasnart  jeg  i  en  Avis  seer  et  Stykke 
med  Overskrift  »Guldbrylluppet«,  vender  jeg  Bladet.  Jeg  vil 
ikke  vide  noget.«  Comtessen  fortalte  desuagtet,  at  der  fra 
Damer  i  Hertugdømmerne  vilde   blive   sendt   et    kostbart  bro- 

deret  Tæppe.  »Hvor  det  er  smukt,«  udbrød  Dronningen  og 
sad  en  Tid  taus  med  Taarer  i  Øjet.  Mange  Erindringer  duk- 
kede vist  op  ved  at  mindes  de  danske  Kvinder  i  Slesvig  og 
Holsten. 

Lakajen  bragte  et  Telegram  fra  Kongen,  der  mente  at 
være  her  imorgen  Kl.    1 1   Formiddag. 

Atter  et  Telegram.  Denne  Gang  fra  Kong  Georg,  der 
mener  at  naa  Liibeck  paa  Søndag.  Man  talte  om  de  for 
Kongen  gode  græske  Valg,  ved  hvilke  Delyannis's  Tilhæn- 
gere sattes  ud  af  Spillet.  Dronningen  glædede  sig  ubeskrive- 
ligt ved  Tanken  om  at  faa  de  to*  smaa  Oldebørn  (det  græske 
og  det  engelske)  med  herop. 

Comtessen  er  misfornøjet  med  den  bebudede  Festforestilling 
paa  det  kgl.  Theater:  En  i  Dagens  Anledning  forfattet  Sang 
med  Recitation,  i.  Akt  af  »Hexen«  og  en  tildels  af  P.  Krohn 
arrangeret  Ballet  »Foraaret  kommer«.  Man  kunde  maaske  have 
fundet  noget  bedre.  I  hvert  Fald  er  »Hexen«  med  Dødninge- 
hovederne næppe  en  Guldbryllupsopera.  Men  mulig  har  man 
villet  vise  de  Fremmede,  at  vi  ogsaa  have  danske  Compo- 
nister. 

Onsdag  1 8.  Mai  1892.  Telegram,  at  Kongen  med 
Gjæster  ikke  ville  naa  Kjøbenhavn  før  Kl.  4  Eftermiddag. 

Kl.  4  paa  Toldboden.  Lidt  efter  kom  Dronningen,  og  nu 
gled  »Dannebrog«  ind  til  Bolværket.  Derefter  den  alminde- 
lige Modtagelse,  hvorpaa  Vognene  kjører  frem.  Ind  i  den 
første  og  afsted  til  Amalienborg,  hvor  jeg  hjælper  Kongen  og 
Dronningen  med  deres  Gjæster  ud.  I  Forværelset  præsenterer 
Kongen  mig  for  Hertugen  af  Cumberland,  der  mindes  mine 
Forgængere  Giildencrone  og  Hoskiær.  Derefter  komme  sex 
nydelige  Børn   med   den   ungdommelige  Hertuginde  i  Spidsen. 

Taffel  Kl.  7.  Hertuginden  hilste  venHgt  paa  mig  og  mente 
at  have  set  mig  for  3  Aar  siden,  men  at  jeg  dengang  bar 
Skjæget  anderledes.  Det  nyttede  ikke,  at  jeg  protesterede  i 
sidste  Henseende,  og  altsaa  maatte  jeg  give  tabt,  hvilket  jeg 
med  Glæde  gjorde  overfor  den  milde,  venlige  Hertuginde, 
som  jeg  ikke  tidligere  har  haft  den  Ære  at  være  forestillet  for. 

Sad  ved  Taflet  ved  Siden  af  Lægen  Dr.  med.  Lurtz. 
Overrejsen  havde  været  meget  stormfuld ;  alle  Mand  søsyge 
og  han  selv  deriblandt;  men  han  havde  haft  det  store  Uheld 
tiltrods  for  den  største  Tilbøjelighed  ikke  at  kunne  offre  til 
Neptun  af  sit  Indre.      »Und  es  peint  ja  schrechlich.« 

Efter  Taflet  spurgte  Hertugen  ud  om  Middelgrundsfortet. 
og  Kjøbenhavns  Landbefæstning.  Han  synes  at  nære  stærke 
militære  Interesser.  . 

Torsdag  19.  Mai  1892.  Theaterchefen  Kammerherre 
Fallesen  tog  mig  i  Negligé  Kl.  9^/2,  da  jeg  var  ved  at  klæde 
mig  om.  Han  vilde  partout  tale  med  Kongen  om  Repertoiret, 
der  skulde  ændres  noget.  Jeg  gjorde  lidt  Vrøvl,  men  meldte 
ham  da  til  Slut  til  Kongen,  der  slog  en  lille  Passiar  af  med 
mig  om  Vanskelighederne  ved  alle  de  vordende  Attacheringer 
til  de  mange  fyrstelige  Personer,  hvoraf  nogle  »vare  meget 
vanskelige  og  ømfindtlige s<  i  det  Kapitel.  Kammerherren  kom 
da  ind  og  vendte  vel  fornøjet  tilbage.  Han  betroede  mig  ad- 
skillige af  sine  Theatergenvordigheder  navnlig  ved  den  fore- 
staaende  Festforestilling.  Jeg  mente,  at  en  Akt  af  »Figaro« 
liavde  egnet  sig  bedre  end  den  bedrøvelige  »Hex«,  og  det 
var  han  enig  med  mig  om,  »men  Fru  Keller  vil  ikke  have 
Pagerollen ;  hun  er  for  svær.  Man  vil  le  af  hende,  siger 
hun.«  Kongen  kom  ind  i  Jourværelset,  og  Talen  faldt  da 
paa  »den  kjære  Familiens  som  det  lod  til,  at  Hs.  Majestæt 
syntes  ganske  godt  om,  idet  han  dog  satirisk  bemærkede,  at 
det  var  »tre  sjældent  elskværdige  Døttre<j.  der  præsenteredes 
Publikum. 

Taffel  Kl.  5V2.  Taffelmusik.  Rørende  at  se  Kongens 
og  Dronningens  Glæde  over  Børnebørnene.  De  smaa  Cum- 
berlændere:  Marie  Louise,  Alexandra,  Olga,  Georg  Vilhelm, 
Christian  og  Ernst  August.  Jeg  sad  ved  Siden  af  Dr.  Stem, 
der  er  Lærer  for  Hertugens  Børn.  Han  fortalte,  at  Dr.  Lurtz 
idag  maatte  blive  hjemme,  fordi  han  endnu  havde  Efterveer 
efter  Sørejsen.  Vi  talte  om  det  glade  Wien  og  »an  der  schonen 
blauen  Donau«,  hvor  jeg  i  Efteraaret  1884  tilbragte  saa  mange 
glade  Dage. 

Rørdam:    Hofliv.  ^ 

Efter  Taflet  legede  vi  med  de  smaa  Prindser  inde  i  Jour- 
værelset.  Kongen  og  Hertugen  kom  derind.  Jeg  maatte  paa 
Kongens  Opfordring  fortælle  om  de  der  posterede  Faners 
Ælde  og  om   »Statsraadsbil ledet«   fra   1877. 

Hele  den  kongelige  Familie  med  Gjæster  i  Theatret  til 
»den  kjære  Familie-^,  der  unægtelig  morer  bedre  første  end 
anden  Gang. 

Fredag  20.  Mai  1892.  Livlægen  spiste  Frokost  hos 
mig.  »Dronningen  havde  noget  Hoste.  Blot  jeg  kan  faa  det 
til  at  gaa  over  inden  Guldbrylluppet.  Men  Dronningen  er 
ikke  saadan  at  kommandere  til  at  være  forsigtig  og  tage  Hen- 
syn til  sig  selv.     Ej  heller  med  varmt  Undertøj. 

Kongen  gaaer  med  Uldtrøje  inderst  og  er  lettere  at  be- 
væge til  at  tage  den  Medicin,  man  skriver  op.  Man  maa 
kun  ikke  ordinere  Medicinen  som  noget,  der  er  strengt  nød- 
vendigt. Jeg  plejer  at  sige:  »ja  nu  skal  jeg  skrive  noget  op 
til  Ds.  Majestæt.«  Kommer  jeg  saa  den  næste  Dag,  siger 
Kongen  gjerne:  »]eg  har  taget  det,  De  skrev  op.  Det  sma- 
ger fælt«   eller  andet  lignende.     Men  han  bruger  det  dog.« 

Giildencrone  skulde  have  Audiens.  »Har  Kongen  sagft 
noget.?«  spurgte  han,  da  han  gik  ind.  »Nej.«  —  »Ja,  saa 
skal  jeg  fortælle  Dem  det,  naar  jeg  har  været  inde.«  Da  han 
kom  tilbage,  fortalte  han,  at  Kongen  havde  udnævnt  Kapt. 
Boeck  og  mig  til  Dannebrogsmænd.  »Kongen  vilde  ikke 
anderledes,«  sagde  han.  »Men  De  maa  ende.lig  ikke  sige,  at 
jeg  har  sagt  noget;  thi  da  jeg  kom  ind,  sagde  Kongen  i  Ta- 
lens Løb:  »De  har  vel  ikke  sagt  noget  derom  til  Kapitain 
Rørdam.«  Jeg  maatte  jo  svare  nej,  da  jeg  kunde  se,  at 
Kongen  saa  gjerne  vilde  berede  Dem  en  Overraskelse.  Spør- 
ger Kongen  Dem,  maa  De  for  Guds  Skyld  sige,  at  De  intet 
har  ahnet  derom.«  løvrigt  kunde  det  kun  hjærtelig  glæde 
mig  at  høre,  hvor  kjønt  vor  kjære  gamle  Konge  efter  Giil- 
dencrones  Udsagn  havde  talt  om  mig. 

Overhofmarchallen  kom.  Vi  talte  om  den  dødssyge  Uden- 
rigsminister, der  ikke  synes  ganske  at  falde  i  Løvenskiolds 
Smag.     Men  den  brave  Løvenskiold  er  ogsaa  noget  nervøs  i 

disse  Dage,    hvilket    ikke    er    saa    forunderligt,    da  han  jo  har 
nieget  at  tage  vare. 

Taffel  Kl.  6.  Jeg  sad  ved  Siden  af  den  lille  cumberlandske 
Prindsesse  Alexandra,  en  sød  lille  Pige.  Det  var  en  hel  For- 
nøjelse at  se  hendes  smaa  Fingre  tumle  Kniv  og  Gaffel.  ]eg 
konverserede  hende  paa  Tysk  om,  hvad  jeg  nu  mente,  der 
kunde  ligge  en  8  Aars  Prindsesse  paa  Hjærte.  Vor  Samtale 
morede  aabenbart  Dronningen  og  Hertuginden,  der  sad  lige- 
overfor. De  nikkede  flere  Gange  opmuntrende  til  hende,  som 
vilde  de  sige:  »Du  skal  ikke  være  bange  for  den  fremmede 
Herre.«  Om  den  lille  Prinds  Christian  sagde  Kongen:  »Han 
skal  være  mit  udtrykte  Billede,  da  jeg  var  Dreng.«  Tilvenstre 
for  den  lille  Alexandra  sad  Prinds  Georg  Vilhelm  og  Marie 
Louise.  Kun  af  Champagnen  skjænkedes  der  ganske  lidt  i 
deres  Glas,  som  de  saa  selv  fyldte  med  Vand.  Ellers  maatte 
de  lade  sig  nøje  med  01.  Lille  Alexandra  skjænkede  over, 
saa  Vandet  løb  ned  paa  Dugen.  Et  bønligt  Blik  fra  hende 
til  Hertuginden  besvaredes  med  et  vist  alvorligt  Nik. 

Efter  Taflet  kom  Dronningen  hen  til  mig  og  talte  om 
deres  31  Børnebørn,  om  de  4,  de  havde  mistet,  og  om  de  2 
Oldebørn. 

Inde  i  Jourværelset  sad  Kongen  med  den  lille  Prinds  Chri- 
stian paa  Knæet,  mens  Oxholm  fortalte  den  lyttende  Børne- 
skare en  lang  tysk  Historie.  Efterhaanden  samledes  hele  Sel- 
skabet derinde.  Prinds  Christian  og  jeg  trak  en  Knallert  af,  saa 
Dronningen  leende  gyste  derved.  Sluttelig  præsenteredes  et 
Skilderi,  der  om  Formiddagen  var  bleven  sendt  Kongen  som 
Gave,  og  som  forestillede  Kongen  i  lyserød  Garder-Uniform 
tilhest  i  en  Skov  af  Mos  og  Lavarter.  Gaven  var  sikkert 
velment,  men  udmærkede  sig  hverken  ved  Lighed  eller  Skjøn- 
hed.  »Det  kan  hænge  og  pynte  inde  i  Adjutantens  Værelse,« 
sagde  Kongen. 

Saa  slutter  vel  for  denne  Sinde  Jouren  paa  det  rare,  hyg- 
gelige Amalienborg.  Naar  jeg  næste  Gang  drager  til  Tjeneste, 
bliver  det  formentlig  til  Bernstorff.  Guldbryllupsfesten  vil  da 
være  forbi.  Vorherre  give,  at  det  maa  blive  glade  Dage  for 
vort  kjære  Kongepar. 

Lørdag  i  i.  Juni  1892.  Kl.  12V2  Frokost  paa  Dron- 
ningens nye  Ejendom,  der  ifølge  Hds.  Majestæts  Ordre  har 
changeret  Navnet  »Holgershøj«  med  »Bernstorffshøj«.  Her 
bo  de  danske  Hofdamer:  Comt.  Reventlow  og  Frk.  Bluhme, 
(Frk.  Oxholm  Orlov  og  paa  Bergmansdal),  den  engelske  Hof- 
dame Frk.  Knollys,  den  cumberlandske  Frk.  Miltzgin,  samt  de 
to  Russere  Comtesserne  Kutusoff.  Nede  i  »Kavalerbygningen« 
(over  Stalden)  residerer  nogle  af  de  russiske  og  græske  Prind- 
ser  samt  deres  Lærere,  blandt  hvilke  Dr.  Stern.  Oppe  paa 
selve  Slottet:  Kongen  og  Dronningen,  Kejseren  og  Kejserin- 
den, Dronning  Olga  (Kong  Georg  er  rejst),  Prindsessen  af 
Wales,  Prinds  Valdemar  og  Prindsesse  Marie,  Storfyrstinde 
Xenia,  Prindsesserne  Maud  og  Victoria  m.  fl.  I  den  saakaldte 
»Dronningens  Villa«  (af  Prinds  Hans  til  Hæder  for  mig  kaldet 
»Kapitainens  Hus«)  have  efter  Sigende  over  en  halv  Snes 
smaa  Prindser  og  Prindsesser  med  deres  Bonner  og  Jomfruer 
Husly.  Paa  Charlottenlund  Slot  boer  Kronprindsens.  Inde  i 
Byen  paa  Hotel  Phoenix  Grev  Kutusoff,  tidligere  Militær-At- 
taché i  Berlin,  der  fulgte  efter  Fyrst  Obolensky  som  Kejserens 
Reisemarchal,  samt  Hertugen  af  Cumberlands  Intendant  Heyse. 
Der  er  altsaa  godt  besat  overalt. 

Kl.  12V2  spise  Damerne  og  Herrerne  Frokost  paa  Bern- 
storffshøj. Comtesse  Reventlow  agerer  Værtinde,  Adjutant 
du  jour  Vært.  Efter  Bordet  nydes  Cigarerne  ude  paa  Veran- 
daen. Der  tales  i  forskjellige  Tungemaal:  F'ransk,  Tysk, 
Engelsk  og  Dansk.  Comtessen  elskværdig  og  venlig  som 
altid. 

Kl.  7  Eftermiddag:  Middag  sammesteds. 

Man  har  det  som  Blommen  i  et  Æg,  men  til  de  kejser- 
lige og  kongelige  Herskaber  ses  ikke  meget.  For  at  spare 
de  Audienssøgende  for  at  gaa  den  lange  Vej  op  til  »Triange- 
len« og  tilbage  til  Slottet  har  man  meget  fornuftigt  indrettet 
det  saaledes,  at  de  kunne  meldes  til  Hs.  Majestæt  af  Tjene- 
ren i  F^orgemakket.  Adjutanten  nyder  derfor  Landlivet  i  det 
Grønne,  ryger  et  halvt  Dusin  Cigarer  om  Dagen,  plejer  sin 
Sund-  og  Magelighed  og  slumrer  sluttelig  blidelig   ind,  mens 

Yinden   suser  i  Lindetræerne   udenfor,  og   Køerne    brøle    ovre 
fra  Gjentoftes  bugnende  Kløvermarker. 

Mandag  13.  Juni  1892.  Stillede  Kl.  9V2  paa  Slotstrap- 
pen. Kort  efter  kjørte  den  lille  Kabriolet  med  de  bekjendte 
»Hvide«  for  Døren,  og  umiddelbart  efter  kom  Kongen  fulgt 
af  Dronningen.  Adjutanten  gjør  Honneur.  »Vær  saa  god  at 
sætte  Dem  op.«  Som  en  Sylfide  svæver  Adjutanten  over 
Vogntrinet  og  daler  ned  i  det  bløde  Sæde.  Et  rask  Smæld; 
Garden  præsenterer  Gevær,  og  rask  trave  de  Hvide  ad  Kjø- 
benhavn  til.  »Hvem  var  de  to  Herrer?«  spørger  Kongen, 
»To  af  det  russiske  Politi,  Ds.  Majestæt.«  Snart  spørger 
Kongen  om  Et,  saa  om  et  Andet.  Vi  tale  om  de  glade 
Guldbryllupsdage  og  om  den  smukke  Stemning  i  alle  Sam- 
fundsklasser. »Hvad  synes  De  var  smukkest  i  Folketoget?« 
»Studenterne  med  de  grønne  Bøgegrene.«  —  »Ja,  det  var 
ogsaa  en  nydelig  Ide.  Og  saa  Brandmændene  og  Postbudene.« 
Jeg  mente,  at  det  maatte  have  været  anstrængende  at  staa 
de  mange  Timer.  »Aaja,«  svarede  Kongen;  »jeg  kunde  jo 
ogsaa  nok  mærke  det  bagefter,  men  det  fortog  sig  snart.« 
Lidt  efter  sagde  Kongen:  »Jeg  har  ladet  tilsige  til  Audiens 
idag  en  Deputation  af  Underofficererne;  de  havde  jo  deltaget 
i  Hærens  Gave.  Men  det  var  dog  Synd,  at  de  med  deres 
knappe  Lønning  skulde  give  noget.«  »De  gjorde  det  sikkert 
med  Glæde,«  svarede  jeg.  »Hvormeget  har  nu  hver  af  dem 
maattet  give?«  Ja,  det  kunde  jeg  ikke  svare  paa.  Jeg  for- 
talte Kongen,  at  Arbejderne  paa  den  kongelige  Porcelains- 
fabrik  alle  som  een  frivillig  havde  deltaget  i  Guldbryllups- 
legatet.  Jeg  kunde  mærke,  at  Kongen  ikke  havde  nogen 
rigtig  Forestilling  om,  hvor  almindelig  Tilslutning  Indsamlin- 
gerne havde  fundet  ogsaa  nedad,  og  jeg  fortalte  ham  derfor 
adskilligt,  som  var  mig  bekjendt,  og  som  aabenbart  glædede 
ham  meget. 

Vi  kom  forbi  Strandmøllen,  hvor  Udgravningerne  til  den 
ny  Frihavnsbane  ere  begyndte.  Kongen  spurgte,  hvad  det 
var,  og  jeg  maatte  da  forklare,  hvad  jeg  vidste  derom.  Vi 
talte  om  det  frugtbare  Aar,   som  det  tegnede  til  at   blive,    og 

om  de  gode  Udsigter,  som  ogsaa  meldtes  fra  Rusland,  der 
iaar  har  lidt  saa  haardt  under  Hungersnød.  Hurtig  fløj  de 
tre  Kvarter,  de  hvide  bruge  for  at  trave  fra  Bernstorff  til 
Amalienborg.  Luften  var  sval  uden  at  være  kold,  og  Kon- 
gens Cigar  brillant. 

Da  vi  rullede  over  Amalienborg  Plads,  stode  Vinduerne  i 
Forgemakket  fulde  af  Audienssøgende.  Det  vilde  formentlig 
blive  en  varm  Audiens  efter  den  stærke  Ordensregn  ved 
Guldbrylluppet.  Jeg  spurgte,  om  Hs.  Majestæt  befalede,  at 
de  Audienssøgende  kom  ind  Gruppevis.  »Ja,  lad  os  kun 
det,«  svarede  Kongen.  Inde  i  Jourværelset  stod  Conseils- 
præsidenten  og  Overhofmarchallen,  som  derpaa  begge  stedtes 
til  Audiens.  Forgemakket  var  mer  end  propfuldt  af  Audiens- 
søgende. Det  vilde  være  umuligt  at  faa  alle  de  Navne  skrevne 
op.  I  en  Fart  lod  jeg  nogle  Ark  Papir  med  Blyanter 
henlægge  i  Forværelset  og  gav  den  der  posterede  Lakaj 
Ordre  til  at' lade  alle  skrive  sig,  naar  de  kom  ud  fra  Audien- 
sen. Alle  disse  Mennesker  stimlede  sammen  om  den  lille 
tynde  Adjutant.  »Jeg  er  Kammerraad  Petersen.«  —  »Jeg 
vilde  saa  gjerne  have  Audiens ;  Hofjægermester  Jacobsen, 
om  jeg  tør  præsentere  mig.«  —  »Troer  Adj utanten,  det  bliver 
muligt  idag?« »Jeg  har  et  Kort  fra  Comtesse  Revent- 
low. Vær  saa  artig.  Det  er  mig  uendelig  magtpaaliggende. 
Jeg  søger  Vallø- Legatet«   —   ~    o.  s    v.  i  en  Uendelighed. 

Mer  end  et  halvthundrede  Gange  maatte  jeg  gjentage 
samme  Remse,  der  lød  paa,  at  de  formodentlig  vilde  komme 
ind  alle,  da  Hs.  Majestæt  havde  tilladt,  at  jeg  indlod  de  Au- 
dienssøgende gruppevis,  og  at  jeg  kun  vilde  anmode  hver 
enkelt  om  at  skrive  sit  Navn  paa  det  i  Forværelset  fremlagte 
Papir.  Saa  tog  jeg  da  fat,  begyndende  med  tre  Excellencer, 
derefter  en  Lehnsgreve,  derpaa  Hofchefen  hos  Kronprindsen 
Grev  Moltke,  saa  Officererne  af  Hæren  med  General  Koefoed 
i  Spidsen,  derpaa  Kontreadmiral  Schiwe  i  Teten  for  Søoffi- 
cererne, saa  alle  Kammerherrerne  en  bloc  o.  s.  v.  o.  s.  v.  — 
Allerede  Kl.  12^4  kunde  jeg  melde  Kongen,  at  nu  var  der 
ikke  flere.  Ikke  mindre  end  i6o  Personer  havde  da  været 
stedte  for  Hs.  Majestæt,    der    ogsaa    syntes  at  være   lidt   træt 

af  det  stadig  skiftende  Billede  af  Ansigter  i  Dusinvis.  »Er 
De  ikke  træt?«  spurgte  Kongen.  Jeg  løj  ikke,  naar  jeg  sva- 
rede »nej,  Ds.  Majestæt, <<  thi  hele  denne  Forestilling  morede 
mig  saa  meget,  at  de  1V4  Time  fløj  for  mig  som  et  kort 
Sekund.  »Nu  skal  De  gaa  ind  og  tage  Dem  en  forsvarlig 
Frokost,«  sagde  Kongen.  Jeg  takkede  og  bukkede.  Men 
ak  ve!  Inde  i  Jourværelset  stode  endnu  en  fem,  sex  Plage- 
aander,  deriblandt  Cabinetssecretairen,  Intendanten  m.  fl.,  der 
vilde  søge  Kongen  i  Forretningsanliggender.  Dem  maatte 
Kongen  ogsaa  expedere,  saa  megen  Gavn  og  Glæde  har  han 
næppe  faaet  af  sin  Frokost,  thi  næppe  slog  Uhret  rV*,  før 
ind  treen  de  to  Berliner-Professorer  Werner  og  Herder,  der 
vare  tilsagte  til  Audiens  til  det  Klokkeslet.  Werner,  en  af 
Tysklands  bekjendteste  Malere,  fortalte  med  Begejstring  om 
den  storartede  gjæstfri  Modtagelse,  de  tyske  Kunstnere  havde 
faaet  paa  deres  Besøg  her  i  Kjøbenhavn.  Den  noget  ældre 
Herder  lyttede  med  Hørerøret  i  Øret  til  og  nikkede  uafbrudt 
bejaende  til  Kollegaens  Udtalelser.  De  to  Germaner  beun- 
drede »Statsraadsbilledet«  og  fandt  navnlig  Indenrigsminister 
Skeels  Hoved  fortrinligt.  Werner  havde  for  nylig  haft  en 
vanskelig  Opgave:  at  male  den  tyske  Rigsdags  Aabning 
med  Kejseren  og  henved  100  andre  Personer,  »alle  Portræt- 
ligheder«. 

Kongen  lod  mig  kalde  og  bad  mig  føre  de  to  Herrer  ind 
i  Havesalen,  hvor  de  saa  fik  sig  en  lang  Audiens  paa  hen- 
ved en  halv  Time.  Grumme  glade  vare  de,  da  vi  atter  skil- 
tes. En  halv  Snes  Kommandørkors  dinglede  paa  Werners 
hvide  Manchetskjorte. 

Paa  Vejen  hjem  talte  vi  om  de  smukke  »Hvide«.  »Hvor 
gammel  er  den  Nærmer?«  spurgte  Kongen  Tjeneren.  »Fjor- 
ten Aar,  Ds.  Majestæt.«  »Saa  kan  den  vel  holde  lidt  endnu?« 
yttrede  jeg.  »Det  bliver  desværre  ikke  længe,«  svarede  Kon- 
gen. Vi  kom  derved  til  at  tale  om  de  1 2  stolte  sorte  Hingste, 
Circus  Schumann  i  denne  Tid  præsenterer,  og  Kongen  for- 
talte da  følgende  pudsige  Historie  om  de  »tre  dresserede 
Svin«,  som  en  Clown  fører  frem:  »Schumann  gav  Forestillin- 
ger  i   Rusland   i    en   By,    hvor   Politimesteren   hed    »Groszer«. 

Da  Clownen  en  Aften  præsenterede  sine  tre  velmæskede  Fir- 
benede, sagde  han:  Hier,  meine  geehrten  Herschaften,  håbe 
ich  die  Ehre  ein  Scliwein  zu  pråsentieren,  und  hier  ist  noch 
ein,  der  groszer  ist.«  Politimesteren  foranledigede  næste  Dag 
Clownen  med  sine  tre  Svin  udviste  af  det  russiske  Rige.« 
Kongen  bad  mig  efterse  F^orholdene  nede  paa  Bernstorffshøj, 
da  man  havde  opsat  et  nyt  Comfour  nede  i  Kjælderen,  og 
Dronningen  havde  lagt  Mærke  til,  at  den  tilstødende  Væg 
oppe  i  Spisestuen  var  saa  varm,  at  man  ikke  kunde  holde 
paa  den.  Man  var  bange  for,  at  der  skulde  være  Brandfare 
forbunden  med  det  ny  Arrangement.  Med  Hensyn  til  den 
saakaldte  Dronningens  Villa  tillod  jeg  mig  at  tilraade,  at  der 
ikke  brændtes  Petroleum,  men  Olie  i  Lamperne,  da  'Ild  jo 
vilde  udbrede  sig  med  stor  Hastighed  i  Træbygningen.  »Men 
vore  Petroleumslamper  ere  rigtig  gode,«  yttrede  Kongen.  »Jo, 
men  man  kan  mod  sin  Villie  komme  til  at  vælte  en  Petro- 
leumslampe,  Ds.  Majestæt.«  »Ja,  det  har  De  Ret  i;  og  nu 
ligge  de  mange  Børn  dernede.«  Jeg  var  glad  ved  at  have 
faaet  givet  denne  lille  Advarsel;  thi  det  er  for  sent  at  tilkaste 
Brønden,  naar  først  Barnet  er  druknet,  og  Kongen,  der  holder 
saa  uendeligt  af  sine  Børnebørn,  vil  nu  næppe  glemme  at 
give  Ordre  om  Petroleumslampernes  Afskaffelse  dernede.  løv- 
rig maatte  jeg  fortælle  Kongen  om,  hvor  rart  vi  havde  det 
paa  »Triangelen«  og  paa  »Bernstorfifshøj«,  om  vore  Spise- 
tider o.  s.  V.  Ved  at  tale  om  de  russiske  Comtesser  Kutusoff 
fortalte  Kongen,  at  de  begge  havde  været  med  ved  den  for- 
færdelige Jærnbanekatastrophe  ved  Borki.  Den  ældste  havde 
faaet  en  saa  alvorlig  Contusion  i  det  ene  Ben,  at  hun  havde 
været  Patient  et  halvt  Aar  efter. 

The  paa  Slottet  Kl.  9V2.  Jeg  stod  ved  Siden  af  Kapitain 
Arendrup,  da  Dronningen  kom  hen  til  os  og  venlig  indlod 
sig  i  Passiar  med  os.  Omsider  trak  hun  en  lille  Æske  op  af 
Lommen  og  overrakte  Arendrup  Guldbryllups-Erindringsme- 
daillen.  Hans  Ansigt  blev  eet  Solskin.  Det  er  kjønt  at  se 
et  Menneske  blive  rigtig  glad.  Saasnart  Dronningen,  der 
iøvrigt  talte  om  de  dejlige  Guldbryllupsdage  og  bl.  a.  ogsaa 
om   »den  varme  Væg«    paa  Bernstorfifshøj,  var  gaaet,   spurgte 

Arendrup  efter  en  Knappenaal,  som  jeg  da  ogsaa  kunde 
trække  ud  af  Vesten,  smuttede  ud  i  Forhallen  og  vendte  et 
Øjeblik  efter  tilbage  med  Medaillen  ved  Siden  af  Ridderkorset. 
Min  Medaille  havde  jeg  allerede  faaet  Kronprindsens  Fødsels- 
dag, den  3.  Juni,  da  jeg  ovre  i  Forgemakket  sammen  med 
Baron  Reedtz-Thott  (nu  Udenrigsminister)  traf  Dronningen. 
»Jeg  har  en  lille  Ting  til  Dem,«  sagde  hun,  »hvis  De  vil 
vente  paa  mig,  til  jeg  kommer  tilbage.«  Det  var  Medaillen. 
Nu  i  Aften  fortalte  Dronningen,  at  hun  selv  havde  givet  Teg- 
ningen til  den.  *  Enkelte  Smaating  maatte  min  Datter  hjælpe 
mig  med,«   yttrede  hun. 

Ogsaa  Kejserinden,  Hertuginden  og  Prindsessen  af  Wales 
talte  jeg  med.  De  vare  saare  venlige  og  elskværdige.  Prind- 
sessen saa  ung  og  smuk  ud  som  forrige  Sommer  paa  Fredens- 
borg. Hertugen  af  Clarences  Død  har  jo  været  hende  en 
uendelig  Hj ærtesorg,  men  udadtil  sporedes  intet.  Ogsaa  Kej- 
seren kom  venlig  hen,  gav  mig  Haanden  og  slog  en  lille 
Passiar  af.  Dronningen  spillede  »Halma«  med  den  engelske 
Admiral  Stephensen,  medens  Kongen  spillede  med  sine  tre 
Døttre;  et  smukt  Firkløver!  Lide  i  Værelset  ved  Siden  af 
dyrkede  de  unge  engelske,  russiske  og  danske  Prindsesser  og 
Prindser  Musikken,  særlig  Dansemelodier  og  lystige  Smaa- 
Arier. 

Efter  at  Konversationen  havde  gaaet  livlig  en  Times  Tid, 
serveredes  Forfriskningerne.  Hds.  Majestæt  var  saa  naadig 
egenhændig  at  anrette  til  mig  en  dejlig  Portion  Rosenborg- 
Jordbær. 

Onsdag  15.  Juni.  Kl.  2V2  kom  Dr.  Stern  til  mig  led- 
saget af  Prindserne  Georg  Vilhelm  og  Christian.  »Om  det 
var  mig  belejligt  at  gaa  med  paa  »Dyrehavsbakken«,  som  de 
gjerne  vilde  se,  og  som  jeg  iforgaars  havde  lovet  ved  Lejlig- 
hed at  ville  vise  dem.«  De  smaa  Prindser  undersøgte  nøje 
min  Sabel  og  mine  Photographier.  »Det  er  hele  min  Fa- 
milie,« forklarede  jeg.  »Nei,  ikke  den  hele,«  indvendte  lille 
Prinds  Christian  skjælmsk^  »for  De  mangler  jo.«  Ja,  det  var 
ganske  rigtigt.     Saa  begav  vi  os  da  paa  Vej.     Vejret  saae  jo 

just  ikke  lovende  ud,  mais  enfin.  »Om  min  Sabel  var  skarp?« 
»Om  der  var  Blod  paa  den?«  spurgte  Prinds  Christian  bl.  a. 
»Hvordan  det  gik  Harald?  Om  han  kunde  sine  Lektier?« 
Under  livlig  Samtale  med  de  to  smaa  vakre  Prindser  gik 
Vejen  hurtig  op  forbi  »Vilvorde«,  ind  gjennem  »den  røde 
Port«  og  til  Bakken.  Tre  Gange  kjørte  vi  i  Karoussel.  Vi 
saae  »Fiskedamen«.  »Er  hun  rigtig?«  spurgte  de.  Imidlertid 
begyndte  det  at  regne,  og  da  samtidig  Kraftkunstnerne  toge 
fat  inde  i  Teltet  i  Anledning  af  en  Skoles  Besøg,  søgte  vi 
Ly  der  og  saae  paa  Forestillingen.  Begge  de  to  smaa  PHnd- 
ser  klappede  begejstret  af  de  to  5  å  12  Aars  gamle  Akro- 
bater, der  gjorde  allehaande  Hundekunster.  Endnu  stærkere 
regnede  det,  da  vi  kom  ud.  Et  Forsøg  ovre  hos  »Mester 
Jakel«  mislykkedes,  da  »Manden  paa  Grund  af  det  daarlige 
Vejr  først  kom  Kl.  6.«  Endnu  engang  besteg  vi  en  Elephant 
paa  Karoussellen  og  snurrede  rundt,  mens  Dr.  Stern  saae  til. 
Klokken  var  bleven  mange;  vi  maatte  afsted,  og  heldigvis 
klarede  Vejret,  saa  vi  naaede  hjem  i  god  Behold,  men  10 
Minutter  for  sent  efter  Børnenes  Spisetid.  De  var  grumme 
glade  for  Touren  og  beklagede  kun,  »at  Polichinel  (Mester 
Jakel)  havde  svigtet.« 

En  Overraskelse  var  forbeholdt  Selskabet.  Kongen  bad 
det  træde  ind  i  Spisesalen,  hvor  alt  var  gjort  klart  for  Skygge- 
tegneren, der  for  at  underholde  Selskabet  var  kaldt  herud  fra 
Tivolis  Arenatheater.  Hele  Selskabet  tog  Plads  paa  de  frem- 
satte Stolerækker,  og  efter  at  Kunstneren  havde  beklaget,  at 
han  ikke  var  det  danske  Sprog  mægtig,  tog  han  fat  paa 
FVansk.  Stor  Moro  vakte  hans  spisende  Gæs,  hans  kjæm- 
pende  Hanekyllinger,  Advokaten  paa  Talerstolen  og  »Stævne- 
mødet«. Kejser  Alexander  lo,  saa  det  rystede  i  Salen,  og 
de  Unge  tiljublede  Tryllemanden  det  velfortjente  Bifald.  Det 
hele  medtog  25  Minutter,  hvorefter  jeg  fik  mig  en  lang  Pas- 
siar med  Hertugen  af  Cumberland  om  forskellige  Udstillinger 
og  om  Forholdene  i  Amerika,  som  Hertugen  syntes  at  have 
studeret  grundigt,  saafremt  han  ikke  selv  har  været  der.  Her- 
tugen synes  i  det  Hele  at  være  en  overordentlig  elskværdig 
og  kundskabsrig  Mand  med  mange  Interesser. 

Fredag  17.  Juni  1892.  Op  som  de  andre  Morgener 
Kl.  6V2  for  Kl.  7  at  vandre  til  Charlottenlund  at  docere  Ma- 
thematikkens  Hemmeligheder  for  Prinds  tlarald.  Vejret  ikke 
det  bedste,  men  dog  altid  dejlig  forfriskende  at  komme  ud  i 
Morgenluften  og  faa  Søvnen  drevet  ud  af  Øjnene.  Om  Nat- 
ten var  jeg  bleven  vækket  at  to  Bogfinker,  der  sade  i  Linden 
udenfor  og  i  den  tidlige  Morgendæmring  sang  med  en  Kraft, 
hvis  Mage  jeg  aldrig  har  hørt.  Der  var  formelig  Elektricitet 
i  deres  sittrende  Toneslag.  Jeg  havde  Lyst  til  at  tænde  en 
Cigar  og  lytte  til  min  Yndlingsfugl ;  men  inden  Lysten  blev 
til  Virkelighed,   slumrede  den  lille   »poetiske«   Adjutant  ind. 

Lørdag  9.  Juli  1892.  Sammen  med  Løvenfeldt  og  mig 
søgte  Viceadmiral  Meldal  Hs.  Majestæt.  Attacheret  Kejseren 
af  Rusland  kom  han  for  at  bede  Kongen  om  Tilladelse  til  at 
bære  St.  Annaordenens  Storkors  i  Brillanter,  som  Kejseren 
havde  givet  ham  igaar.  Den  elskværdige  Admirals  udtryks- 
fulde Ansigt  straalede  omkap  med  den  funklende  Stjerne, 
som  han  halede  frem  fra  Brystlommen  og  viste  os,  og  som  han 
vurderede  til  6000  Kroner.  »Det  er  jo  et  godt  Kabinets 
stykke,«  yttrede  Kongen.  »Der  er  et  Par  Stykker  til,  som 
har  den;  men  de  har,  saavidt  jeg  veed,  sorte  Stene  i  den.« 
Kongen  hentydede  derved  til  den  ikke  ualmindelige  Praxis  at 
retournere  slige  Brillantsmykker  til  vedkommende  Jouvelerer  og 
faa  tilbagesendt  en  Pose  Penge  samt  Ordenen  med  indsatte 
falske  Stene.  Sligt  skal  iøvrig  ikke  være  stridende  mod 
Conveniens. 

Alle  de  Kongelige  og  Kejserlige  er  i  Kjøbenhavn  for  at 
følge  Kammerherre  Lindholm,  der  forleden  ved  Frokosten 
paa  »Polarstjernen«  styrtede  ned  af  Kahytstrappen  og  forslog 
sig  saaledes,  at  han  Kl.  9  samme  Aften  afgik  ved  Døden 
uden  at  være  kommen  til  Bevidsthed.  En  rar,  elskværdig 
Mand,  med  hvem  jeg  var  sammen  forrige  Sommer  paa  Fre- 
densborg, hvor  han  dengang  laa  som  attacheret  Prindsessen 
af  Wales.  De  Kongelige  have  taget  sig  hans  ul>'kkelige  Dod 
meget  nær.  Fra  den  tidligste  Tid  have  de  kjendt  ham,  idet 
han   som   ung  Officer   var  Adjutant   hos   Dronningens   Broder, 

Prindsen  af  Hessen.  Han  tegnede  smukt  og  havde  megen 
Interesse  for  Astronomi.  Man  har  sagt,  ar  det  var  en  let 
Død,  han  fik,  og  at  den  kom  under  de  Omgivelser,  som  han 
satte  mest  Pris  paa  at  være  blandt.  »De  Kongelige  havde 
netop  den  Dag  været  saa  venlige  mod  ham,  talt  med  ham 
og  vist,  hvor  megen  Pris  de  satte  paa  ham.  Frokosten  var 
tilende.  Stemningen  glad  og  livlig.  Han  stod  paa  Trappens 
næstøverste  Trin  med  sin  Kaffekop,  vilde  gjøre  en  hilsende 
Gestus  til  Grev  Danneskjold-Samsøe.  Koppen  glider;  han 
vil  gribe  efter  den,  glemmer  Trappen  og  styrter  i  —  Dødens 
kolde  Favn.« 

Søndag  10.  Juli  1892.  Søndagen  forløb  med  Venten 
paa  Kejserens  Afrejse.  Først  Kl.  4  kom  der  bestemt  Ordre: 
»Kejseren  rejser  Kl.  6.«  Fem  Minutter  i  Sex  kaldtes  jeg  til 
Telefonen.  »Om  Adjutanten  mente,  at  Garden  vilde  kunne 
stille  Kl.  7  paa  Toldboden.«  »Nej,  det  troede  han  rigtignok 
ikke,  da  det  var  Søndag  og  Mandskabet  altsaa  ikke  samlet.« 
»Ja,  saa  fik  det  ogsaa  være.«  Jeg  vilde  dog  nødig  risikere 
samme  Kalamitet,  som  da  Kejseren  kom  inden  Guldbrylluppet, 
at  Garden  drejede  om  fra  St.  Kongensgade,  da  Kejseren  kjørte 
ind  paa  Toldboden. 

Kongen  og  Dronningen  fulgte  alene  de  bortdragende 
Gjæster  pr.  Jærnbane  fra  Gjentofte  til  Kjøbenhavn.  Briterne 
drage  Vest  paa,  mens  Kejseren  og  Kejserinden  med  Børn 
gik  ombord  paa  »Polarstjernen«  for  at  sætte  Coursen  mod 
Cronstadt. 

Saa  ere  da  de  sidste  Guldbryllupsgjæster  dragne  af  Lan- 
det. En  smuk,  lykkelig  Tid  for  vort  kjære  gamle  Konge- 
par. En  smuk  Aftenrøde,  der  længe  vil  kaste  sit  Skjær  over 
de  To  og  alle  dem,  der  have  dem  kjær. 

Mandag  11.  Juli  1892.  Ordre,  at  Hs.  Majestæt  kjører 
Kl.  10.  Dronningen  og  Prinds  V^aldemar  stode  nikkende  paa 
Slotstrappen,  da  Kongen  med  et  lille  Smæld  satte  »de 
Hvide«  i  Gang.  Hans  Majestæt  var  som  altid  glad  og  for- 
nøjet   og    talte   om   mange   forskjellige  Ting.     Om  Tomheden 

paa  Slottet  efter  de  mange  Gjæsters  Bortrejse,  om  »den 
brave  Lindholms«  sørgelige  Endeligt,  der  var  gaaet  Kongen 
nær  til  Hjærte;  om  de  fælles  Minder,  de  havde  haft  fra  den 
tidlige  Ungdomstid  fra  Rusland  og  andre  Steder.  Derved 
faldt  ogsaa  Talen  paa  den  russiske  Kejserslægt.  Kongen 
fremhævede  hos  sin  Svigersøn  hans  »gode  Jugement«  om  de 
Personer,  han  kom  i  Berøring  med,  hans  Glæde  ved  at  være 
her  i  Danmark  og  hans  Kjærlighed  til  de  Unge.  Hans  høje 
kraftige  Skikkelse  og  hans  smukke,  velklingende  Stemme  var 
en  Arv  fra  Fædrene.  Jeg  mindes  ikke,  om  det  var  hans 
Fader  eller  dennes  Forgænger,  om  hvem  Kongen  fortalte,  at 
han  var  berømt  for  sin  smukke  Kommandostemme  og  sin 
musikalske  Sands.  Fremdeles  talte  vi  om  den  nuværende 
Kejsers  ældre  Broder,  der  døde  i  Nizza  af  Brystsyge.  »Det 
var  en  stor  Sorg  for  min  Datter,«   yttrede  Kongen. 

Inde  paa  Amalienborg  var  Audiens  værelset  fuldt.  Jeg  fik 
af  Kongen  Tilladelse  til  ligesom  sidst  at  lade  dem  komme 
ind  Gruppevis;  men  Kongen  ønskede  forud  for  hver  Gruppes 
Indtræden  at  faa  opgivet,  hvem  det  var,  der  »nu  kom  ind«. 
]eg  maatte  derfor  tidt  ind  at  give  en  lille  Oversigt. 

Klokken  blev  i,  og  endnu  var  der  adskillige  Audiens- 
søgende tilbage,  deriblandt  en  Mængde  Damer.  Jeg  meddelte 
Kongen  det,  og  de  fleste  af  Damerne  fik  da  Foretræde,  saa- 
ledes  at  Klokken  blev  henad  halvto,  inden  jeg  fik  Ordre  til 
at  slutte  Audiensen. 

Imidlertid  meldtes  to  Flensborgere,  der  kom  for  at  over- 
række Kongen  en  Guldbryllupsgave  fra  danske  Mænd  og 
Kvinder  i  Flensborg.  Efter  at  have  meldt  dem  til  Kongen 
talte  jeg  længe  med  dem  inde  i  Havesalen.  Et  prægtigt 
gammelt  Par,  han  —  som  Cabinetssekretairen  senere  fortalte 
mig  —  bekjendt  bl.  a.  fra  Krigen  1864,  da  han  efter  Kam- 
pen ved  Sankelmark  samlede  alle  de  Vogne,  han  i  en  Fart 
kunde  faa  fat  i,  og  drog  med  dem  til  Valpladsen  for  at  bringe 
de  Saarede  til  Flensborg,  og  hun,  vel  kjendt  for  sit  danske 
Sind,  der  havde  givet  sig  Udslag  paa  saa  mange  Maader,  og 
som  yderligere  bekræftedes  ved  den  Guldmedaille,  hun  bar  i 
Dannebrogsbaand  paa  Brystet.  Længe  talte  jeg  med  de  gjæve 


128 

Sønderjyder,  thi  Kongen  havde  Bud  i  Byen  efter  nogle  af 
sine  Photographier,  som  han  vilde  forære  dem,  naar  han  mod- 
tog dem.  Mens  jeg  talte  med  dem,  og  de  fortalte  om  Søn- 
derjyderne og  deres  haarde  Kamp  under  Tyskens  Aag,  var 
det,  som  hørte  jeg  tone  »den  tappre  Landsoldat«  og  »Slum- 
rer sødt  i  Slesvigs  Jord«.  Jævnt  og  bramfrit  fortalte  de,  og 
stærke  vare  deres  Følelser  ved  Tanken  om  et  Øjeblik  at 
skulle  staa  for  ham,  der  for  dem  repræsenterede  deres  rette 
Fædreland  —  Danmark.  Da  Kongen  aabnede  Døren  til  sine 
Værelser,  trak  jeg  mig  tilbage.  En  lang  Stund  talte  de  Tre 
sammen.  Da  de  kom  ud,  vare  de  begge  stærkt  bevægede. 
Jeg  kunde  se,  at  de  havde  grædt.  Men  der  var  Glans  over 
de  to  gamle  Ansigter.  Vi  trykkede  hinandens  Hænder,  og 
stille  vandrede  de  afsted.  Brave,  trofaste  Sønderjyder! 
Hvad  den  ældre  Slægt  vel  næppe  faaer  at  se,  kan  maaske 
en  yngre  Slægt  opleve.     Kun  Een  raader. 

Snart  efter  rullede  vi  atter  ud  gjennem  Porten. 

De  Hvide  vare  aabenbart  glade  ved  at  skulle  hjemad. 
Den  Nærmer  gjorde  mange  Kabrioler,  der  noksom  viste  dens 
Higen  efter  at  naa  Bernstorffs  Høhæk. 

Ret  som  de  travede  ud  ad  Strandvejen,  kom  en  sød  lille 
Pige  paa  c.  1V2  Aar  trillende  ud  paa  Vejen  fra  et  Hus. 
Hjærtet  fløj  op  i  min  Hals,  men  med  en  beundringsværdig 
Snarraadighed  fik  Kongen  de  vælige  Gangere  i  Skridt.  Vogn- 
trinet rørte  næsten  den  Lilles  Hoved.  Men  hun  saae  smilende 
op  til  os,  det  lille  Skind.  Den,  der  ikke  forstaaer  Faren, 
skjælver  jo  heller  ikke  for  den.  Men  Kongen  tilraabte  det 
Kvindemenneske,  der  stod  og  vaskede  ved  Huset,  et  tord- 
nende: »Saa  pas  dog  paa  Barnet!«  Denne  lille  Begivenhed 
optog  os  selvfølgelig  stærkt.  Den  gode  Madam,  eller  hvad 
hun  nu  var,  maatte  love,  at  Kongen  saa  hurtig  tabte  hende 
af  Syne;  thi  ellers  havde  der  vist  vanket  en  ordentlig  »Om- 
gang«. 

Onsdag  13.  Juli  1892.  Taffel  Kl.  6.  Conseilspræsident 
Estrup  indbudt.  Jeg  sad  ved  Siden  af  ham  ved  Bordet.  Meget 
livlig  Konversation    om    de   for  Tiden  udstillede  Guldbryllups- 

gaver,  blandt  hvilke  jeg  for  mit  Vedkommende  foretrækker 
Godsejernes  kostbare  og  kunstindustrielt  udførte  Sølvopsats, 
samt  om  Høstudsigterne  saavel  som  om  den  sig  nærmende 
Cholera.  Estrup  bemærker:  »Meget  værre  end  Choleraen 
er  Mund-  og  Clovesygen  i  Hamborg.«  Jeg  benægter  det, 
men  han  fastholder  sin  Mening. 

Paa  Bordet  pyntede  den  nydelige  Sølvopsats,  som  i  Man- 
dags overraktes  Kongen  fra  Danske  Mænd  og  Kvinder  i 
Flensborg.  En  Sølvvase,  der  paa  Forsiden  bærer  Inskrip- 
tionen: »Fortid,  Nutid,  Fremtid.«  En  dejlig  Sølvbouket  af 
danske  Sædarter  (Rug,  Hvede  o.  s.  v.)  fylder  Vasen.  Den 
vakte  megen  Beundring. 

Kongen,  der  sagde,  at  det  egentlig  gjorde  ham  ondt  at 
skulle  forlade  Bernstorff,  ret  som  Somren  syntes  i  Færd  med 
at  komme,  tømte  bl.  a.  et  Glas  paa,  at  han  ved  sin  Hjem- 
komst maatte  gjenfinde  sine  Gjæster  her  ved  Bordet  —  ogsaa 
de  Herrer  Kapitainer  —  glade  og  raske.  Herpaa  svarede 
Prinds  Vilhelm  med  kjønne,  hjærtelige  Ord,  der  sluttede  med 
»Haabet  om  at  se  vor  kjære  Konge  og  Dronning  vende  til- 
bage styrkede  og  oplivede  af  Rejsen.« 

Prinds  Hans,  hvem  jeg  ved  Afrejsen  kjørte  med,  og  som 
skal  følge  Kongen  til  Wiesbaden,  fortalte  bl.  a.  om  sit  Op- 
hold for  et  Par  Aar  siden  ved  Marienlyst  Badested  og  om 
alle  de  Bekjendtskaber,  han  der  havde  gjort;  om  den  hjærte- 
lige Afsked  ved  Afrejsen,  og  hvorledes  han  havde  tilraabt 
Forfatteren  Herman  Bang,  der  stod  bukkende  i  sit  Vindu,  et 
»Farvel  Herman!«  —  idet  han  i  Øjeblikket  ikke  kunde  erin- 
dre Efternavnet,  hvilken  lille  Begivenhed  —  som  rimeligt  er 
—   havde  vakt  megen   Munterhed  blandt  Badegjæsterne. 

Ved  »Nordre  Toldbod«  laa  »Dannebrog«  parat  med  Dam- 
pen og  de  elektriske  Lanterner  oppe.  Trods  given  Bestem- 
melse om,  at  »officiel  Afsked«  ikke  fandt  Sted,  vare  mange 
af  »det  bedste  Selskab«  mødte.  Jeg  holdt  mig  saa  langt  i 
Baggrunden,  at  jeg  ikke  fik  sagt  Farvel.  Hellere  for  langt 
bagud  end  omvendt;  men  gjerne  havde  jeg  dog  ønsket  vort 
gamle  Kongepar  en  lykkelig  Rejse. 

Rørdam:    Hofliv.  O 

Saa  ringede  Skibsklokken;  Tovene  kastedes  los,  og  under 
Hurraraab  strøg   »Dannebrog«   fra  Bolværket. 

Fredag  15.  Juli  1892.  Efter  Taflet  røg  Oberstlieute- 
nant  Søltoft  en  Cigar  hos  mig  nede  i  Hofchefens  Have.  Han 
talte  om  sin  nuværende  Stilling  og  fortalte  flere  Historier  fra 
Frederik  den  Syvendes  Tid.  Som  Chef  for  det  skaanske  Hu- 
sar-Regiment deltog  Frederik  VII  i  en  Maneuvre  under  Carl 
XVtes  Commando.  Regimentet  fik  Ordre  til  at  indtage  en 
Stilling,  som  Frederik  VII  mente  var  for  exponeret  for  Fjen- 
dens Artilleri.  Han  henledte  Carl  XVtes  Opmærksomhed 
herpaa,  men  denne  fastholdt  sin  Ordre.  Efter  Maneuvren,  da 
Carl  XV  red  ned  langs  Fronten  af  Afdelingerne,  og  disse 
hilsede  ham  med  det  befalede:  Gud  bevare  Kongen!  hørtes 
ikke  en  Lyd  fra  de  skaanske  Husarer.  »Hvorfor  hilser  Dine 
Folk  mig  ikke  paa  sædvanlig  Vis?«  spurgte  Carl  XV.  »De 
ere  alle  skudt  ned!«   svarede  Frederik  VII. 

The  Kl.  9V4.  Jeg  sad  ved  Siden  af  Prinds  Harald,  der 
nu  synes  ganske  frejdig  ved  Examenstanken.  Morgendagen 
drøftes:  jeg  mener,  det  vil  gaa  Prindsen  godt  i  Mathematik, 
blot  han  tager  Sagen  roligt. 

Da   jeg   kom ,    sagde  Kronprindsen :      »Jeg  skal  hilse  Dem 
fra  Kongen.     Det  gjorde  ham  ondt,  at  han  ikke  fik  sagt  Dem' 
Farvel  paa  Toldboden.*      Denne  Hilsen   fra    vor   kjære  gamle 
Konge  glædede  mig  meget. 

Taler  med  Kronprindsessen  om  de  nuværende  mindre  gode 
Forhold  i  Norge.  Jeg  mente,  at  en  Splittelse  i  Unionen  stil- 
lede sig  meget  forskjellig,  naar  man  saae  den  fra  et  svensk 
eller  dansk  Standpunkt  o.  s.  v.  Kommer  derved  ind  paa 
Spørgsmaal  om  de  nuværende  europæiske  Alliancer,  særlig 
Triplealliancen  kontra  Rusland — Frankrig.  Udenrigspolitik 
interesserer  Kronprindsessen  meget. 

Lørdag   16.  Juli   1892.     Melder  mig  fra  Kl.    10. 

Kl.  2  tilbage  paa  Charlottenlund  for  at  holde  Examen. 
Professor  Bloch  fra  Metropolitanskolen  giver  Spørgsmaalene 
og    Karaktererne.      Tilstede:    Kronprindsen,    Kronprindsessen, 

Prinds  Vilhelm,  Prindsesserne  Louise,  Ingeborg  og  Thyra, 
Kapitain  Bull  og  samtlige  Lærere.  Da  jeg  fik  Papiret,  hvor- 
paa  Prof.  Bloch  havde  opskrevet  Spørgsmaalene,  hviskede 
Prinds  Harald:  »Uf!  De  er  vist  svære.«  Jeg  beroligede 
ham  med  et  sagte:  »Saa  lette  som  Fod  i  Hose,«  og  saa 
gik  vi  paa  dem.  Nydeligt  klarede  han  sig  baade  i  Alge- 
bra og  Geometri;  ikke  slet  saa  godt  i  Physik.  Professor 
Bloch  udtalte,  at  Mathematikken  syntes  at  ligge  godt  for 
Prindsen,    og   gav  ham   »ug«   i  Algebra  og   »mg«   i  Geometri. 

Derpaa  examineredes  han  i  de  øvrige  Fag  (i  Historie  Tids- 
punktet 1700  i  Norden  og  derefter  Begivenhederne  1660). 
Havde  jeg  ikke  selv  læst  med  Prindsen  og  aitsaa  kjendt  hans 
Evner,  vilde  jeg  være  bleven  forbauset  over  hans  Præstationer 
i  det  hele  taget. 

Professor  Bloch  udtalte  sluttelig,  at  efter  hans  Mening 
havde  Prindsen  udviklet  sig  meget  i  det  forløbne  Aar.  Denne 
Udtalelse  glædede  mig  meget  paa  Prindsens  og  hans  For- 
ældres Vegne.  Og  selv  var  han,  det  rare,  elskværdige  unge 
Menneske,  saa  glad,  at  det  var  helt  rørende. 

Efter  Prøven  bødes  Forfriskninger  om. 

Lørdag  6.  August    1892.     Taffel  Kl.   5V2. 

Prinds  Christians  Vel  ligger  aabenbart  Kronprindsessen 
ganske  overordentlig  paa  Sinde;  Hendes  kgl.  Højhed  yttrede, 
at  det  var  hendes  Haab,  at  han,  naar  han  kom  tilbage  fra 
Jylland  (Aarhus),  vilde  gjennemgaa  Officerskolens  Stabsafde- 
ling.  Talte  ogsaa  om  Prinds  Haralds  Fremtid  som  Husar- 
officer,  der  jo  er  hans  Ønskers  Maal. 

Efter  Theen  Kl.  9V4  en  hyggelig  Aften.  Samtalen  faldt 
paa  Professor  Sibbern,  der  om  Somren  tog  sin  ene  Galosche 
af  og  holdt  den  for  Øjnene  som  Solskærm. 

Da  Prlt.  Engelbrecht  og  jeg  nød  vor  Cigar  ved  Laagen, 
kom  Kronprindsen  hen  til  os.  Talen  faldt  paa  den  ny  Tra- 
verbane, som  Kronprindsen  for  nylig  havde  besøgt.  Da  de 
kom  ind  paa  Banen,  opdagede  han  paa  den  Tribune,  der  var 
forbeholdt  de  Kongelige,  nogle  højryggede  Stole  med  Svine- 
læders Betræk,    som    han    kun    altfor    godt   gjenkjendte    fra  en 

tidligere  Hegivenhed.  En  Kirke  skulde  indvies,  og  de  Konge- 
lige overværede  Ceremonien.  Da  Kronprindsen  omsider  rejste 
sig  fra  den  ny  statelige  Stol,  man  havde  placeret  ham  paa, 
gav  det  et  formeligt  Knald,  og  alle  de  forgyldte  Snirkler  vare 
fra  Stolesædet  overførte  paa  hans  lyseblaa  Benklæder.  Det 
var  de  samme  Stole,  der  nu  havde  faaet  Plads  paa  Traver- 
banen, og  uvilkaarlig  skjalv  det  i  ham,  da  han  saae  den  gamle 
Bekjendt  med  den  halvcirkelformede  udviskede  Figur  paa 
Sædet. 

Mandag  8.  August  1892.  Kjørte  Kl.  9V2  med  Kron- 
prindsen ind  til  Amalienborg. 

Blandt  andre  Audienssøgende  den  udmærkede  Skolerytter 
Fillis  (Circus  Schumann),  der  overrakte  Kronprindsen  et  af 
ham  forfattet  Værk  om  Hestedressur,  samt  Direkteuren  for 
den  i  disse  Dage  ankomne  Beduinertrup,  der  vilde  anmode 
Kronprindsen  om  at  beære  en  af  Forestillingerne  med  sin 
Nærværelse.  Det  morede  mig  at  snakke  med  bemeldte  Di- 
rekteur,  en  Berliner  og  ægte  Geschåftsmand,  der  fortalte, 
hvorledes  han  nu  efter  endt  Saison  her  sendte  hele  Beduiner- 
truppen  med  sine  Kameler  hjem  til  Kairo  for  ved  Foraarstid 
atter  at  lade  den  retournere  til  Tournée  i  Europa  og  forment- 
lig Amerika  (Verdensudstillingen  i  Chicago). 

Da  vi  kjørte  ind,  spurgte  Kronprindsen,  om  jeg  vilde  følge 
med  paa  en  Inspectionsrejse  til  Aarhus.  »Vi  rejser  imorgen 
Eftermiddag  Kl.  6  og  ere  hjemme  igjen  Fredag,  senest  Lør- 
dag.«    Jeg  takkede  underdanigst. 

Kl.   2  Statsraad. 

Tirsdag  9.  August  1892.  Efter  at  have  nydt  en  hastig 
Dejeuner  steg  vi  Kl.  5  til  Vogns  for  at  begynde  Aarhus- 
Touren.  Jeg  kjørte  i  bageste  Vogn  med  Prinds  Harald  og 
Frøken  Wimpffen.  Prinds  Harald  græd  sine  modige  Afskeds- 
taarer,  da  han  sagde  Prindsesserne  Ingeborg  og  Thyra  Farvel, 
og  et  godt  Stykke  naaede  vi  ned  ad  Strandvejen,  inden  han 
blev  lidt  trøstet.  De  tre  danner  ligesom  et  Kløverblad,  og 
det  var  jo  første  Gang,    at  han   saaledes  skulde  bort  fra  dem 

for  flere  Dage.  Denne  lille  Episode  vidnede  atter  om  hans 
gode,  trofaste  Sind.  Men  alt  som  vi  nærmede  os  Kjøben- 
havn,  tog  Tanken  jo  uvilkaarlig  Flugt  mod  Aarhus  og  alt, 
hvad  han  der  skulde  opleve  paa  sin  første  Rejse  udenfor 
Sjælland. 

Kl.  6  ombord  paa  »Dronning  Lovisa«,  et  af  det  forenede 
Dampskibsselskabs  Skibe,  der  iøvrig  havde  en  Masse  andre 
Passagerer  ombord.  Vejret  skyet  med  Ruskregn.  Jeg  var 
omkring  med  Prinds  Piaraid  og  viste  ham  alle  Skibets  Mærk- 
værdigheder: Maskine,  Kompas  o.  s.  v.  Kl.  8  udfor  Kron- 
borg, hvorpaa  Theen  og  Aftensmaaltidet  serveredes.  Stem- 
ningen meget  livlig.  Man  attakerede  rask  og  energisk  det 
»kolde  Bord«   for  eventuelt  at  have  noget  at  give  af. 

Kapt.  Bull  faaer  ondt,  og  Prindsesse  Louise  er  strax  rede 
med  sine  Draaber.  Kl.  lo  ere  de  Fleste  til  Køjs,  men  oppe 
i  Kapitainens  Bestiklukaf,  der  venlig  er  stillet  til  Disposition, 
nydes  endnu  adskillige  Cigarer  og  Cigaretter. 

Kronprindsessen  fortalte  om  sin  Fader  Carl  XV,  hvormeget 
han  led,  inden  han  døde.  Flere  Gange  var  han  bleven  ope- 
reret for  sit  Onde,  Mavekræft.  Syg  og  elendig  vendte  han 
tilbage  fra  Tyskland,  hvor  han  var  paa  Rejse,  men  naaede 
kun  til  Malmø.  Det  havde  været  hans  sidste  Haab  dog  at 
kunne  dø  i  Stockholm;  men  det  skulde  nu  ikke  ske.  Kron- 
prindsessen, der  jo  dengang  alt  var  gift,  vilde  have  taget 
over  til  ham,  men  han  hav^de  bedt  hende  pr.  Telegram  vente 
med  at  se  til  ham,  til  han  havde  naaet  sit  kjære  Stockholm, 
og  hun  fik  ham  da  ikke  at  se,  hvad  der  naturligvis  havde 
været  en  stor  Sorg. 

Onsdag  lO.  August  1892.  Selskabet,  med  Undtagelse 
af  Kronprindsen,  oppe,  da  jeg  kom  paa  Dækket.  Mange 
Mennesker  i  Land.  Men  al  officiel  Modtagelse  iøvrigt  frabedt. 
Prinds  Christian  kom  ombord.  Derpaa  gaaer  det  afsted  til 
Hotel  Royal. 

Kl.  10  inspicerer  Kronprindsen  14de  og  20de  Bataillon, 
hvorpaa  Kasernerne  beses.     Vejret  henrivende. 

Inde     i    Domkirken,    hvor    Orgelet    præluderer    smukt    og 

højtidsfuldt,   da  Kronprindsen   og   Kronprindsessen    træde   ind. 

I  Prindsesse  Carolines  Asyl,  hvor  alle  de  smaa  Børn  synge 
en  Psalme  (»Dejlig  er  Jorden«)  og  en  Fædrelandssang  for  os. 
Mange  smaa  søde  Ansigter.  Saa  troskyldigt  og  upaavirket 
synge  de  deres  Sange. 

Efter  et  Besøg  i  Haandværkerforeningen  hjem  til  »Royal« 
og  Taffel  6V2.  En  Snes  Gjæster  indbudte.  Oberst,  nu  Ud- 
skrivningschef  Krøyer  fortæller  mange  Smaahistorier  fra  den 
Tid,  da  han  var  Adjutant  ved  den  Bataillon  i  Nyborg,  ved 
hvilken  Kronprindsen  umiddelbart  før  Krigen  1864  gjorde 
Tjeneste.  Om  en  pludselig  Ordre  fra  Frederik  VII,  at  Kron- 
prindsen skulde  kommandere  Bataillonen  ved  Maneuvrerne  i 
Slesvig.  Fremhævede  Kronprindsens  elskværdige  Character  og 
gode  Hjærte. 

Torsdag  11.  August  1892.  Kl.  10  inspicerer  Kron- 
prindsen 3die  Dragonregiment,  ved  hvilket  Prinds  Christian 
for  Tiden  gjør  Tjeneste.  Prindsen  præsenterer  sin  Deling 
overordentlig  smukt;  har  en  ualmindelig  god  Kommando- 
stemme og  tumler  sin  Ganger  flot  foran  Fronten.  Kron- 
prindsessen, Prindsesse  Louise  og  Prinds  Harald,  der  vare 
med  til  Inspiceringen,  havde  Grund  til  at  være  stolte  paa 
Sønnens  og  Broderens  Vegne. 

Hos  Ritmester  Rothe  bødes  en  lille  Forfriskning,  inden  vi 
forlod  Artillerietablissementet,  hvorpaa  det  militære  Sygehus 
toges  i  Øjesyn. 

Ved  Frokosten  Kl.  1^2  var  Conseilspræsidentens  Hustru 
tilstede. 

Røg  min  Cigar  nede  i  Vestibulen,  da  jeg  ude  i  Porten  op- 
dagede en  Bondekone,  der  nærmer  sig  mig  nejende  i  dybeste 
Ærbødighed.  »Om  det  var  Kronprindsen .^<  Nej,  det  var 
det  da  ikke,  men  hvad  hun  ønskede  at  tale  med  Kronprind- 
sen om.?  »Ja,  seer  De,  Hr.  Adjutant,  det  er  jo  mig,  der 
sendte  Kongen  og  Dronningen  de  Kaniner  til  Guldbrylluppet, 
og  nu  har  jeg  jo  tænkt,  at  det  kunde  more  de  Kongelige  at 
see,  hvordan  jeg  seer  ud.<  Unægtelig  morede  det  mig  at 
staa  Ansigt   til  Ansigt  med  Moderen  til  bemeldte  smaa  hvide 

Tøjkaniner,  som  flere  Gange  efter  Guldbryllupsdagene  vare 
Gjenstand  for  Omtale  ogsaa  fra  Majestæternes  Side,  idet  man 
ikke  ret  kunde  blive  klog  paa,  hvad  Giverinden  havde  tænkt 
sig  dem  anvendt  til.  Da  Guldbryllupsgaverne  senere  ud- 
stilledes i  Industriforeningen  vakte  den  store  Hatæske  med 
de  hvide  Kaniner  atter  Opmærksomhed.  Jyden  er  født  For- 
retningsmand.    Det  viste  sig  ogsaa  her. 

2 Det  var  galt  med  det  ene  Øre.«  Det  havde  kostet 
mange  Penge.  Hun  drog  Tørklædet  til  Side  for  at  vise  sort 
paa  hvidt  for,  at  hun  talte  sandt.  Jeg  viste  hende  op  til 
Kapitain  Bull. 

Kl.  3  Besøg  i  det  gamle  Kloster.  Smukt  at  se  Kron- 
prindsessens  Deltagelse  overfor  en  gammel  sengeliggende 
Kone.  Hvor  var  hun  glad,  den  Gamle,  ved  at  holde  Kron- 
prindsessens  Haand.  Der  kom  Solskin  over  det  gamle  ryn- 
kede Ansigt.  To  Kvindehjærter  forstod  dog  hinanden  bedst. 
Man  fornam  det  ret,  baade  paa  Spørgsmaalene  og  paa 
Svarene. 

Besaae  det  ny  opførte  Guldbryllupsasyl,  hvor  Børnene 
havde  Ferie. 

Senere  paa  Amtssygehuset.  En  Mand  paa  6o  Aar  havde 
faaet  sit  ene  Ben  amputeret,  men  smilede  desuagtet  glad  og 
fornøjet. 

Paa  Fattiggaarden  en  gammel  blind  Kone,  der,  da  Kron- 
prindsen  ønskede  »Lev  vel,  til  vi  ses  igjen,«  svarede:  »Det 
bliver  med  Guds  Hjælp  sidste  Gang!«  Hun  hang  aaben- 
bart  ikke  meget  ved  Livet,  og  dog  vil  det  maaske  gaa  hende 
som  Brændehuggeren. 

Gik  om  Aftenen  en  Tour  langs  Havnen.  Mange  Menne- 
sker paa  Benene.  Aarhus  er  tydeligt  nok  Jyllands  Hoved- 
stad. Den  har  sine  Pengematadorer,  sine  Promenader,  sine 
Stjerner  paa  Asfalten,  Sporvogne  o.  s.  v.  o.  s.  v.  og  har  nu 
ogsaa  faaet  sine  Arbejderkvarterer. 

Fredag  I2.  August  1892.  Kl.  10  besaaes  Jærnbanens 
Centralværksteder,  der  var  i  fuld  Virksomhed.  En  Arbejder 
overrækker  Kronprindsessen  en  Rose.   Prinds  Christian  paastaaer, 

at  han  kan  knække  en  Stang  Aluminium;  det  lykkes  ham 
ogsaa  at  bøje"  den  under  en  ret  Vinkel,  og  havde  kun  Tiden 
tilladt  det,   var  hans  Energi    ogsaa   nok   gaaet   af  med  Sejren. 

Kjørte  derfra  en  dejlig  Tour  til  Marselisborg,  hvor  Inden- 
rigsminister Ingerslev  havde  indbudt  Kronprindsen  til  Dejeuner. 
Storslaaede  romantiske  Omgivelser,  men  en  tarvelig  Hoved- 
bygning, der  med  sine  smaa  Ruder  minder  mest  om  en  Præste- 
gaard.  Foreløbig  lægge  to  Kirsebærtrær,  et  med  sorte  og  et 
med  gule  spanske  Bær,  fuldstændig  Beslag  paa  de  unge  Prind- 
sers  og  Prindsessers  samt  min  Opmærksomhed.  Excellencen 
havde  ondt  ved  at  faa  os  til  Bords,  men  glædede  sig  iøvrigt 
over  den  Gunst,  hans  Bær  nød.  Flot  Traktement.  Hans 
Søster  Enkefru  Biilow  var  Værtinde.  Efter  Bordet  en  god 
Cigar  med  en  Kop  Mokka  ude  paa  Verandaen,  hvorpaa  Hjem- 
vejen til   »Royal«   tilbagelægges  i  bedste  Velbefindende. 

Kl.  6  Taffel.  Den  rare  venlige  Oberst  Neergaard^  hvem 
jeg  altid  mindes  med  Beundring  fra  Lejren  ved  Hald  1874, 
sad  paa  den  anden  Side  af  Prinds  Harald.  Det  fornøjede  mig 
at  høre  ham  tale  saa  livligt  med  Obersten,  der  drak  et  Glas 
med  ham  qua  vordende  Husarofficer. 

Kl.  11V2  kjørte  vi  til  Dampskibet  »Dronning  Lovisa«.  Alle 
Gader  ned  til  Havnen  var  illuminerede,  Domkirken  oplyst, 
Husene  smykkede  med  Flag  og  Blomsterguirlander.  En 
umaadelig  Menneskemængde  var  paa  Benene.  Kun  Fod  for 
Fod  kunde  vi  kjøre  gjennem  dette  Menneskehav,  og  endnu 
værre  blev  det,  da  vi  naaede  Havnepladsen.  Skibene  laa 
pyntede  med  kulørte  Lamper,  hist  og  her  et  Transparent. 
Nu  og  da  dundrede  Hurraraabene.  De  røde  Kudske  og  Lakajer 
ragede  op  over  Mængden  som  straalende  Nelliker.  Omsider 
naaede  vi  ombord.  Kronprindsessen  og  Prindsesse  Louise  sto  d 
med  Favnen  fuld  af  de  skjønneste  Bouketter,  en  sidste  Hyldest 
fra  det  loyale  Aarhus.  Inde  fra  Land  udbringes  et  »Længe 
Leve  vort  elskede  Kronprindsepar ! «  der  ledsages  af  tordnende 
Hurraer.  Kronprindsen  træder  frem  paa  Falderebstrappen  og 
tolker  i  smukke  og  hjærtelige  Ord  sin  Tak!  Atter  sittrer 
Luften  af  Hurraraabene.  Kronprindsessen  omfavner  og  kysser 
Prinds  Christian  til  Farvel,  Tovene  kastes  los,  og  under  »Kong 

Christian  stod  ved  højen  Mast«  skyder  Snækken  fra  Land, 
mens  Menneskehavet  derinde  sender  sine  Hurraraab  efter  de 
Bortdragende,  og  Blaalysene  straale  omkap  med  Raketterne  og 
»Guldregnen«,  der  opsendes  fra  Land  og  besvares  fra  Ski- 
bet. Jeg  stod  ved  Siden  af  Kronprindsessen,  der  var  stærkt 
bevæget.  »De  undrer  Dem  maaske  ved  at  se  mig  saadan,« 
yttrer  hun  med  sittrende  Stemme;  »men  jeg  holder  saa  for- 
færdelig af  den  Dreng  (Prinds  Christian)  og  blev  saa  bevæget 
ved  at  høre  dem  spille  »den  tappre  Landsoldat«  og  se  dem 
sænke  Fanerne  for  ham,  da  han  kom  ombord.«  Det  forstod 
jeg  saa  godt;  en  øm  og  kjærlig  Moders  Følelser  for  hendes 
Børn  rører  ved  noget  af  det  bedste  i  Menneskehjertet;  thi, 
som  der  saa  smukt  staar  i  Sangen:  Hjertet  ved.  Kjærlighed 
er  det  fagreste  Træ  i  Lunden. 

Kl.  9  i  Land  ved  Kvæsthusbroen,  hvor  jeg  meldte  mig  fra 
med  en  underdanigst  Tak  for  den  rare,  fornøjelige  Uge. 

Lørdag  27.  August  1892.  Meldte  mig  Kl.  10  paa 
Charlottenlund. 

Taffel  Kl.  5^/2.  Prinds  Carl  kommer  hjem  efter  endt  Kadet- 
togt og  har  nu  en  otte  Dages  Ferie,  som  han  nyder  med  Vel- 
behag. Fortæller  om  Livet  ombord.  Kadetterne  spise  i 
Kahyt  sammen  med  Officererne.  P>a  de  Sidstes  Bord  trænger 
Lugten  af  Suppe,  Steg  og  Jordbær  til  Kadetbordet,  hvor 
Øllebrøden  og  Klipfisken  serveres.  Lige  haard  nok  at  gaa 
paa!  Man  maa  beundre  Prindsens  Evne  til  at  finde  sig  i 
vanske  samme  Tilværelse  som  de  andre  Kadetter.  En  Side- 
mand  bemærker:  »Det  maa  han  jo.«  Jeg  svarer:  '>Det  er 
lettere  sagt  end  gjort.  Var  jeg  Prinds,  vilde  jeg  vist  gjøre 
Vrøvl.  Hvad  vilde  De?  Øllebrød  og  Klipfisk,  naar  man  er 
vant  til  henved  en  halv  Snes  Retter  Mad  og  diverse  delikate 
Vine.  Mon  De  vilde  lade  være  at  rynke  paa  Næsen?«  Han 
tier  og  samtykker  aabenbart.  Desto  mere  respekterer  jeg 
Prindsen. 

Mandag  29.  August  1892.  The  Kl.  9.  Kronprind- 
sessen   fortæller,   hvorledes  Prindsesse  Louises  Tid   skal   gaa   i 

den  kommende  Vinter;  ialt  15  Timer  til  ugentlig  Undervisning 
i  Sprog,  Litteraturhistorie,  Historie,  Sang  og  Musik.  Nu  og 
da  gaaer  hun  ogsaa  lidt  med  i  Kjøkkenet  og  lærer  at  lave 
Mad.  »Det  gaaer  jo  her  hos  os,  da  vi  ikke  have  Kok,  men 
kun  kvindelig  Betjening  i  Kjøkkenet.  Jeg  holdt  som  Barn 
frygtelig  af  at  lave  Mad,  men  vi  havde  naturligvis  Kok,  saa 
jeg  kunde  jo  ikke  være  dernede.  Jeg  havde  mit  eget  lille 
Komfur  med  alt  Tilbehør,  indrettet  til  rigtig  Indfyring.  Hvor 
har  jeg  tilbragt  mange   —   mange  Timer  ved  det.« 

Tirsdag  30.  August  1892.  Kl.  12  kjørte  med  Kron- 
prindsen  til  Strandmøllen  for  at  lykønske  fhv.  Fabrikant 
Drew^sen  og  Hustru,  der  idag  fejre  deres  »Jærnbryllup«, 
den  /oaarige  Bryllupsdag. 

En  talrig  Slægt  var  samlet  i  det  gamle  Drewsenske  Hjem. 
Udenfor  Huset  Flagstænger  med  Blomsterguirlander.  Man 
var  aabenbart  glad  ved  Kronprindsens  Besøg,  der  var  et  nyt 
smukt  Bevis  for,  hvor  varmt  vort  Kongehus'  Hjærte  slaaer  for 
os  alle.  Det  lød  kjønt,  da  Kronprindsen  ved  Afskeden  med 
de  to  Gamle,  der  stode  omgivne  af  en  stor  Slægt  Kreds  i  iste, 
2det  og  3die  Led,  sagde  paa  sin  smukke  hjærtelige  Maade : 
»Jeg  ønsker  ret  Vorherres  Velsignelse  over  dette  Hjem.«  Man 
bad  mig  medtage  til  Kronprindsen  et  Photographi  af  Jærn- 
brudeparret  som  unge,  og  som  de  nu  se  ud.  Vi  studerede 
det  paa  Vejen  hjem  til  Charlottenlund.  Ude  i  Sundet  gav 
Prinds  Valdemar  ombord  paa  sin  Kanonbaad  Salut  til  Ære 
for  Brudeparret.     Brudgommen  92,   Bruden  ^y  Aar. 

Onsdag  31.  August  1892.  Taffel  572-  Cabinets- 
sekretairen  indbudt.  Man  taler  om  den  forestaaende  Quaran- 
tainelov  mod  Choleraen,  der  vistnok  med  Rette  menes  at  ville 
virke  beroligende.  Et  Brev  fra  Prinds  Christian  i  Aarhus 
skildrer  Stemningen  derovre  som  trykket,  hvilket  ikke  er  saa 
forunderligt  efter  Etatsraad  Walters  og  en  af  hans  Ligbæreres 
Død. 

The  Kl.  9.  Da  Prlt.  Knuth  og  jeg  efter  en  Spadseretour 
ved  Stranden  gik  op  til  The,  var  det  bælgmørkt.    Komne  ud 

paa  Ridebanen,  omsværmes  vi  af  flere  smaa  sorte  Skikkelser. 
Vi  vare  fordybede  i  en  Conversation,  da  en  af  Skikkelserne 
løber  helt  ind  mellem  os.  Jeg  saae  alt  i  Tankerne  Knuth  slaa 
en  Kuldbøtte  over  vedkommende  og  udbryder:  >;De  træder 
paa  det  Barn  der,«  da  der  i  det  samme  høres  en  stormende 
Latter.  Det  var  hele  den  kronprindselige  Familie,  der  efter 
Kjøretouren  m.  v.  havde  været  en  Tour  ved  Stranden,  og 
hvis  yngste  Medlemmer  nu  vilde  prøve  Mors'  Sønners  Løve- 
mod i  Ravnemørke.  Tableau!  Almindelig  Henrykkelse!  Vi 
vandre  da  sammen  op  ad  den  lange  Allé,  fra  hvis  Baggrund 
Lygterne  ved  Slotstrappen  sende  indbydende  Vink,  mens  en 
rød  Lakaj  viser  sig  som  et  sort  Skyggebillede  i  Fløjdørens 
stærkt  belyste  Aabning.  Theen  serveres,  og  Konversationen 
gaaer  som  altid  hyggeligt  og  rart,  til  Klokken  slaaer   lo. 

Torsdag  i.  September  1892.  Kjører  Kl.  10  med 
Kronprindsen  til  Amalienborg.  Tage  undervejs  Professor 
Ipsen  op.      Kun  een  audienssøgende. 

Kl.  1 7-2  Statsraad.  Samtlige  Ministre  tilstede.  Justits- 
ministeren gjennemstuderer  for  sidste  Gang  det  Papir,  der  nu 
blot  venter  paa  kongelig  Approbation.  Efter  en  halv  Times 
Forløb  ringes;  altsaa  nu  forbi  og  lidt  efter  Afsked  med  d' Herrer. 
Den  omtalte  Lov  underskrevet  og  Cantonnementsøvelserne  i 
September  opgivne. 

Kronprindsen  kommer  ud  til  mig:  »Ja,  Kapitain  Rørdam; 
De  kan  gjøre  Regning  paa  en  Time.  Kan  De  naae  hjem,  vil 
man  dog  vist  blive  glad  i  Deres  Hjem  ved  at  se  Dem.«  Ja, 
jeg  takker  jo  saa  mange  Gange,  sætter  det  lange  Ben  foran, 
kommer  hjem,  træffer  alle  glade  og  raske  og  er  atter  tilbage 
fem  Minutter,  før  vi  skal  afsted. 

Tilbage  til  Charlottenlund,  hvor  der  er  Taffel  Kl.  sV-i. 
Prindsesse  Louise  bliver  maalløs,  da  hun  ser  Kronprindsessen 
i  nedringet  Dragt,  og  hun  selv  er  højhalset;  men  Kronprind- 
sessen forklarer,  at  hun  alt  er  paaklædt  til  Theatret,  hvor 
Prindsesse  Louise  ikke  skal  med.  »Da  jeg  saae  Mama  nedringet, 
troede  jeg  jo,  der  skulde  være  Statsraadstaffel ,  -  forklarede 
hun.     Hvorfor   Prindsesse  Louise   ikke   skulde    med   til    Premi- 

éren  i  det  kongelige  Theaters  Sæson ,  forklarede  Frøken 
Wimpffen.  Forældrene  vilde  altid  først  have  set  et  Stykke, 
inden  de  Unge  kom  med,  et  Princip,  som  man  kun  maatte 
ønske,   at  alle  Forældre  fulgte. 

Fredag  2.  September  1892.  Efter  Frokosten  besaae  jeg 
med  Gartner  Frederiksen  Slottets  Driverier.  Navnlier  Vin- 
husene  fik  Tænderne  til  at  løbe  i  Vand,  De  fire  mindste 
Prindser  og  Prindsesser  kom  til  og  fik  en  stor  Klase  til  De- 
ling. Ved  Taflet  drak  Kronprindsen  et  Glas  med  mig:  »De 
begyndte  og  slutter  ogsaa.«  Prindsen  hentydede  dermed  til 
Kongens  bebudede  Komme  imorgen.  Dog  næppe  sandsynligt, 
at  Kongen  gaaer  i  Land  imorgen,  da  han  udentvivl  vil  holde 
de  Quarantainebestemmelser,  som  nu  overhovedet  gjælde  for 
alle  Rejsende  syd  fra. 

Efter  Taflet  ind  med  Kronprindsen  for  at  faa  de  to  Skri- 
velser underskrevne.  Prindsesserne  Ingeborg  og  Thyra  fulgte 
bagefter  for  at  udfinde,  om  der  var  Sandsynlighed  for,  at 
»Harald  skulde  med  til  Beriderne«  iaften.  Da  Kronprindsen 
yttrede:  »Nej,  Harald  maa  helst  blive  hjemme  at  læse  Lektier,« 
tillod  jeg  mig  at  bemærke,  at  jeg  ikke  troede,  det  vilde  genere 
for  Mathematikkens  Vedkommende,  og  Resultatet  blev  da,  at 
han  kom  med,  til  stor  Glæde  for   »Trekløveret«. 

Kjørte  i  forreste  Vogn  med  Prinds  Carl,  der  er  et  rigtig 
elskværdigt  og  underholdende  ungt  Menneske.  Man  mærker 
de  gode  Følger  af  Samlivet  med  Kammerater.  Livlig,  mange 
Interesser,  en  sund  god  Dømmekraft;  fortæller  kvikt.  En 
vældig  Storm  føg  Strandvejens  Grus  ind  til  os.  I  Circus  de 
sædvanlige  Badutspring  m.  v. 

Kjørte  hjem  i  stærk  Regn.  Større  Ildebrand  ude  paa 
Lyngby  Vejen.  Sagdes  at  være  Galle  &  Jessens  Chocolade- 
fabrik.  Prinds  Harald  og  flere  af  de  Unge  paastod,  at  de 
kunde  lugte  den  brændte  Chokolade. 

Lørdag  3.  September  1892.  Melder  mig  fra  Kl.  10, 
afløst  af  Kapt.  Boeck.  Kronprindsen  gjorde  Kommers  med 
den  brændte  Chokolade,  de  Unge  saa  tydeligt  havde  mærket 

igaar   Aftes,   da   det   havde   vist   sig    at  være   nogle  —  Halm- 
stakke,  der  vare  gaaede  op  i  Luer. 

Lørdag  17.  September  1892.  Paa  Bernstorff  Kl.  9V2 
og  meldte  mig  Kl.  10  tilligemed  Oberstlieutenant  Løvenfeldt, 
hvem  jeg  afløste. 

Kongen  saae  lidt  træt  ud,  syntes  det  mig,  men  var  ellers 
mild  og  venlig  som  altid. 

L.  fortalte  om  Dronningens  Hjemrejse  med  »Dannebrog«; 
Kongen  med  Baron  Giildencrone  gik  ombord  og  blev  der,  til 
Ouarantainetiden  var  udløben. 

Løvenfeldt  havde  begyndt  at  lade  lægge  i  Kakkelovnen, 
og  unægtelig  skader  det  ikke.  Vejret  koldt,  regnende  og 
blæsende. 

Søndag  18.  September  1892.  Skoven  begynder  at 
gulne,  paa  Vejen  ligger  det  brune  Løv;  ude  om  de  indhøstede 
Marker  slaa  Krager  Sving  over  mod  Skoven;  ingen  Fuglesang; 
Luften  er  let  og  skarp,  og  alt  tidligt  sender  Solen  sit  rød- 
mende Farvel  for  at  straale  over  andre  Egne,  hvor  alt  nu 
vaagner  til  svulmende  Foraarsliv. 

Kl.  5V2  Taffel.  Frk.  Bluhme  fortalte  om  Opholdet  i 
Gmunden,  hvor  der  daglig  er  24  å  26^  Varme,  der  imidlertid 
ikke  generede  hende,  der  kan  bruge  al  den  Varme,  Solen 
giver.  Efter  Hertugens  Ønske  spiste  man  til  Middag  allerede 
Kl.  1V2  ved  kunstigt  Lys  i  et   »for  tilfållet«   mørknet  Værelse. 

Dronningen  spurgte  venligt  til  alle  mine.  løvrigt  talte  vi 
om  den  i  Udlandet  grasserende  Cholera,  for  hvilken  vi  Gud- 
skelov hidtil  er  blevne  forskaanede  her  hjemme. 

Talen  faldt  derpaa  atter  paa  Varmen  i  Gmunden,  og 
Kongen  fortalte  da  til  stor  Moro  ogsaa  for  Dronningen,  at 
han  ofte  havde  søgt  et  svalt,  uset  Sted  i  Parken,  trukket 
Støvler  og  Strømper  af  og  gaaet  paa  bare  Fødder  i  det  friske 
Grønne. 

Efter  Taflet  tumlede  Prinds  Valdemars  tre  Drenge  sig  i 
den  lange  Sofa.  Pastor  Jantzen  bemærkede:  »I  den  selvsamme 
Sofa   har  jeg  set  Prinds  Valdemar  tumle   sig   akkurat  som  nu 

hans  tre  Born.«  Dronningen  var  svært  glad  for  de  tre  Drenge. 
Hendes  Majestæt  paastod,  at  den  mindste  af  dem  havde  valgt 
mig  til  Favorit.  Jeg  troer,  det  var  den  røde  Adjutantfjer,  der 
virkede  som  Magnet. 

Tirsdag  20.  September  1892.  Taffel  Kl.  6.  Overhof- 
marchallen  fortalte  Historier  fra  Frederik  den  /des  Tid.  Man 
var  paa  Rejse  i  Slesvig.  Om  Aftenen  paa  et  Hotel  fortæller 
en  Herre  om  en  overvættes  smigrende  Tale,  der  om  For- 
middagen var  holdt  til  Grevinde  Danner.  En  af  de  Tilstede- 
værende spørger:  »Hvad  var  det  for  en  Æsel,  der  holdt  den 
Tale. <^c  Fortælleren  seer  rødmende  ned  og  svarer:  »Det  var 
mig.«  Og  videre:  Kongen  vilde  til  Ribe  »for  at  grave«. 
Vejret  var  uroligt.  Regnen  strømmede  ned.  En  Herre,  som 
Kongen  ønskede  at  tale  med  undervejs,  havde  faaet  Plads  i 
Kongens  Vogn  ved  hans  Side.  Der  sad  han,  indhyllet  i  en 
gul  Regnkaabe  med  Hætten  trukket  op  over  Hovedet  og  ud- 
vexlede  Anskuelser  med  Hs.  Majestæt.  Stadig  strømmer 
Regnen  ned,  man  naaer  Ribe,  og  den  første  Deputation  ind- 
finder sig  for  at  byde  Kong  Frederik  Velkommen.  Den  gule 
Regnkaabe  afslører  sig  ikke,  og  Ordføreren,  der  troer,  at  det 
er  Grevinden,  udbryder  da  bl.  a.  henvendt  til  den  Gule:  »Og 
Du,  ædle  Kvinde,  som  har  din  Plads  ved  Dannerkongens 
Side.«  Man  talte  ved  Taflet  om  den  gamle  Ægtkjørsel,  hvis 
storartede  hele  Maskineri  Overhofmarchallen  forklarede.  Over- 
alt modtoges  Kongen  med  stor  Begejstring,  ligesom  han 
hilsedes  med  Velkomstvers  i  Transparent.  Disse  vare  dog 
undertiden  mere  velmente  end  egentlig  poetiske  eller  loyale. 
Over  et  Beværtningssted  i  en  lille  Provinsby  stod  saaledes: 

»Her  beværtes  med  Drik 

Og  Saapianer. 

Velkommen  Kong  PVederik ! 

Og  Grevinde  Danner!« 
Vi  deltage  i  større  offentlige  Festligheder.    Vi,  der  færdes 
om  Dronningen  i  det  daglige  Liv,  kunne  jo  ikke  noksom  be- 
undre hendes  Aandslivlighed,  Friskhed  og  gode  Helbred  trods 
de  75. 

Torsdag  22.  September  1892.  Ordre  om  at  møde 
paa  Slotstrappen  Kl.  6  ved  Kronprindsen  og  Kronprindsessen 
af  Sverrig- Norges  Ankomst.  De  kongelige  Herskaber  ankom 
paa  Slaget,  ledsagede  af  Hofdame  Frøken  Norden  falk  og 
Lieutenant  Baron  Blixen-Finecke.  Kongen  præsenterede  mig 
for  Kronprindsen.  Taffel  Kl.  7.  Forinden  dette  præsenterede 
Kongen  mig  for  Kronprindsessen,  der  gjør  et  overordentligt 
vindende  Indtryk.  Velvoxen,  snarere  blond  end  brunette,  smuk 
Teint.  Vidste  man  det  ikke,  skulde  man  ikke  troe,  at  hun  er  svag. 

Efter  Taflet  kom  Prinds  Valdemar  hen  til  Skibsted  oe 
mig  og  slog  en  lille  Passiar  af  paa  sin  sædvanlige  elskværdige 
og  ligefremme  Maade.  Efter  at  have  drøftet  adskillige  hetero- 
gene Materier  gik  Samtalen  over  til  den  fransk-tyske  Krig 
1870 — 71.  Prindsen  fortalte  om  sin  Svigerfader,  Hertugen  af 
Chartres,  der  som  de  andre  Orleans 'er  var  forvist  fra  Frankrig, 
men  en  skøn  Dag  ved  Benyttelsen  af  Legitimationspapirer, 
hvorefter  han  skulde  være  nordarrerikansk  Underofficer,  landede 
i  Frankrig,  blev  antaget  som  Frivillig  og  deltog  i  Kampen  for 
det  Fædreland,  der  havde  forvist  ham  fra  sin  moderlige  Favn. 
En  skjøn  Dag  heftedes  Æreslegionens  Kors  paa  »Nordameri- 
kanerens« Bryst,  og  hurtig  avancerede  Manden  fra  den  ny 
Verden  gjennem  de  forskjellige  Grader  til  Oberst. 

Jeg  spurgte,   om  Hertugen  aldrig  var  bleven  gjenkjendt. 

»Jo  een  Gang.  En  anden  Officer,  der  skulde  melde  sig 
til  ham,  studsede,  da  han  traadte  ind,  og  sagde  overrasket: 
»Men,   det  er  jo  Hertugen  af  Chartres«. 

»Stille«,  svarede  Hertugen  og  førte  Haanden  til  Revolve- 
ren, »siger  De  et  Ord  derom,  skyder  jeg  Dem  ned«.  Og  den 
anden  tav;  selv  om  han  har  været  Anti-Orleanist,  har  han 
vel  ikke  villet  berøve  sit  stakkels  Fædreland  en  saa  tapper  og 
ridderlig  Arm.     Det  er  i  hvert  Tilfælde  min  Tanke. «   — 

Efter  Taflet  Billard.  13  Deltagere.  Kongen  beder  mig 
> skrive  op«  og  holde  Orden.  Man  gjør  Ball'er  og  forløber, 
men  Spillet  vil  ingen  Ende  faa  med  de  mange  Spillere. 
Kongen  beder  mig  spille  for  ham;  13  dampende  Cigarer  kan 
ogsaa  blive  vel  meget  af  det  gode.  Da  Kongen  har  trukket 
sig  tilbage,  standser  Spillet. 

I  en  Fart  over  at  klædes  om  til  The.  Fra  Staldbygningen 
lyder  vældige  Hyl.  Hvad  var  paa  Færde?  Tjener  Andersen 
svarer  flegmatisk:  >  Det  er  Sangerne,  der  øve  sig,  Hr.  Kapi- 
tain.«  Man  havde  indlogeret  Ellen  Nordgreen  og  Albert 
Lange,  der  vare  tilsagte  til  Underholdning  for  Selskabet,  lige 
op  ad  mig.  Rystende  Triller  bragte  Staldbygningen  til  at 
bævre.  De  forberedte  sig  til  »Slaget«.  Efterhaanden  samledes 
Selskabet  i  Havesalen.  Let  maa  det  ikke  være  at  synge  med 
fyrstelige  Tilhørere  saa  nær  paa  Lemmerne.  Albert  Lan- 
ges Hustru  akkompagnerede.  Ellen  Nordgreens  Stemme 
for  stærk  i  Forhold  til  Lokalet.  Albert  Langes  Stemme 
smuk  afdæmpet  og  i  høj  Grad  sympathetisk.  Min  Nabo  til- 
højre, X,  har  den  Vane  at  trække  Vejret  saa  dybt  gjennem 
Næsen,  at  en  Uindviet  troer,  han  slumrer.  Længe  havde 
Concerten  ikke  staaet  paa,  før  jeg  hørte  hans  langsomme 
tunge  Aandedræt.  I  Pauserne  kunde  den  ikke  andet  end 
vække  Opmærksomhed.  Kongen  lænede  sig  frem  og  saae  paa 
mig  med  en  Mine,  der  tydeligt  nok  sagde:  »Sidder  Du  og 
sover,  Uhyre,  under  den  dejlige  Musik!«  Jeg  haaber  imidler- 
tid, at  mit  rolige  Ansigt  svarede  tilbage:  »Uskyldig«.  I  hvert 
Fald  oplystes  det  senere  af  en  af  Hofdamerne,  hvem  Synderen 
var.  Hun  havde  forlængst  opdaget  hans  Skrøbelighed,  sagde 
hun.  Mulig  har  imidlertid  »skjøn  Ellen«  antaget  mig  for  den 
Skyldige;  thi  hun  forekom  mig  lidt  retirée  ved  Afskeden,  og 
jeg  kunde  jo  dog  ikke  sige:  »Min  Nattergal,  det  var  ikke 
mig,  men  X,  der  snorkede  under  Forestillingen.« 

Lørdag  15.  Oktober  1892.  Inden  Taflet  fortalte 
Dronningen  spøgende,  at  de  gode  Damer  (Hofdamerne)  saa 
gjerne  vilde  ind  til  Amalienborg;  »de  fryser  derude«.  Hds. 
Majestæt  lader  imidlertid  til  at  befinde   sig  vel. 

Sad  ved  Siden  af  Comtessen.  Derivationen  af  »Solsik«, 
med  hvilke  Blomster  Bordet  var  rigt  smykket,  forsøgtes. 
Comtessen  fandt  Behag  i  min  Fortolkning:  »Sikker  paa  Solen« 
o:  viser  altid,  hvor  Solen  staaer,  som  derpaa  forkyndtes  med 
lydelig  Røst  til  Fjærn  og  Nær,  mens  jeg  rødmede  undselig 

og  nok  en  anden  Gang  skal  vogte  mig  for  at  give  Comtessen 
en  Dessin. 

Kongen  talte  om  det  nys  stedfundne  Væddeiidt  mellem  tyske 
og  østerrigske  Officerer  paa  Distancen  Berlin — Wien  og  omvendt, 
hvilken  Sport  ikke  havde  Hs.   Majestæts  ubetingede  Bifald. 

The  Kl.  8^4.  Véd  Forfriskningen  efter  Louen  fortalte 
Kongen  om  nogle  Maneuvrer,  ved  hvilke  han  som  daværende 
Prinds  havde  kommanderet  Rytteriet,  og  som  efter  Øvelsens 
Ophør  var  bleven  kriticerede  af  den  Øverstbefalende  (senere 
General  Wilster),  der  satirisk  havde  yttret:  »Kavalleriet  op- 
traadte  idag  tappert.«  Bemeldte  Wilster  havde  senere  ved  en 
Maneuvre  i  Hannover  faaet  tildelt  en  Hest,  der  paa  Grund  af 
sine  store  Dimensioner  ikke  stod  i  ligefrem  Proportion  til 
Generalens  lille  Skikkelse,  hvilket  han  havde  taget  den  frem- 
mede Øverstkommanderende  meget  ilde  op,  idet  han  deri 
havde  set  en  Tendens  til  at  ville  gjøre  ham  ridicul.  Talen 
faldt  i  det  Hele  paa  tidligere  Tiders  Maneuvrer,  og  Kongen 
fortalte  da  videre,  at  ved  en  Maneuvre,  ved  hvilken  Frederik  VII 
kommanderede  det  ene  Parti  og  han  det  andet,  saae  han  plud- 
selig Frederik  VII  komme  sprængende  hen  mod  sig,  efter- 
fulgt af  en  af  sine  Adjutanter,  der  under  Armen  holdt  en 
Mængde  Ladestokke.  »Se«,  sagde  Frederik  VII,  »alle  dem 
har  Dine  Folk  skudt  ud  mod  mine  Soldater«.  Prinds  Christian 
havde  let  paa  lignende  Vis  kunnet  opsamle  adskillige  Lade- 
stokke fra  Fjendens  Stillinger,  thi  det  var  meget  almindeligt, 
at  disse  tabtes  under  Ladningen,  saaledes  at  en  Ladestok  her 
og  der  ingenlunde  var  et  Bevis  for  utilgivelig  Kaadhed  fra 
Soldaternes  Side. 

Tirsdag  i8de  Oktober  1892.  Smukt,  klart  Solskinsvejr, 
men  noget  kjøligt.  Solen  forgylder  den  brune  Allé  ned  fra 
Slottet   og   kaster   en   sparsom  Straale   ind  i  Adjutantværelset. 

Taffel  Kl.  6.  Sidder  ved  Siden  af  Livlægen,  Professor 
Petersen.  Kongen  spørger  satirisk  Overhofmarchal  Løvenskiold, 
der  qua  Administrator  har  tilbragt  nogle  Dage  med  Jagt  paa 
Løvenborg,  hvem  der  nu  udbragte  Baronens  Skaal;  »man  var 
jo  dog  i  hans  Hus,   spiste  hans  Mad  og  drak  hans  Vin?< 

Rordam:    Hofliv.  lO 

Prinds  Vilhelm  fortalte,  da  Conversationen  pludselig  slog 
over  paa  Lykke  og  Lotterigebetet,  om  et  pudsigt  Tilfælde, 
han  selv  havde  oplevet.  Som  yngre  Mand  red  han  en  Dag 
i  Wien  sammen  med  en  General  og  dennes  Adjutant.  Denne 
sidste  fortalte,  at  han  om  Natten  havde  drømt  »et  Nummer« 
og  bad  om  Tilladelse  til,  naar  de  passerede  en  Lotteribod  at 
maatte  gjøre  Holdt  og  faa  bemeldte  Nummer.  Det  skete  og- 
saa,  og  et  Par  Dage  efter  kom  Adjutanten  glædestraalende. 
Der  var  faldet  25,000  Gylden  paa  hans  Seddel. 

Ved  Theen  og  Louen  diskuteredes  den  verserende  Strid 
mellem  Grækenland  og  Rumænien  paa  Grund  af,  at  sidst- 
nævnte Stat  ikke  vil  udlevere  Grækenland  den  Formue,  som 
en  bekjendt  afdød  rumænsk  Millionær  har  testamenteret  Græ- 
kenland. Dronningen  paastaaer,  at  Meddelelserne  i  Bladene 
om  denne  Sag  er  urigtige.  »Forovrig  laaer  jeg  snart  Brev 
igjen  fra  Villi«  (Kong  Georgs  Kjælenavn  i  Familien).  Paa 
Grund  af  de  mange  Familieforbindelser  og  en  meget  hyppig 
Korresponderen  turde  Dronningen  være  en  af  de  bedst  under- 
rettede i  alle  politiske  og  diplomatiske  Sager. 

Onsdag  19.  Oktober  1892.  Ved  Billardet  udtalte  Kongen 
sig  med  stor  Harme  om  den  i  disse  Dage  opdagede  F'or- 
bryder  X,  der  har  bragt  saa  mange  unge  Piger  i  Fordærvelse. 
Aldrig  har  jeg  set  vor  gode  Konge  saa  vred,  som  da  han 
stødte  Billardqueuen  haardt  mod  Gulvet  og  udtalte  sin  Dom 
om  Forbryderens  Færd. 

Ved  Louen  talte  man  bl.  a.  om  den  lille  syge  spanske 
Konge  og  om  Dronningen  af  Rumænien,  hvis  Helbredstilstand 
heller  ikke  er  god.  Kongen  fortalte  om  den  nuværende 
østerrigske  Kejser  Franz,  at  han  staaer  op  hver  Morgen 
Kl.  4,  og  at  hans  Adjutanter  maa  møde  Kl.  6  baade  Sommer 
og  Vinter.  Paa  Spørgsmaalet,  om  jeg  vilde  være  glad  ved 
at  have  det  saadan,  maatte  jeg  svare,  at  jeg  unægtelig  fore- 
trak en  lidt  længere  Morgensøvn.  Frøken  Oxholm  mente,  at 
man  sagtens  kunde  komme  tidligt  op,  naar  man  kom  i  Seng  i 
god  Tid,  og  Kejseren  med  hans  Adjutanter  lagde  sig  formentlig 
tidligt  til  Hvile. 

Med  Prinds  Hans  talte  jeg  om  den  svenske  Statsmand 
de  Geers  udgivne  Memoirer,  som  ogsaa  jeg  har  læst  med 
megen  Interesse.  Prindsen  udtalte  sig  med  Begejstring  om 
dem  og  yttrede:  vja,  jeg  skriver  ogsaa  mine  Erindringer; 
men  det  er  mere  en  Fremstilling  af  de  forskjellige  smaa  og 
store  Tildragelser,  jeg  har  oplevet,  uden  dertil  knyttede  Be- 
mærkninger og  Domme.  De  ville  derfor  staa  langt  tilbage 
for  de   Geers  X. 

Torsdag  20.  Oktober  1892,  Da  Kapt.  Herbst  og  jeg 
vare  ret  heldige  ved  Billardet,  yttrede  Kongen:  »Det  er  saa 
Naturens  Orden;  den  Gamle  bliver  staaende,  og  de  Unge 
gaa  fremad«.  Passiaren  gik  som  ellers  livligt;  man  passer  sit 
Stød  og  sin  Cigar,  alt  mens  Talen  falder  snart  paa  et,  snart 
paa  et  andet.  Kongen,  der  er  meget  optaget  af  det  nys 
stedfundne  Ridt  Berlin — Wien,  som  han  kalder  for  »Dyr- 
plageri«, oplæste  af  et  tysk  og  et  østerrigsk  Blad  to  Artikler, 
begge  forfattede  af  Ryttergeneraler,  der  ligesom  Kongen  hæv- 
dede,  at  slige  Ridt  ere  uden  militær  Betydning. 

Lørdag  26.  November  1892.  Jagtcapitain  Jacobson 
indfandt  sig  ogsaa  for  at  faa  Audiens. 

Vi  kom  til  at  tale  om  » Prindseundervisning« ,  og  han 
fortalte  da,  at  den  første  Betingelse,  han  stillede,  da  den 
græske  Prinds  Georg  kom  hertil  og  stilledes  under  hans  Op- 
sigt, var,  at  Prindsen  ikke  spiste  med  ved  Taflerne,  sikkert 
en  meget  forstandig  Foranstaltning,  da  fem  å  sex  Retter  Mad 
med  Vine  ikke  er  den  bedste  Studenterhavre.  Kommandør 
Jacobson  har  Breve  fra  Kong  Georg  lige  fra  dennes  første  Tid 
som  Konge  i  Grækenland:  han  modtager  i  Reglen  435 
Breve  aarlig  fra  Kongen. 

Ved  Taflet  (det  var  Kejserinde  Dagmars  Fødselsdag)  rejste 
Kongen  sig  og  udbragte  »Skaalen  for  min  elskede  Datter«, 
som  vi  derpaa  staaende  tømte  til  Bunden.  Professor  Petersen, 
hvem  jeg  sad  ved  Siden  af,  talte  om  den  nys  afdøde  Over- 
læge Iversen,  i  hvem  den  danske  Lægestand  havde  mistet  en 
Kapacitet. 

10* 

Selskabet  beundrede  iøvrig  den  elektriske  Belysning,  som 
i  Løbet  af  Somren  er  bleven  indlagt  i  Palais'ets  Stueetage  og 
ude  paa  Trappegangene.  I  den  lille  Spisesal  er  foruden 
Kronen  anbragt  fire  smaa  Glødelamper,  en  i  hvert  Hjørne 
over  Gesimsen,  hvilket  tager  sig  fixt  ud. 

Efter  Taflet  spurgte  Kongen,  om  jeg  var  i  Familie  med 
Digteren  Hostrup,  der  begraves  imorgen  fra  Holmens  Kirke. 
»Som  Digter <^c,  yttrede  Kongen  bl.  a.,  »sætter  jeg  ham  meget 
højt.  Han  har  mangen  Gang  glædet  mig  med  sine  Stykker 
som  »Gjenboerne«,  »Spurv  i  Tranedans«  og  da  særlig  »Æventyr 
paa  Fodrejsen«.«  Jeg  omtalte  hans  Prædikensamling,  som  jeg 
holder  saa  meget  af.  Kongen  kjendte  den  ikke.  Med  Hensyn 
til  »Slægtskabet«  oplyste  jeg,  at  det  indskrænkede  sig  til,  at 
Hostrup  og  Provst  Rørdam  ved  Holmens  Kirke  vare  gifte 
med  to  Søstre  (Døttre  af  Digteren  Hauch). 

The  Kl.  9^/2.  Frøken  Bluhme  og  jeg  tilraadede  kraftigt 
Dronningen,  der  var  meget  hæs,  paa  fastende  Hjærte  at 
drikke  varm  Mælk  med  Sodavand  i.  Men  Dronningen  prote- 
sterede med  et:  »det  smager  saa  afskyeligt«.  Vi  mente,  det 
smagte  fortræffeligt,  men  Dronningen  blev  ved  sit  og  fortalte 
da  spøgende,  at  hun  havde  bedt  Professor  Petersen  give 
hende  en  Medicin,  der  kunde  »hjælpe  strax«.  Iøvrig  fik 
Amalienborg  Skyld  for  Hæsheden.  »Var  vi  bleven  paa  Bern- 
storff, var  det  ikke  bleven  saa  slemt.  Den  friske  Luft  hjælper 
saa  udmærket  for  Forkjølelse.  Her  er  overalt  saa  varmt  med 
alle  disse  tykke  Tæpper  og  Gardiner.  Og  saa  de  mange 
Mennesker,  man  skal  tale  med  herinde  i  Byen.  Nej,  vi  skulde 
være  bleven  paa  Bernstorff,  men  Damerne  klagede  jo  over, 
at  der  var  saa   »frygtelig  koldt«.« 

Først  Kl.  10  vendte  Kongen  og  Prindserne  Vilhelm  og  Hans 
tilbage  fra  »Maria  Stuart«.  Der  taltes  om  de  to  Dronninger, 
Fru  Eckardts  og  Fru  Hennings',  Spil.  Kongen  erklærede,  at 
Klokken  nu  var  for  mange  til  Lou,  og  Resten  af  Tiden  for- 
dreves da  med  at  se  det  kostbare  Album,  som  Store  nordiske 
Telegrafselskab  forærede  Majestæterne  til  Guldbrylluppet.  Kon- 
gen viste  det  selv  frem,  og  alle  beundrede  vi  de  overordentlig 

smukke  og  smagfuldt  udførte  Tegninger  af  alle  de  Egne,  hvor- 
over Telegrafen  har  spændt  sit  hurtigttalende,  tause  Net. 

Da  Talen  faldt  paa  Formiddagen  i  morgen,  da  Prinds  Val- 
demar og  Prindsesse  Marie  Kl.  lo  Fmdg.  vende  hjem  fra 
Udlandet,  yttrede  Kongen:  >Ja,  jeg  gaaer  virkelig  i  Kirke. 
Jeg  har  skrevet  til  dem,  at  de  skulle  komme  en  Dag  før  eller 
senere.     Men  nu  kommer  de  alligevel  imorgen  ved  Kirketid.« 

Forfriskningerne  kom  ind.  Kongen  rettede  an  til  mig  en 
vældig  Portion  Grød  med  Fløde  og  Sukker  paa.  »Det  feder 
saa  godt,  c<   bemærkede   Kongen  spøgefuldt. 

Søndag  27.  November  1892.  Fenger  havde  i  sin  Bøn 
efter  Prædikenen  bedt  saa  smukt  for  de  Unge,  der  nu  begynde 
at  gaa  til  Konfirmation  hos  ham,  og  talt  varmt  og  indtræn- 
gende til  Forældrene.  Disse  hans  Ord  havde  særlig  tiltalt 
Kongen  og  Prinds  Hans. 

Da  vi  stege  af  i  Slotsporten,  stod  Prinds  Valdemar  paa 
Trappen,  og  Fader  og  Søn  hilste  hjærteligt  paa  hinanden. 
Kongen  holder  aabenbart  meget  af  denne  sin  yngste  Søn  og 
er  glad  ved  at  vide  ham  hjemme  igjen. 

Taffel  Kl.   6.     Kronprindsparret  med  Børn  var  Gjæster, 

Ogsaa  Prinds  Valdemar  og  Prindsesse  Mane  vare  indbudne. 
De  kom,  ledsagede  af  den  statelige  Prindsesse  Marguerite,  der 
er  fulgt  hjem  med  dem  fra  Udlandet.  Hun  tog  sig  over- 
ordentlig nydelig  ud  i  sin  hvide  Silkekjole.  Prindsesse  Marie 
var  iført  en  stærk  rød  Silkerobe,  der  ogsaa  klædte  fortræffeligt. 
Jeg  tillod  mig  at  ønske  velkommen  tilbage  til  Danmark.  De 
vare  alle  grumme  venlige.  Ogsaa  Prinds  Jean  var  med.  Lidt 
efter  kom  de  to  Siamesere.  Saa  gik  man  tilbords  til  dette 
det  første  V^inter-Familietaffel  paa  Amalienborg   1892. 

Efter  Bordet  gav  Kronprindsessen  mig  to  Julegaver  i  Com- 
mission:  et  Bestik  til  Prinds  Carl  og  en  Kasse  med  elektriske 
Apparater  til  Prinds  Harald.  Kronprindsessen  talte  en  Del  om 
Prinds  Christian,  der  aabenbart  er  hendes  Øjesten,  og  for- 
talte da  bl.  a.,  at  hun  og  Prindsesse  Louise  ogsaa  en  enkelt 
Gang  havde  aflagt  ham  Besøg,  naar  han  havde  haft  Vagt  paa 
Slottet.     »Maaske,<  yttrede  hun,  »er  det  ikke  stemmende  med 

Etiketten,  men  jeg  vilde  saa  gjerne  se,  hvordan  han  havde 
det.«  Jeg  synes,  det  kun  taler  til  Gunst  for  Kronprindsessens 
Moderhjærte. 

Kl.  9^2  kom  Bud,  om  jeg  vilde  komme  ned  til  The.  Kon- 
gen, der  var  i  Gang  med  Whistpartiet  med  Prinds  Vilhelm, 
Frøken  Oxholm  og  Baron  Blixen-Finecke,  bad  undskylde,  at 
han  efter  Taflet  havde  glemt  at  sige  mig  til.  Bad  mig  gaa 
ind  til  Damerne.  Dronningen  spurgte,  om  jeg  kunde  spille 
»Knægt«.  »Jo,  Drs.  Majestæt.«  Medens  det  øvrige  Selskab 
tog  Plads  ved  Lou-Bordet,  havde  jeg  den  Ære  at  spille  med 
Hds.  Majestæt.  De  to  andre  Medspillere  vare  Prinds  Hans 
og  Frøken  Wimpffen.  Spillet  morede  aabenbart  Dronningen 
meget.  Vi  sade  i  Hendes  Majestæts  Dagligstue,  hvor  en  Masse 
Malerier,  Billeder  og  Photographier  pryde  Vægge,  Staffelier, 
Etagerer  o.  s.  v.  Talen  faldt  paa  Udstillingen  i  1888,  og 
Dronningen  bemærkede:  »Jeg  har  endnu  i  Dag  set  et  Brev 
fra  Dem  om  Villaen. <'  Vor  gode  Dronning  synes  altid  med 
Tak  at  mindes  den  Smule  Ulejlighed,  jeg  i  1888  havde  med 
at  kjøbe  bemeldte  Villa  og  faa  den   opstillet. 

Lige  som  vi  vare  færdige  med  »Knægten«,  tog  Kron- 
prindsessen  og  Prinds  Valdemar  Afsked,  saa  jeg  maatte  ned 
at  følge  til  Vogns.  Da  jeg  kom  tilbage,  vare  kun  Kongen, 
Dronningen  og  Frøken  Oxholm  tilbage.  Skjønt  Appetitten 
ikke  var  stor,  maatte  jeg  sætte  adskillige  Forfriskninger  til 
Livs  »ovenpaa  den  Anstrængelse«.  Kong  Christians  og  Dron- 
ning Louises  Omhu  for,  at  deres  Omgivelser  i  alle  Retninger 
befinde  sig  vel,  rører  mig  altid!  Uden  Overdrivelse  kan  man 
sikkert  sige,  at  man  vist  kan  lede  længe  for  at  finde  Mage 
til  det  danske  Kongepar. 

Mandag  28.  November  1892.  Kl.  11  Audiens.  Saa 
mørkt,  at  vi  maatte  tænde  den  ene  elektriske  Lampe  i  For- 
gemakket. Blandt  andre  Audienssøgende  Forfatteren  Thyregod, 
der  nys  blev  Ridder  paa  sin  /oaarige  Fødselsdag.  Det  for- 
nøjede Kongen  at  tale  med  den  gamle  Mand.  To  Bønder 
ovre  fra  Jylland  kom  »for  at  søge  om  en  Præst,  men  havde 
Skam    tabt   Andragendet,   da  de  vare   inde    i   en  Gaard    her   i 

Byen«.  Ja,  det  var  jo  en  gal  Historie.  Overvættes  stor 
Stemning  har  der  dog  næppe  været  for  bemeldte  Præst,  da 
Andragendet  efter  deres  Udsagn  kun  var  underskrevet  af  12 
Mænd.  Den  ny  Adjutant,  Kapitain  Scheller  (Kommandør 
Kochs  Eftermand)  havde  bedt  mig  om  at  maatte  overvære 
Audiensen  for  at  se,   hvorledes  det  gik  til. 

Taffel  Kl.  6.  Afskediget  General  Trepka  indbudt.  Kongen 
og  han  mindedes  ved  Bordet  Barndomslegene  og  blandt  dem 
en  Leg  med  Tøndebaand,  hvor  en  af  de  Tilstedeværende  ved 
at  gribe  efter  Baandet  fik  »en  skrækkelig  Splint«  op  under 
en  Negl.  >Ja,«  tilføjede  Trepka  bl.  a.,  »jeg  mindes  ogsaa 
tydelig  Hendes  Majestæt  fra  den  Tid.  Hun  vilde  ikke  rigtig 
have  noget  med  os  at  gjøre.«  »Saa.«  svarede  Kongen; 
»hvorfor  ikke  det?«  »Jo,  Deres  Majestæt,  Dronningen  var  jo  eet 
å  to  Aar  ældre  end  os  andre,  og  i  den  Alder  er  det  en  stor 
Forskjel.  Jeg  mindes  det  saa  tydeligt.«  Dronningen  hørte 
ikke,  hvad  der  blev  sagt,  ellers  havde  hun  nok  blandet  sig  i 
denne  Konversation  om  Ungdomstiden,  som  hun  ellers  altid 
gjærne  dvæler  ved.  Talen  mellem  Kongen  og  Generalen 
faldt  derefter  paa  Holsten,  hvor  Generalen  har  sit  Gods,  samt 
paa  Bismarck  og  hans  nuværende  Opposition  overfor  Kejseren 
og  de  ledende  Mænd  i  Tyskland.  Det  var  just  ikke  be- 
undrende Udtalelser,  der  faldt  om  ham.  Det  tidligere  tyske 
Forbunds  Stabilitet  drøftedes. 

The  Klokken  9.  Prindsesse  Marie  kom,  fremvisende  en 
hvid  Spids,  hun  i  F'rankrig  har  anskaffet  sig  til  Erstatning  for 
den  Hund,  hun  nys  mistede.  Et  nydeligt  Dyr.  Ogsaa  til 
Dronningen  havde  hun  en  lille  Hund  med  fra  Seinestaden. 
Dronningen  var  glad  for  den.  Hendes  gamle  »Mops«,  der  nu 
var  13  Aar,  var  sat  i  god  Pleje  ude  i  Byen;  den  var  ikke 
mer  til  at  have  i  en  Stue. 

Tirsdag  29.  November  1892.  Overhofmarchal  Løven- 
skiold  til  Audiens.  Skildrede,  hvorledes  han  efter  Christian  IX's 
Thronbestigelse  virkede  for,  at  Christiansborg  Slot  skulde  være 
taget  til  Residensslot  istedetfor  Amalienborg,  og  at  det  ogsaa 
var  lige  paa  Nippet,  at  det  var  sket.    »Saa  var  Slottet  ganske 

vist  ikke  brændt,«  yttrede  han.  »Hvorledes  det,  Excellence?« 
»Jo,  saa  havde  Rigsdagen  maattet  bort  derfra  eller  havde  i 
hvert  Fald  ikke  kunnet  udvide  sig,  som  den  senere  gjorde, 
og  det  var  jo  fra  dens  Lokaler,  Ilden  kom.«  Jeg  mente,  at 
man  nu  hellere  maatte  give  hele  Bygningsmaaden  Skylden  for 
Ulykken.  Da  jeg  bemærkede:  »Amalienborg  vil  engang 
brænde  paa  lignende  Vis.  Her  gaaer  jo  ogsaa  Masser  af 
Kakkelovnsrør  gjennem  Alen  tykke  Skillerum ,  formentlig 
mange  Steder  hvilende  paa  Trækonstruktioner,  der  efterhaanden 
forkulles  for  til  Slut  at  antændes,  ligesom  ogsaa  her  findes 
store  hule  Rum  inde  i  Etageadskillelsen, <  spurgte  han:  »Ja, 
hvad  vil  De  da,  man  skal  gjøre?«  Jeg  mente,  man  burde 
grundig  undersøge  Forholdene  overalt  paa  hele  Slottet, 
eventuelt  ommure  slige  Kakkelovnsrør  eller  trække  dem  paa 
en  ny,  mere  betryggende  Maade.  Han  sagde,  at  der  allerede 
var  gjort  en  Del  i  det  Spørgsmaal,  men  slog  det  iøvrigt  hen 
med  den  Bemærkning,  at  Ilden  jo  ogsaa  kunde  komme  fra 
en  væltet  Petroleumslampe  eller  lignende.  Grunden  til  vor 
Samtale  var  den,  at  der  igaar  var  Ild  i  en  af  Skorstenene. 
Folk  fra  Gaden  meldte,  at  Ilden  stod  ud  af  en  af  Palaiets 
Skorstene.  Den  viste  sig  at  stamme  fra  en  Kakkelovn  i 
Overhofmesterindens  Aftrædelsesværelse,  hvor  Rengjøring.s- 
konen  havde  stoppet  siger  og  skriver  tolv  Stykker  Bøgebrænde 
i  Ovnen  og  derefter  ladet  fem  være  lige.  Naa,  den  Gang  gik 
det  jo  godt.     Men  næste  Gang? 

Taffel  Kl.  6.  Prinds  Vilhelm  havde  haft  den  Sorg  at  miste 
sin  gamle  Kammertjener,  der  faldt  om,  midt  som  han  stod  og 
hjalp  Prindsen  med  Toilettet,  ramt  af  et  apoplektisk  Tilfælde. 
Den  gode  gamle  Prinds  Vilhelm  var  dybt  rystet  deraf.  »Min 
kjære  Olsen!«  udbrød  han  flere  Gange  og  havde  Taarer  i 
Øjnene.  En  Kammertjener  kan  være  »mageløs«,  og  det  var 
gamle  Olsen,  der  saa  brillant  forstod  at  omgaaes  Prindsen  og 
kjendte  alle  hans  Smaavaner  paa  en  Prik,  saa  at  man  godt 
forstaaer  Tabet. 

Talen  faldt  paa  den  nys  henrettede  Jens  Nielsen,  der  ved 
sit  sidste  Mordforsøg  lovede,  at  hvis  han  ikke  denne  Gang 
dømtes  til  Døden,  skulde  han   nok  næste  Gang  gjøre  det  saa 

godt,    at    man    ogsaa    maatte    tage  Livet   fra   ham.     Han  hen 
rettedes   inde  i  Fangegaarden  (Horsens),  og   man   fortæller,   at 
da   den   berygtede   Morder  Philipsen,    der   oppe    fra   sit   Celle- 
vindu   var    Vidne    til   Executionen,    saae  Jens  Nielsens    Hoved 
falde  for  Bøddeløxen,  besvimede  han. 

Kl.  7V4  kjørte  vi  til  Studenter-Sangforeningens  Koncert  i 
Koncertpalaiet.  Bestyrelsen  modtog  de  Kongelige  og  førte 
dem  til  Logen,  hvor  fire  Ordensmarchaller  med  brede  røde 
Silkeskærf  toge  Plads  bag  Stolene.  Mange  smukke  og  kvikke 
Sange  vandt  fortjent  Bifald.  Tilsidst  afsang  man  Chr.  Richardts 
smukke  Guldbryllupskantate  fra  Universitets  festen. 

I  Logen  ved  Siden  af  havde  Componisten  Hartmann  Plads. 
Morsomt  var  det  at  se  den  gamle  Mand,  hvor  han  »var  med«. 
Han  sang  sagte  for  sig  selv  det  Hele,  alt  mens  Hovedet  nik- 
kede i  Takt,  Ordene  fløj  over  Læberne,  og  Udtrykket  i  An- 
sigtet vexlede  med  Stemningen. 

V^or  gode  gamle  Konge  var  flere  Gange  stærkt  bevæget, 
særlig  ved  Romancen:  »Lad  drages  Dig  i  Minde,  vor  ejegode 
Drot  <  samt  ved  Slutningsromancen:  »Vel  har  vi  kun  en  liden 
F'loj«.     Ved  Stroferne: 

» Den  Yngste  styrer  sin  lille  Baad, 
ham  lyster  til  Søs  at  være« 

puffede  Prindsesse  Louise,  der  tilligemed  Kronprindsessen  ogaaa 
var  tilstede,   gemytlig  til  Prinds  Valdemar. 

Da  Kantaten  var  tilende,  udbrød  Tilskuerne  i  stærke 
Leveraab  for  Kongen  og  Dronningen. 

Da  vi  kom  hjem  og  samledes  ved  Theen,  yttrede  Kongen : 
>>  Havde  jeg  vidst,  at  Kantaten  skulde  synges,  var  jeg  ikke 
gaaet  derhen.  For  det  var  dog  ikke  Meningen,  at  vi  vilde 
lade  os  hylde  for  anden  Gang.«  Alle  vi  andre  vare  glade 
over  at  høre  de  smukke,  stemningsfulde  Ord,  der  mindede 
om  hine  straalende  Guldbryllupsdage. 

Onsdag  30.  November  1892.  Kommandør  Koch  kom 
for  at  melde  sig  fra  Tjeneste  qua  Adj utant.  Han  fortalte  om 
Prinds  Napoleons  Besøg  i  sin  Tid  her  ved  Hoffet.    Hvorledes 

han  saae  ud,  denne  Ætling  af  de  stolte  Napoleonister,  Napo- 
leon III's  og  Eugenies  eneste  Søn?  Koch,  der  ved  den 
Lejlighed  var  attacheret  Pnndsen,  og  som  af  ham  havde  mod- 
taget til  Erindring  en  kostbar  Brystnaal  med  N  i  Brillanter, 
svarede:  »En  lille  Fyr,  med  stort  Hoved  paa  en  lille  Krop, 
og  egentlig  intet,  der  mindede  om  hans  Herkomst.«  Nogle  Aar 
senere  drog  han  med  Englænderne  til  Kapiandet  og  faldt  som 
bekjendt  i  Kampen  mod  Zuluerne  til  uendelig  Sorg  for  hans 
stakkels  Moder,  medens  man  fortæller,  at  Zuluerne,  da  de 
erfarede,  hvem  det  var,  de  havde  dræbt,  dybt  beklagede,  at 
den  unge  franske  Prinds  var  faldet  for  deres  Pile. 

Kongen  forærede  Koch  et  kostbart  Sølvblækhus,  medens 
Dronningen  gav  ham  en   »Guldbryllupsnaal«. 

Torsdag  i.  December  1892.  I  Anledning  af  Prind- 
sessen  af  Wales'  Fødselsdag  serveres  Champagne  ved  Taflet. 
Kongen  rejser  sig:  »En  Skaal  for  min  Datter.  Gud  velsigne 
hende.«  Bægrene  tømmes.  Kongen  fortæller  om  sine  Vagt- 
toure som  Hestgarderofficer  under  Frederik  den  6te  her  paa 
det  samme  Palais,  hvor  han  nu  residerer  som  Konge.  »Vi 
havde  vore  Lokaler  i  »det  gule  Palais«'  gyselige  Lokaler! 
Men  om  Middagen  spiste  jeg  altid  sammen  med  Kongen  og 
Dronning  Marie,  vi  tre.« 

The  Kl.  9.  Den  tidligere  Overhofmesterinde  Gehejme- 
raadinde  Bille  indbudt.  En  fortræffelig  gammel  Dame  med 
et  Par  ærlige  og  hjærtensgode  Øjne.  Dronningen  fremviser 
sin  lille  Hund,  hun  for  nylig  har  faaet  af  Prindsesse  Marie, 
en  grinagtig  lille  Tingest  med  stærk  fremskudt  Underbid. 
Man  drøfter  dens  Lighed  med  forskjellige  Personer  (Latter). 

Ved  Forfriskningerne  efter  Theen  talte  man  om  Prinds  Vil- 
helm og  hans  afdøde  Kammertjener.  Prindsen  havde  sagt: 
»Det  gjorde  mig  dog  saa  ondt,  at  vi  havde  en  lille  Ordstrid 
lige  til  det  sidste«  og  hentydede  derved  til  et  lille  Ordskifte, 
der  havde  været  mellem  dem,  umiddelbart  før  Døden  kom, 
idet  Prindsen  havde  villet,  at  Olsen  skulde  gjøre  noget  ved 
en  slem  Hoste,  han  led  af,  hvortil  Kammertjeneren  noget 
bidsk   havde   svaret:    »Prindsen    vil    ogsaa   altid    have,    at   jeg 

skal  være  syg.  Jeg  fejler  virkelig  ikke  noget.«  Faa  Sekunder 
efter  laa  han  Lig.  Vanskeligt  bliver  det  for  Prindsen  at  faa 
en  Afløser.  Kongen  mente,  at  Prindsen  ogsaa  gjorde  sig  altfor 
afhængig  af  sin  Kammertjener.  >Der  er  ikke  den  Ting,  som 
han  ikke  maa  gjøre  for  ham.  Min  Kammertjener  lægger  mit 
Tøj  hen  til  mig;  men  iøvrigt  klæder  jeg  mig  selv  paa.  Jeg 
holder  ikke  af  at  være  saa  afhængig  af  andre.  Men  min 
Brpder  er  bleven  forvænt  fra  Østerrig,  hvor  han  havde  en  hel 
militær  Stab  til  sin   Disposition.« 

Fredag  2.   December   1892.      Statsraad  Kl.    11. 

Statsraadstaffel,  der  afholdtes  i  den  lille  Spisesal.  Sad 
mellem  Statsraadssekretair  Koefoed  og  Kapitain  Arendr.ip,  der 
er  vagthavende  Kapitain  idag.  Arendrup  ledsagede  fornylig 
Prinds  Hans  til  Lutherfesten  i  Wittenberg,  om  hvilken  det 
morede  mig  at  høre  lidt  nærmere.  Kejser  Wilhelm  havde  op- 
læst den  lange  Tale,  hvoraf  Bladene  gav  Referat.  I  en  Sam- 
tale mellem  Kejseren  og  Prinds  Hans  havde  den  Første  yttret 
om  Conseilspræsident  Estrup:  »Han  er  Exempel  paa  en 
Ministerpræsident;  en  loyal  Mand,  der  kun  tjener  sit  Land.« 
Formentlig  har  Kejseren  med  et  Suk  tænkt  paa  den  gamle 
Jærnkansler,  der  nu  residerer  paa  Wilhelmsruhe  som  Tysklands 
onde  Aand. 

Pudsigt  nok  hørte  jeg  efter  Taflet  Estrup  yttre  til  Dron- 
ningen, da  Talen  faldt  paa  Kejser  Wilhelm:  »Ja,  Deres  Maje- 
stæt, man  kan  vel  sige,  at  han  er  en  meget  begavet  Mand, 
men  vel  næppe  nogen  klog  Mand. «  Jeg  troer,  de  to  talte 
gjensidig  sandt  om  hinanden. 

The  Kl.  9V2.  Prinds  Valdemar  og  Prindsesserne  Marie  og 
Marguerite.  Livlig  Discours  om  Fru  Heibergs  Memoirer.  I 
Sagen  Høedt  contra  Fru  Heiberg  var  Kongen  paa  den  sidstes 
og  Dronningen  paa  den  førstes  Parti.  Prinds  Hans  refererede 
en  Udtalelse  af  en  Person,  der  havde  staaet  den  berømte 
Skuespillerinde  nær,  og  som  nu  efter  at  have  læst  hendes  Bog 
havde  udbrudt:  »Det  er  ikke  den  Fru  Heiberg,  jeg  har 
kjendt. 

Lørdag  17.  December  1892.  Afløser  Kapitain  Scheller, 
der  aflægger  Rapport  om,  hvorledes  det  er  gaaet  ham  paa 
hans  første  Jour.  Lidt  efter  kom  Kongen,  der  udtalte  sin 
Tilfredshed  med  Schellers  første  Jouruge  og  yttrede  til  mig: 
»Og  det  er  nok  Kapitainen,   der  har  instrueret  ham.« 

Forinden  Taflet  spurgte  Kongen,  om  jeg  var  præsenteret 
for  hans  Søster,  Prindsesse  Louise  (Itzehoe),  der  igaar  kom  paa 
Besøg  her  ved  Hoflet.  >Jo  ved  Udstillingen  i  1888.«  Havde 
hendes  Hofdame  Frøken  Wimpffen,  en  Søster  til  Kronprind- 
sessens  dame  d'honneur  af  samme  Navn,  tilbords. 

Efter  Taflet  kom  Dronningen  hen  til  mig.  »Nu  naaer  vi 
snart  det  nye  Aar, «  yttrede  hun;  »men  jeg  venter  mig  ikke 
noget  godt.  Jeg  troer,  det  bliver  et  frygteligt  Aar.«  — 
»Hvorfor  dog  det,  Deres  Majestæt?«  —  »Aa,  jeg  veed  ikke, 
men  jeg  har  det  saadan  paa  Fornemmelsen.«  —  »Jeg  troer 
netop,  at  det  bliver  et  rigtig  godt  Aar.«  Hun  lo  og  vedblev: 
»Alle  disse  frygtelige  Historier  i  Frankrig,  al  denne  Corrup- 
tion  og  Gjæring.  Og  derfra  breder  det  sig  videre.«  Jeg 
maatte  indrømme,  at  det  ikke  saae  særlig  lystigt  ud  mellem 
de  brave  Franskmænd,  og  at  man  vel  maatte  være  forberedt 
paa,  at  Panamaskandalen  efterhaanden  kunde  voxe  til  en  La- 
vine, der  mulig  for  en  Stund  kunde  vende  op  og  ned  paa 
meget  i  Frankrig,  men  at  Ondet  dog  formentlig  var  lokal 
fransk.  »Ja,  saa  slemt  som  dernede  er  det  vel  endnu  ikke 
her,«  yttrede  hun  spørgende.  »Forholdene  her  ere  mindre,« 
svarede  jeg,  »og  baade  det  Gode  og  det  Daarlige  derfor 
ogsaa  af  anden  Kvantitet.  Mulig  er  der  ogsaa  dem  herhjemme, 
der  misbruge  deres  Stilling  og  Indflydelse,  men  det  gaaer  jo 
altid  efter  det  gamle  Ord:  Svig  og  Falsk  slaaer  sin  egen 
Herre  paa  Hals.«  —  »Ja  naturligvis,«  sagde  Dronningen,  »det 
kommer  engang  som  en  retfærdig  Straf  Men  den  Slags 
urolige  Forhold  ere  saa  sørgelige,  fordi  de  saae  saa  megen 
Mistro  og  Had  mellem  Menneskene.«  Deri  har  Dronningen 
ganske  Ret! 

Søndag  18  December  1892.  I  Slotskirken  med  Kongen 
og    Søsteren    Prindsesse    Louise.      Ogsaa    Kronprindsen    med 

Prindserne  Christian  og  Harald  og  Prindsesse  Louise  vare  der. 
For  første  Gang  Gudstjeneste  efter  Kirkens  Restauration. 
Pastor  Poulsen  prædikede. 

Kl.  I  modtog  Kongen  i  Havnegade  Kronprindsen  af  Sverrig- 
Norge,  der  ankom  paa  Gjennemrejse  til  Tyskland. 

Taffel  allerede  Kl.  5  af  Hensyn  til  den  svenske  Kron- 
prinds'  Afrejse  Kl.  7.  lait  40  Gjæster  og  blandt  dem  de  to 
Siamesere,  af  hvilke  Prinds  Klang  nu  forlader  Danmark  for 
efter  en  længere  Rejse  i  Europa  at  vende  tilbage  til  Siam. 
I  den  Anledning  udnævnt  til  Kommandeur  af  Dannebrog. 

Sad  ved  Taflet  ved  Siden  af  den  svenske  Major  X,  der  i 
nogen  Tid  har  opholdt  sig  her  i  Landet  for  nærmere  at  stu- 
dere vore  Skytteforeningers  Organisation.  Han  havde  i  lig- 
nende Øjemed  været  i  Norge,  men  fandt  vor  Organisation 
mere  tiltalende  og  hensigtsmæssigere.  Han  mente,  at  Ved- 
tagelsen af  den  ny  svenske  Hærorganisation  navnlig  skyldtes 
Forholdene  i  Norge  og  det  spændte  Forhold  mellem  de  to 
Unionsstater.  løvrigt  maatte  jeg  nævne  ham  alle  Gjæsternes 
Navne, fc  og  da  vi  talte  om  Kejserdagene  paa  Fredensborg, 
yttrede  han:  »Ja,  en  slig  Samling  af  Fyrster  og  Fyrstinder, 
der  alle  ere  i  Slægt  med  samme  Stamme:  Konung  Christian 
og  Drottning  Louise,  er  jo  noget  ganske  enestaaende. «  Den 
brave  Svensker  drak  ikke  mindre  end  tre  Glas  med  mig. 
Om  han  mærkede  Uraad,  veed  jeg  ikke;  men  sluttelig 
spurgte  han,  om  det  var  Brug  her  ved  det  kongelige  Taffel 
>at  drikke  Glas«,  og  jeg  forklarede  ham  da,  at  man  vel 
drak  Glas  sammen,  men  iøvTigt  uden  at  markere  dette  ved 
andet  end  højst  et  Blink  med  Øjet  og  Bægrenes  samtidige 
Tømning. 

Kl.  7  følger  Kongen  den  svenske  Kronprinds  til  Bane- 
gaarden.  The  Kl.  9.  Samledes  mod  Sædvane  i  Damesalen 
paa  iste  Sal,  her  unægtelig  bedre  Plads  til  de  mange  Søndags- 
gjæster.  Dronningen  viste  mig  et  kostbart  Tæppe,  Hendes 
Majestæt  havde  faaet  fra  nogle  Asylbørn,  men  som  nok  i 
Virkeligheden  var  skjænket  af  Etatsraad  Ph.  Heymann.  Det 
gjør  Tjeneste   som  Flygeltæppe,    men  var  nok   oprindelig   be- 

Stemt  til  Sengetæppe.  ;  Men  det  var  det  virkelig  meget  for 
smukt  til,«   bemærkede  Dronningen. 

Jeg  spillede  Whist  med  Kongen,  Prinds  Hans  og  Frøken 
Bluhme.  Kongen  spurgte,  om  det  havde  været  en  under- 
holdende Bordkavaler,  jeg  havde  haft  ved  Taflet,  og  Talen 
faldt  da  atter  paa  den  nys  nævnte  svenske  Hærorganisation. 
Kongen  morede  sig  over  en  Bemærkning  af  den  svenske  Ge- 
sandt Baron  Beck-Friis,  der  idag  var  med  ved  Taflet.  Denne 
havde  nemlig  yttret,  da  han  præsenterede  Major  X  for  Prinds 
Hans:  »Ja,  Ds.  Højhed,  jeg  burde  jo  egentlig  have  tilladt  mig 
at  henvise  Majoren  til  Ds.  Højhed  for  nærmere  at  belæres 
om  Skydeselskabets  Regler,«  idet  han  dermed  hentydede  til 
Prinds  Hans'   Deltagelse  i  det  kgl.  SJcydeselskab. 

Henne  fra  Loubordet  lød  med  eet  et  voldsomt  Brag. 
Stolen,  hvorpaa  Prinds  Vilhelm  sad,  laa  i  Ruiner,  men  Prindsen 
slap  godt  fra  det.  »Det  er  saamænd  ikke  saa  underligt  at 
de  begynde  at  nægte  at  gjøre  Gavn,«  yttrede  Kongen.  »De 
Stole  ere  mindst  50  Aar  gamle.« 

Sammen  med  Prinds  Christian  saae  jeg  flere  af  Guld- 
bryllupsgaverne, deriblandt  Fortegnelsen  over  Bidragyderne 
til  det  store  Guldbryllupslegat.  En  jydsk  By  var  særlig  mar- 
keret. 

Dronningen  var  saa  naadig  at  servere  mig  en  stor  Portion 
Risengrød.  Maden  og  Vinen  ved  Taflet  havde  været  saa 
rigelig,  at  jeg  med  Benauelse  saae  paa  al  den  dejlige  hvide 
Grød.  Tilfældet  reddede  mig  imidlertid;  thi  Kronprindsens 
brød  op.  Jeg  sneg  mig  forsigtig  over  Parketgulvet  og  fik 
Tallerkenen  anbragt  paa  Thebordet.  Dronningen,  der  opdager 
alt,  blev  ogsaa  strax  opmærksom  derpaa,  og  bemærkede 
spøgende  til  en  af  Hofdamerne:  »Jeg  havde  vist  ogsaa  an- 
rettet for  meget  til  Kapitainen.«  Jeg  kunde  dog  nok  se,  at 
Hendes  Majestæt  ikke  tog  mig  det  ilde  op,  og  man  kan  jo 
heller  ikke  følge  til  Vogns  med  en  Tallerken  Risengrød  i 
Haanden! 

Mandag  19.  December  1892.  Læser  i  Morgen-Ber- 
lingeren,    at    Digteren    Pastor    Chr.    Richardt    er    død.      Gjør 

opmærksom  derpaa.  Kongen  har  alt  læst  det.  Udtrykker 
sin  Sorg  derover.  Han  havde  for  ikke  saa  længe  siden  selv 
tilskrevet  Chr.  R. 

En  ung  Pige,  hvis  Undervisning  Kongen  har  bekostet,  kom 
for  efter  vel  overstaaet  Examen  at  takke.  Kongen  beholdt 
hendes  Examensvidnesbyrd  og  læste  det  op  for  mig,  da  Au- 
diensen  var  forbi.  Ualmindelig  gode  Charakterer,  næsten  lutter 
ug'er.  Kongen  var  glad  over,  at  hans  Hjælp  var  faldet  paa 
et  saa  godt  Sted,  og  vilde  nu  yderhgere  bekoste  hendes 
Musikundervisning. 

Tirsdag  20.  December  1892.  Prinds  Christian  meldte 
sig  Kl.  12  efter  Ferien.  Han  kom  med  smukt  Vejr.  Saae 
ude  fra  Forgemakket  Prindsen  føre  Fanen  op,  hvilket  han 
gjorde  meget  stateligt.  Maatte  han  engang  i  mange  Aar 
selv  se  Dannebrog  blive  ført  op,  mens  han  residerer  som 
Christian  X,  hvor  nu  vor  gode  gamle  Konge  har  sit  gode 
fredelige  Paulun  i  et  lykkeligt  Hjem.  Til  den  Tid  kan  meget 
være  forandret  baade  i  og  udenom  Danmark;  men  hvordan 
det  nu  end  gaaer,  jeg  troer,  han  engang  vil  blive  en  god 
Konge  og  med  Hæder  beklæde  Danmarks  Kongestol.  Thi 
der  er  baade  Godhed  og  Alvor  i  hans  Øje,  og  Øjet  er  jo 
Sjælens  Spejl,  siger  man. 

Taffel  Kl.  6.  Naar  Prinds  Christian  er  paa  Vagt,  be- 
handles han  i  alt  som  vagthavende  Lieutenant  i  Garden.  Staaer 
nederst  ved  Døren  i  Coursalen  og  indtager  den  ved  Rang 
laveste  Plads  ved  Bordet.  Men  netop  denne  Overgang  synes 
at  more  ham  —  et  godt  Vidnesbyrd  om  hans  Charakter! 
Kongen  drak  Glas  med  ham,  og  han  talte  naturligvis  livHgt 
med  sine  Bedsteforældre.  Talen  faldt  paa  Lieutenanternes 
March,  naar  de  føre  Fanen  op,  og  Prindsen  bemærkede  da 
til  sin  Sidemand,  Kapt.  Arendrup:  >Ja,  Kongen  har  aldrig 
sagt  noget  om  min  March ;  han  har  hverken  rost  den  eller 
sagt,  at  den  var  daarlig.  Var  den  altfor  daarlig,  havde  han 
nok  sagt  det.«  Og  i  Virkeligheden  kan  Prindsen  ogsaa  godt 
være  sin  Fanemarch  bekjendt,  først  og  fremmest  overfor 
Kongen,    der   jo    altid    er    i    Vinduet    ved    den    Lejlighed,    og 

overfor  det  talrige  Publikum,  der  Dag  efter  Dag  giver  Møde 
Kl  12  paa  Amalienborg  Plads.  Prindsesse  Louise  fortalte  mig 
forleden,  at  det  stundom  generede  hendes  Broder  at  høre  en 
og  anden  af  Publikum  udbryde,  naar  Føret  var  glat:  »Nu 
falder  Prindsen  vist.«  Kongen  yttrede  videre  i  Samtalen,  at 
han  undertiden,  naar  han  stod  og  saae  til,  kunde  faa  Lyst  til 
selv  at  føre  Fanen  op. 

Paa  en  Bemærkning  om ,  at  de  to  Billeder  i  Salen  af 
Frederik  VI  og  Dronning  Marie  ikke  vare  af  samme  Format, 
oplyste  Kongen,  at  det  første  i  sin  Tid  havde  tilhørt  Hertugen 
af  Noer  og  efter  dennes  uhyggelige  Optræden  var  bleven 
bragt  hertil.  Billedet  af  Christian  VIII,  fortalte  Kongen,  var 
malet  nogle  faa  Uger  før  hans  Død  og  lignede  overordentlig 
godt.  Det  skyldtes  en  fransk  Maler.  Talen  faldt  derved  paa 
Christian  VIII,  og  Kongen  fortalte  da  blandt  andet:  ;>Orla 
Lehmann  var  bleven  dømt  for  Højforræderi,  og  Stemningen 
her  i  Byen  var  i  den  Anledning  stærkt  ophidset.  Mængden 
besluttede  at  begive  sig  her  til  Amalienborg  for  at  vise  sin 
Usympathi  med  Dommen  og  eventuelt  indvirke  paa  Kongen. 
Da  Kongen  kom  kjørende  over  Pladsen,  var  den  sort  af 
Mennesker.  Kun  Fod  for  Fod  kunde  Vognen  bevæge  sig 
frem  gjennem  den  tætte  Menneskemasse.  Man  peb  og  hylede 
umiddelbart  om  Kongen,  der  imidlertid  naaede  ind  i  Palaiet  « 
Men  fra  den  Dag  er  der  givet  Ordre  til,  at  der  altid  skal 
være  en  Beholdning  af  skarpe  Patroner  i  Amalienborg  Vagten . 
Vi  talte  derpaa  om  Caroline  Amalies  Portræt,  der  hænger  ved 
Siden  af  hendes  Gemals.  »Aa,  det  er  et  slet  Billede,«  yttrede 
Kongen;  »nej,  nu  skal  jeg  vise  Dem  et  Photographi,  jeg  har.« 
Medens  Kongen  hentede  dette,  udtalte  Prinds  Christian  sig 
med  den  største  Beundring  og  Veneration  om  den  gamle  Enke- 
dronning. »Hende  kan  jeg  aldrig  glemme,«  sagde  han. 
Kongen  kom  med  Billedet,  et  meget  stort  Photographi  i  Ramme, 
som  jeg  saa  godt  kjendte  i  mindre  Udgave  ude  fra  min  Far- 
broder Peter  Rørdams  Skrivebord  i  Lyngby. 

Onsdag  21.  December  1892.    Baron  Giildencrone  spiste 
Frokost  hos  mig.    Fortalte  om  sine  Rejser  med  Kongen.    »De 

kan  tænke  Dem ;  en  Aften  paa  et  Hotel  kommer  Kammer- 
tjeneren. Om  jeg  ikke  havde  en  Bønnebog?  Kongen  maatte 
have  forlagt  sin.  Jeg  havde  skam  ingen  Bonnebog,  men 
sagde  til  Tjeneren,  at  han  maatte  se  at  faa  fat  i  en  Salme- 
bog. Jeg  skal  sige  Dem,  Kongen  læser  hver  Aften  i  en 
Andagtsbog,   inden  han  gaaer  til  Sengs,  <-    fortsatte  Baronen. 

Jeg  blev  ikke  overrasket  ved  at  høre  dette;  thi  naar 
man  veed,  hvor  nødig  Kongen  forsømmer  om  Søndagen  at 
gaa  i  Kirke,  og  iøvrigt  ser  hans  hele  Leven  og  Færden,  faaer 
man  et  bestemt  Indtryk  af,  at  den  christne  Tro  er  hans  Livs 
Hovedhjørnesten . 

Taffel  Kl.  6.  Havde  Frøken  Wimpffen  tilbords  og  sad 
iøvrigt  ved  Siden  af  Kongens  Søster  Prindsesse  Louise.  Der 
var  lige  inden  Taflet  kommet  Efterretning  om  en  sørgelig 
Begivenhed  i  Folketheatret.  Inde  i  Balletdanserindernes 
Værelse  gik  ved  Uforsigtighed  Ild  i  en  Dames  Paryk;  hun 
river  den  af  og  kaster  den  paa  Gulvet,  hvorved  Ilden  breder 
sig  til  flere  andre  Danserinders  lette  Costumer.  7  siges  at 
være  bragte  paa  Hospitalet.  Kun  den  førstnævnte  skal  dog 
være  betænkelig  forbrændt.  De  Stakler!  Man  talte  med  stor 
iMedlidenhed  om  de  ulykkelige  unge  Piger. 

Da  Prindsesse  Louise,  Kongens  Søster,  der  ellers  taler 
Dansk,  i  sin  Medfølelse  med  fornævnte  Balletdanserinde  be- 
tjente sig  af  Tysk,  faldt  Kongen  strax  ind:  »Her  taler  man 
kun  Dansk. '<  Prindsessen  undskyldte  sig  med,  at  det  under- 
tiden i  ivrig  Conversation  faldt  hende  vanskeligt  at  finde  det 
rette  Ord.  Men  Kongen  svarede;  >Nej,  naar  Du  blot  altid 
taler  Dansk,  saa  kommer  det  af  sig  selv.«  »Det  troer  jeg 
ogsaa,   Christian,«   svarede  hun  kjont  stille. 

Efter  Taflet  bad  Kongen  mig  sende  Kapt.  Scheller  Ordre 
til  at  repræsentere  Allerhøjstsamme  ved  Chr.  Richardts  Bisæt- 
telse i  Vemmetofte  paa  Fredag.  >Jeg  sender  en  Krands  ud 
paa  Banen.  \'il  De  bede  Kapitainen  tage  den  med  til  Digte- 
rens Kiste.« 

Premierlieutenant  D.  var  optaget  af,  at  vi  idag  havde 
været  tretten  tilbords.  Sidst  det  samme  hændte  ham,  døde 
Staldmester     Haxthausen     kort     efter.      »Hvem    stod    nu    for 

Rørdam  :    Hofliv.  I  j 

Tour?«  Taabelige  Mennesker,  der  mene,  at  Vorherre 
indretter  Liv  og  Død  efter,  om  man  spiser  sin  Middagsmad  i 
Selskab  med  12  eller  20  Personer.  Man  maatte  da  inderligt 
beklage  den  Fader  og  Moder,  der  har  1 1  Børn,  Forunderligt, 
at  fornuftige  Mennesker  kunne  troe  paa  den  Slags  Taabelig- 
h eder  I   — 

The  Kl.  9V2.  Prinds  Valdemar  kom  med  sin  Gemalinde 
og  Prindsesse  Marguerite.  De  havde  i  det  Kgl.  Theater  hørt 
Ouverturen  til  Elverhøj,  der  aabenbart  havde  tiltalt  Prindsesse 
Marguerite  ganske  overordentlig.  Prindsessen  spiller  selv  meget 
smukt  og  siges  i  det  hele  at  være  meget   musikalsk. 

Fredag  23.  December  (Lille-Juleaftens  Dag)  1892.  The 
Kl.  9.  Hertugen  af  Chartres  indfandt  sig,  ledsaget  af  Prinds 
Valdemar  og  sine  to  Døttre  samt  Commandeur  (nu  snart 
Kontreadmiral  Koch),  der  havde  været  til  Taffel  hos  Prindsens. 
Kongen  forestillede  mig  for  Hertugen.  »Om  jeg  var  af  General- 
staben.« —  »Nej,  Ingenieurofficer. «  —  »Ah  ja,  nu  ser  jeg  det 
paa  den  sorte  Fløjlskrave,  den  samme,  Oberst  Hoskiær  bar.« 
Obersten  har  tidligere  været  attacheret  Hertugen,  der  udtalte 
sig  overordentlig  venHgt  om  ham.  De  Kongelige  med  Her- 
tugen tog  Plads  ved  det  ene  Thebord,  vi  Herrer  og  Damer 
ved  det  andet.  Hertugen  konverserede  Dronningen  livligt. 
Noget  over  Middelhøjde,  bredskuldret  og  i  det  hele  kraftig 
bygget,  egentlig  røber  intet  andet  end  Sproget  Franskmanden. 
Regelmæssige  men  ikke  markerede  Træk,  Fuldskæg  og  et  Par 
rare,  livlige  Øjne.  Ved  vort  Bord  gik  Snakken  rask  om  denne 
Louis  Philippes  Sønnesøn,  om  hans  djærve  Deltagelse  i  Krigen 
1870,  og  om  hvorlunde  han  under  Revolutionen  som  lille  to- 
Aars  Dreng  blev  borte  fra  sin  Moder  og  ved  et  Tilfælde 
fandtes  siddende  paa  en  Gade-Trappe.  Han  skildredes  som 
værende  i  Besiddelse  af  langt  mere  Energi  og  Intelligens  end 
Broderen,  Greven  af  Paris,  der  jo  staaer  som  den  eventuelt 
nærmeste  Arving  til  Frankrigs  Throne.  Man  havde,  fortalte 
Kommandeur  Koch  ved  Taflet  idag  hos  Prindsen,  drøftet  »Ud- 
sigterne«  i  Anledning  af  den  stadig  voxende  Panamaskandale. 

Efter  Theen  spillede  Kongen  Whist  med  Hertugen,  Prinds 
Valdemar  og  Prinds  Vilhelm,  medens  vi  andre  fornøjede  os 
med  Lou  inde  hos  Dronningen.  Som  vi  sad  bedst,  meldte  en 
Lakaj  mig:  »En  russisk  Kurér.«  Ude  i  Forgemakket  traadte 
mig  imode  en  ældre,  stærkt  graahaaret  Mand  i  flot  Uniform 
og  med  Dekorationer  paa  Brystet.  Jeg  rakte  ham  Haanden 
og  modtog  bogstavelig  fem  Istapper.  Han  var  lige  kommen 
med  Aftentoget,  havde  rejst  uafbrudt  Dag  og  Nat  og  udret- 
tede nu  i  den  sildige  Aftentime  trods  Frost  og  Kulde  sit 
Ærinde.  Han  overrakte  mig  adskillige  Breve  fra  Kejseren  og 
Kejserinden  m.  fl.  til  Kongen,  Dronningen  og  den  øvrige 
Familie  samt  meddelte,  at  han  ogsaa  medbragte  en  Kasse. 
Han  var  lidt  betænkelig  ved  at  overgive  Brevene  i  mine 
Hænder,  da  han  efter  Sigende  plejede  egenhændig  at  over- 
række Majestæterne  visse  Brevskaber.  Naa,  omsider  gjorde 
han  det  dog,  da  jeg  forklarede  min  Stilling  og  fortalte,  at 
Hertugen  af  Chartres  i  Øjeblikket  var  Gjæst  hos  Kongen  og 
Dronningen.  Dronningen  blev  glad  over  Brevene.  »Hvad 
taler  han?  —  »Tysk,  Ds.  Majestæt!«  —  »Er  det  en  gammel 
Fyr.«  —  »Ja.«  —  »Ja,  saa  kjender  jeg  ham.  Han  er  næsten 
ikke  til  at  forstaa.  De  Stakler,  de  maa  rejse  uafbrudt  baade 
Nat  og  Dag.«  Jeg  meldte  derpaa  Kureren  til  Kongen,  der 
jo  imidlertid  var  optaget  af  sin  Whist.  Dronningen  kom  til, 
og  efter  nogen  Debatering  blev  Kureren  modtaget  af  Dron- 
ningen. 

Kort  efter  Taflet  havde  Dronningen  sendt  op  til  mig  en 
stor  Krystalskaal  med  Godter  med  Hilsen,  om  jeg  vilde  tage 
dem  med  hjem  til  min  Kone  og  Børn.  Da  jeg  inden  Theen 
underdanigst  takkede  derfor,  yttrede  Dronningen  noget  om 
»Jordbær«,  som  jeg  oprigtig  talt  ikke  forstod.  Gjennem  en 
Yttring  af  Dronningens  Kammertjener  opklaredes  det  senere, 
at  Meningen  var,  at  bemeldte  pragtfulde  Krystalskaal  ogsaa 
skulde  være  en  Gave.  Jeg  kunde  dog  ikke  ret  tro  det  og 
envendte  mig  derfor  i  min  Tvivl  til  Frk.  Oxholm,  der  imid- 
ertid  noksom  bekræftede  Kammertjenerens  Udsagn,  idet  hun 
selv  havde  besørget  Skaalen  indkjobt.  »Dronningen  mente, 
at  min   Hustru   nok   kunde    bruge  Skaalen  til  Blomster,  Frugt 

o.  1.«  Ja,  det  troer  jeg!  Nu  forstod  jeg  Hds.  Majestæts  Be- 
mærkning om  Jordbærrene. 

Inde  i  den  store  Sal  stod  Juletræet  alt  pyntet,  et  mæg- 
tigt Grantræ,  og  udenom  det  Smaaborde  med  Duge  paa. 
Enkelte  Gaver  vare  alt  fordelte  paa  Bordene.  Konfe- 
rencen med  Kureren  gav  Anledning  til,  at  jeg  flere  Gange 
kom  gjennem  Salen,  hvor  man  jo  ellers  ikke  færdes. 

Efter  at  have  fulgt  Hertugen  og  de  'andre  Gjæster  til  Dørs, 
sagde  Kongen  og  Dronningen  venlig  Godnat,  idet  Dronnin- 
gen, som  jeg  jo  ikke  seer  imorgen,  ønskede  mig  og  mine 
»en  rigtig  glad  og  lykkelig  Jul.« 

Den  24.  December  (Juleaftens  Dag)  1892.  Oberst- 
lieutenant  Løvenfeldt  afløste  mig.  Kongen  kom  ind  lidt  før 
Kl.  10,  ønskede  venligt  > glædelig  Jul«,  og  saa  satte  jeg  da 
Coursen  ad  Hjemmet  til  med  Krystal  opsatsen  og  alle  dens 
dejlige  Godter  vel  indsvøbt  paa  Forsædet.  Dejligt  at  komme 
hjem  til  den  skjønne  Juleaften  og  træffe  Alle  raske  og  glade. 
Stor  Henrykkelse  over  Gaven  fra  Dronningen. 

Lørdag  14.  Januar  1893.  Bestemmelsen  er,  at  Kon- 
gen paa  Søndag  8  Dage,  den  22de,  vil  rejse  til  Berlin  for  at 
overvære  Kejser  Wilhelms  Søsters,  Prindsesse  Margaretes,  Bryl- 
lup med  Prindsen  af  Hessen  (Dronningens  Slægtning);  Vinter- 
vejret synes  imidlertid  at  ville  lægge  uoverstigelige  Hindrin- 
ger i  Vejen,  da  man  alt  begynder  at  tale  om  Istransport.  Da 
Kongen  kom  ind  i  Jourværelset,  bemærkede  han  bl.  a.  til 
Kapitain  Boeck,  hvem  jeg  afløste,  og  som  eventuelt  skal  med 
paa  Rejsen,  at  Vinteren  næppe  vilde  tillade  dem  at  komme 
afsted,  og  at  han  skulde  faa  Bud,  naar  Turen  definitivt  var 
opgivet.  Megen  Opmærksomhed  vækker  nogle  Yttringer  af 
den  tyske  Rigskansler  Caprivi  i  det  Ministerudvalg,  der  er 
nedsat  for  at  drøfte  det  tyske  Militærforslag,  der  tilsigter  en 
betydelig  Forøgelse  af  Tysklands  Stridskræfter.  Han  skal 
have  udtalt,  at  Stemningen  ved  det  danske  Hof  ikke  var  gun- 
stig for  Tyskland  sidste  Sommer,  og  derigjennem  ladet  skimte, 
at  Tyskland  under  en  Krig  maatte  vente  at  see  Danmark  som 

Ruslands  og  Frankrigs  Allierede.  ^Danmarks  Konge  er  der- 
imod Tysklands  Ven,<  skal  han  siden  have  yttret,  medens 
han  slog  paa.  at  mange  politiske  Traade  løb  sammen  i  Kjø- 
benhavn.  »Berlingske  Tidende <  har  igaar  Aftes,  efter  at  de 
første  Referater  ere  blevne  modificerede,  dog  taget  ret  kraftigt 
til  Orde  overfor  de  Yttringer,  som  Caprivi  i  hvert  Fald  synes 
at  have  brugt.  Geschichten  kommer  særlig  uheldigt,  henset 
til  bemeldte  forestaaende  Rejse,  som  Blæst  og  Kulde  forment- 
lig vil  hindre,  saaledes  at  man  kunde  spare  sig  alle  Udlæg- 
ninger. Caprivis  Bemærkning  om  vor  Konge  som  »Tysklands 
Ven-<  er  i  hvert  Fald  ganske  urigtig,  men  iøvrigt  maa  det 
ikke  glemmes,  at  naar  en  tysk  Rigskansler  vil  have  Germa- 
niens Stridskræ'fter  forøgede,  viser  han  Sort  i  Sort:  overalt 
Farer,  overalt  Fjender.  Ingen  tvivler  jo  dog  om,  at  Danmark 
kun  tilstræber  Et:  Bevarelsen  af  sin  Neutralitet,  Det  er  den, 
vor  Hær  og  Flaade  og  Kjøbenhavns  Befæstning  skal  værne  om. 

Jagtcapitain  Jacobson  fortæller  om  et  Besøg  paa  St.  Helena. 
>Jeg  veed  intet,  der  har  grebet  mig,  som  da  jeg  traadte  ind 
i  den  Hytte,  hvor  Napoleon  tilbragte  sine  sidste  Aar  ude  paa 
den  eensomme  0.  En  tarvelig  Bindingsværks  Bygning,  hvori 
to  mindre  Værelser,  som  Kejseren  benyttede  som  Dagligstue 
og  Soveværelse.  Jeg  kunde  tænke  mig,  om  han  havde  maattet 
bestaae  en  haard  Kamp  for  ikke  at  øve  Vold  mod  sig  selv. 
En  forfærdelig  Tilværelse  for  den  Mand  1  Endnu  gjemmer 
jeg  nogle  Kviste  fra  Sørgepilene  paa  hans  Grav.« 

Ved  den  græske  Kronprinds's  Bryllup  havde  Jacobson 
truffet  Herbert  Bismarck.  Herrer  og  Damer  havde  —  som 
forrige  Sommer  paa  Fredensborg  —  spist  Frokost  sammen. 
Den  første  Dag  var  Selskabet  mødt  undtagen  den  store  Jærn- 
kanslers  formentligt  adskilligt  mindre  Søn.  Den  græske  Over- 
hofmesterinde  gav  derfor  Ordre  til  at  vente.  Man  \entede  og 
ventede.  Der  gik  lO  Minutter,  et  Kvarter,  en  halv  Time. 
Omsider  kom  han.  )Man  havde  dog  vel  ikke  ventet  paa 
ham?;<  —  »Jo.c<  Ja,  han  gjorde  en  Masse  Undskyldninger. 
Næste  Dag  gjentog  det  samm.e  sig,  men  Taalmodigheden 
havde  tabt  i  Styrke.  Da  der  var  gaaet  et  Kvarter,  gik  man 
tilbords.     Noget  efter  kom  han.      >  Han  var  aabenbart  fornær- 

met,  <  sluttede  Jacobsen,  hilste  knap  paa  Overhofmesterindcn 
og  tog  mut  og  taus  Plads.  Fortællingen  stemmede  godt  med 
det  Indtryk,  jeg  fik  af  samme  Hr.  Bismarck,  da  han  i  1888 
ledsagede  Kejser  Wilhelm  her  til  Kjøbenhavn  og  bl.  a.  besaae 
den  nordiske  Udstilling.  Et  mere  brøsigt  Mandfolk  er  ikke 
kommet  mig  for  Øje;  hans  Faders  Storhed  syntes  at  have 
pustet  ham  op  til  formidable  Dimensioner,  der  lod  formode, 
at  han  engang  maatte  sprække.  Selv  overfor  Kejseren  op- 
traadte  han  som  en  vigtig  Amme,  og  denne  er  da  ogsaa  til 
Slut  bleven  leed  ved  saavel  hans  som  hans  Faders  Die  — 
mærkværdigt  nok,  seet  fra  et  tysk  Standpunkt,  men  ingen- 
lunde til  Beklagelse  for  Ikke- Germanere. 

Da  Garden  Kl.  12  trak  op,  viste  Thermometret  -f-  10^  R, 
saaledes  at  det  var  umuligt  for  den  at  spille,  idet  de  smaa 
Klapper  frøs  fast  paa  Fløjterne  m.  v. 

Taffel  Kl.  6.  Dronningen  fortalte,  at  det  iaar  var  ual- 
mindelig koldt  i  Rusland,  Kejseren  plejede  hver  Dag  at  tage 
sig  en  Motion  i  det  Fri  sammen  med  de  yngste  Børn;  de 
huggede  da  enten  Brænde  eller  skuffede  Snee.  »Men  i  et 
Brev,  jeg  fik  igaar,  skriver  min  Datter,  at  det  en  Dag  endog 
var  saa  koldt,  at  Kejseren  ikke  vovede  sig  ud.  Det  er  første 
Gang,  det  er  hændt.«  Paa  mit  Spørgsmaal,  hvorledes  den 
næstældste  Søn  nu  levede,  svarede  Dronningen,  at  han  nu  saa 
at  sige  næ^sten  var  ganske  rask,  hvorover  Forældrene  vare 
inderlig  glade  og  taknemmelige.  »Det  har  været  nogle  svære 
Aar  baade  for  min  Datter  og  for  Kejseren;  men  nu  er  der, 
Gudskelov,  efter  Lægernes  Udsagn  ikke  Anledning  til  Frygt. 
Han  har  nu  overstaaet  den  værste  Alder,  bliver  fed,  seer  rask 
ud  og  mærker  ingen  Sygdomssymptomer.« 

Ligesom  jeg  var  kommen  op  paa  mine  Værelser  og  havde 
faaet  Rygefrakken  paa,  kom  Jægeren  med  Ordre^  om  jeg  vilde 
komme  ned  til  Kongen.  I  Kongens  Arbejdsværelse  fandt  jeg 
da  hele  Familien  samlet;  Kongen  og  Prinds  Vilhelm  i  Færd 
med  at  nyde  Middagscigaren.  Kongen:  .>Jeg  sendte  Bud  efter 
Dem,  for  at  vi  kunne  træffe  lidt  Dispositioner  for  Vagterne. 
Det  er  jo  saa  koldt.  Thermometret  staaer  paa  10  Grader. 
Jeg    har   givet   Ordre    til    Extrauddeling    af  varmt    01   Kl.    lO 

iaften  (Gardisterne  faa  alt  varmt  01  Kl.  8  Morgen  og  Kl.  8 
Aften).  Men  saa  kunne  vi  vist  ogsaa  godt  lade  Dobbeltpo- 
sterne for  Natten  reducere  til  Enkeltposter.«  Ja,  det  mente 
jeg  godt  lod  sig  gjøre.  >Ja.  vil  De  saa  arrangere  det  for- 
nødne med  Gardekapitainen. ^<  —  »Vel,  Ds.  Majestæt.«  Med 
Kapt.  Waagepetersen  ordnede  jeg  det  da  saaledes,  at  der  om 
Natten  kun  gaaer  i  Skildvagt  langs  den  udvendige  og  i  langs 
hele  den  indvendige  Facade  (Gaarden  og  Haven),  samt  at  der 
afløses  hver  Time,  medens  der  jo  ellers  ordinært  afløses  hver- 
anden.  Denne  Afløsning  hver  Time  er  utvivlsomt  bedre  for 
Soldatens  Helbred,  selv  om  han  derved  kun  faaer  3  istedetfor 
4  Timers  Søvn.  I  den  unge  Alder  tager  man  ofte  mindre 
Hensyn  til  Helbredet  end  til  det,  der  i  Øjeblikket  forekommer 
En  behageligere. 

The  9V4.  Der  taltes  om  det  strenge  Vejrligt,  som  iaar 
hersker  overalt  i  Evropa.  Kun  i  Grækenland  er  det  mildt 
Vejr.  Medens  Frost  i  Italien  og  Spanien,  holder  Tempera- 
turen sig  i  Athen  paa  -|-  13^  R.  (Brev  fra  Kong  Georg). 
Dronningen  fremviste  en  Frugt,  hun  havde  faaet  sendt  fra 
Kong  Georg.  »Om  vi  kunde  gjætte,  hvad  det  var  for  en?< 
Ja,  vi  gjættede  paa  allehaande.  »Nej,  det  var  Sukat.«  Kon- 
gen fortalte  om  de  ynkeligt  udseende,  afsvedne  Marker  i  Græ- 
kenland ved  Sommertid.  »Alt  er  som  brændt  af  Solen.  Jeg 
saae  nogle  stakkels  Geder,  der  forgiæves  søgte  efter  Føde  og 
til  Slut  maatte  tage  til  Takke  med  nogle  Papirstumper,  som 
de  i  Mangel  af  bedre  gumlede  i  sig.« 

Mandag  16.  Januar  1893.  Taflel  Kl.  6.  Cabinets- 
sekretairen  og  Viceadmiral  Meldal  indbudte.  Den  første  refe- 
rede  Folkethingets  Forhandlinger  idag  vedrørende  den  til  Uden- 
rigsministeren stillede  Interpellation  om  Rigskansler  Caprivis 
Udtalelser  i  det  tyske  Militærudvalg. 

Prinds  Vilhehn  fortalte  om  Oprøret  i  Ungarn  1848  og  sin 
Deltagelse  i  Krigen  1866.  »Benedetti,  <  yttrede  han,  »havde 
i  sin  Tid  været  en  udmærket  Militær,  men  var  alt  i  1866  en 
gammel  og  svækket  Mand,  saaledes  at  man  utvivlsomt  begik 
en    stor   Fejl    ved    at   gjøre    ham    til    Øverstkommanderende.« 

Jeg  spurgte  Prindsen,  om  han  ikke  havde  optegnet  sine  mange 
Erindringer  i  en  Dagbog,  hvortil  han  svarede:  »Noget  har 
jeg  nok  skrevet  op,  men  en  egentlig  Dagbog  har  jeg  desværre 
aldrig  ført.« 

Ved  Theen  og  Louen  megen  Munterhed,  Jeg  hørte  Kon- 
gen sige  til  Frøken  Bluhme:  »Har  De  budt  Kapitainen  Ri- 
sengrød?« hvortil  hun  svarede:  »Han  siger  nej,  naar  jeg 
jeg  byder  ham.  Men  hvis  Ds.  Majestæt  spørger  ham,  svarer 
han  strax  ja.«  Kongen  lo  og  vendte  sig  henimod  mig:  »Maa 
jeg  servere  Kapitainen  en  Portion  Risengrød  ?>>  —  »Takker 
allerunderdanigst!«  —  Kongen  rettede  en  enorm  Portion  an 
og  overdængede  den  med  Sukker,  tyk  gul  Fløde  og  Kanel 
og  bød  mig  den  smilende,  som  om  han  tænkte  ved  sig  selv: 
»Mon  det  dog  ikke  skulde  hjælpe  paa  min  »skindmagre« 
Adjutant?«  Men  min  Magerhed  er  vist  medfødt;  thi  den  har 
endnu  intet  faaet  Bugt  med,  selv  ikke  den  kongelige  Risen- 
grød.  — 

Tirsdag  I  7.  Januar  1893.  Kongens  Rejse  til  Brylluppet 
i  Berlin  endnu  ikke  definitivt  opgivet.  Kongen  vil  see  Tiden 
an.  Men  alt  synes  at  tyde  paa,  at  Vinteren  drager  et  stedse 
tykkere  og  tykkere  Læbælte  om  Sjølunds   »fagre  Sletter <.. 

Dronningen  talte  efter  Taflet  med  stor  Medfølelse  om  den 
Nød,  som  denne  haarde  Vinter  maa  bringe  de  stakkels  Ar- 
bejdere og  deres  Familier.  »Og  hvad  forslaaer  alt,  hvad  der 
bliver  givet?«  —  »Ja  fuldtud  forslaaer  det  jo  ikke,  Ds.  Maje- 
stæt; men  for  hver  Trængende,  der  hjælpes,  gjøres  der  dog 
en  god  Gjerning.  Karret  er  vel  paa  sin  Vis  bundløst,  men 
mange  Huller  kan  dog  stoppes.«  Fra  Damerne  veed  jeg, 
hvormeget  godt  Dronningen  gjør  i  al  Stilhed.  Fornylig  havde 
Hendes  Majestæt  til  flere  Fattige  sendt  tykke  uldne  Tæpper. 
Mellem  de  Fattige  er  der  jo  den  største  Communication,  og 
det  varede  derfor  kun  et  Par  Dage,  saa  indløb  der  en  Masse 
Anmodninger,  om  ikke  Dronningen  vilde  sende  et  Tæppe 
Mage  til  det,  som  den  og  den  havde  faaet.  Saa  sendtes  atter 
en  Sending  uldne  Tæpper  ud  i  Verden.  Og  ikke  mindre 
hjælpsom    er   vor    kjærlige    gode   Konge.      Hvad    han    i    slige 

trange  Tider  yder,  overstiger  sikkert  langt,  hvad  de  Fleste 
have  nogen  Forestilling  om. 

Dronningen  var  tilfreds  med,  at  Politiet  havde  forbudt 
Slutningstableauet  i  Esmanns  nye  Stykke  » Magdalene '< .  der 
opføres  paa  Casino.  >Hvad  unge  Piger  dog  kunne  faae  at 
see  i  vore  Dage,«  yttrede  hun.  »Hvor  gives  der  dog  ogsaa 
i  vore  Dage  mange  slette,  nedbrydende  Stykker  paa  Theatrene, 
herhjemme  som  i  Udlandet.  Det  er  skammeligt.  En  Misfor- 
staaelse  af  Kunsten  at  fremstille  Sligt.  Derfor  bør  Forældre 
heller  ikke  lade  de  Unge  læse  Boger  eller  gaa  i  Theatret,  før 
de  selv  kjende  Indholdet  af,   hvad  der  bydes.« 

Taler  med  Jagtcapitainen  om  Fru  Heibergs  Memoirer.  Da 
hans  Hustru  i  sin  Tid  har  været  ved  Theatret,  kjender  han  jo 
godt  Fru  Heiberg  og  bemærkede:  »Hun  har  næppe  vist  sig 
selv  en  Tjeneste  ved  at  udgive  den  Bog.« 

Onsdag  18.  Januar  1893.  Onsdagstaffel  Kl.  5V2.  Blandt 
det  indbudte  Selskab,  ialt  c.  50  Personer:  General  Linne- 
mann  og  Kammerherre  Castenschiold  til  Borreby  (Helten  fra 
Dybbøl,  Skandse  II)  i  sin  Artilleripremierlieutenants-Uniform 
med  Kammerherre-Nøgle  paa.  En  brillant  Mand !  I  Tankerne 
seer  jeg  ham  altid  staaende  i  sin  sønderskudte  Skandse  rolig, 
modig  og  uforfærdet  midt  i  Kampens  Bulder,  saaledes  som 
han  altid  vil  staae  i  Mindet  for  dem,  der  oplevede  hint  ufor- 
glemmelige Aar  1864.  —  —  I  Jourværelset  faaer  hver  Gjæst 
opgivet  sin  Plads  ved  Bordet.  Nogle  komme  i  god  Tid,  andre 
i  sidste  Øjeblik.  Man  samles  i  Havesalen,  hvor  den  tjenst- 
gjørende  Kammerjunker  holder  sig  parat  ved  Døren  ind  til 
Kongens  Værelse.  Salen  fyldes  efterhaanden  af  Herrer  i  Uni- 
former, prydede  med  Kors  og  Stjerner,  og  elegante  Damer  i 
raslende  Silkekjoler.  Ude  i  F'orværelset  ordner  Gardens  Mu- 
sikkorps sig.  Paa  givet  Signal  intoneres  »Radetsky- Marchen«, 
Kammerjunkeren  smækker  Fløjdørene  op,  og  de  Kongelige 
bevæge  sig  Parvis  gjennem  det  festligt  klædte,  bukkende  og 
nejende  Selskab  ind  i  Spisesalen,  efterfulgt  af  de  Indbudte, 
alt  mens  Musikken  bruser,  og  den  store  Skare  Lakaier  hjæl- 
per   Gæsterne    med    at    finde    deres    respektive    Pladser.      Saa 

tager  den  festlige  Diner  sin  Begyndelse!  De  mægtige  Kry- 
stallysekroner straaler  som  hele  Sole  og  >  Gardens  herlige 
Musik«   bruser  gjennem  Salen. 

Torsdag  19.  Januar  1893.  Ved  Taflet  Kl.  6  idag  saa 
mange  Damer  i  Forhold  til  de  faa  Herrer,  at  jeg  havde  den 
Ære  at  sidde  ved  Siden  af  Hds.  Majestæt  Dronningen.  Talen 
faldt  paa  den  kjøben havnske  Godgjørenhed.  Dronningen  mente, 
hvad  der  sikkert  ogsaa  var  det  ene  rigtige,  at  alle  Under- 
støttelsesforeninger o.  1.  burde  forenes  til  een  stor,  under  een 
Bestyrelse.  En  af  Herrerne  ved  Onsdagstaflet  igaar  havde 
villet  have  Dronningen  til  Protektrice  for  en  saadan  stor  Un- 
derstøttelsesforening, men  denne  Tanke  mente  Hendes  Maje- 
stæt ikke  at  kunne  gaa  ind  paa.  »Jeg  er  nu  for  gammel  til 
Sligt,«  yttrede  hun.  Sagen  er  nemlig  den,  at  naar  Dronning 
Louise  paatager  sig  noget,  vil  Hendes  Majestæt  kende  den 
nøje  i  alle  Detailler  og  stadig  følge  den;  men  disse  vilde  i  et 
saa  stort  Foretagende  som  dette  og  i  Hendes  Majestæts  Alder 
blive  for  anstrengende. 

Jeg  tog  en  Appelsin,  da  Desserten  bødes  om:  »Det  var 
da  en  daarlig  en,  De  der  valgte,«  bemærkede  hun.  »Den 
har  Pletter  paa  den  ene  Side.  Den  er  ikke  god.  Nej  tag 
De  min.«      Hun  lagde  sin  Mandarin  hen  til  mig. 

The  Kl.  9^/4.  Conversationen  faldt  paa  Tyskland,  og  Dron- 
ningen bemærkede  da:  »Det  ligner  den  Vaffel  dér;  lutter 
smaa  erobrede  Firkanter.« 

Kongens  Rejse  til  Tyskland  er  nu  definitivt  opgivet,  idet 
der  overalt  er  Istransport. 

Fredag    20.   Januar    1893.      Concertmester    Petri     kom 

—  ledsaget  af  Musikhandler  Hansen  —  med  en  Anbefalings- 
skrivelse fra  Kongen  af  Sachsen  til  vor  Konge.  Bemeldte 
Petri  skal  være  en  fortrinlig  Violinist.  —  I  det  Hele  modtager 

—  som  rimeligt  er  —  vort  musikelskende  Hof  en  uendelig 
Masse  Besøg  af  allehaande  Musici  fra  alle  Verdens  Hjørner  og 
Kanter. 

Stærkt  Omslag  i  Vejret.    Temperaturen  steget  til  o^.    Efter 

de  mange  Dages  strænge  Kulde  forekom  det  En  helt  foraars- 
varmt.      En  dejlig  Overgang. 

Taffel  Kl.  6.  General  Schroll,  der  skulde  have  ledsaget 
Kongen  til  Berlin,  indbudt.  Jeg  havde  Froken  Bluhme  til- 
bords. Vi  talte  om,  hvad  disse  Mure  kunde  fortælle,  og  hun 
bemærkede  da:  »Naar  jeg  kjørte  med  den  gamle  Arveprind- 
scsse  (hos  hvem  hun  var  Hofdame)  gjennem  Frederiksberg 
Allé,  sagde  hun  altid:  »Naar  disse  Træer  kunde  fortælle!« 
»Aa,  hvad,«  tilføjede  hun  saa  altid:  »vi  har  saamænd  Snak 
nok  at  høre  paa ! « «     Der  kan  være  noget  i  det !   —  — 

The  9\/2.  Tale  om  Flatøbogen,  der  af  et  amerikansk 
Krigsskib  vil  blive  afhentet  til  Udstillingen  i  Chicago.  Bo- 
gen er  som  bekjendt  et  ældgammelt  Haandskrift,  der  om- 
handler Amerikas  Opdagelse  ved  Nordboerne  længe  før  1492. 
Regjeringen  har  givet  sit  Minde  til,   at  den  maa  udstilles. 

Lørdag  11.  Februar  1893.  Conseilspræsident  Estrup 
kommer  ind,  pustende  og  hastende.  »Et  gruligt  Vejr!  Snart 
varmt,  snart  sibirisk  Kulde!  Alverden  forkjølet.«  Det  ind- 
rømmes Excellencen. 

Ovre  i  Christian  VII's  Palais  er  man  begyndt  at  fyre  op 
i  Anledning  af  Ballet,  som  paa  Fredag  den  17de  gives  til 
Ære  for  Prindsesse  Louise,  der  den  Dag  fylder  18  Aar.  I 
Anledning  af  Nytaarstaflet  begyndte  man  Indfyringen  allerede 
2den  Juledag  og  naaede  dog  kun  til   11^  i  den  store  Sal. 

Taffel  Kl.  6.  Kongens  Søster,  Prindsesse  Louise,  er 
endnu  paa  Besøg,  blokeret  af  Vinteren  og  Isen  i  alle  vore 
Farvande. 

Kongen  var  kjed  over,  at  hans  Skomager  for  nylig  var 
død.  »Det  var  en  ganske  almindelig  billig  Skomager,«  yttrede 
Kongen;  »men  han  .syede  udmærket.  Det  var  saamænd  en 
af  Gardens  Officerer,  der  anbefalede  ham. «  Lidt  efter  til- 
føjede Kongen  .skjelmsk:  »Han  havde  kun  een  Mangel:  Skulde 
jeg  have  syet  et  Par  Støvler,  bad  han  altid  om  at  faa  Pen- 
gene forud.  Stakkels  Mand,  han  sad  smaat  i  det.  Naa,  saa 
har  jeg  maattet  pensionere  hans  Enke  med  100  Kroner  om 
Aaret;   saa  mine  Støvler  kommer  mig  endda  ikke  saa  billigt.« 

Dronningen  synes  at  være  noget  medtaget  af  Hoste  og 
Forkjølelse;  men  Hendes  Majestæt  giver  sig  ikke  for  saa  lidt. 
Talen  faldt  paa  en  Dame,  der  hver  Dag  trods  lo  Graders 
Kulde  kjører  ud  i  aaben  Vogn  og  netop  derved  synes  at  be- 
vare Helbredet. 

Søndag  12.  Februar  1893.  Kongen  var  mod  Sædvane 
ikke  i  Kirke.   —   Meget  koldt;  Thermometret  viste  —   13^  R. 

Efter  Bordet  fortalte  Kronprindsessen  om  sit  Besøg  i  Stock- 
holm. Det  havde  været  smukke  Dage.  »Men  desværre  faldt 
jeg  en  Dag  deroppe  og  slog  mit  Knæ,  og  det  var  ikke  saa 
behageligt,  da  vi  jo  var  paa  Bal  efter  Bal.  Jeg  maatte  lade 
som  intet.  Der  var  jo  adskillige  Herrer,  som  jeg  maatte  byde 
op,  og  det  gjorde  naturligvis  ikke  Knæet  bedre.  Hun  bad 
mig  kjøbe  nogle  flere  Smaabilleder  til   »hlle  Gustav«. 

Jeg  tilbød  Prinds  Harald  at  holde  Ferie  imorgen,  Faste- 
lavns-Mandag. »Nej,«  svarede  han,  »jeg  faaer  fri  Kl.  11,  saa 
for  min  Skyld  kan  De  godt  komme  Kl.  7.«  Hans  Svar  glæ- 
dede mig,  da  det  viste  mig,  at  han  dog  ikke  er  saa  for- 
færdelig kjed  af  at  læse  med  mig.  Prinds  Carl,  der  nu  hæn- 
ger stærkt  i  til  sin  Lieutenants-Examen,  beklagede  sig  over, 
at  det  kneb  med  Mathematikken.  Om  han  da  ikke  havde  lært 
Begyndelsesgrundene  ordentligt  .^^  >Nej,  jeg  fik  det  Hele  ind 
i  for  kort  Tid.  Kun  eet  Aar  læste  jeg,  inden  jeg  kom  ind 
paa  Søofficerskolen.« 

Mandag  (Fastelavns-Mandag)  13.  Februar  1893. 
Ingen  Audiens,  da  man  idag  slaaer  Katten  af  Tønden  og  bider 
til  Bollen. 

Taffel  6.  Som  første  Ret  serveredes  for  Liebhavere  Faste- 
lavnsboller i  Mælk.  >  En  skrækkelig  Ret,«  forsikkrede  Dron- 
ningen. »Kan  De  lide  den?«  »Jo,  Ds.  Majestæt;  det  er  min 
Livret.«  Ja,  Kongen  holdt  ogsaa  meget  af  den,  men  Menin- 
gerne vare  delte,  og  Halvparten  af  Selskabet  holdt  sig  ti) 
Kjødsuppen.  De  gængse  Fastelavnsløj  er  diskuteredes.  Cere- 
monimester Oxholm  forebragte  Programmet  for  Prinds  Valde- 
mars Kanetour  imorgen. 


173 

Efter  Taflet  talte  Dronningen  med  stor  Interesse  om  de 
forskjellige  Fund,  som  i  Løbet  af  Sommeren  ere  gjort  i  Ud- 
gravningerne i  den  gamle  Havbund,  der  nu  uddybes  til  Fri- 
havn, og  som  paa  forskjellig  Vis  bringer  Fakta  fra  den  for- 
historiske Tid  Hds.  Majestæt  beklagede  sig  iøvrigt  stærkt 
over  den  strænge  og  vedholdende  Vinter.  »I  mine  unge 
Dage,«  sagde  hun,  »holdt  jeg  saa  meget  af  Vinteren,  men  nu 
bryder  jeg  mig  ikke  om  den.«  Jeg  bemærkede,  at  Hendes 
Majestæt  dog  i  Reglen  kjørte  en  Tour.  >Nej,«  svarede  hun, 
»det  bryder  jeg  mig  heller  ikke  mere  om.  Jeg  kan  ikke  lide 
at  se  Kudsk  og  Tjener  sidde  blaa  af  Kulde.« 

The  Kl.  9^/4.  Prinds  Vilhelm  fortalte  om  en  Sygeplejerske, 
han  nys  havde  haft.  »Alle  de  andre,  jeg  har  haft  i  det  sidste 
halve  Aar^  ere  døde,«  havde  hun  gjentagne  Gange  fortalt 
Prindsen.  »Det  lød  jo  ikke  meget  opmuntrende,«  bemærkede 
han  og  lo   hjertelig. 

Kongen  var  i  ualmindelig  godt  Humeur.  Da  Forfrisknin- 
gerne serveredes,  bemærkede  han  spøgende:  »Jeg  har  iaften 
istedetfor  Risengrød  beordret  Vinsuppe;  den  har  Kapitainen 
godt  af,«  hvorpaa  Hans  Majestæt  anrettede  mig  en  Kjæmpe- 
portion.  Bemeldte  Vinsuppe  viste  sig  at  være  Kirsebærsuppe. 
'Kan  Du  huske,«  henvendte  han  til  Dronningen,  >  da  vi  vare 
unge,  fik  man  den  altid  til  Ballerne.  Nu  er  alt  saa  overdre- 
vent. Selv  Børn  skal  trakteres  med  Vin.  Dengang  nøjedes 
man  med  Kirsebærsuppe  og  afbrændt  Rødvin  og  morede  sig 
desuagtet  brillant.«  Naa,  den  gode  Skik  hævede  da  ogsaa 
Hovedet,   da  jeg  var  Barn. 

Tirsdag  i4.  Februar  1893.  Kl.  S'V*.  Traf  Prind- 
sesse  Louise,  der  vendte  hjem  fra  Morgentour.  Da  jeg  un- 
drede mig  over,  at  Prindsessen,  der  slet  ikke  har  det  godt, 
gik  ud  og  tilmed  saa  tidlig  paa  Morgenstunden,  svarede  hun : 
'J3-,  jeg  har  det  rigtig  daarligt,  med  Smerter  i  Hovedet  og 
hele  Kroppen,  men  Lægen  vil  jo  have,  at  jeg  skal  gaa  ud. 
—  Jeg  skal  vænne  mig  til  Luften,  siger  han,  for  at  jeg  ikke 
skal  blive  yderlig  daarlig  paa  Fredag  (Balaftenen). '^^  Jeg  tænkte 
ved    mig    selv,    at    Prindsesser    altsaa    stundom    ogsaa    under- 

kastes  Hestekour.  »Prindsessen  saae  dog  saa  rask  ud  igaar,« 
bemærkede  jeg.  >  De  var  ved  Taflet  helt  rødmusset.«  >;Det 
var  af  bare  Feber,  <  svarede  hun;  »jeg  befandt  mig  frygtelig 
ilde.«  »Men  hvordan  skal  det  gaa  paa  Fredag?«  —  —  >Jeg 
skal  danse  det  hele  bort,  siger  man,c<   svarede  hun. 

Jour  Kl.  lO— 2.  Fyrst  Koudacheff  kom  for  at  melde  sin 
Svigerfaders,  den  russiske  Gesandts  Grev  Tolls  Død.  Han 
var  meget  nedtrykt.  Døden  var  trods  det  lange  haabløse 
Sygeleje  dog  kommef  uventet.  Netop  den  Dag  om  Morgenen 
havde  Greven  haft  det  meget  bedre  og  havde  haft  Lyst  til  at 
staa  op.  Da  var  Døden  kommet  pludselig  som  et  Hjærteslag. 
Jeg  meldte  Fyrsten  til  Kongen,  som  derefter  talte  længe  med 
ham. 

Etatsraad  Struckmann  og  jeg  saae  ude  fra  Forgemaksvin- 
duet  Kaneoptoget,  der  samledes  ude  paa  Amalienborg  Plads. 
Prinds  Valdemar  kjørte  Fru  Evers  i  en  smuk  lueforgyldt  En- 
spænderkane. Fruen  var  vel  indhyllet  fra  Top  til  Taa  i  en 
varm  Pels.  Baron  Blixen-P'inecke  kjørte  for  Prindsesse  Marie. 
Nede  paa  Forlæderet  laae  den  nye  hvide  »Spids« ;  den,  der 
ikke  vidste,  at  Dyret  var  levende,  skulde  troe,  at  det  var  et 
eller  andet  Dyreskind,  saa  urokkelig  stille  laae  den  med  Hove- 
det hængende  ud  over  Kanen  til  den  ene  Side  og  den  tykke 
hvide  Hale  slæbende  paa  den  anden  Side.  Paa  Slaget  1 1 
slog  Prindsen  et  Knald,  og  Toget,  ialt  8  Kaner,  satte  sig  i 
Bevægelse  med  den  kongelige  Kane  i  Teten.   —   — 

Etatsraaden  og  jeg  begave  os  ind  til  Frokosten,  hvor  han 
gav  mig  en  lang  Skildring  af  Kanetourene  under  Christian 
den  VIII.  »Det  er  helt  underligt,  naar  jeg  tænker  paa  de 
Tider,«  sluttede  han.  »Hvor  Stemningen  dog  dengang  var  op- 
hidset. Var  Kongen  i  Theatret,  var  Pladsen  her  i  Reglen 
sort  af  Mennesker  ved  det  Klokkeslet,  da  man  ventede  Kon- 
gen tilbage.  Der  lød  da  Hurraer,  men  ogsaa  mange  Mishags- 
yttringer.  Altid  Tumulter.  Selv  havde  jeg  engang  nær  faaet 
Prygl.  Det  var  en  saadan  Aften,  vistnok  i  1 846 — 47 ;  jeg 
kom  ind  i  Trængslen.  Og  ung  og  varmblodig  var  man  jo 
dengang  og  loyal  til  det  yderste.  Jeg  kom  i  Klammeri  med 
nogle   af  Hylerne   og    havde  utvivlsomt   faaet   Prygl,  var   ikke 

tilfældig  en  Onkel  af  mig  kommet  forbi  og  havde  klaret  mig 
ud.  Ja,  slige  Optøjer  hørte  til  Dagens  Orden.  De  kjender 
vel  nok  Historien  om  den  Student,  der  blev  ført  for  Kongen?« 
Nej,  det  gjorde  jeg  ikke.  >^Jo,  Kongen  lod  en  Aften  en  af 
de  Studenter,  der  rigtig  havde  hylet  op,  arrestere  og  føre  for 
sig.  >  Hvorfor  raaber  De  egentlig  saadan?«  spurgte  Kongen 
ham.  »Jo  —  —  o.  Jo  —  —  o,«  svarede  Studenten,  befippet 
ved  pludselig  at  være  blevet  stillet  Ansigt  til  Ansigt  med 
Majestæten,  »vi  ville  have  en  fri  Forfatning.«  »Hvorfor  vil 
De  egentlig  det.^<  spurgte  Kongen.  »Fordi  den  vil  blive  til 
Lykke  for  Folket,«  svarede  Studenten.  »Unge  Mand!x  sva- 
rede Kongen,  »som  interesserer  sig  saa  levende  for  Folkets 
Vel,  har  De  nogen  Tanke  om,  hvordan  en  saadan  Forfatning 
skulde  see  ud,  for  at  den  kunde  blive  til  virkelig  Lykke  for 
Folket.  Jeg  kunde  ønske  at  bJive  bekjendt  dermed,  thi  og- 
saa  mig  ligger  den  Sag  stærkt  paa  Sinde.«  Man  gav  der- 
efter Studenten  Papir  og  Blæk  for  at  han  i  korte  Træk  kunde 
fremsætte  Hovedprinciperne  i  den  Forfatning,  han  havde  tænkt 
sig  og  virkede  saa  ivrig  for.  Da  den  unge  Studiosus  i  en 
Time  havde  siddet  overladt  til  sine  egne  Tanker,  bad  man 
om  at  see  Papiret.  Det  var  blankt  —  og  han  erklærede  sig 
renons,  hvorpaa  man  gav  ham  løs.« 

Historien  er  charakteristisk  nok;  men  at  kræve  en  fri  For- 
fatning nedskreven  under  de  Forhold  vilde  dog  maaske  have 
overskredet  selv  en  Solons  Evner. 

Bemeldte  Kanefart  skulde  være  endt  med  en  lille  Dans 
om  Aftenen  hos  Dronningen;  men  Grev  Tolls  Død  foran- 
ledigede, at  Lystigheden  blev  sagt  af,  »udsat«,  sagde  man,  til 
en  anden  Gang. 

Vore  Blade  have  i  denne  Tid  bragt  forskjellige  Historier 
om  Spøgeri,  som  Kronprindsen  med  Følge  skal  have  oplevet 
under  Besøget  paa  Stockholm  Slot.  Det  interesserede  mig 
derfor  at  faa  fat  i  Kapitain  Arendrup,  der  sagdes  at  have 
været  Gjenstand  for  paatrængende  Aander.  »Hvad  han  da 
havde  oplevet.?«  »Jeg  vaagnede,«  forklarede  han,  »ved,  at  En 
tog  mig  voldsomt  i  den  ene  Skulder.  Jeg  gned  Øjnene,  kneb 
mig   i   Benet   å   la  Jeppe    for    at   overbevise   mig    om,    at   jeg 

virkelig  var  vaagen,  og  strøg  derpaa  en  Svovlstik.  Men  der 
var  Intet.  Lidt  efter  begyndte  et  forfærdeligt  Spektakel, 
frygtelig  uhyggeligt.  Gjentagne  Gange  tændte  jeg  paany  Ly- 
set; men  der  var  Intet  at  see.«  Den  gode  Kapitain,  der 
ellers  ikke  synes  at  være  skabt  for  Spøgelseseventyr,  blev 
helt  fornærmet,  da  jeg  bemærkede,  at  han  jo  godt  kunde 
have  drømt  dette  Tag  i  Skuldren,  og  at  Spektaklet  formentlig 
skrev  sig  fra  et  Kompagni  Rotter,  der  inde  i  de  hule  Vægge, 
Lofter  eller  Gulve  slæbte  afsted  med  en  eller  anden  Lækker- 
bidsken. »Det  kan  gjerne  være,«  svarede  han;  »jeg  veed 
blot,  at  det  var  nederdrægtigt  uhyggeligt.«  Ogsaa  Prinds 
Christian  skal  have  været  plaget  af  et  lignende  Spektakel  i 
sine  Gemakker,  ligesom  man  endog  vil  vide,  at  Kronprind- 
sessen  har*  seet  en  brun  Munkeskikkelse,  som  forsvandt  i  en 
Væg.  Jeg  er  nu  kemisk  fri  for  Tro  paa  Spøgelser  af  en 
hvilken  som  helst  Art.  Hvad  der  er  fortalt  mig  af  den  Slags 
»selvoplevede«  Historier,  kan,  troer  jeg,  altid  henføres  til  den 
menneskelige  Frygt  og  Indbildningskraft.  Hvad  kan  den  ikke 
udrette  især  i  Forbindelse  med  et  Par  Glas  Champagne? 

Til  Theen  Kl.  9V2  var  indbudt  Grev  Danneskjold-Samsøe 
(tidligere  Hofchef  hos  Kronprindsen)  og  Hustru.  Man  dyrkede 
alle  under  Et  Louen. 

Fredag  17.  Februar  1893.  (Prindsesse  Louises  Fød- 
selsdag). 

Inden  jeg  gik  ned  til  Taflet,  bragte  en  Lakaj  fra  Dron- 
ningen et  mægtigt  Kræmmerhus,  indeholdende  de  dejligste 
Godter.  »Jeg  skulde  hilse  fra  Hds.  Majestæt,  om  Kapitainen 
vilde  tage  det  hjem  med  til  Børnene.«  Altid  er  vor  gode 
Dronning  saa  venlig  og  betænksom  og  glæder  mig  paa  det 
Punkt,  hvor  jeg  lettest  glædes. 

Ved  Taflet  livlig  Stemning.  Dronningen  og  Prinds  Hans 
carambolerer  i  al  Gemytlighed  om  en  ung  Dame.  »Ja,  saa 
maa  Kapitainen  danse  med  hende,«  bemærker  Prinds  Hans. 
»Det  skal  være  mig  en  Fornøjelse,  Deres  Højhed.«   Selskabet  lo. 

Ceremonimesteren,  Kmhr.  Oxholm,  kom  op  til  mig  KL  8^/« 
for  at  lægge  den   sidste  Haand   paa  Fortegnelsen   over,    hvor- 

ledes  Herrer  og  Damer  skulde  parres  ved  Souperen.  Lidt 
efter  indfandt  sig  Kapitainerne  Waagepetersen  og  Arendrup, 
der  ogsaa  skulle  assistere.  Man  fik  sig  en  Cigar  paa  Fald- 
rebet. Paa  Slaget  9  begyndte  Karether  og  Wienervogne  at 
rulle  ind  i  Slotsporten.  Alt  i  Feststemning,  da  jeg  lidt  før  halv 
Ti  gik  over  Kolonaden  til  Kongens  Palais,  hvorfra  Ds.  Maje- 
stæter vilde  begive  sig  over  til  Ballet  Kl.  9V2.  Paa  alle 
Trapper  og  Reposer  stode  dejlige  Blomsterplanter,  som  var 
det  midt  i  Sommerens  Hjærte.  Overalt  vimsede  de  røde  La- 
kajer. Balklædte  »Skjønne«  brusede  i  Silke  og  Tyl  op  ad 
den  brede  Slotstrappe,  convoyerede  af  bestjernede  men  ikke 
uniformerede  Kavalerer,  ind  i  Gobelinsgemakkerne,  hvor  Ex- 
cellencen Løvenskiold  med  Stab  gjorde  Honneur. 

I  Dronningens  Forgemak  mødtes  jeg  med  Excellencen  Ca- 
stenschiold,  lidt  efter  kom  Kongen  og  Dronningen,  hvorpaa 
man  satte  sig  i  March  med  Adjutanten  som  yderste  Blænker 
og  Castenschiold  umiddelbart  foran  de  to  Majestæter.  Vejen 
gik  over  Kolonaden,  gjennem  Dansesalen  og  ind  i  Thronge- 
makket,  hvor  den  kronprindselige  Familie  og  Prinds  Valdemar 
imidlertid  havde  samlet  sig.  Dronningen  bar  en  pragtfuld  gul 
Atlaskes  Robe  med  enormt  Slæb,  som  klædte  Hendes  Maje- 
stæt udmærket. 

Couren  i  Skilderigemakket  varede  saa  nær  en  Time,  saa- 
ledes  at  Dansen  først  begyndte  Kl.  10^ '2.  Allerede  Kl.  9 Vi 
vare  de  dansende  Par  marcherede  ind  i  Salen,  hvor  de  havde 
taget  Opstilling,  længselfuldt  ventende  paa  det  Øjeblik,  da 
Majestæterne  traadte  ind  efter  Riberhusmarchens  Toner.  De 
smaa  Fødder  trippede  utaalmodigt,  og  omsider  slog  da  ogsaa 
Timen.  Om  der  var  mange  smukke  Damer.?  Det  sete  af- 
hænger som  bekendt  af  Øjnene,  der  seer.  Men  efter  min  Me- 
ning var  der  mange  nydelige  unge  Piger,  og  forøvrigt  for- 
nøjer jeg  mig  altid  ved  at  see  paa  en  ung  balklædt  Pige, 
blot  hun  selv  seer  glad  ud.  En  mindre  kjøn  med  glæde- 
straalende  Øjne  tager  utvivlsomt  Luven  fra  en  Skønhed  med 
en  overlegen  blaseret  Mine. 

Gulvet  brændte  mig  under  Fødderne  ved  »Sirenen-Zauberc 
og    andre   brillante  Valse,    men    man    maatte   qua  Jourhavende 

Rerdam:    Hofliv.  12 

lade  Wienervals  være  Wienervals.  Noget  efter  den  første 
Kvadrille,  i  hvilken  alle  de  Kongelige  (ogsaa  Kongen)  und- 
tagen Dronningen  og  Prindsesse  Marie  (for  hvem  det  er  Faste- 
tid) deltog,  gik  Kongen  til  Whistbordet  med  Conseilspræsi- 
denten  og  Krigsministeren. 

Mellem  2.  og  3.  Vals  blev  en  Del  unge  Damer  og  Herrer 
præsenterede  for  Dronningen,  der  iøvrigt  underholdt  sig  med 
flere  af  de  Tilstedeværende,  bl.  A.  den  franske  Legations- 
sekretair  Pasteur,  en  Søn  af  den  berømte  Videnskabsmand.  I 
den  Maade,  hvorpaa  han  stod  og  converserede  Dronningen, 
var  der  adskilligt,  som  røbede  den  republikansk  demokratisk 
opdragne  Franskmand. 

Efter  endt  Whist  Kl.  iiV*  talte  Kongen  bl.  a.  med  Kam- 
merherre Fallesen.  Fallesen  benyttede  til  Moro  for  Kongen 
nogle  af  de  kjendte  Whistslagord  fra  Wiesbaden,  hvor  Kam- 
merherren i  Reglen  opholder  sig  samtidig  med  Kongen,  og 
hvor  Aftenerne  da  ofte  tilbringes  ved  et  Slag  Kort. 

Kl.  12  Souper;  en  velkommen  Afbrydelse,  hvor  man 
træffer  en  Mængde,  Unge  og  Gamle,  Damer  og  Herrer,  som 
Conversationen  gaaer  livligt  med. 

Efter  Souperen  dansede  Kongen  med  Frøken  Bluhme. 

Kl.  2^/2  blæses  Fanfare,  hvorpaa  jeg  følger  over  med  Kon- 
gen og  Dronningen.  Kongen:  »Vil  De  sige  den  Herre,  der 
løser  Dem  af  imorgen,  at  jeg  ikke  er  visibel  før  Kl.    10.« 

Lørdag  ii.  Marts  1893.  Afløste  Kapt.  Scheller.  Kongen 
kom  ind  til  os,  da  Klokken  endnu  ikke  var  10,  og  bemærkede 
i  den  Anledning:  Jeg  kommer  nok  fem  Minutter  for  tidlig.« 
Saae  som  altid  rask  og  vel  ud  tiltrods  for,  at  det  nu  lakker 
stærkt  ad  de  75. 

Prinds  Christian  tiltræder  Vagttjeneste  for  næste  Døgn. 
Smukt  Solskinsvejr.  Jeg  spurgte  til  Prindsesse  Thyra,  der 
igaar  blev  opereret  for  en  lille  Kirtelknude  i  Halsen,  hvorfra 
hendes  Ørelidelser  i  den  sidste  Tid,  ifølge  Prof  Blochs  Mening, 
stamme.  Operationen  gaaet  godt.  Kun  lokal  Bedøvelse  an- 
vendtes. En  halv  Time  efter  Operationen  var  Prindsessen, 
der  siges  at  være  meget  haardfør,  ude  at  spadsere. 

Søndag  i2.  Marts  1893.  Livlægen  Professor  Petersen 
nød  sin  Frokost  hos  mig.  Han  gav  adskillige  Historier  til 
Bedste,  saaledes  om  en  Lakaj,  der  engang  maatte  vende  sine 
Lommer,  mistænkt  for  at  have  tilvendt  sig  forskjellige  Sager 
fra  Taflet.  Kaffen  var  ved  at  blive  budt  om,  da  Overhof- 
marchallen  attaquerede  den  stakkels  Lakaj  med  et:  »Hvad 
har  De  i  Deres  Baglommer?«  —  »Intet.«  —  »Jo,  De  har; 
jeg  kan  jo  see  det.«  Lakajen  vendte  sine  Lommer,  der  kun 
indeholdt  hans  Ejendele :  Lommetørklæde  o.  s.  v.  Kongen 
havde  lagt  Mærke  til  den  lille  Scene,  og  kort  Tid  derefter 
avancerede  Lakajen  til  Kammertjener  hos  Hs.   Majestæt. 

Kl.   6  Taffel  ovre  hos  Kronprindsens. 

Aftalte  med  Moltke,  at  jeg  skulde  hente  ham  efter  Tilbage- 
komsten til  Kongens  Palais  for  at  følges  ad  i  Theatret.  Tiden 
løb  imidlertid  fra  mig,  men  vi  fik  os  dog  et  Kvarters  Samtale 
i  hans  smukke  hyggelige  Lejlighed  i  Bredgade,  hvorpaa  vi 
fulgtes  til  Theatret.  Her  var  imidlertid  Besked  fra  Dronningen 
om  at  møde  til  The  Kl.  9^/4.  Der  var  da  lige  Tid  til  at  faa 
Slutningen  af  2den  Akt  med.  Den  ny  Tenorsanger  Herold 
sang  sine  Partier  overordentlig  smukt  og  med  stor  Følelse, 

Theen  Kl.  9^/4.  Prinds  Carl  er  meget  optaget  af  Tanken 
om  sin  forestaaende  Lieutenants-Examen  ved  Søofficer- 
skolen. 

Han  læser  hver  Nat  til  Kl.  2  og  maa  saa  atter  op  Kl.  7  for 
at  være  i  rette  Tid  paa  Skolen,  Jeg  foreholdt  forgjæves 
Prindsen,  at  slig  forceret  Læsning  i  Reglen  ikke  gavner;  men 
han  paastoed,  at  den  var  nødvendig.  »Jeg  har  saa  mange 
Huller  og  kan  jo  dog  ikke  risikere  at  komme  op  i  dem,  c  be- 
mærkede han.  Prinds  Christian  gav  mig  Medhold,  skjøndt 
han  indrømmede,  at  han  havde  læst  ganske  paa  samme  Vis. 
»Men  det  medtog  mig  ikke,«  yttrede  han;  »jeg  havde  noget 
skaaret  Smørrebrød  og  Kaffe  staaende  og  tog  mig  engang 
imellem  en  Bid.  Det  hjalp."  Kongen  spillede  Whist  og 
Dronningen  »Knægt«,  medens  vi  Yngre  holdt  det  gaaende 
inde  ved  Lou-Bordet,  hvor  det  gik  livligt  til,  takket  være  de 
unge  Prindsers  og  Prindsessers  gode  Humeur. 

12* 

Mandag  13.  Marts  1893.  Offentlig  Audiens  Kl.  11  — i. 
En  sand  »Kvindestorm«  efter  Guldbryllupslegater.  95  Fruer, 
Frøkner,  Madammer,  Jomfruer  samt  andre  kvindelige  Væsner, 
der  slet  og  ret  benævnte  sig  selv  Enke  Sørensen  eller  Marie 
Jensen,  Madsen  o.  s,  v.  og  alle  som  een  vare  de  lige  overbeviste 
om,  at  »naar  blot  jeg  kom  ind  til  Majestæten,  saa  fik  jeg 
Legatet.«  Nærmere  og  nærmere  trykkede  denne  Kvindehær 
mig  henimod  Kongens  Dør.  Ni  å  ti  Geledder  tæt  stode  de 
om  mig,  mens  Spørgsmaalene  regnede  ned  over  mig  som  Regn 
fra  en  Tordenbyge.  »Mit  Navn  er  Fru  P.«  »Adjutanten  fik 
vist  ikke  mit  «  »Troer  De,  jeg  kan  komme  ind.«  »Aa,  De 
maa  endelig  tænke  paa  mig.«  »Jeg  har  en  Søster,  der  har 
været  hos  Adjutantens  Fætter.«  »Komme  vi  ind,  eftersom 
vi  ere  skrevne  op?«  o.  s.  v.,  o.  s.  v.  i  een  Uendelighed.  Ad- 
skillige forsøgte  Bestikkelsessystemet  ved  at  titulere  mig  »Hr. 
Kammerherren«,  »Hr.  Oberst«  o.  s.  v.  De  Stakler!  Der  er 
ialt  50  Portioner,  nemlig  25  paa  200  og  25  paa  100  Kroner 
og  over  300  Ansøgninger  siges  alt  at  være  indkomne.  Da 
der  tilmed  var  mange  mandlige  Rangspersoner,  naaede  kun 
22  ind  over  Majestætens  Dørtærskel.  Jeg  fortalte  Kongen  om, 
hvordan  det  stod  til  derude,  og  hele  Resten  blev  saa  til  Slut, 
da  Klokken  alt  gik  henimod  2,  henvist  til  Cabinetssekretairen. 
Blandt  bekjendte  Damer  vare  gamle  Fru  Phister  og  Juliette 
Price.  Lige  som  jeg  lukkede  Døren  for  den  sidste,  saae  jeg 
hende  gjøre  en  Compliment,  der  noksom  røbede,  at  hun  en- 
gang i  fordums  Dage  har  været  en  af  det  kongelige  Theaters 
Primadonnaer.  Da  Luften  imidlertid  var  varm  i  Forgemakket, 
og  adskillige  af  »de  Skjønne«  bestemt  erklærede,  at  nu  be- 
svimede de  snart,  lod  jeg  baade  Vinduer  og  Døre  aabne  ud 
mod  Pladsen.  Desuagtet  opfordrede  jeg  forgjæves  Damerne 
at  gaa  nærmere  hen  til  den  friske  Luft.  De  bleve  hvor  de 
vare:  i  sluttet  Karré  om  Adjutanten,  der  søgte  ved  GemytHghed 
at  holde  Humeuret  oppe  paa  de  Mange,  som  begyndte  at  tabe 
Haabet,  jo  nærmere  Viserne  paa  Uret  kom  til  det  fatale 
Klokkeslet  for  Audiensens  Afslutning.  Kongens  Jæger  fortalte 
senere,  at  en  stærkt  dekoreret  Herre  midt  under  alt  dette  var 
traadt  ind  i  Forgemakket.    »Hvor  er  dog  Adjutanten?«  spørger 

han.  »Ja,  han  staaer  inde  mellem  alle  de  Damer.«  »Gud- 
bevares! Hvad  skal  det  betyder«  »Men  Exe.  kan  jo  nok 
komme  gjennem  dem.«  ;»Nej,  Tak  skal  De  have.  Saa  vil 
jeg  hellere  komme  igjen  næste  Gang.  Nu  har  jeg  dog  aldrig 
set  MagG.v  »Ja,  det  er  i  Anledning  af  Guldbryllupslegatet  « 
»Men  det  er  jo  forfærdeligt.  Nej;  jeg  gaaer.  Gudbevares! 
Farvel ! «  Ingen  beklagede  dog  mer  end  vor  gode  gamle 
Konge  de  Mange,  der  ikke  kunde  faae  deres  Ønske  opfyldt. 
Da  jeg  senere  kom  ind  til  Kongen,  yttrede  han,  at  de  mange 
Penge,  der  var  paatænkt  anvendte  til  et  Monument,  langt 
hellere  maatte  have  været  anvendte  til  Legater.  »Saa  havde 
man  kunnet  glæde  langt  flere.« 

Tirsdag  14.  Marts  1893.  Lille  Prindsesse  Thyras 
Fødselsdag.  Ønskes  til  Lykke.  Prindsessen,  der  alt  viste  sig 
efter  Taflet  igaar,  bar  Hovedet  og  Halsen  ombundne  med 
Lærredsstrimler,  men  har  det  iøvrigt  godt  og  mærker  nu  ikke 
mere  til   Snittene  fra  forleden. 

Taffel  Kl.  6.  Kongen  fortalte  om  de  mange  Damer,  der 
havde  givet  Møde  ved  Audiensen  igaar,  og  bemærkede:  »Ja, 
det  gik  da  navnlig  ud  over  Kapitainen.« 

De  ualmindelig  kunstigt  dresserede  Elefanter,  som  i  denne 
Tid  forevises  i  Circus,  og  som  alle  de  Kongelige  have  været 
ude  at  see,  gav  Anledning  til,  at  Dronningen  fortalte  mig  om 
en  Elefantjagt,  som  Prindsen  af  Wales  havde  været  med  til  i 
Indien.  En  anskudt  Elefant  var  som  rasende  styrtet  mod  det 
Sted,  hvor  Prindsen  stod;  lige  i  sidste  Øjeblik  reddede  han 
sit  Liv  ved  at  krybe  op  i  et  Træ,  Man  blev  i  Øjeblikket, 
fortalte  Dronningen,  saa  konfus,  at  man  rent  glemte  Prindsen, 
der  ukjendt  med  den  Jagt  ikke  vidste,  hvad  han  skulde  gjøre. 
Først  da  han  saae  de  Andre  søge  Ly  i  Træerne,  fulgte  han 
Exemplet.  Nær  kunde  det  altsaa  være  gaaet  ham  som  den 
unge  Prinds  Napoleon  mellem  Zulu-Kafferne.  Og  et  lige  saa 
farligt  Æventyr  havde  den  russiske  Storfyrstthronfølger  forrige 
Aar  haft  paa  en  Tigerjagt.  En  Tiger  var  sprunget  op  paa 
Ryggen  af  den  Elefant,  han  red.  Dybt  borede  den  sine  Kloer 
i   det   ulykkelige  Dyrs  Ryg.      »Men  Storfyrstthronfølgeren    be- 

varede    mærkværdigt    nok    sin    Koldblodighed    og    sendte    sit 
dræbende  Skud  lige  ind  i  Tigerens  hvæsende  Gab.< 

Prinds  Hans  fortalte  om  et  Rygte,  der  i  hans  Barndom  gik 
i  hans  Hjem.  Han  var  kort  efter  Fødselen  bleven  bragt  ind 
i  et  andet  Værelse,  da  Moderen  var  meget  svag  og  medtaget. 
Da  Barnet  atter  bragtes  til  Moderen,  yttrede  hun  Frygt  for, 
at  det  i  Mellemtiden  skulde  være  bleven  forbyttet.  »Derved 
kom  det  Rygte  ud,  at  jeg  virkelig  var  et  forbyttet  Barn,  og 
det  gav  Anledning  til,  at  der  senere  maatte  skaffes  paalidelige 
Oplysninger  om,  at  jeg  var  den,  jeg  var.  Jeg  mindes  det  saa 
tydeligt.  Husker  Du  det  ikke,  Christian?«  spurgte  han  Kon- 
gen. Jeg  hørte  ikke  Kongens  Svar.  »Jo,  det  er  ganske  vist,^< 
sluttede  Prindsen.  »Jeg  kan  ogsaa  godt  huske,  at  Fader  tidt 
bebreidede  Moder,  at  hun  ved  sin  Frygt  havde  givet  Anled- 
ning til  det  dumme  Rygte.« 

Onsdag  15.  Marts  1893.  Fulgte  Kl.  8  med  Kongen  og 
Dronningen  til  den  østerrigske  Violinist  Rossis  Concert  i  Con- 
certpalaisets  lille  Sal.  Spillede  smukt  og  med  enorm  teknisk 
Færdighed. 

Hds.  Naade  Fru  Estrup  og  Datter  (Fru  Neergaard)  fulgte 
med  tilbage  til  Theen  paa  Amalienborg.  Kongen,  ja  hele 
Selskabet,  var  i  Perlehumeur.  Det  gaaer  aldrig  Kongen  rask 
nok,  naar  der  tages  af  Bordet.  Han  triller  da  for  Kommers 
Tallerkener  og  Glas  henad  Bordet.  laften  tog  han  en  Fløde- 
kande  og  lod,  som  om  han  vilde  hælde  Indholdet  ud  i  Com- 
tessens  Skjød.  Det  gav  et  voldsomt  Sæt  i  denne,  der  aaben- 
bart  alt  i  Tankerne  saae  sin  lilla  Silkerobe  for  evig  Tid  forvist 
fra  Hofgarderoben.  Prinds  Christian  lo  hjærtelig  over  den 
Angst,   Comtessens  Ansigt  røbede. 

Fredag  17.  Marts  1893.  Jourtiden:  Da  Krigsministeren, 
'der  havde  Audiens,  kom  ud  fra  Kongen,  spurgte  han  bl.  a. : 
»Naa,  hvad  siger  man  ved  Hoffet  om  et  eventuelt  Forlig?« 
Jeg  svarede  undvigende.  »Ja,«  vedblev  han  videre,  »Højre  er 
som  en  Hær  af  demoraliserede  Soldater.  Mange  er  vrede. 
Særlig  skal  jeg  være  Syndebuk.«     Jeg   fik  Indtryk  af,   at  han 

ansaae  et  Forlig  for  sandsynlig  og  da  vilde  træde  af  som 
Minister.  For  mit  Vedkommende  vil  jeg  helst  see  Forliget, 
inden  jeg  troer  det. 

Ogsaa  General  Holten,  der  jo  tidligere  har  været  Adj utant 
hos  Kongen,  havde  Audiens.  »Vil  De  melde  mig.  Jeg  plejer 
jo  engang  imellem  at  hilse  paa  Hs.  Majestæt.«  Han  var  meget 
snaksom,  da  han  kom  ud  og  fortalte  Forskjelligt,  som  inter- 
esserede mig.  Saaledes  oplyste  han  bl.  a.,  at  det  Oliemaleri 
af  Thorvaldsen,  som  hænger  i  Adjutantens  Værelse,  er  malet 
af  den  bekjendte  Amerikaner  Morse  (Morses  Telegraf),  der 
var  Maler  og  i  1831  malede  dette  Billede  af  Thorvaldsen  under 
dennes  Ophold  i  Rom.  Da  Morse  senere  blev  Minister,  sendte 
han  Billedet  som  Foræring  til  Christian  IX. 

»Men  her  hang  ogsaa  engang, <^  vedblev  Generalen,  »et 
Billede  af  General  de  Meza,  og  det  kan  jeg  ogaa  fortælle  en 
Historie  om.  Feltmarchal  Moltke  var  paa  Gjennemrejse  til 
Sverrig  og  havde  ladet  sin  Ankomst  anmelde  for  Kongen. 
Denne  havde  ladet  ham  tilsige  til  Audiens,  og  saa  var  det  en 
Dag,  jeg  sidder  i  Stolen  der.  Saa  banker  det  paa  Døren,  og 
ind  træder  en  Herre.  »Ich  bin  Hr.  Graf  Feltmarschall  Moltke!« 
Stiv  og  tilbageholden  var  han.  Naa,  jeg  meldte  ham  til 
Kongen.  Hvad  de  har  talt  om,  veed  jeg  ikke;  men  han  var 
helt  tøet  op,  da  han  kom  ud  derindefra.  Han  standsede  her 
paa  dette  Sted  og  saae  sig  om:  »Hvor  det  er  underligt  igjen 
at  færdes  i  disse  Værelser.  Der  nede  i  Kjælderen  bleve  vi 
Pager  klædt  paa,  inden  vi  skulde  til  Taflet.«  »Ja,  af  Madam 
X  (jeg  mindes  ikke  Navnet).«  »Madam  X,«  gjentog  han; 
»det  er  rigtigt.«  »Maa  jeg  see  derind,«  sagde  han  saa  og 
gik  derind  og  saae  først  paa  Thorvaldsens  og  derpaa  paa  de 
Mezas  Billede,  som  dengang  hang  dér  paa  det  Sted.  »Det 
er  de  Meza, «  udbrød  han  og  betragtede  det  læng^  i  Taushed. 
Derpaa  gik  han  tilbage  og  udbrød,  idet  han  traadte  over  Dør- 
tærskelen ind  til  Jourværelset:  »Modigere  Soldat  har  den 
danske  Hær  aldrig  haft.«  »Forstaaer  De,«  sluttede  Holten, 
»Moltke  vilde  have  haft,  at  vi  skulde  være  bleven  ved  Danne- 
virke,  for  at  han  saa  kunde  have  maset  os.« 

Lørdag  8.  April  1893.  Kong  Christians  75aarige  Fødsels- 
dag. 

Afløste  Kapitain  Boeck.  Da  vi  paa  Slaget  10  kom  ind  i 
Havesalen  og  naaede  Døren  ind  til  det  grønne  Gemak,  be- 
fandt vi  os  med  Et  under  Krydsild,  som  man  siger.  Kongen 
traadte  ind  fra  Gemakket,  medens  hele  den  kronprindselige 
Familie  nærmede  sig  inde  fra  den  store  Spisesal,  alle  stilende 
hen  mod  Bordet,  der  var  dækket  med  Kongens  Gaver:  Blomster 
i  Massevis,  grupperede  om  forskjcllige  Guld-  og  Sølvgjenstande, 

Rask  og  glad  saae  han  ud,  vor  kjære  gamle  Korige! 
Vorherre  bevare  ham  endnu  i  mange,   mange  Aar! 

Kl.  11V2  Cour  for  Hoffets  Damer  og  Herrer. 

Alle  de  unge  Prindser  og  Prindsesser  komme  hver  med  en 
dejlig  Bouket  til  »Bedstefader«  og  lidt  efter  Prindsesse  Marie 
med  sine  tre  Smaa,  der  ogsaa  hver  bærer  en  herlig  Bouket 
Roser.  Jeg  hjælper  den  lille  Prinds  Erik  Tøjet  af,  og  til 
Gjengjæld  stikker  han  mig  gjentagne  Gange  sine  duftende 
gule  Roser  op  i  Næsen. 

Ind  i  Jourværelset  for  at  tage  mod  Gardeofficerernes  Melding. 
Pladsen  er  sort  af  Mennesker.  Musikken  bruser,  mens  Gar- 
disternes røde  Rækker  prange  som  en  enkelt  Blomsterrabat 
paa  en  ny  tilsaaet  Plæne.  »Kong  Christian  stod  ved  højen 
Mast«  vexler  med  de  russiske,  engelske  og  græske  National- 
melodier, 

Kl.  12V2  Cour  for  Diplomaterne.  Præsenteres  for  den  ny 
russiske  Gesandt  Grev  Muravieff. 

Kl.  12^^  paa  Reposen  ved  Kolonaden  for  at  følge  Kongen 
over.  Mængden  nede  paa  Pladsen  strømmer  over  mod  Kon- 
gens Palais.  Stærke  Hurraraab.  Det  er  Kongen,  der  viser 
sig  i  et  Vindu  nede  i  Stuetagen.  Lidt  efter  kommer  Kongen 
fra  Dronningens  Værelser.  Et  Buk  og  omkring,  over  Ko- 
lonaden, forbi  Gardisterne,  der  præsenterer  Gevær,  gjennem 
Salen  og  hen  til  Døren  ind  til  Throngemakket,  hvor  der  gjøres 
Front,  medens  Kongen  passerer,  og  derpaa  tilbage  gjennem 
Gemakkerne  ud  til  Haven  og  ind  i  Spisesalen,  der  er  prop- 
fuld af  uniformerede  og  dekorerede  Fødselsdagsgratulanter. 
Taler  med  et  Utal  af  Mennesker. 

Kl.  3  Couren  til  Ende.  Følger  Kongen  over.  »Er  De 
træt.'^«  spørger  han  ved  mit  Afskedsbuk.  »Nej,  Ds.  Majestæt.« 
Det  var  nu  ikke  ganske  sandt.  Man  vil  jo  g  jerne  gjøre  sig 
raskere  og  stærkere,  end  man  i  Virkeligheden  er.  Medens  jeg 
hviler  mig  paa  Chaiselonguen,  vandrer  Kongen  nede  i  Haven, 
rygende  en  af  sine  lette  Hava.nesere. 

Kl.  5  Gaiataffel  hos  Kronprindsens.  Alle  de  Kongelige 
ere  komne,  men  endnu  mangler  Hs.  Højærværdighed  Biskop 
Fog.  Har  han  mulig  helt  glemt  Tilsigelsen.^  Utænkeligt  var 
det  maaske  ikke.  Kl.  5^/4  kommer  han  omsider  anstigende, 
med  Skridt  saa  langsomme,  som  var  han  bange  for  at  komme 
for  tidligt.  »Kommer  jeg  for  sent?«  spørger  han  BuU.  »Aa, 
ikke  saa  meget,«   svarer  denne  høfligt. 

Et  ualmindelig  smukt  og  festlig  dækket  Bord.  Et  Brigade- 
musikkorps forhøjede  yderlig  Stemningen.  Ved  Champagnen 
rejser  Kronprindsen  sig:  »I  det  smukke,  sommeragtige  Vejr 
idag  seer  jeg  et  l}'kkeligt  Varsel  om  gode,  velsignede  Fremtids- 
dage  for  min  elskede  Fader.  Vorherre  bevare  ham  endnu  i 
mange  Aar  til  Held  og  Lykke  for  Fædrelandet  og  til  Glæde 
og  Velsignelse  for  os.«  Saaledes  lød  omtrent  Ordene,  hvor- 
paa  Champagnen  tømtes,  Fanfaren  brusede  gjennem  Hallen, 
og  Nationalmelodien  paahørtes  staaende.  Kongen  takkede  i 
faa  og  hj ærtelige  Ord  for  Skaalen. 

Nogle  Minutter  før  Kongen  og  Dronningen  skulde  ledsages 
til  Dansesalen,  bringer  en  Lakaj  en  hel  Bunke  Telegrammer 
med  Hilsen  fra  Hs.  Majestæt,  »om  jeg  vilde  besvare  dem  ven- 
ligt.« Ved  at  gjennemløbe  dem  opdager  jeg  til  min  Forbauselse 
Lykønskninger  fra  Villy  (Kong  Georg),  Alix  (Prindsessen  af 
Wales),  Sacha  og  Minni  (Kejseren  og  Kejserinden  af  Rusland). 
Que  faire?  Her  maa  jo  foreligge  en  Misforstaaelse.  Faaer 
efter  at  have  fulgt  Kongen  og  Dronningen  til  Throngemakket 
fat  i  Admiral  Koch,  der  ved  at  see  Telegrammerne  erklærer, 
at  det  aldrig  er  hændt  ham  i  hans  Adjutanttid.  Der  kan  da 
ikke  være  Tvivl  om,  at  Lakajen  har  bragt  mig  en  fejl  Bunke. 
Imidlertid  vanskeligt  at  faae  Kongen  i  Tale,  der  inde  i  Skilderi- 
gemakket vandrer  fra  Gjæst  til  Gjæst.  Omsider  lykkes  det 
dog  at    fange    Kongens    Øje,    og    da  jeg    samtidig    træder    et 

Skridt  frem,  ahner  Kongen,  at  Noget  ligger  mig  paa  Hjerte, 
og  kommer  hen  til  mig.  »Ds.  Majestæt,  Lakajen  har  bragt 
mig  en  Del  Telegrammer,  men  formentlig  er  her  en  Mjs- 
forstaaelse  tilstede,  thi  der  er  en  Del  fra  Ds.  Majestæts  nær- 
meste Slægt.«  —  —  »Saa!  Fra  hvem?«  —  »Fra  Kongen  af 
Grækenland,  Kejseren  og  Kejserinden  af  Rusland.«  —  »Saa 
har  den  Klodrian  af  en  Lakaj  taget  de  forkerte.  Det  var 
rart,  De  gjorde  mig  opmærksom  derpaa.  Aa,  vær  saa  venlig 
at  give  min  Broder  Hans  dem.<^ 

Prinds  Hans  stod  i  ivrig  Conversation  med  Etatsraad 
Tietgen,  men  omsider  fik  jeg  da  Prindsen  i  Tale,  og  snart 
efter  vandrede  da  den  hele  Bunke  over  i  hans  Kjolelomme. 

Inde  i  Dansesalen  er  fuldt  af  Dansende  og  Tilskuere.  Kun 
to  Gange  naaede  jeg  derind.  Man  var  et  Kvarter  om  at  naae 
fra  den  ene  Dør  til  den  anden.  Pludsehg  hænger  jeg  fast 
i  en  Dame.  Kongen  sender  Bud  efter  mig,  og  saa  hurtig 
som  mulig  »forcerer«  jeg  Forhindringerne.  De  fine  Knip- 
linger paa  hendes  Kjole  havde  viklet  sig  fast  ind  i  mit  Ridder- 
kors, og  utrolig  Møje  kostede  det  atter  at  blive  løst  fra  den 
Skjønne.  Grevinde  Danneskjold  morede  sig  kostbart  over  den 
lille  Scene,  der  selvfølgelig  gav  Anledning  til  adskillige  Be- 
mærkninger og  Indfald. 

Kl.  12  præcis  blæses  af.  Derpaa  i  Teten  af  Toget  over 
til  Souperen,  hvor  de  udsøgte  Retter  og  den  skummende 
Champagne  perler  i  Glassene. 

Kl.  I  ifærd  med  at  aflægge  Stadsen,  da  en  Lakaj  hæs- 
blæsende melder:  »En  Herre  beder  om  at  faa  Kapitainen  i 
Tale.  Han  bringer  et  meget  vigtigt  Telegram.«  Saa  atter  i 
Tøjet.  »Hvem  har  jeg  den  Fornøjelse  at  tale  med?«  — 
»Direktør  Schierbech.  Vi  have  i  dette  Øjeblik  faaet  Telegram, 
at  »Hekla«  (af  Thingvallaselskabets  Skibe,  hvis  Skæbne  paa 
Vejen  til  New- York  man  var  urolig  for)  er  i  god  Behold  og 
formentlig  vil  være  i  New- York  imorgen.  Meddelelsen  vilde 
Etatsraad  Tietgen  gjerne  have  bragt  Hs.  Majestæt  endnu  i 
Aften.«  Jeg  tvivlede  jo  ikke  om,  at  Kongen  vilde  blive  glad 
over  denne  Efterretning.  Men  var  han  endnu  oppe?  Ingen 
vidste    det.     Jeg    bankede    sagte    paa    Døren.       »Kom  ind.« 

Kongen  sad  civilklædt  i  sin  Sofa  og  røg  sig  en  Cigar.  Jeg 
bad  om  Undskyldning  for  mit  sene  Komme  og  rakte  Kongen 
det  engelske  Telegram,  som  vi  derpaa  i  Forening  tydede. 
Det  var  smukt  at  see  Kongens  Glæde  derover.  »Vil  De  takke 
mange  Gange  den  Herre,  der  har  bragt  det,  og  sige  ham, 
hvor  glad  jeg  er  ved  at  vide  de  mange  Passagerer  udenfor 
Fare.  Og  sig,  at  det  særlig  har  glædet  mig,  at  jeg  naaede 
at  faae  denne  Meddelelse  endnu  paa  min  Fødselsdag.^  Jeg 
bukkede.  »Vil  De  see,  hvor  mange  Telegrammer  jeg  har  faaet 
idag.«  Kongen  aabnede  en  Mappe.  Der  var  sikkert  henved 
et  Par  hundrede.  »Alle  har  været  saa  venlige  imod  mig,« 
sagde  han.      »Naa,  Godnat!  og  Tak  for  al  Ulejlighed  idag!« 

Endu  en  lille  Cigar  paa  Faldrebet  og  saa  til  Køjs.  Alt 
roligt  i  Schipka  Passet ! 

Mandag  i.  Maj  1893.  Kjørte  Kl.  11V2  med  Kongen 
til  Frederiksberg  Slot,  hvor  Officerskolen  fejrede  sit  25  Aars 
Jubilæum.  Talen  faldt  paa  Officererne  i  ældre  Tider.  Kongen 
beklagede  meget  Nedlæggelsen  af  Landkadetakademiet,  hvis 
Elever  dog  havde  gjort  saa  god  Fyldest  i  begge  vore  slesvigske 
Krige.  Jeg  blev  egentlig  forundret,  da  Kongen  noget  efter 
udtalte:  »men  hele  Aanden  og  'Tonen  blandt  Officererne  er 
nu  meget  bedre  end  tidligere  og  navnlig  i  Fyrrerne.  Der 
var  dengang  megen  Raahed,  som  nu  heldigvis  er  helt  forsvunden. 
Det  var  ogsaa  skrækkeligt,  som  mange  dengang  gik  klædt, 
uordentligt,  nogle  med  FHpper,  almindelig  store  hvide  Flipper 
og  Halstørklæder,  kort  sagt,  fuldstændig  ureglementerede.« 
Kongen  nævnede  flere  Exempler.  Jeg  mener,  at  ogsaa  denne 
Udtalelse  noksom  viser  Kongens  sunde,  uhildede  Blik;  thi 
ellers  skildre  de  Ældre  jo  stedse  deres  Ungdomstid  som  en 
sand  Guldalder  i  alle  Henseender  og  særlig  i  mihtær  Retning. 

Vognen  svingede  op  foran  Slotstrappen,  ad  hvilken  jeg 
idag  for  24  Aar  siden  ogsaa  holdt  mit  Indtog  i  næstyngste 
Klasse.  Forhallen  var  fuld  af  Uniformer  ligefra  Krigsmini- 
steren til  Kapitainer  og  Lieutenanter.  Oberst  Tobiesen  holdt 
Talen,  i  hvilken  han  gav  en  Oversigt  over  Skolens  Virksom- 
hed i  det  svundne  Kvartaarhundrede.     Derefter  besteg  Krigs- 

ministeren  Kathedret  og  skildrede  paa  fortrinlig  Vis  Officers- 
standens   Betydning   for   Hærene, 

Da  Kongen  atter  steg  i  Vognen,  udbragte  Oberst  Tobie- 
sen  et  »Længe  leve  Hs.  Majestæt  Kong  Christian  den  Niende,« 
der  besvaredes  med  dundrende  Hurraraab. 

Ogsaa  Kronprindsen  og  Prinds  Christian  vare  mødte  til 
Festligheden.  De  tre  Generationer  sad  Side  om  Side  lige  foran 
Talerstolen.  Menneskeligt  seet  lakker  det  jo  nu  mod  Aften  for 
vor  kjære  gamle  Christian  IX.  Saa  vil  Frederik  VIII  gribe 
Sceptret,  han,  hvis  gode,  kjærlige  Hjærte  slaaer  varmt  for  det 
danske  Folk.  Og  kimer  saa  Danmarks  Klokker  engang  for 
ham,  svøbes  Kongekaaben  om  Christian  X,  der,  skjønt  saa 
ung,  alt  har  vundet  saa  mange  Hjærter.  En  Lykke  for  et 
Land,  naar  det  med  Tryghed  kan  see  hen  til  dem,  der  en- 
gang i  Tiden  skulle  stige  op   paa  Thronen. 

Efter  Taflet  fortalte  Prinds  Vilhelm  om  gamle  Dage  paa 
Frederiksberg  hos  Frederik  VI.  Onsdag  og  Fredag  var  der 
altid  stort  Taffel.  Efter  Taflet  The  hos  Dronningen  i  en 
lille  Pavillon,  der  laa  i  Buskadset  tilhøjre  for  Slottet  (altsaa 
henimod  Apistemplet).  Præcis  Kl.  9V2  tog  man  Afsked. 
Ofte  vandrede  den  kongelige  Familie  efter  Taflet  en  Tour  ned 
i  Frederiksberg  Have,  hvor  man  da  gik  ombord  i  Baadene, 
hvis  Rotoure  jo  ere  noksom  bekjendte.  Søndermarken  var 
aflukket  for  Publikum;  her  red  Kongen  og  de  kongelige  Prind- 
sesser.  Paa  den  saakaldte  »0«  i  Canalen  i  Frederiksberg 
Have  havde  Prindsesse  Carolines  Hofdame  tre  Værelser  i  den 
derværende  lille  Pavillon.  Disse  siges  endnu  at  staae  urørte 
som  dengang.  Kongens  og  Dronningens  daglige  Værelser 
paa  Slottet  vare  paa  iste  Sal  tilvenstre  for  Riddersalen  (alt- 
saa der,  hvor  vi  i  1869  havde  næstyngste  Klasse).  »1836,« 
fortsatte  Prindsen,  »kom  jeg  i  østerrigsk  Tjeneste.  Frederik 
den  Sjette  mente,  at  man  havde  godt  af  at  see  sig  om  i 
fremmede  Lande  og  tumle  sig  i  Krig.  Den  kjære  gamle 
Konge ;  der  var  et  forunderlig  smukt  Forhold  dengang,  og 
de  Døttre  elskede  deres  Fader.  Prindsesse  Caroline  havde 
lige  til  sin  Død  hængende  over  Sengen  Digtet,  De  nok  kjen- 
der:    »Vor  gamle  Konge  sover«.« 

Torsdag  4  Mai  1893.  The  9V4.  Baron  Blixen-Finecke 
havde  medbragt  en  italiensk  Avis,  hvori  fortaltes,  at  der  i  inde- 
værende Sommer  vilde  blive  holdt  et  Souverainmøde  her  i 
Kjøbenhavn,  idet  Monarkerne  vilde  samles  hos  Kong  Chri- 
stian for  at  drøfte  Spørgsmaalet  om,  hvad  der  kunde  gjøres 
for  at  reducere  Hærene  og  befri  Staterne  for  de  store  Byrder. 
Kongen  bemærkede:  »Ja,  det  er  jo  noget  Snak  med  det 
Møde.  Men  iøvrigt  har  jeg  lejlighedsvis  talt  baade  med  den 
russiske  Kejser,  Kejser  Franz  og  Kejser  Wilhelm,  om  man 
ikke  kunde  reducere  Hærene.  Kejser  Franz  svarede:  »Wer 
soli  anfangen.?«  Det  samme  mente  den  russiske  Kejser,  og 
Kejser  Wilhelm  svarede  mig:      »Das  ist  ganz  unmoglich.« 

Lørdag  27.  Mai  1893.  Meldte  mig  paa  Charlottenlund 
Slot,  hvor  Kronprindsen  residerer  qua  Regent  under  Kongens 
Ophold  i  Wiesbaden. 

Kjører  Kl.  5^2  med  Kronprindsens  til  Taffel  hos  Dron- 
ningen paa  Bernstorff. 

Excellencen  Castenskjold  fortalte  følgende  Historie  fra  sine 
Lieutenantsdage:  Dragonregimentet  laa  i  Itzehoe,  og  en  skjøn 
Dag  fik  det  Ordre  til  at  ride  til  Nordtoft  og  hindre  Afhol- 
delsen af  en  Folkeforsamling,  som  Slesvigholstenerne  vilde 
sætte  i  Scene  dér.  »Da  vi  havde  redet  en  god  halv  Mil, 
svingede  vi  ind  paa  en  Mark,  hvor  der  blev  gjort  Holdt,  og 
Chefen  (Torp)  holdt  da  følgende  helt  pyntelige  Tale  til  Fol- 
kene: »Hs.  Majestæt  Kongen  har  beordret  Regimentet  til 
Itzehoe,  hvor  man  vil  afholde  en  Folkeforsamling.  Denne 
maa  imidlertid  ikke  finde  Sted,  og  dette  skal  Regimentet 
iværksætte,  hvad  enten  det  nu  maa  ske  med  det  Onde  eller 
med  det  Gode.  Skulde  der  være  en  eller  anden  udisciplineret 
Karl  i  Geleddet,  som  nægter  at  adlyde,  bemyndiger  jeg  her- 
ved Officerer  saavelsom  Underofficerer  til  paa  Stedet  at  skyde 
Vedkommende  ned.  Er  der  en  Slyngel,  som  vil  mig  tillivs, 
kan  jeg  ikke  forhindre  det.  Men  saalænge  jeg  er  foran  Fron- 
ten, er  der  Disciplin  i  Regimentet.«  Noget  efter  stode  vi  Offi- 
cerer samlede  i  en  Klynge,  da  vi  bemærkede  en  vis  Uro 
blandt  Mandskabet.      Dette  var  jo  Holstenere,  og   fuldstændig 

sikkre  paa  deres  Troskab  vare  vi  derfor  ikke.  Bevægelsen 
voxede  derhenne  mellem  Folkene,  og  paa  én  Gang  saae  vi  en 
gammel  Vagtmester  nærme  sig  os,  fulgt  af  en  halv  Snes  Me- 
nige. De  toge  Vejen  hen  mod  os,  og  da  de  vare  komne  os 
paa  faa  Skridt  nær,  standsede  Vagtmesteren  og  gjorde  Hon- 
nør, idet  han  henvendte  følgende  Ord  til  Chefen:  »Hr.  Major, 
Mandskabet  har  anmodet  mig  om  paa  deres  Vegne  at  maatte 
have  Tilladelse  til  at  fremkomme  med  en  Udtalelse.«  —  — 
»Værs'go,«  svarede  Majoren.  »Hr.  Major,  Mandskabet  fornyer 
herved  den  Ed,  de  have  aflagt:  aldrig  at  svigte  den  Standart, 
de  have  den  Ære  at  tjene  under.  Enhver  Mand  skal  opføre 
sig  saaledes,  at  ingen  af  d'Hrr.  Officerer  faae  det  mindste 
at  klage  over.«  »Det  er  godt,«  svarede  Majoren  »og  forøvrigt 
ikke  andet,   end  hvad  jeg  ventede«.« 

Torsdag  1.  Juni  1893.  Pastor  Dalhoff,  der  var  Gjæst 
ved  Taflet,  spørger,  om  der  er  noget  sandt  i  den  senere  Tids 
Avisartikler  om  »militær  Raahed«.  Pudsigt  nok,  at  man  er 
saa  tilbøjelig  til  at  raabe  paa  Raahed  i  Hæren  under  vor 
skandaløse  korte  Uddannelsestid.  Ganske  vist,  jeg  har  hørt 
en  Del  Raahed  i  det  militære  Liv,  men  jeg  har  hørt  endnu 
langt  mere  ved  Folkefester  paa  Landet,  paa  Dandseboder  og 
mellem  unge  Indkaldte,  der  vare  paa  Vejen  til  Garnisonsbyen, 
og  som  altsaa  endnu  ikke  havde  sat  Foden  indenfor  Hæren. 
Nej,  er  vor  Ungdom  raa  og  bliver  det  mer  og  mer  med  Al- 
deren, saa  søg  Kræftskaden,  hvor  den  er:  i  Hjemmene.  Tag 
det  raa  fra  Hjemmene,  og  det  raa  vil  ogsaa  forsvinde  fra  Hæ- 
rens Enemærker. 

F'redag  2.  Juni  (893.  Kjørte  Kl.  9V4  med  Kronprind- 
sen  til  Amalienborg.  Kronprindsen  udtalte  sig  nærmere  om 
de  økonomiske  Vanskeligheder,  under  hvilke  Grækenland  for 
Tiden  lider.  »Skulde  de  fortsættes  og  der  ikke  endelig  kan 
bringes  Orden  i  Finanserne,  vilde  min  Broder  foretrække  at 
træde  tilbage.«  Talen  faldt  derpaa  paa  Delyannis.  »Han 
havde  alt  beredt,«  sagde  han,  »til  at  afsætte  min  Broder. 
Var    han    ikke    kommet   ham    i    Forkjøbet,    vilde    det    sikkert 

være  sket.  Og  en  saadan  Mand  faaer  Lov  uhindret  at  fort- 
sætte sin  revolutionære  Agitation!  I  gamle  Dage  havde  man 
strax  uskadeliggjort  en  Mand,  der  havde  udklækket  og  delvis 
realiseret  slige  Planer.« 

Paa  Kjøreturen  tilbage  fra  Amalienborg  faldt  Talen  paa 
Begivenhederne  i  1864.  »Man  sagde  og  skrev  i  sin  Tid,« 
yttrede  Kronprindsen,  »at  Kongen  var  tysk,  skjøndt  han  har 
levet  her  fra  sin  tidligste  Ungdom  ved  Frederik  den  Sjettes 
Hof  og  deltog  i  første  slesvigske  Krig,  og  om  os  fortalte 
man,   at  Ingen  af  os  kunde  tale  Dansk.« 

Om  sin  Deltagelse  i  Begivenhederne  derovre  i  Jylland 
fortalte  Kronprindsen  videre:  >Jeg  meldte  mig  til  Hegermann- 
Lindencrones  Stab  Dagen  efter  Træfningen  ved  Vejle.  Umid- 
delbart efter  tiltraadte  vi  et  langt  Ridt.  Først  udad  Natten, 
Klokken  halv  Tre,  kom  vi  i  Kvarter.  Ukjendt  med  Felt- 
livets Strabadser  mødte  jeg  med  lakerede  Ridestøvler.  Natten 
var  bidende  kold  og  min  P^ltkappe  saa  stivfrossen,  da  jeg 
tog  den  af,  at  den  kunde  staae  paa  Gulvet,  som  om  den  var 
af  Pap.     Mærkeligt  nok  blev  jeg  ikke  forkølet.« 

Taffel  5^/2.  Talen  faldt  derpaa  paa  det  Spøgeri,  Kron- 
prindsessen  oplevede  under  sit  sidste  Ophold  paa  Stockholm 
Slot.  »Jeg  sad  sent  om  Aftenen  og  skrev.  Paa  mit  Bord 
stode  to  store  Kandelabre  med  Lys,  og  Værelset  var  i  det  hele 
stærkt  oplyst.  Pludselig  bemærkede  jeg,  at  en  Skikkelse  i 
en  lang  brun  Munkekutte  stod  skraat  til  Siden  for  mig.«  — 
—  »Blev  Ds.  kgl.  Højhed  da  ikke  angst?« »Nej,«  sva- 
rede Kronprindsessen;  »jeg  troede,  det  var  en  Mand,  der 
havde  noget  at  gjøre  i  Værelserne,  skulde  slukke  Lysene  eller 
lignende  Da  han  blev  ved  at  staae  der,  tog  jeg  en  af  Kande- 
labrene,  og  da  han  derpaa  gik,  fulgte  jeg  efter  ham.  Han 
gik  imidlertid   ikke   hen    til  en   af  Dørene,    men  mod  en  Væg, 

og  var  med  Et  forsvunden.« »Hvorledes   saae  han  iøv- 

rig  ud,«  spurgte  jeg-  »kunde  Ds.  kgl.  Højhed  see  hans  An- 
sigt?« »Ja,  ganske  tydelig,«  svarede  Kronprindsessen;  »en  mid- 
aldrende Mand  med  graasprængt  Haar,  langt  Fuldskæg  og 
smukke  buede  Øjenbryn,  men  et  forfærdeligt  sørgmodigt  Ud- 
tryk   i   Øjet.      Paa    Hovedet    havde    han    en    sort    Filthat    og 

var  saa  iøvrig  iført  en  lang  brun  Munkekutte.  Jeg  viste  senere 
Kongen  Stedet,  hvor  han  forsvandt  i  Væggen,  og  saavidt  jeg 
kunde  mærke,  vilde  Kongen  lade  den  Væg  nærmere  under- 
søge, skjøndt  Skikkelsen  ved  tidligere  Lejligheder,  hvor  han 
havde  vist  sig  for  andre,  er  forsvundet  paa  andre  Steder  i 
Slottet.«  Jeg  spurgte,  om  man  ikke  vidste,  hvem  den  Skik 
kelse  var.  »Nej,«  svarede  hun.  »Ja,  Kong  Oscar  veed  det, 
men  vil  Intet  fortælle  derom.  Ifølge  gamle  Dokumenter  og 
Optegnelser  har  det  samme  Spøgelse  vist  sig  der  paa  Slottet 
alt  for  flere  Aarhundreder  siden.« 

Et  andet  Spøgelse,  »den  hvide  Dame«,  havde  Kronprind- 
sessen  »ofte«  seet,  fra  hun  var  lille  Pige  af.  Bl.  a.  fortalte 
hun:  »En  Aften  sad  jeg  ved  min  Moders  Leje,  da  pludselig 
den  hvide  Dame  viste  sig.  Hun  gik  tæt  hen  til  Sengen,  stil- 
lede sig  op  ad  den  og  stod  mig  nærmere,  end  jeg  nu  sidder 
Dem.  »Hvorfra  kommer  De?  Hvad  vil  De.^«  spurgte  min 
Moder.  Jeg  kunde  ikke  høre  hende  svare,  men  Moder  paa- 
stod,  at  hun  havde  forstaaet  hendes  Svar.  Jeg  spurgte  om, 
hvad  hun  da  havde  sagt,  men  Moder  vilde  ikke  sige  mig  det. 
Hver  Gang  hun  viser  sig,  døer  En  af  Vasaslægten.«  —  — 
»Hvem  er  da  hun?«  spurgte  jeg,  »eller  veed  man  heller  ikke 
det?«  —  —  »Jo,  svarede  Kronprindsessen ;  »med  hende  veed 
man  god  Besked.  Hun  var  Overhofmesterinde  og  levede  for 
hen  ved  200  Aar  siden.«  —  —  »Og  havde  maaske  en  tragisk 
Skæbne?«      Kronprindsessen  nikkede. 

Det  lyder  jo  alt  besynderligt  nok,  men  rokker  desuagtet 
ikke  min  Tro  paa,  at  disse  Syner  kun  ere  et  Spil  af  Indbild- 
ningskraften. 

Lørdag  24.  Juni  1893.  Kongen,  der  for  et  Par  Uger 
siden  er  vendt  tilbage  fra  sin  sædvanlige  Wiesbaden-Tour, 
seer  ualmindelig  rask  og  vel  ud.  »Det  er  vist  snart  100  Aar 
siden  jeg  saae  Dem.,«  yttrede  han  venligt,  da  jeg  mældte  mig, 
og  unægtelig  er  der  jo  ogsaa  gaaet  adskillige  Uger,  siden  jeg 
sidste  Gang  saae  vor  kjadre  gamle  Konge,  der  imidlertid  synes 
at  være  vendt  yderlig  forynget  tilbage  fra  sin  Badekour.  løv- 
rigt   omtalte   han   den   beklagelige    Mytteri- Sag  ved   Ingenieur- 

regimentet.  Ogsaa  Dronningen  kom  ind.  Hds.  Majestæt  var 
paa  Grund  af  det  meget  urolige  Vejr  ikke  rigtig  glad  ved 
den  forestaaende  Reise  til  England  pr.  Esbjerg  over  Nordsøen 
for  at  fejre  det  engelske  Barnebarns  (Thronarvingens)  Bryllup. 
Kl.  6  Taffel.  Efter  Bordet  talte  Dronningen  med  mig. 
Talen  faldt  paa  Grevinde  Danner.  Dronningen  havde  al- 
drig hilst  paa  hende  eller  talt  med  hende.  »En  Gang  var 
det  nær  sket,«  yttrede  hun;  >^Vi  vare  ude  at  kjøre,  da 
vi  see  Kongens  Vogn  i  det  Fjærne.  Jeg  kunde  see,  hun  sad 
ved  Siden  af  ham.  Hvordan  skulde  det  gaae.^  Hjærtet  sad 
i  min  Hals.  Men  da  vi  kjørte  forbi,  saae  hun  til  Siden.  Det 
var  den  eneste  Gang,  jeg  kom  hende  saa  nær. «  Om  Frederik 
den  7de  yttrede  hun:      »Han  havde  egentlig  et  godt  Hjærte.« 

Tirsdag  27.  Juni  1893.  Da  jeg  var  i  Færd  med  at 
spise  min  Frokost,  hørte  jeg  nede  fra  Gaarden  Kongens 
Stemme:  »Er  Kapitainen  der?«  Jeg  ilede  til  Vinduet:  »Jovel, 
Ds.  Majestæt.«  —  »Godmorgen!  Vi  kjører  Kl.  halv  To. 
Har  Kapitainen  alt  beredt?« »Jo,  Ds.  Majestæt!«  Kon- 
gen nikkede  venligt  og  forsvandt  i  Porten ;  han  havde  aaben  - 
bart  været  ovre  at  sige  sine  Heste  Farvel. 

Kl.  1^/2  kjørte  vi  afsted  i  det  sædvanlige  Audienskjøretøi. 
Kongen  var  selv  Kudsk.  Dronningen  ønskede  »lykkelig  Rejse. « 
Torsdag  Aften  vil  Hds.  Majestæt  selv  gjøre  samme  Tour  til 
Esbjerg,  hvorpaa  Kongeparret  ombord  paa  »Dannebrog«,  der 
alt  ligger  i  Esbjergs  Dok,  tiltræder  Rejsen  til  England. 

Vi  naaede  Banegaarden  fem  Minutter  før  Togets  fastsatte 
Afgang  Kl.  2,^^.  Hele  Vejen  Kjøbenhavn — Esbjerg  tilbage- 
lagdes pr.  Extratog  og  Extrafærger.  Middag  paa  Færgen 
Korsør — Nyborg.  I  Fredericia  smuk  og  festlig  Modtagelse. 
Vaabenbrødrene  paraderede.  Kongen  og  Kronprindsen  langs 
Fronten.  Kongen  talte  med  mange  af  dem  og  paa  sin  sæd- 
vanlige milde  og  kjærlige  Maade,  der  vinder  saa  mange  Hjær- 
ter.  En  gammel  granhaaret  Kriger  klappede  han  paa  Kinden. 
Begge  havde  Taarer  i  Øjnene.  Jeg  \'il  altid  mindes  den  lille 
Scene.  » 

Naaede  Esbjerg  i  Regn.    Toget  løber  lige  ned  til  Dokken 

Rørdam  :  Hofliv.  13 

og  standser  udfor  »Dannebrog«.  Under  Baldakinen,  der  dan- 
nede Gangbro  over  til  Skibet,  holdtes  en  Velkomsttale  til 
Kongen.  Festkomiteen  m.  fl.  indbødes  derpaa  til  Souper  paa 
»Dannebrog«.  I  det  Hele  en  gemytlig  lille  Souper  derovre  i 
Jydernes  fjærneste  Vesten. 

Onsdag  28.  Juni  1893.  Kl.  11^/2  kører  Kongen  med 
Følge  ad  Havnegade,  Jærnbanevej,  Kongensgade,  Jyllandsgade 
og  Skolegade  til  Kirken.  Interessant  at  see  den  forholdsvis 
store  By,  der  har  rejst  sig  i  Løbet  af  10  å  12  Aar.  Gader 
og  Huse  overalt  pyntede  til  Fest,  mens  Kirkeklokkerne  ringe. 
Fra  mange  Huse  Blomsterkastning.  Overalt  store  Menneske- 
masser. Biskop  Balslev  taler  kort,  men  smukt  og  slutter  med 
en  inderlig  Bøn  for  Kongen  og  Kongens  Hus.  Af  gribende 
Virkning.     Kongen  bevæget. 

Kiører  til  Raadhuset,  hvor  en  stor  Dejeuner  gives  af  Amts- 
raadet. 

Kongen  og  Kronprindsen  med  Følge  tage  Plads  i  Vesti- 
bulen, hvorpaa  et  Haandværkertog  defilerer  forbi  Majestæten. 
Solen  straaler  nu  i  al  sin  Glands;  ikke  en  Sky  paa  Himlen. 
Efter  endt  Defilering,  der  stadig  afbrydes  af  dundrende  Hurra- 
raab,  spadserer  Kongen  og  hele  Følget  gjennem  Folkemas- 
serne til  Udsigtspunktet  »Bavnehøj«.  Almindelig  Jubel  over 
at  kunne  gaa  Side  om  Side  med  vor  gode  gamle  Konge  og 
Kronprinds  Frederik,  der  vexle  Ord  snart  med  En  snart  med 
en  Anden.  Ved  Bavnehøj  Blomsterkastning.  Kongen  griber 
en  Bouket,  og  man  hører  en  kvindelig  Stemme  begejstret  ud- 
bryde: »Han  tog  min;  han  tog  min.«  Det  fortælles  Kongen. 
»Saa  skal  jeg  saamænd  sætte  den  i  Brystet,«  svarer  han  og 
anbringer  den  i  et  Knaphul.  Da  vi  atter  gik  ned  ad  Højen, 
hørte  man  den  samme  Stemme  udbryde  et  jublende:  »Han 
bærer  min  i  Brystet.« 

Kl.  10^/4  ankommer  Dronningen  med  Følge.  En  Dame- 
deputation overrækker  Hendes  Majestæt  Blomster,  hvorpaa 
Souper  i  Kongekahytten.  Klokken  var  bleven  12.  Vejret: 
henrivende  Sommernat.  Jeg  stod  og  talte  med  Grevinde  Bille- 
Brahe,  da  Kongen  kom  hen  til   mig.     »Nu  vil  jeg  sige  Dem 

Farvel,  min  gode  Kapitain.  Tak  for  Deres  udmærkede  Tje- 
neste; jeg  er  glad  ved  at  have  Dem  hos  mig.  Gjerne  havde 
jeg  ogsaa  taget  Dem  med  til  England,  men  jeg  kan  jo  ikke 
have  alle  med.« 

Klokken  12V2  brusede  Toget  op  foran  »Baunehøj«,  endnu 
et  Farvel  og  saa  afsted  ad  Kjøbenhavn  til. 

Lørdag  22.  Juli  1893.  Prinds  Hans  kom  til  Theen, 
hvor  man  i  Anledning  af  en  Artikel  i  »Avisen«  om  et  suppo- 
neret tysk  Angreb  opfriskede  gamle  Erindringer  fra  1864. 
Man  mindedes  de  urolige  Dage  herinde  umiddelbart  efter 
Dannevirkes  Fald.  Kronprindsen  fortalte  om  Monrad,  der 
vilde  tage  Ophold  i  det  gule  Palais,  hvilket  Dronningen  imid- 
lertid paa  det  bestemteste  frabad  sig ;  Kongen  var  dengang 
ved  Hæren.  Comtesse  Reventlow  vilde  Spektakkelnatten  eller 
Aftenen  slukke  Latnperne  i  Dronningens  Værelser  ud  mod 
Gaden  og  gjorde  det  ogsaa,  men  Dronningen  tændte  dem 
strax  igjen  og  paabød  strengt,  at  alt  skulde  være  i  Palaiset 
som  ellers.  »Dagen  efter  at  Monrad  var  kommen  tilbage,«  fort- 
satte Kronprindsen,  »sendte  han  Bud,  om  jeg  ikke  vilde  komme 
til  ham,  da  han  havde  Ting  af  Vigtighed  at  meddele  og  des 
værre  selv  var  forhindret  i  at  komme  til  Palaiset.  Jeg  spad- 
serede da  gjennem  Byen  til  hans  Bopæl.  Der  var  overalt 
mange  Mennesker  i  Gaderne,  og  Stemningen  var  ophidset  og 
alt  andet  end  behagelig.  Direktør  i  Krigsministeriet,  davæ- 
rende (senere  General)  Ankjær,  søgte  fra  Ministeriets  Trappe 
at  berolige  Mængden  med  »at  hvis  der  var  sket  Misbrug  af 
nogensomhelst  Art  med  Dannevirke,  indestod  han  (Ankjær) 
for,  at  det  vilde  blive  undersøgt  og  de  skyldige  straffede.«« 
«En  net  Opførsel  under  de  Forhold,«   bemærkede  jeg. 

Talen  faldt  derpaa  paa  18.  April  1864.  ^J^g  glemmer 
aldrig  den  Dag,«  udbrød  Prinds  Hans.  »Vi  sad  ved  Taflet 
paa  Amalienborg.  Efterretningen  var  kommen.  Ikke  et  Ord 
blev  talt.  Sorgen  stod  skrevet  paa  alle  Ansigter.  Det  er 
den  frygteligste  Middag,  jeg  nogensinde  har  oplevet.  Dybbøl 
faldet  og  alle  den  Masse  Saarede  og  Faldne,  hvoraf  vi  jo 
kjendte  saa  mange.«      Der  havde   den   Dag   tilfældig  været  en 

Gjæst  ved  Taflet,  en  fordreven  Embedsmand.  Han  var  mødt 
i  Uniform  og  havde  lagt  sin  trekantede  Hat  med  Fjer  ind 
under  Bordet.  Da  man  rejste  sig,  og  han  tog  sin  Hat  frem, 
havde  Dronningens  Hund  plukket  alle  de  hvide  Fjer  af  Hat- 
ten. Under  Bordet  saae  det  ud,  som  havde  en  Ræv  plukket 
en  hvid  Høne. 

Onsdag  26.  Juli  1893.  Kjørte  Kl.  8V4  fra  Charlotten- 
lund til  Kjøbenhavn  i  Følge  med  Kronprindsen,  Kronprind- 
sessen,  Prinds  Harald,  Prindsesserne  Ingeborg  og  Thyra. 

I  Næstved  mødte  Garnisonens  Officerer,   Autoriteter  m.  fl. 
Baron  Reedtz-Thott  stijlede    med  et   flot  firspændigt  Kjøretøj, 
i   hvilket   han   kjørte   sammen   med   Kronprindsen,    Kronprind- 
sessen    og    Prinds    Harald.     I   Vognen    bagefter    fulgte    de    to 
Prindsesser  og  Frøken  Wimpffen.     Moltke  og  jeg  kjørte  foran. 
Passerede   en    højst   mærkelig    Bro,  umiddelbart    før    Gaunø 
na aedes:  To  Mand  vare  posterede  ved  den  for  at  hjælpe  Hestene 
over.     Den  havde  Form  som  en  af  de  smaa  stærkt  hvælvede 
Broer   i   Frederiksberg    Have.     I  et  Nu    rullede   man    steilt  op 
og   brat   ned   uden   at   ahne,   hvad    der   foregik   for   mærkelige 
Ting.     En    af  de   mest  uhensigtsmæssige   Konstruktioner,   jeg 
til  Dato  har  seet.    Stakkels  Gjæster,  der  skulle  til  Gaunø  ved 
Vintertid,   i   glat  Føre.     Skolebørn  vare  opstillede  med   Flag 
og   Bouketter.      Baronessen   bød   Velkommen.      Anvistes  Væ- 
relse   sammen   med   Prinds.  Harald.      Efter   et   hurtigt   Toilette 
Frokost,    der    smagte    fortrinlig    efter    den    lille    Friluftstour. 
Havde    Generalinde    Biilow    tilbords    (Baronessens    Stedmoder, 
Katholik),    der  var  stolt  af,    at  hun   trods    30  Aars   Ophold   i 
Udlandet  havde   bevaret   sit  Modersmaal    rent  og  fejlfrit.     Be- 
saae    efter    Frokosten    de    utallige    Malerier,    der    smykke    en 
Mængde    af  Værelserne   og   Gangene.      Christian  V.s  Værelse 
staaer  urørt  fra  den  Gang,  han  gæstede  Gaunø.     Himmelseng 
med  rødt  Fløjls  Omhæng,  et  Billede  af  Frederik  VI  som  Barn 
og     paa    Toiletbordet    forskjellige    kostbare    kinesiske    Sager. 
Grev  Moltke  oplyste,  at  der  baade  paa  Gaunø,  men  særlig  da 
paa  Bregentved  findes  mange  kostbare  kinesiske  Sager,  stam- 

mende  fra  den  Tid,  da  de  Moltke'ske  og  Thott'ske  Familier 
indtoge  fremragende  Stillinger  i    »det  asiatiske  Kompagni«. 

Kun  faa  Minutter  var  der  til  at  gjøre  Toilette  inden  Mid- 
dagen Kl.  4^/2.  Baron  Reedtz-Thott  udbragte  Skaalen  for 
Hædersgjæsterne,  og  Kronprindsen  svarede  med  en  Skaal  for 
Baronen.  Dragon -Musikken  fra  Næstved  musicerede  under 
Taflet,  der  var  smukt  prydet  med  Bouketter  og  Blomster  i 
Opsatser. 

Kl."  6^2  slog  Alskedstimen. 

Torsdag  27.  Juli  1893.  The  Kl.  9.  Prinds  Harald  og 
Prindsesserne  Ingeborg  og  Thyra  havde  hver  maattet  skrive 
en  Dansk  Stil  om  Touren  til  Gaunø.  Disse  tre  Stile  skulde 
nu  læses  op.  Fornøjeligt  at  see  de  Tre,  hvor  frimodige  de 
vare  under  denne  Oplæsning,  som  de  fleste  Børn  vilde  have 
været  meget  elendige  ved.  Prinds  Christian  gjennemgik  de 
tre  Besvarelser  og  gjorde  det  meget  morsomt.  Forfatterne 
gave  redebon  Tilladelse  til,  at  man  under  Oplæsningen  maatte 
kritisere  og  satirisere  saa  meget,  man  vilde.  Dette  var  der 
dog  ingen  særlig  Anledning  til,  thi  alle  tre  Stile  vare  virkelig 
meget  respektable. 

Fredag  28.  Juli  1893.  Kjørte  Kl.  10  til  Bellevue  for 
at  modtage  Kong  Oscar  af  Sverrig-Norge,  der  havde  lagt 
sig  ud  for  Bellevue  i  sin  Lystyacht  »Drott«.  Forrest  kjørte 
Kronprindsen  og  Kronprindsessen  i  firspændig  Equipage  med 
Forrider  og  derefter  Frøken  Wimpffen  og  Ego  i  »Tospender«. 
Smukt  Solskinsvejr.  Saasnart  vi  havde  naaet  Bellevue,  lagde 
Chaluppen  fra  >>Drott«  til,  og  kort  efter  sprang  Kong  Oscar 
i  Land,  hilst  hjærtelig  af  sine  danske  Slægtninge.  I  rask 
Trav  gik  det  derpaa  tilbage  til  Charlottenlund,  idet  Frøken 
Wimpfien  og  jeg  toge  Kongens  Adj utant,  Kapitain  Pallander, 
med  i  vor  Vogn.  De  kongelige  Herskaber  vandrede  derpaa 
ned  til  Stranden,  hvor  Kongen  tog  sig  et  Bad,  medens  Moltke, 
Bull  og  jeg  underholdt  Kapitain  Pallander  oppe  paa  Slottet. 
Han  fortalte  om  Remington-Geværet,  som  han  havde  brugt 
paa     Spitsbergen,     og     som     under     14     Graders     Kulde     var 

ubrugeligt  paa  Grund  af  Laasedelenes  Saminentrækning.  Der- 
paa  gik  Vejen  atter  tilbage  til  Bellevue,  idet  Selskabet  nu  var 
bleven  forøget  med  Prinds  Christian  og  Prindsesse  Louise.  I 
Chaluppen  henvendte  Kongen  venligt  til  mig:  »Goddag, 
Kapitain  Rørdam;  glæder  mig  at  see  Dem.  Sidst,  vi  saaes, 
var  paa  Fredensborg.«  Da  vi  lagde  til  »Drott«,  intonerede 
Musikken  ombord  »Kong  Christian  stod  ved  højen  Mast«. 
Præsenteredes  ombord  for  Statholder  paa  Stockholm  Slot  Grev 
Lagercrona  og  Grev  Rosen  foruden  Skibets  Officerer.  Der- 
paa  indtoges  en  splendid  Dejeuner.  De  Kongelige  spiste  for 
sig  og  det  øvrige  Selskab  i  en  Sidekahyt.  Kong  Oscar  ud- 
bragte en  Skaal  for  Kronprindsen  og  Kronprindsessen  i  Da- 
gens Anledning  (24de  Bryllupsdag).  Ved  Champagnen  hørte 
jeg  Kongens  Stemme:  »Kapitain  Rørdam«;  jeg  reiste  mig, 
tømte  Glasset  tilbunds  og  bukkede  for  hans  svenske  Majestæt. 
Derefter  Cigar  og  Kaffe  paa  Dækket,  mens  Musikken  stadig 
spiller.  Omsider  slaaer  Afskedstimen.  Kongen  skal  til  Hel- 
singborg for  at  holde  Statsraad  med  de  norske  Statsraader. 
Kongen  følger  Gjæsterne  i  Land,  hvor  der  tages  Afsked, 
hvorpaa  man  spadserer  tilbage  til  Charlottenlund. 

Taffel  5V2.  Prindsesse  Louise  fortalte  om  en  pudsig  Scene, 
hun  og  Prinds  Harald  havde  haft  paa  Spadseretouren  idag. 
En  Slagtervogn  var  rutchet  ned  i  Grøften,  men  ved  forenede 
Kræfter  lykkedes  det  dem  at  faae  den  paa  Fode  igjen  og 
Kjødet  paa  Plads.  »Slagteren  var  meget  taknemmelig,«  slut- 
tede hun.  —  »Om  han  da  kjendte  sine  Redningsmænd  .^<  — 
»Ja,  det  gjorde  han  rigtignok.« 

Ønskede  efter  Taflet  Kronprindsen  og  Kronprindsessen  til 
Lykke  til  den  24de  Bryllupsdag.  Kronprindsessen  bemær- 
kede: »Jeg  synes,  jeg  er  bleven  dygtig  gammel ;  men  jeg 
kom  jo  ogsaa  saa  ung  her  til  Danmark.« 

Prinds  Hans  kommer  til  The.  Fortæller  interessant  om 
Minderne  fra  sit  Barndomshjem  »Louisenlund«  og  om  Frede- 
rik VI,  der  som  gammel  Mand  kom  i  Besøg  der.  Henimod 
Slutningen  af  Taflet  fik  Publikum  Tilladelse  til  at  passere 
gjennem  Spisesalen.  »Sligt  var  en  gammel  Ret,  Publikum 
havde,  og  generede    ikke  det    ringeste.     Frederik  den  6.   min- 

des  jeg  saa  tydelig;  han  var  dengang  en  gammel  Mand,  der 
i  Reglen  altid  var  faldet  i  Søvn  henimod  Slutningen  af  Maal- 
tidet.  Man  saae  jo  tydelig,  at  han  sov,  thi  han  faldt  sammen 
i  den  ene  Side.  Efter  en  Stunds  Forløb  vaagnede  han  igjen, 
og  noget  efter  hævedes  saa  Taflet.«  Endnu  hænger  paa 
Slottet  »Louisenlund«  flere  Malerier,  paa  hvilke  Frederik  VI 
er  afbildet,  saaledes  eet  visende  Kongen,  der  kort  efter  sit 
Bryllup   »rider  Karoussel.« 

Lørdag  19.  August  1893.  Afløser  Kapt.  Scheller,  der 
meddeler,  at  Kongen  kjører  til  Kjøbenhavn  Kl.  10.  Melde 
os  til  Kongen,  der  seer  rask  og  glad  ud.  Spøgende  sagde 
han  til  mig:  »Naa,  vil  De  dog  vise  Dem  engang  igjen?  Sidst, 
vi  saaes,  var  jo  i  Esbjerg.  ^<  Jeg  forklarede,  at  jeg  for  tre 
Uger  siden  var  gaaet  af  Jour  netop  den  Lørdag,  da  Hs.  Maje- 
stæt vendte  hjem  fra  England,  saaledes  at  der  for  mit  Ved- 
kommende ikke  havde  været  nogen  Uregelmæssighed  i  Jour- 
tj enesten.  »Jeg  vilde  forleden  have  besøgt  Dem  i  Lyngby  og 
red  derover,   men  kunde  ikke  finde  Dem,«   vedblev  Kongen. 

Det  sædvanlige  kjonne,  lille  Kjøretøj  med  de  to  Hvide 
rullede  for  Døren.  Kongen  og  jeg  stege  til  Vogns.  Kongen 
slog  et  Knald  med  Pisken,  og  de  Hvide  satte  i  Trav. 

Kongen  fortalte  om  sine  to  Toure  over  Nordsøen;  paa 
Overrejsen  til  England  havde  de  alle  været  søsyge;  skøndt 
Blæsten  havde  lagt  sig,  havde  Havet  været  i  stærke  Døn- 
ninger. 

Da  vi  vare  naaede  et  Stykke  ned  ad  Strandvejen,  mødte 
vi  Kronprindsen,  der  vendte  hjem  fra  en  Udenlandsrejse. 
Kronprindsessen  med  Børn  havde  været  inde  for  at  modtage 
ham.  Vognen  holdt.  Kronprindsen  steg  ud  af  sin  Vogn,  og 
P'ader  og  Søn  hilste  kjærligt  paa  hinanden.  Saa  steges  der 
atter  til  Vogns,  og  hver  kjørte  sin  Vej.  Kongen  spurgte  til 
Prinds  Harald.  Det  fornøjede  ham  at  høre,  at  det  var  gaaet 
Prinds  Harald  saa  godt  til  hans  Examen.  »Men  troer  De  nu, 
han  kan  blive  Officer?«  spurgte  Kongen.  Jo,  det  mente  jeg 
nok.  »Naa,  ja  det  var  jo  rart.  Jeg  holder  meget  af  lille 
Harald.    Han  er  en  brav  Character.«      Kongen   fortalte  om   et 

Besøg,  han  sammen  med  Dronningen,  Prinds  Georg  (Grækeren, 
der  for  Tiden  er  paa  Besøg  her)  og  Prinds  Valdemar  havde 
aflagt  igaar  Aftes  i  Tivoli.  »Vi  gik  rart  ugenert  om  derinde,« 
sagde  Kongen;  »mørkt  var  det  jo,  saa  der  var  mange,  som 
ikke  lagde  Mærke  til  os.« 

Ceremonimester  Oxholm,  Etatsraad  Struckmann  og  Ju- 
stitsministeren havde  Audiens.  Jægeren  kom  ind:  »Hs. 
Majestæt  har  givet  Ordre  til,  at  Kapitainen  skal  have  Fro- 
kost. Maa  jeg  bestille  noget  i  Byen?«  Ja,  det  maatte  han 
med  stor  Fornøjelse.  »Ja,  for  her  er  ikke  et  Menneske  i 
Køkkenet.  Jeg  har  sagt  Kongen  det,  men  han  sagde:  ja, 
Kapitainen  maa  De  alligevel  skaffe  noget  at  spise.«  Lidt 
efter  kom  ind  ad  Døren  en  vældig  Bakke  med  skaaret  Smørre- 
brød, Snaps  og  Chokolade. 

Kl.  2  kjørte  jeg  tilbage  med  Kongen.  »Fik  De  Frokost?« 
var  Kongens  første  Spørgsmaal.  »Jo  Tak,  Ds.  Majestæt,  ud- 
mærket Frokost  og  endog  en  Snaps.«  —  »Holder  De  af  en 
Snaps?«  —  —  »Nej,  Ds.  Majestæt,  jeg  drikker  det  aldrig, 
men  der  var  saamænd  en  hel  Flaskefuld.«  Da  vi  kom  lidt 
forbi  Langelinie,  bleve  Cigarerne  tændte.  Kongen  fortalte  om 
det  gamle  Frederiksborg  Stutteri,  der  aarlig  forsynede  alle  de 
Kongelige  med  hver  et  Spand  dejlige  Heste.  Frederik  VI 
havde  Spand  af  alle  Farver:  hvide,  sorte,  Morenkopper  o.  s.  v., 
»de  skjønneste  Dyr«. 

Talen  faldt  dernæst  paa,  hvorledes  Kongen  som  Prinds 
Christian  afviste  Frederik  VIPs  Fordring  om,  at  Prindsesse 
Louise  skulde  omgaaes  Grevinde  Danner.  Frederik  VII  blev 
rasende  og  truede  med  at  berøve  Prinds  Christian  Thronen, 
hvilket  selvfølgelig  intet  forandrede  i  Prindsens   Holdning. 

Taffel  Kl.  6.  Exe.  Løvenskiold  fortæller  om  de  Notitser, 
han  har  samlet  vedrørende  Livet  og  Regler  ved  Hove  fra  de 
ældste  Tider.  Efter  Taflet  kom  Prinds  Vilhelm  ind  i  Værelset 
ved  Siden  af  Havestuen.  Træt  satte  han  sig  ned  paa  en  Stol. 
Jeg  spurgte  til  Prindsens  Befindende.  »Jo  Tak!«  svarede  han; 
»det  er  kun  lidt  Mathed,  men  ellers  fejler  jeg  ikke  noget. 
Jeg  havde  lufluenza  i  Itzehoe,  og  den  vil  ikke  rigtig  slippe 
mig.«      Tydeligt    var    det    desværre,    at    Prindsen    var    meget 

mere  medtaget,  end  han  vilde  være  \ed.  Der  var  noget 
ængstelig  slapt  over  hans  Træk.  Flere  Gange  begyndte  han 
paa  en  lille  Samtale,  men  maatte  bryde  af.  Dronningen  kom 
ind.  »Her  er  frygteligt  varmt!«  Hds.  Majestæt  vilde  have 
et  Vindue  aabnet.  Utvivlsomt  var  det  kun  for  Prinds  Vil- 
helms Skyld,  og  øjensynlig  gjorde  det  ham  ogsaa  godt. 
Havde  man  sagt,  at  det  var  for  hans  Skyld,  havde  han  ganske 
bestemt  protesteret.  En  rørende,  beskeden  Natur!  med  et 
varmt  følende  Hjerte.  Hds.  Majestæt  talte  om  den  dejlige 
Sommer  iaar.  »Men  nu  skal  det  jo  vare  syv  Aar,  inden  vi 
igjen  faaer  saadan  en  Sommer!«  Jeg  protesterede.  »Men  det 
siger  man  virkelig,«  indvendte  Dronningen.  »Ja,  Ds.  Majestæt, 
man  spaaede  ogsaa  iaar  en  kold  Sommer.«  —  »De  har  Ret; 
man  skal  ikke  bryde  sig  om  alle  de  Spaadomme.« 

The  Kl.  9.  Kongen  talte  om  Sorgenfri  og  de  mange  smaa 
Rum,  Slottet  indeholder,  Havesalen  undtagen.  »De  har  vel 
ikke  engang  saa  smaa  Værelser  i  Deres  Villa.«  —  »Jo,  Ds. 
Majestæt;  det  er  en  hel  Svalerede.«  Kongen  loe  og  tilføjede: 
»Ja,  og  dog  have  vi  ofte  været  en  Masse  Gjæster  paa  Sorgen- 
fri, navnlig  Christian  den  Ottendes  Fødselsdag.  Den  Dag  var 
der  altid  stor  Fest;  men  det  gik  dog.« 

Da  vi  efter  at  have  sagt  Godnat  vare  naaede  ud  i  For- 
gemakket, kom  Kongen  derud  og  bad  mig  repræsentere  ham 
ved  Professor  Dalsgaards  Begravelse  imorgen.  »Jeg  troer,  det 
er  fra  Vestre  Kirkegaard,  men  Kapitainen  vil  nok  selv  se"e  efter 
i  Avisen.«  —  »Ja  vel,  Ds.  Majestæt.«  Ovre  i  mit  Værelse 
fik  jeg  fat  i  Avisen  og  saae,  at  Begravelsen  efter  den  Afdødes 
Ønske  skulde  foregaa  i  al  Stilhed.  Ved  slig  Lejlighed  plejer 
Kongen  ikke  at  lade  sig  repræsentere.  Mulig  kunde  jeg  endnu 
træffe  Kongen.  I  en  Fart  over  til  Slottet;  men  Døren  var 
lukket  og  Lysene  slukkede.  Dog  opdagede  jeg  Lys  indenfor 
Havedøren  ved  Kongens  Værelse,  og  lidt  efter  viste  Kammer 
tjener  Nielsen  sig:  »Hs.  Majestæt  er  sin  sædvanlige  Ronde 
ovre  i  Stalden  for  at  see  til  Hestene,  men  om  lidt  kommer 
Kongen  tilbage,  hvis  Kapitainen  vil  vente.«  Det  gjorde  jeg, 
^S    nogle    Minutter    efter    kom    Kongen,    hvem   jeg    saa   fore- 

bragte  min   Opdagelse,  der  medførte,  at  Repræsientationen  blev 
opgivet. 

Søndag  20.  August  1893.  The  Kl.  9. 

Ligesom  vi  skulde  til  at  begynde  Whisten  med  Kongen, 
blev  Professor  Nebelong.  der  er  Prinds  Vilhelms  Læge,  meldt 
til  Kongen.  Kom  ifølge  Telegram  fra  Dronningen  for  at  see  til 
Prinds  Vilhelm.  Kongen  talte  først  længe  med  ham,  gik  der- 
paa  ind  til  Prinds  Vilhelm,  der  stod  i  Klynge  med  de  andre, 
og  sagde:  »Professor  Nebelong  kom  her  forbi  og  vilde  paa 
Vejen  see  ind  til  Dig.«  Skjøndt  Kongen  gav  denne  formildende 
Forklaring,  kunde  man  dog  nok  mærke,  at  Prindsen  ikke  var 
saa  overvættes  glad  ved  dette  Besøg;  men  efter  nogle  Be- 
mærkninger om,  at  han  jo  ikke  fejlede  noget,  gik  han  dog  op 
paa  sine  Værelser,   fulgt  af  Nebelong. 

Mandag  21.  August  1893.  Residensen  forlægges  til 
Fredensborg. 

Mange  Mennesker  ere  samlede  paa  Fredensborg  Station. 
Fra  Villaernes  Flagstænger  vajer  Dannebrog.  Overalt  glade, 
venlige  Hilsner.  Den  lille  By  vaagner  paany  efter  to  Aars 
Slummer.  Garden  præsenterer,  da  vi  svinge  op  foran  denvel- 
kjendte  Stentrappe,   hvor  Exe.     Løvenskiold  tager  imod. 

Tirsdag  22.  August  1893.  Efter  Frokost  Tour  i  Parken, 
nedad  Skipperalleen  og  langs  Søen,  opfriskende  gamle  Minder 
fra  1 89 1.  Faaer  mig  en  Passiar  med  den  gamle  Kone  ved 
Kilden,  der  er  indigneret  over  de  »Fremmedes  Næsvished  over- 
for Herskaberne«.  »De  staaer  saamænd  og  gloer  dem  lige  op  i 
Ansigtet,  er  det  dog  ikke   »magesløst«.!^«    — 

Møder  Prinds  Hans,  der  venligt  giver  mig  nærmere  Op- 
lysninger om  den  saakaldte  »Neros  Mindestøtte«  samt  Støtten 
oppe  ved  Slottet,  der  indirekte  fortæller  om  den  russiske 
Kejser  Peter  III's  Plan  at  »forvise  hele  den  kongelige  Familie 
til  Tranquebar«. 

Onsdag  23.  August  1893.  Kl.  11^/4  Fmdg.  modtages 
paa  Slotstrappen  Landgrevinden  af  Hessen  med  Datter  Prind- 
sesse  Sibylle.  Landgrevinden  taler  dansk  om  end  med  noget 
Accent.     Prindsesse  Sibylle   en   ganske  ung  Pige  paa   16  Aar. 

Kl,  7  Taffel.  Kongen  havde  Landgrevinden  tilbords.  Havde 
hendes  afdøde  Mand,  Dronningens  Broder,  ikke  givet  Afkald 
paa  Thronen,  havde  hun  altsaa  nu  siddet  som  Enkedronning 
i  Danmark  og  hendes  Søn,  Landgreven  med  de  svage  Øjne, 
beklædt  Danmarks  Throne! 

Prinds  Vilhelm  maa  desværre  holde  Sengen.  Professor 
Petersen  siger,  at  han  lider  af  en  Blærekatarrh,  der  i  For- 
bindelse med  Influenzareminiscensen  matter  den  gamle  Mand 
meget.  Endnu  nærer  Omgivelserne  ingen  Bekymring  for  hans 
Liv.  Efter  alt  at  dømme,  synes  jeg  dog,  at  det  seer  betænke- 
ligt ud. 

Gamle  Løvenskiold  er  heller  ikke  rask,  men  holder  sig 
dog  oppe.  Han  frøs  ved  Taflet  og  svøbte  Kjolen  om  sig, 
hvorfor  Kongen  gav  Ordre  til  at  lukke  de  aabentstaaende  Vin- 
duer. Jeg  kunde  fristes  til  at  spørge:  om  Exe.  mon  havde  gjort 
det  overfor  en  Underordnet,  der  sad  med  Kuldegysninger? 

Fredag  25.  August  1893.  Traf  i  Forgemakket  begge 
Lægerne,  Professorerne  Petersen  og  Nebelong,  hvilken  sidste 
udtalte  sig  meget  betænkeligt  om  Prinds  Vilhelms  Befindende. 
Vi  fulgtes  ned  ad  Gangen.  »De  mener  altsaa,  at  det  er  al- 
vorligt.^« spurgte  jeg.  »Ja,«  svarede  han,  »han  kan  gaa  bort 
hvad  Øjeblik,  det  skal  være.  Var  han  en  ung  Mand,  vilde  der 
ikke  være  Fare;  men  han  er  jo  gammel,  har  ikke  mange 
Kræfter.  Hjærtet  vil  ikke  længer  gøre  Gavn.«  Han  havde 
meddelt   Kongen,  hvorledes  han  saae  paa  Patientens  Tilstand. 

Taffel  Kl.  7.  Paa  Kongens  Aasyn  kunde  man  læse,  at 
Tankerne  ofte  dvælede  ved  Broderens  Sygeleje. 

Lørdag  9.  September  1893.  Siden  jeg  sidst  havde  Jour 
paa  Fredensborg  Slot,  vajer  Flaget  paa  halv  Stang.  Tirsdag 
den  5te  ds.  Kl.  6  Eftermiddag  sov  den  prægtige,  gamle  Prinds 
Vilhelm  ind  til  den  evige  Hvile.  Stille  og  milde  vare  hans  sidste 

øjeblikke.  Han  døde  i  en  fast  Tro  paa  den  treenige  Gud. 
Saa  blev  det  sidste  Gang,  han  drog  ind  paa  Fredensborg 
Slot!  Nu  hviler  han  i  det  lille  Kapel  oppe  i  Slotskirken,  hvor 
Bisættelsen  skal  foregaa  paa  Onsdag. 

Da  jeg  meldte  mig  til  Kongen,  udtalte  jeg  min  allerunder- 
danigste Deltagelse  i  Sorgen.  Kongen  var  bevæget  men  dog 
fattet.  »Tak  for  den  Deltagelse,  De  har  vist  i  de  forløbne 
Dage,«  sagde  han.  »Jeg  troede  dog  ikke,  at  jeg  saa  snart 
skulde  have  mistet  min  kjære  Broder.  Men  han  fik  da  Gud- 
skelov en  mild  og  stille  Død,  uden  Smerter.«  Kongen  bad 
mig  tage  mig  af  den  tyske  Gesandt,  der  vilde  indfinde  sig  Kl. 
1 1  for  at  lægge  en  Krands  fra  Kejser  Wilhelm  paa  hans  Broders 
Kiste.  Lidt  efter  at  jeg  var  kommen  ind  paa  mit  Værelse,  kom 
der  Bud,  at  Kongen  ønskede  at  tale  med  mig.  »Vil  De  være  saa 
god  at  repræsentere  mig  ved  Bonnesens  Begravelse  i  Tikjøb. 
Saa  bestiller  De  nok  selv  Vognen,  saa  De  kan  være  der  til 
Tiden.«  Landvæsenskommissær  Bonnesen  var  en  gammel 
Fredensborger,  en  vel  kjendt  og  almindelig  afholdt  Mand. 
Under  sin  egen  Sorg  glemmer  vor  kjærlige  Konge  ikke  Andres! 
Det  er  der  ellers  mange,  som  gjør.  Men  et  varmt,  deltagende 
Hjærte  har  altid  Plads  til  alle. 

Vi  samledes  i  den  gamle  velkjendte  Havesal,  hvor  jeg 
præsenteres  for  de  Cavalerer,  som  jeg  ikke  tidligere  har  truffet: 
Russisk  Grev  Benckendorff  (fungerende  Hofmarchal)  og  Prinds 
Nicolas  Obolensky,  begge  Adjutanter  hos  Kejseren.  De  øvrige 
Herrer  og  Damer  kjendte  jeg  fra  Sommeren  1891.  Damerne 
vare  i  dyb  Sorg,  Herrerne  med  Flor  om  venstre  Arm.  Vi  spiste 
i  det  sædvanlige  PYokostgemak. 

Søndag  10.  September  1893.  Efter  Gudstjenesten  var 
jeg  med  Oxholm  inde  at  see  Kisten.  Det  lille  Kapel  er  over- 
trukket med  Sort,  i  Hjørnerne  høje  Kandelabre  med  Lys  og 
midt  paa  Gulvet  i  et  Hav  af  Blomsterkrandse  den  sorte  Kiste. 
Sidst,  jeg  saae  Prindsen,  var  den  Dag,  da  vi  i  samme  Vogn 
kjørte  ind  paa  Fredensborg  Slot.  Jeg  mindedes  med  Taknemme- 
lighed den  Venlighed,  Prindsen  altid  havde  vist  mig,  den  saa 
meget  yngre  og  ham  ganske  ukj endte.    Saa  mangen  Gang  har 

han  efter  Taflerne  eller  ved  Theen  om  Aftenen  talt  til  mig 
og  fortalt  om  sit  Livs  Begivenheder,  og  altid  paa  sin  for 
underlig  beskedne  Maade.  Der  blev  engang  sagt  om  ham : 
»Han  var  næsten  for  beskeden.«  Som  om  et  Menneske  kunde 
være  det!  !  Men  det  er  jo  ganske  vist  ikke  vor  Tids  Sær- 
kjende!  Paa  og  om  Kisten  laa  Krandse  fra  Kongen,  Dron- 
ningen, Prinds  Hans  og  alle  de  andre  af  Slægten,  der  nu 
færdes  herinde.  Fra  Kejser  Wilhelm  laa  en  pragtfuld  Krands 
med  brede,  hvide  Atlaskes  Baand,  mærket  med  »W.  I.  R.« 
(Wilhelm  Imperator  Rex).  Saa  lukkede  vi  varsomt  Døren 
efter  os. 

Kl.  I  Frokost.  Sad  ved  Siden  af  Maleren  Professor  Tuxen, 
der  fortiden  maler  flere  af  de  kongelige,  som  skulle  placeres 
paa  det  store  Billede,  Dronning  Victoria  har  bestilt  hos  ham, 
forestillende  Hertugen  af  Yorks  nys  fejrede  Bryllup  i  London. 
Naar  han  er  færdig  her,  drager  han  til  Tyskland,  hvor  han 
bl.  a.  skal  male  Kejserens  Broder  Prinds  Heinrich,  og  derfra 
til  England.  »Men  det  er  ikke  saa  ganske  let  at  blive  færdig,« 
yttrede  han.  Det  undrer  mig  ikke.  Det  maa  være  skrækkelig 
kjedsommeligt  »at  sidde«,  maaske  timevis.  Dronning  Victoria, 
fortalte  han,  havde  været  umaadelig  taalmodig  til  »at  sidde« 
og  havde  aabenbart  dermed  vundet  Malerhjærtet. 

Traf.  da  jeg  gik  fra  Frokosten,  Kronprindsessen  ude  paa 
Gangen.  Hun  fortalte  med  Bevægelse  om  den  Fred,  der  havde 
været  over  >> Onkel  Vilhelms«  Død.  »Og  Gudskelov,  vi  veed, 
at  han  er  død  i  en  fast  Tro.«  Med  stor  Deltagelse  talte  hun 
om  Kongens   Sorg  ved  at  miste  sin  Broder. 

Efter  Kl.  2  en  Tour  gjennem  Skipperalleen  og  gjennem 
Parken,  langs  Søen.  Mødte  her  Prinds  Hans,  der  fortalte  om 
sin  Broders  sidste  Dage.  »Spurgte  man  ham,  om  han  havde 
Smerter,  svarede  han  lige  til  det  sidste:  nej  Men  om  han 
virkelig  var  fri,  veed  jeg  ikke.  Jeg  troer  det  ikke;  thi  man 
hørte  ham  stadig  sukke.  Kun  de  sidste  Timer  var  han  ganske  be- 
stemt uden  Smerter.  Klolcken  halvfem  kom  jeg  ind  til  ham 
og  kunde  da  tydeligt  see,  at  der  ikke  var  langt  tilbage.  Jeg 
sendte  Bud  til  Kongen,  som  straks  kom  tilstede,  og  ikke  længe 
efter    drog    min    Broder    det    sidste   Suk   eller   ikke  engang  et 

Suk.  Men  som  sagt,  lige  til  det  sidste  nægtede  han,  at  han 
følte  Smerter.  Endnu  ganske  faa  Dage  før  sin  Død  sagde  han : 
»Ja,  den  7de  (Dronningens  Fødselsdag)  maa  jeg  være  rask«, 
og  han  havde  allerede  kjøbt  sin  Gave  til  Dronningen.  Men 
det  skulde  nu  ikke  saa  være.« 

Tirsdag  12.  September  1893.  Efter  Taflet  meldte  en 
Lakaj  mig,  at  hans  Majestæt  ønskede  at  tale  med  mig.  Kongen  var 
ene  i  sit  Arbejdsværelse.  »Vilde  De  sørge  for,  at  der  imorgen 
udstilles  en  Dobbeltpost  udenfor  Kirkeporten  og  i  den  heldende 
Gang  ned  til  Kirken  en  Æresvagt.  Og  saa  vilde  jeg  bede 
Dem  lade  Garden  paradere  i  de  røde  Uniformer.  Mon  der 
ellers  er  Anledning  til  at  udstille  nogen  Poster?«  Jeg  mente, 
at  det  maaske  kunde  være  hensigtsmæssigt  ved  nogle  enkelte 
Poster  at  holde  Adgangen  op  til  Kirken  fri.  »Det  har  De 
vist  Ret  i,«  svarede  Kongen;  *ordn  De  kun  det,  som  De 
synes.«  Jeg  bukkede  tavs  og  trak  mig  tilbage.  Havde  jeg  ikke 
været  bange  for  at  synes  ubeskeden,  og  havde  jeg  fulgt  mit 
Hjærtes  Trang,  saa  havde  jeg  saa  gerne  udtalt  min  inderlige 
Deltagelse;  thi  det  gjør  mig  altid  saa  ondt  at  se  ham  be- 
drøvet, der  føler  saa  varmt  for  Andre.  Stille  og  tavs  bærer 
Kong  Christian  sin  Sorg,  og  den  Slags  Naturer  lider  dobbelt. 

Onsdag  13.  September.  (Prinds  Vilhelms  Bisættelses- 
dag i  Fredensborg  Slotskirke).  Inde  i  Kirken  var  Kisten  flyttet 
hen  foran  Alteret  og  stod  næsten  skjult  af  Blomster.  Paa  en 
Fløjlspude  laae  alle  Ordenerne,  bl.  a.  de,  Prindsen  havde  faaet 
for  Tapperhed  paa  Valpladsen,  samt  hans  Sporer  og  Sabel, 
den  •  samme,  han  bar  hin  blodige  Dag,  der  efterlod  det  dybe 
Ar  i  hans  Baghoved.  Om  Kisten  høje  Kandelabre  med  Lys, 
langs  alle  Stolestader  Lys  og  overalt  sort  Flor;  smuk  og  høj- 
tidsfuld tog  den  lille  Kirke  sig  ud. 

Kl.  12  fandt  Bisættelsen  Sted.  En  halv  Time  før  samledes 
alle  de  Tilsagte,  og  bestemt  paa  Slaget  12  traadte  Kongen 
ind  i  Kirken  ledsaget  af  Kejseren  og  alle  de  andre  fyrstelige 
Gjaester.  I  samme  Øjeblik  begyndte  Orglet  et  Præludium.  Jeg 
stod    yderst   i    en   Stol,   saa  Kongen  passerede  Hge  forbi  mig. 

Minespillet  i  hans  smukke,  alvorlige  Ansigt  viste  noksom,  at 
hans  Sind  var  i  stærk  Bevægelse.  Kort  efter  kom  Dronningen 
med  alle  de  kongelige  Damer  og  tog  Plads  i  Stolene  tilvenstre 
for  Kisten.  Choret  fra  Slotskirken  sang  derefter  smukt  den 
skjønne,  gribende  Salme:  »Jeg  lever  —  og  veed  hvorlænge 
fuldtrøst,«    hvorpaa  Kgl.  Konfessionarius  Paulli  holdt  Talen. 

Efter  Talen  blev  Salmen:  »Aldrig  er  jeg  uden  Vaade«  af- 
sunget, hvorpaa  Majestæterne  og  Følget  forlod  Kirken  under 
Orglets  Postludium. 

Lidt  over  Kl.  i  samledes  Følget  i  Havesalen,  hvorpaa 
dejeuneredes  i  Kuppelsalen,  medens  de  Kongelige  Herskaber 
spiste  for  sig.  Præsenteredes  for  Fyrst  Windisch  Graetz  og 
Deputationen  fra  det  Sode  østerrigske  Inf.-Regiment. 

Torsdag  14.  September  1893.  Frokost  allerede  Kl.  12 
af  Hensyn  til  Bisættelsen  i  Roeskilde.  Kl.  1V2  holdt  Vognene 
for  Døren.  Med  Kongen  og  Dronningen  fulgte  det  græske 
Kongepar,  Kejserinden,  Prindsessen  af  Wales,  Kronprindsen  og 
Kronprindsessen,  Storfyrstthronfølgeren,  Prindserne  Christian  og 
Valdemar,  Georg  og  Nicolaus.  Ingen  af  de  unge  Prindsesser 
fulgte  med,  heller  ingen  Hofdamer  og  af  Cavalererne  kun 
Exe.  Løvenskiold,  Kammerherre  Scheele  og  jeg.  Over  Kjøben- 
havn  brusede  vi  pr.  Extratog  mod  Kongegravenes  By. 
^  De  kongelige  Kjøretøjer,  der  igaar  vare  sendte  til  Roeskilde, 
mødte  ved  Banegaarden,  hvor  vi  stege  til  Vogns,  efterat  Maje- 
stæterne havde  hilst  paa  Autoriteterne.  Hestetorvet  var  sort 
af  Mennesker.  En  vældig  Blæst  jog  hen  over  Kirkepladsen. 
I  ^^en  Fart  var  gamle  Løvenskiold  og  jeg  af  Vognen  for  at 
modtage  Kongen,  Dronningen  og  de  Andre,  der  fulgte  efter. 
Vinden,  der  stod  lige  paa  Kongeporten,  virkede  som  en  Orkan, 
da  ^de  gamle  Fløje  drejede  sig  paa  Hængslerne;  man  mere 
blæste  end  gik  ind  i  Kirken.  En  halv  Snes  Alen  foran  Porten 
og  i  Midtergangen  stod  Prinds  Vilhelms  Kiste,  der  om  Morgenen 
Kl.  6  af  Kapt.  Boeck  var  bleven  eskorteret  fra  Fredensborg 
til  Domkirken.  Til  højre  for  den  stod  i  Rækker  Byens  Præster 
med  gamle  Domprovst  Gude  paa  Fløjen.  Paa  modsat  Side 
havde  de  Lakajer,   der  skulde  bære  Kisten  op  i  Kapellet,  Plads. 

Jeg  hjalp  Kongen  Frakken  af.  Et  Øjeblik  stod  han  ganske  stille, 
—  mange  Tanker  rørte  sig  sikkert  i  dette  Øjeblik  i  Kong  Christians 
Sjæl;  sikkert  ilede  de  baade  tilbage  til  Fortiden  og  fremad 
til  de  kommende  Dage  og  Begivenheder.  Saa  gav  han  et  Tegn. 
Det  mægtige  Orgel  faldt  brusende  ind,  og  To  og  To,  Kongen 
ved  Siden  af  Dronningen,  fulgte  efter  Kisten,  der  bares  op  i 
Frederik  den  Femtes  Kapel,  hvor  den  fik  Plads  tilhøjre  nærmest 
Indgangen.  Domprovsten  traadte  frem,  bad  en  kort  Bøn  og 
sluttede  med  Fadervor,  hvorpaa  han  l3^ste  Velsignelse  over  de 
Tilstedeværende.  Atter  brusede  Orglet.  Kongen  stod  tavs. 
Som  naar  stærke  Stormkast  farer  brusende  over  Søen  og 
løfter  dens  Vover,  saaledes  trak  Sindsbevægelserne  over 
Kongens  smukke,  alvorlige  Ansigt  med  de  milde,  alvorlige 
Øjne.  Sagde  han  sin  gamle  Broder  Vilhelm  det  sidste  Farvel? 
Han  gik  hen  til  Kisten,  bøjede  sig  ned  over  den  og  kyssede 
den.  Ligesaa  gjorde  Kejserinden.  Saa  stod  man  lidt  derinde  blandt 
den  hensovede  Slægt.  Alle  de  andre  Kapeller  vare  ogsaa 
aabne.  Nede  i  en  af  Kirkestolene  havde  Dronningen  taget 
Plads  og  sad  der  stille  lyttende  til  det  smukke  Postludium. 
Kong  Georg  stod  i  Midtergangen  udfor  Prædikestolen;  han 
var  stærkt  bevæget  og  havde  Øjnene  taarefyldte.  Mindedes 
han  den  tunge  Sorg,  da  han  for  kun  to  Aar  siden  under 
Fredensborg  Opholdet  mistede  sin  inderlig  kjære  ældste  Datter, 
den  skønne  Storfyrstinde  Alexandra,  hans  Øjesten?  Var  det 
Savnets  Bølger,  der  jog  gjennem  ham  i  denne  Stund?  Hvo 
veed.  Maaske  mindes  han  ogsaa  hin  Dag  for  svundne  30  Aar 
siden,  da  han  skred  op  ad  denne  Kirkegang  ved  Kong  Frede 
riks  Side.  —  —  Efterhaanden  samledes  de  fleste  oppe  i  Chri- 
stian den  Fjerdes  Kapel.  Oppe  bag  Alteret  stod  Kongen 
længe  fordybet  i  Betragtningen  af  Dronning  Margrethes  af 
Svenskerne  plyndrede  Kiste.  Inde  i  Christian  den  Førstes  Kapel 
samledes  flere  om  de  i  Søjlen  huggede  Mærker,  der  vise 
Christian  I  som  Nr.  i,  Zar  Peter  som  Nr.  2  og  nuværende 
Prinds  Christian  som  Nr.   3  i  Højde. 

Dronningen  kom  hen  og  talte  til  mig;  men  saa  mægtige 
vare  Orgeltonerne,  at  jeg  bogstavelig  ikke  forstod  et  eneste 
Ord.  Kongen  gav  derpaa  Tegn  til  Opbrud. 

Udenfor  Kirken  susede  Stormen  som  før.  Løvenskiold  og 
jeg  stode  med  Hatten  i  Haanden  ved  Kongens  Vogn.  »De 
Herrer  maa  dog  endelig  sætte  Hatten  paa,«  sagde  Kongen, 
der  altid  har  Tid  til  ogsaa  at  tænke  paa  Andre.  Saa  tilbage 
til  Banegaarden  gjennem  de  menneskefyldte  Gader  og  Torve. 
Vinden  ruskede  i  Fjerbuskene,  saa  man  næppe  kunde  holde 
Hattene  paa  Hovedet. 

Kjørte  i  Salonvogn  sammen  med  Løvenskiold  og  Scheele, 
hvilken  sidste  fortalte  mange  Historier  fra  Livet  ved  Frederik 
den  ydes  Hof,  som  han  deltog  i  fra  ganske  ungt  Menneske. 
»Var  Kongen  (Frederik  VII)  i  godt  Humeur,«  yttrede  han, 
»kunde  man  sige,  hvad  det  skulde  være.  Men  fik  han  dette 
Træk  om  Munden,  som  vi  alle  kjendte  saa  godt,  var  han 
ondskabsfuld,  og  man  skulde  da  helst  holde  sig  saa  langt 
borte  fra  ham  som  muligt.  Men  iøvrig  var  han  hjærtensgod. 
Naar  vi  skulde  ud  at  kjøre,  meldte  jeg  til  Kongen,  at  Vognene 
vare  der.  Grevinden  vilde  have,  at  jeg  ogsaa  skulde  melde  det 
til  hende.  Men  det  vilde  jeg  ikke.  En  Gang,  hun  stod  lige 
ved  Siden  af  Kongen,  da  jeg  meldte  Vognene,  kunde  jeg  see, 
hvor  rasende  hun  blev  over,  at  jeg  ikke  meldte  det  til  hende. 
Hun  klagede  sikkert  derover  til  Kongen,  for  da  vi  kom  ned 
i  Gaarden,  gik  Kongen  hen  til  mig,  lagde  sin  Arm  om  min 
Hals  og  sagde:  )»Hør  Du,  Scheele,  Du  maa  være  mere  op- 
mærksom mod  min  Kone.  «<  Scheele  berømmede  i  høje  Toner 
daværende  Adjutant  Kapitain  Moltke,  der  stod  højt  i  Gunst 
hos  Kongen  paa  Grund  af  sin  Forstand  og  aldrig  svigtende 
Ro.  Skjøndt  Grevinde  Danner,  hvem  han  ikke  vilde  bøje  sig 
for,  ikke  kunde  udstaa  ham,  lykkedes  det  hende  ikke  at  faa 
ham  fjærnet.  »Pudsig  kunde  han  ogsaa  være  med  sine  ro- 
lige, beherskede  Svar.  Det  var  engang  ved  Taflet  efter  Desserten. 
Man  drøftede  Spørgsmaalet  om  Sjælevandringer,  der  i  høj 
Grad  optog  Kongen.  Pludselig  siger  Kongen  til  Moltke,  der 
sad  ligeoverfor:  »Moltke,  hvilket  Dyr  troer  Du,  min  Sjæl  en- 
gang farer  over  i?« »En  Elefant,   Ds.   Majestæt! c 

Kongen  studsede  og  syntes  at  blive  vred,  men  tog  sig  i  det 
og  spurgte:  »Hvorfor  troer  Du  det,  Moltke?«  Moltke  svarede 
ganske  roligt:     »Elefanten  er  jo  det  største  Dyr,  Deres  Maje- 

Rørdam  :  Hofliv.  14 

stæt. ««  Scheele  fortalte  om  en  Person,  der  benyttedes  af  Grev- 
inden, OQ-  som  man  havde  mistænkt  for  at  lure  ved  Dørene. 
»Saa  var  det  en  Aften  i  Billardstuen  paa  Gliicksborg:  vi 
passiarede  sammen,  og  med  Et  peger  X.  hen  paa  Døren. 
Den  sad  saaledes,  at  naar  man  lukkede  op,  aabnede  den  sig 
udad,  og  saaledes,  at  man  vilde  spærre  En  inde,  der  stod 
udenfor  og  lurede  Jeg  forstod  strax  Meningen,  gik  ganske 
sagte  hen  til  Døren  og  aabnede  den  med  et  rask  Tag.  Der 
stod  Fyren  spærret  inde!  Og  han  døde  ikke  i  Synden,  kan 
De  troe.«  Om  Frederik  den  Syvendes  Død  fortalte  Scheele. 
»Underligt  nok  havde  flere  af  os  Cavalerer  Orlov  lige  i  Dagene 
før  Kongens  Død  og  vare  paa  Besøg  i  Omegnen.  Først  Søn- 
dag kom  der  Depesche  efter  os,  at  vi  strax  skulde  komme  tilbage; 
men  allerede  et  Par  Mil  fra  Gliicksborg  naaede  Efterretningen 
os,  at  Kongen  alt  var  død,  og  underligt  nok,  strax  da  hed 
det:  »Grevinden  har  forg-ivet  ham.«  Det  samme  dumme 
Rygte  gjentoges  overalt,  hvor  man  kom  frem.  Naa,  vi  naaede 
Gliicksborg.  Kongen  var  allerede  da  lagt  i  Kiste.  Men  i 
Skyndingen  havde  man  maattet  tage  en  saa  stor  Kiste,  at  det 
var  umuligt  at  faa  den  ud  gjennem  Døren.  Man  maatte  have 
den  gjennem  Vinduet.  Det  var  frygtelig  uhyggeHgt.  Saa  var 
jeg  med  paa  »Slesvig«,  da  vi  sejlede  over  med  Kongens  Lig, 
og  ved  Ankomsten  her  til  Kjøbenhavn.  Det  var  højtideligt, 
kan  De  troe.« 

»Frederik  den  7de  holdt  meget  af  at  fiske,  og  naturligvis 
skulde  saa  ogsaa  hans  Omgivelser  fiske.  Den  Sport  morede 
mig  imidlertid  ikke ;  og  veed  De,  hvordan  jeg  slap  fra  den  ? 
Kongen  kunde  ikke  udstaa,  at  man  havde  hvide  Handsker  paa, 
naar  man  fiskede.  Efterat  have  mødt  to  Gange  med  Glacee- 
handsker,  blev  jeg  fri  for  Eftertiden,   og  glad  var  jeg.«   — 

Saa  naaede  vi  Kjøbenhavns  Station.  Kongen  var  lidt  ude. 
Jeg  hørte  ham  bede  Trafikchefen  om  ikke  at  lade  Toget  kjøre 
altfor  rask.  »Det  er  af  Hensyn  til  min  Datter,«  yttrede  Kongen. 
Siden  den  forfærdelige  Jernbaneulykke  ved  Borki  bliver  Kejser- 
inden nervøs  ved  særlig  stærk  Kjørsel,  hvilket  ikke  er  til  at 
undre  sig  over. 

Fredag  15.  September  1893.  Stillede  Kl.  1 1  V^j  paa 
Slotstrappen  for  at  ledsage  Kongen,  der  kjører  ned  til  Sta- 
tionen for  at  modtage  Storhertugen  af  Sachsen-Weimar.  Kong 
Georg,  Kronprindsen  og  Prinds  Valdemar  kom  ud  paa  Trappen 
og  sloge  en  lille  Passiar  af  med  mig,  inden  vi  kjørte  afsted. 
Kong  Georg  spurgte,  »om  jeg  havde  været  tidlig  paa  Benene 
for  at  læse  med  Harald,«  og  fortalte  om,  hvor  ubehagelig 
deres  Mathematiklærer  i  sin  Tid  havde  været.  »Han  slog  med 
Bogen«,  sagde  han  og  lo.  Ligesom  vi  naaede  Jernbanestationen, 
brusede  Toget  ind,  og  kort  efter  traadte  ud  af  Salonvognen 
Storhertugen,  en  høj  Skikkelse,  godt  op  i  de  60.  Paa  Slottet 
mødte  alle  de  Kongelige  til  Modtagelse  ude  i  Forhallen.  Kej 
seren  gik  om  og  gav  venligt  Haanden  til  alle.  Snart  skal  det 
russiske  Flaadebesøg  i  Toulon  finde  Sted;  de  franske  Blade 
tale  ikke  om  andet;  Spalte  op  og  Spalte  ned  discuteres  dette 
Møde.  Det  er  Kontravisiten  fra  Besøget  i  Kronstadt.  Russisk- 
FVansk  contra  Tysk-Østerrigsk-Italiensk;  Balancen  paa  den 
europæiske  Vægtskaal.  Der  gik  han  saa  jævnt  og  ligefrem  om 
mellem  os,  denne  »hvide  Zar,«  hvis  Villie  spiller  saa  mægtig 
en  Rolle  paa  den  store  politiske  Scene.  Han  giver  en  kort 
og  tydelig  Parole  og  lader  sine  Statsmænd  om  Detaillerne. 
Den  og  den  Cours  for  Statsskibet,  og  saa  maa  De  om  Resten, 
mine  Herrer!  Vee  dem,  om  de  sætter  et  forkert  Sejl  til. 
Underligt  at  tænke  et  enkelt  Menneske  med  slig  uhyre  Magt ! 
Og  saa  dog  blot  et  Fnug  i  Vorherres  Haand. 

Lørdag  16.  September  1893.  Kjørte  med  Kongen  til 
Stationen.  Talen  faldt  paa  Storhertugen  af  Sachsen-Weimar, 
hvem  Kongen  skildrede  som  en  meget  livlig  Mand  trods  sin 
Alder.  Hans  Forfædre  havde  maattet  flygte,  da  Napoleon  I 
drog  ind  i  Tyskland,  og  søgte  da  Tilflugtsted  i   Slesvig.    »De 

var  jo  med  den  Dag,   da  vi  toge  til  Fredensborg_. « »Ja, 

Ds.  Majestæt.«  —  —  »Syntes  De,  min  Broder  alt  den  Dag 
saae  daarlig  ud.^«  —  —  Det  kunde  jeg  jo  ikke  nægte.  »Det 
har  været  en  trang  Tid,  denne,  for  Ds.  Majestæt,«  tillod  jeg 
mig  at  bemærke.  Kongen  saae  venligt  paa  mig  og  svarede : 
»Det  er  disse  Modsætninger;   men  de  Unge  kan  man  jo  ikke 

forlange,  skal  føle  Sorgen  saadan.  Men  Modsætningen  bliver 
jo  stor.«  Kongen  fortalte  derpaa,  at  hans  Broder  i  Slutningen 
af  sit  Testamente  havde  skrevet,  at  han  hver  Aften  næst  efter 
at  have  bedet  for  det  danske  Folk,  dets  Konge  og  Hær,  bad 
for  den  østerrigske  Hær  og  dens  Kejser.  Kongen  havde  til 
Kejser  Franz  telegraferet  Ordlyden  af  denne  Passus  i  Testa- 
mentet, og  Kejseren  havde  herpaa  sendt  et  overordentlig  smukt 
Svar.  Kongen  fortalte  derefter  om  Prinds  Vilhelms  hæderfulde 
Krigshistorie  og  de  forfærdelige  Saar,  han  havde  faaet,  da 
han  i  sin  Tid  under  Oprøret  i  Ungarn  paa  Grund  af  sin  Uni- 
form blev  antaget  for  Fjende. 

Fra  Majoren  for  det  Uhlan-Regiment,  for  hvilket  Kongen 
er  Chef,  havde  Kongen  modtaget  Brev,  at  Majoren  var  bleven 
afskediget.  Dette  gjorde  Kongen  ondt,  kunde  jeg  mærke.  Be- 
meldte Major  havde  flere  Gange  med  stor  Begejstring  udtalt 
sig  om  de  danske  Tropper,  og  da  Kongen  engang  spurgte 
ham,  om  han  da  havde  seet  og  kjendte  vore  Tropper,  svarede 
han,  at  hans  Beundring  for  dem  skrev  sig  fra  deres  helte- 
modige Kampe  i  1864;  det  kunde  han  ikke  glemme;  hvad 
de  havde  præsteret  overfor  det  forenede  Tyskland  og  Øster- 
rig, maatte  fylde  enhver  Soldat  med  Beundring.  Jeg  tillod  mig 
at  bemærke,  at  det  forekom  mig,  at  hvad  vor  Hær  i  1864 
præsterede,  stod  adskiUigt  over,  hvad  den  præsterede  i  1848 — 50, 
idet  vi  jo  dengang  egentlig  kun  havde  med  Slesvigholstenerne 
at  gjøre,  da  Preussernes  Optræden  overfor  os  jo  egentlig  helt 
lammedes  ved  Ruslands  Indgriben.  »Det  er  ganske  rigtigt«, 
svarede  Kongen.  »Jeg  saae,  hvordan  Preusserne  bogstaveligt 
løb  ud  af  Jylland,  efterat  Rusland  havde  sendt  sin  Note.  Den 
russiske  Kejser  var  Danmark  god.  Havde  blot  han  og  Vilhelm  IV 
levet  i  1 864,  var  Krigen  ikke  kommet,  det  troer  jeg  bestemt. « 
Kongen  fortalte  om  sine  forskjellige  Besøg  ved  Hæren  i  1864, 
og  Talen  faldt  da  ogsaa  paa  hans  Besøg  i  Skandse  II.  »Veed 
De,  hvad  man  saa  fandt  paa  at  fortælle,«  fortsatte  han,  »at 
Fjenden  vidste,  at  jeg  den  Dag  var  ude  i  Stillingen  og  inde 
i  Skandse  II  og  derfor  standsede  Skydningen.« 

Tiden  gik  hurtig;  snart  rullede  Toget  ind  paa  Banegaarden 
i  Kjøbenhavn,  og  efter  at  være  kjørt  med  Kongen  til  Amalien- 

borg,  hvor  alle  Ministrene  vare  forsamlede  tillige  med  den 
tiltrædende  Adjutant,  Kapt.  Boeck,  meldte  jeg  mig  fra  hos 
Hans  Majestæt. 

Mandag  1 6.  Oktober  1893.  Det  er  nu  fastslaaet,  at 
Kongen  og  Dronningen  imorgen  forlægger  Residensen  ,til 
Amalienborg.  Almindelig  Glæde  blandt  de  danske  Damer  og 
Herrer.  Meget  uroligt  Vejr  med  Storm  og  Byger.  Vover  mig 
dog  ud  i  Slotsparken  for  at  sige  den  det  sidste  Farvel.  Møder 
Prinds  Hans  og  noget  efter  Jagtcapitainen,  Kommandør  Jacob- 
son.  Vi  to  følges  ad.  Han  fremhævede  Kejserindens  trofaste, 
kjærlige  Sind  og  fortalte  i  den  Anledning  flere  Smaahistorier: 
»Ved  Brylluppet  i  1869  var  jeg  som  ung  Officer  med  i  St. 
Petersborg.  Aftenen  efter  Brylluppet  skulde  der  være  stor 
Galaforestilling  i  Theatret,  og  naturligvis  var  der  uhyre  Efter- 
spørgsel efter  Billetter.  Fra  hele  Riget  var  der  jo  strømmet 
Folk  sammen,  som  vilde  overvære  Festlighederne.  Ombord 
fik  vi  Meddelelse  om,  at  der  den  Aften  var  forbeholdt  et  vist 
Antal  af  vore  Matroser,  jeg  erindrer  ikke  hvormange,  en 
Loge  i  Theatret.  Dette  maatte  være  rygtedes  i  Land,  thi 
kort  efter  indfandt  der  sig  ombord  Folk,  der  partout  vilde 
afkjøbe  Matroserne  deres  Pladser  i  Theatret,  ja  man  bød  dem 
endog  40  Rubler  pr.  Billet.  Men  troer  De,  der  var  en  eneste 
af  dem,  der  solgte  deres  Billet.?  Og  naar  man  nu  tænker  sig, 
hvad  40  Rubler  er  for  en  simpel  Matros,  Men  som  sagt,  ikke 
En  vilde  give  Afkald  paa  at  see  Kejserinden.  Naa,  hun  lønnede 
os  ogsaa.  Vi  Officerer  havde  Pladsen  paa  Gulvet,  mens  Ma- 
trosernes Loge  var  oppe  i  en  af  Etagerne.  Saa  traadte  hun 
da  ind,  bevæget  som  hun  var,  og  modtoges  af  en  stormende 
Jubel.  Hun  hilste  til  alle  Sider,  og  derpaa  søgte  hendes  Øje 
ned  til  os  og  saa  op  til  sine  danske  Matroser,  og  venligt 
nikkede  hun  til  os.  Hun  glemte  ikke  sine  Landsmænd  under 
al  Pragten  og  Herligheden.«  Senere  —  i  1880  —  kom  Kejser- 
inden i  forrygende  Storm  ombord  for  at  sige  Farvel,  inden 
den  Orlogsmand,  der  laa  derovre,  vendte  hjem  til  Danmark. 
»Det  blæste  en  Storm,  da  vi  med  Et  seer  en  lille  Damp- 
chalup  stikke    ud.     Den   havde    Kalesche,    og  da  den  nærmer 

sig  os,  vifter  et  hvidt  Lommetørklæde  ud  fra  Rælingen.  Det 
var  Kejserinden.  I  den  høje  So  var  det  ingen  let  Sag  at  faae 
Hendes  Majestæt  ombord,  men  selv  hjalp  hun  godt  til,  og 
lidt  efter  stod  hun  mellem  os.  »Jeg  maatte  ombord,«  sagde 
hun,    »og  sige  Dem  alle  Farvel,  inden  De  rejser  herfra.«« 

Tirsdag  17.  Oktober  1893.  Meget  uroligt  Vejr;  store 
Regnbyger  drage  hen  over  Fredensborg,  hvor  alt  er  i  Op- 
brud. Arbejdsvogn  efter  Arbejdsvogn  ruller  ad  Stationen  til, 
læsset  med  Kasser  i  større  og  mindre  Format.  Gardisterne  i 
deres  lyseblaa  Trøjer  agere  Dragere  og  bringe  Sagerne  ned 
til  Vognen. 

Paa  Slaget  11  rulle  Vognene  for  Slotstrappen.  Et  sidste 
Farvel!  Paa  Stationen  ere  Byens  og  Omegnens  Honoratiores 
tilstede.  De  Kongelige  og  Kejserlige  hilse  venHgt  paa  alle  de 
Tilstedeværende;  —  om  et  Øjeblik  vil  Fredensborg  synke  til- 
bage i  sin  Ubemærkethed. 

Regnen  vælter  ned,  da  vi  naae  Kjøbenhavn,  og  Ordren 
lyder  da  paa,  at  Herskaberne  kjøre  til  Amalienborg,  hvor 
Dronningen  vil  sige  det  sidste  Farvel,  medens  Følget  begiver 
sig  direkte  til  Toldboden.  Trods  officiel  Modtagelse  frabedt, 
var  mødt  en  Mængde  baade  Herrer  og  Damer,  der  krøb  sam- 
men i  Teltet,  fra  hvis  Tagflader  Vandet  strømmede  i  Kaskader. 
Ve  den,  der  kom  under  det  Styrtebad.  Det  havde  været 
Meningen,  at  Kongen  vilde  være  gaaet  ombord  i  »Osborne« 
og  fulgt  Prindsessen  af  Wales  til  Helsingør,  men  Hans  Maje- 
stæt opgav  Planen  paa  Grund  af  det  enorme  Skybrud.  Den 
sidste  Afsked  tages  i  det  forholdsvis  lille  Telt.  De  bortdra- 
gende Gjæster  gaae  og  sige  Farvel  til  alle  de  Tilstedeværende. 
Derpaa  i  Dampchalupperne  og  afsted  til  de  svømmende  Ho- 
teller. 

Kl.  6  Taffel.  Da  jeg  mødte  i  Havesalen,  var  der  ingen 
derinde.  Pludselig  træder  Kongen  ind  og  fortæller,  at  Kejse- 
ren kommer  om  et  Øjeblik.  »Mine  Døttre  overraskede  os 
Klokken  halv  fem.  Vejret  er  saa  slemt.  Nu  spise  vi  alle 
sammen.«  Det  var  rørende  at  see  vor  kjære,  gamle  Konges 
Glæde  over  det  uventede  Besøg. 

En  Lakaj  meldte  Kejseren.  Jeg  fulgte  Løvenskiold  ned  i 
Porten,  og  lidt  efter  rullede  Vognen  ind.  Kejseren  steg  ud, 
smilende  over  hele  Ansigtet.  >  Nous  recommengons,«  yttrede 
han  leende.  Ogsaa  den  elskværdige  unge  Storfyrstthronfølger 
var  med.  Kejseren  var  iført  Admiralsuniform.  Paa  en  af 
Konsollerne  i  Havestuen  lagde  han  Dolk  og  Handsker  fra  sig, 
hvorpaa  Kongen  førte  de  to  Gjæster  ind  i  sine  Værelser,  fia 
hvilke  snart  hørtes  glade  Stemmer.  Lidt  efter  kom  Prinds 
Valdemar  og  Prindsesse  Marie.  I  Dagens  Anledning  trak- 
teredes med  Rhinsk\in  fra  1598,  Champagne  m.  v.  V^ed  Ste- 
gen bliver  Dronningen  upasselig  og  forlader  Taflet,  fulgt  op 
af  Kongen  og  Kejserinden.  Forhaabentl  ig  er  det  dog  kun 
forbigaaende ! 

Efter  Taflet  Cour  i  Havesalen.  Taler  med  Kejserinden  og 
Prindsessen  af  Wales,  der  begge  ere  meget  glade  over  dette 
lille  uventede  Besøg  paa  Amalienborg.  Kongen  prøvede  Kej- 
serens Dolkegehæng.  Der  kunde  mindst  gaae  to  Konger  paa 
den  ene  Kejser,  og  Handskerne  stod  i  Forhold  dertil.  Jeg 
tilbragte  Resten  af  Aftenen  oppe  hos  Professor  Petersen  i 
Prinds  Valdemars  forhenværende  Værelse.  Han  var  Gudske- 
lov ikke  ængstelig  ved  Dronningens  Ildebefindende,  som  han 
nærmest  characteriserede  som  Migraine,  men  mente  dog  at 
ville  bhve  paa  Slottet  Natten  over.  Kl.  9V2  kom  der  Bud 
fra  Dronningen,  »at  Professoren  dog  ikke  for  hendes  Skyld 
maatte  blive  der  om  Natten.«  Han  gik  derover  og  vendte 
lidt  efter  tilbage.  Naa,  hvordan  gik  det.^  —  —  »Ja,  jeg 
traf  dem  alle  samlede  i  fortrolig  Klynge.  Dronningen  vilde  jo 
have,  at  jeg  skulde  tage  hjem,  og  unægtelig  slog  jeg  saa  en 
lille  Plade  ved  at  sige,  at  det  sidste  Tog  var  gaaet,  saa  jeg 
ikke  engang  kunde,  hvis  jeg  vilde.  ^ 

Onsdag  18.  Oktober  1893.  Jour  Kl.  10 — 2.  Jeg  mel- 
der Kgl.  Konfessionarius  Paulli,  der  spørger  til  Hds.  Majestæt 
Dronningens  Befindende.  vjo  Tak,«  svarede  Kongen,  »det 
gaaer  godt.«  Kongen  bad  mig  sende  en  Lakai  for  at  spørge 
til  Indenrigsminister  Ingerslevs  Befindende,  og  just  som  jeg 
var  i  Færd  med  at  udføre  Ordren,  traadtc  den   Syge  selv  ind 

ad  Døren.  Han  saae  rigtignok  noget  medtaget  ud.  Kl.  11^/2 
høres  Kanontorden  ude  fra  Toldboden;  det  er  »Polarstjernen« 
og   »Osborne«,  der  lette  for  Udgaaende. 

Kl.  6  Taffel.  Dronningen  var  saa  vel,  at  hun  kunde  være 
tilstede. 

Efter  Taflet  fortæller  Dronningen  mig  om  sit  og  Kongens 
Besøg  i  Guildhall  (London),  da  Lordmajor  overrakte  Kongen 
Diplomet  som  Æresmedlem.  Bemeldte  Herre,  en  høj,  statelig 
Skikkelse,  der  iøvrig  ved  en  anden  Lejlighed  havde  vakt 
megen  Sensation  ved  i  en  Tale  at  nævne  Hs.  Hellighed  Paven 
sammen  med  Dronning  Victoria.  Han  er  nemlig  Katholik. 
Mødet  den  nævnte  Dag  forløb  som  sædvanlig.  Der  var  sex 
Sager  paa  Dagsordenen,  og  først  den  6te  vedrørte  bemeldte 
Optagelse  som  Æresmedlem.  Ikkun  Æresdiplomet  var  fær- 
digt, medens  det  Guldskrin,  hvori  Diplomet  skulde  opbe- 
vares, først  senere  vilde  blive  færdigt.  Dette  Skrin  var  nu 
netop  idag  ankommet  hertil.  Kongen  foreviste  det.  Meget 
smukt,  af  purt  Guld,  kostbart  ciceleret,  c.  8  å  g"  langt  og 
5  å  6"  højt.  Blev  almindelig  beundret  og  repræsenterer 
utvivlsomt  ogsaa  en  betydelig  Værdi.  —  —  Ved  Theen  talte 
man  om  det  uventede,  glædelige  Besøg  igaar  af  Kejseren, 
Kejserinden  o.  s.  v.,  og  Kongen  fortalte  da  spøgende,  at  han 
selv  havde  været  nede  i  Kjøkkenet  for  at  spørge,  om  der  var 
Mad  nok  til  de  uventede  Gjæster. 

Onsdag  15.  November  1893.  Det  er  idag  30  Aar 
siden,  at  Frederik  den  7de  døde  og  Christian  den  9de  besteg 
Thronen.  1  Dagens  Anledning  søgte  Generalmajor  Holten 
(tidligere  Adjutant  hos  Frederik  VII  og  Christian  IX)  Audiens 
hos  Kongen.  Ved  Frokosten  inde  hos  mig  faldt  Talen  natur- 
ligvis paa  hine  Dage,  og  Generalen  fortalte  mig  da  følgende: 
>Ja,  jeg  var  den  første,  der  bragte  Kongen  Meddelelse  om,  at 
Frederik  den  7de  var  død.  Vi  vare  jo  paa  Gliicksborg,  og 
da  det  mulig  kunde  vare  et  Par  Maaneder,  før  jeg  kom  til- 
bage til  Kjøbenhavn,  hvor  jeg  jo  havde  min  Familie,  bad 
jeg  Kongen  (Frederik  VII)  om  Lov  til  at  tage  en  tre,  fire 
Dage  til  Kjøbenhavn.    Vi  vare  jo  vante  til  at  see  ham  noget 

angrebet  efter  disse  Jagter,  og  jeg  lagde  derfor  heller  ingen 
V^ægt  paa,  at  han  laae  i  Sengen.  Rigtignok  havde  han  lidt 
Rosen  i  Ansigtet;  men  det  havde  han  haft  saa  tidt.  Jeg  har 
seet  ham  med  et  Hoved,  saa  stort  og  tykt.  Jeg  kom  jo  saa 
ind  til  ham.  »Ja,  rejs  De  kun, c  sagde  han.  Da  jeg  gik  fra 
Slottet,  mødte  jeg  Bech,  Livlægen,  og  lige  med  Et  kom  der 
saadan  en  underlig  Fornemmelse  over  mig.  »Hør,«  sagde 
jeg  til  ham,  »hvis  Kongen  skulde  blive  farhg  syg,  saa  send 
mig  et  Telegram. »  »Nej,  det  gjør  jeg  ikke,«  svarede  han; 
jfor  vel  er  Telegrafen  hemmelig;  men  telegraferer  jeg,  at 
Kongen  er  alvorlig  syg,  saa  kommer  det  dog  ud.  Men  det 
skal  jeg  love,  skulde  det  blive  saa  daarligt,  at  han  ikke  kan 
leve,  saa  skal  jeg  telegrafere  til  Dem.«  Naa,  jeg  tog  hjem, 
og  saa  var  det  om  Søndagen  i  Mørkningen,  jeg  sad  hjemme 
hos  min  Kone.  Saa  ringede  det.  Min  Kone  gik  ud  at  lukke 
op.  »Det  er  et  Telegram  til  Dig,«  sagde  hun.  »Lad  stryge 
en  Svovlstik  og  see,  hvad  der  staaer  uden  paa.«  Det  gjorde 
hun.  »Der  staaer  Glticksborg,«  sagde  hun.  »Saa,  er  Kongen 
død,»  udbrød  jeg.  Og  det  var  han  jo  ogsaa.  Jeg  tog  strax 
Tøjet  paa  og  gik  ud  i  det  gule  Palais,  hvor  vor  nuværende 
Konge  dengang  boede.  Han  vidste  det  endnu  ikke.  —  Og 
næste  Dag,  ja  jeg  skal  aldrig  glemme  det.  Jeg  saae  ham  gaae 
herudenfor  i  Haven,  sammenbøjet  og  kroget  som  en  gammel 
Mand,   denne  ellers  ranke  og  ungdommelige  Skikkelse.« 

Da  han  havde  endt  sin  lille  characteristiske  Fortælling-, 
gik  jeg  ind  for  at  melde  ham.  Kongen  sad  ved  sit  Skrive- 
bord og  sagde  venligt:  »Godmorgen,  min  gode  Kapitain.« 
»Det  er  General  Holten,  som  er  her  og  søger  Ds.  Majestæt 
i  Dagens  Anledning.«  »I  Dagens  Anledning«,  svarede  Kon- 
gen og  tænkte  sig  lidt  om.  Ja,  det  er  jo  den  15de.  Han  sad 
lidt  taus,  som  om  mange  Tanker  foer  ham  forbi.  »Ja,  bed 
ham  kun  komme  ind.«  Da  Generalen  atter  kom  ud,  fik  vi 
os  paany  en  lang  Passiar.  Om  Frederik  VII  havde  noget  til- 
overs for  de  ledende  Mænd  i  1848.^  »Nej,  han  afskyede  dem. 
Nu  skal  De  høre  en  lille  characteristisk  Historie.  Vi  havde 
dengang  en  Adjutant,  som  hed  S.  Han  var  Aristokrat  til 
Fingerspidserne    og    hadede    alle    disse    Frihedsmænd,     særlig 

denne  Lehmann.  Han  havde  Jour  en  af  de  første  Dage,  Leh- 
mann var  Minister.  Da  Lehmann  en  Dag  havde  været  inde 
hos  Kongen  og  kom  ud,  sagde  han  flot  bydende  til  S.:  »No- 
get Papir  og  Blæk!«  Men  De  skulde  have  seet  S. s  Ansigt. 
Det  hgnede  i  Forvejen  et  af  disse  Løvehoveder,  man  har  paa 
Sabel  Gehænfj,  o""  værre  blev  det.  Han  vendte  det  Hvide 
helt  ud  af  Øjnene  og  satte  Hænderne  i  Siden.  Naa,  tænkte 
jeg  ved  mig  selv,  —  —  jeg  var  netop  inde  hos  S.  —  —  nu 
kommer  der  en  Skylle!  »Maa  jeg  bede  Ministeren,«  raabte 
han  med  en  Stemme,  saa  det  rystede  i  hele  Værelset,  »hvis 
De  skal  have  noget  skrevet,  at  gaae  over  i  den  røde  Bygning 
der  (CanceUibygningen),  for  jeg  skal,  Fanden  gale  mig,  have 
mig  frabedt,  at  man  betragter  Hs.  Majestæt  Kongens  Jour- 
værelse  som  en  Skrivestue.«  Og  De  skulde  seet  Lehmann 
efter  den  Konfekt;  han  listede  slukøret  af.  Ligesom  han  var 
ude  af  Døren,  aabnede  Frederik  den  7de  Døren  paa  Klem 
ind  til  sit  Værelse  og  spurgte:  »Hvad  var  der  paa  Færde?« 
_  —  »Det  var  Ministeren,  der  troede,  at  Ds.  Majestæts  Ge- 
makker er  hans  Skrivestue,  men  jeg  viste  ham  Fanden  gale 
mig  Vintervejen  og  bad  ham,  hvis  han  havde  noget  at  skrive, 
at  gaae  over  i  den  røde  Bygning  der.«  »Ha,  ha,  ha,«  lo  Kongen; 
» det  var  meget  rigtigt. « « 

Mandag  8.  Januar  1894.  Kjørte  efter  Taflet  med  Kongen, 
der  vilde  overvære  Oberstlieutenant  Jiirgensens  Foredrag  om 
en  Tjenesterejse  i  Tyskland  i  1892.  Da  Kongen  efter  Taflet 
sagde,  at  jeg  skulde  følge  ham  derud,  forespurgte  jeg,  om 
ikke  Hs.  Majestæt  befalede,  at  jeg  telefonerede  til  Ofiicers- 
foreningen  om  hans  Komme.  »Aa  nej,«  svarede  Kongen, 
»det  behøver  De  ikke.«  Kongen  kom  da  ganske  uventet,  og 
ret  pudsigt  var  det  at  see  Overraskelsen.  Inde  i  Læseværelset 
sad  Adskillige  fordybede  i  Læsning,  og  hvorfor  skulde  der 
være  noget  mærkeligt  ved,  at  Døren  gik }  En  og  Anden  saae 
dog  uvilkaarlig  op  og  foer,  efter  at  have  stirret  lidt,  op  som 
en  Raket.  Inde  i  Konversationsstuen,  hvor  man  stod  parat 
til  at  gaae  ind  til  Foredraget,  blev  ogsaa  stor  Overraskelse. 
Det  morede  aabenbart  Kongen  at  komme  umeldt.    Foredrags- 

holderen  omtalte  bl.  a.  den  Revue,  som  Kongen  holdt  over 
det  Uhlanregiment,  hvis  Æreschef  han  var ;  om  F'estlighederne 
i  Mainz  i  den  Anledning  og  Befolkningens  Hyldest  overfor 
Kongen. 

Tilbage  paa  Amalienborg  Kl.  8^/4,  til  The  og  Lou.  Dron- 
ningen havde  faaet  Brev  fra  en  Student  paa  Sicilien,  der  bad 
Hds.  Majestæt  sende  ham  et  Exemplar  af  samtlige  nu  gjæl- 
dende  danske  Frimærker,  da  han  var  ivrig  Samler,  men  hidtil 
forgjæves  havde  anstrængt  sig  for  at  faae  de  danske  Mærker. 
Jeg  lovede  Dronningen  at  skaffe  dem  tilveje. 

Torsdag  11.  Januar  1894.  Taffel  K.  6.  Admiral 
Hedemann,  der  marchallerer,  fortalte  om  nuværende  Brand- 
direkteur,  Oberstlieutenant  Meyer,  at  denne  i  sin  Tid  reddede 
hans  Son,  der  som  lille  Barn  med  samt  Barnevogn  trillede 
ned  i  Kastelsgraven,  men  blev  trukket  op  af  Meyer,  der  netop 
i  samme  Øjeblik  passerede  Fæstningsbroen,  og  uden  hvis 
Aandsnærværelse  og  Mod  Barnet  sikkert  var  druknet.  Efter 
Taflet  bad  Kongen  mig  telefonere  ned  til  Christiansborg,  at 
Excellencen  Castenskjold  skulde  møde  Kl.  8  i  Concertpalaiet, 
hvor  Dronningen  vilde  overvære  en  Concert.  Jeg  havde  Kon- 
gen, Dronningen  og  hele  det  øvrige  Selskab  til  Tilhørere,  da 
jeg  indefra  Telefonapparatet  i  Jourværelset  afsendte  Ordren. 
Man  spurgte,  om  jeg  nu  ogsaa  ganske  tydelig  kunde  høre, 
hvad  der  blev  svaret.  »Ja.«  »Vil  De  saa  sætte  mig  i  For- 
bindelse med  Stockholm  Slot,«  sagde  Kongen^).  »Javel,  Ds. 
Majestæt!  Men  det  er  noget  dyrt  at  telefonere  til  Stockholm.« 
—  —  »Aa,  det  vinder  vi  i  Lou  i  Aften,«  svarede  Kongen 
spøgende.  Saa  ringede  jeg  da.  »Hvem  er  det?«  —  — 
»Amalienborg.  Vil  De  sætte  mig  i  Forbindelse  med  Stock- 
holm Slot.^< »Hvilken  Station  paa  Slottet?« »Kong 

Oscars  private  Telefon«  —  —  »Gud,  det  er  Kongen  selv, 
der  vil  tale  med  den  svenske  Konge,«  hørte  jeg  en  Stemme 
sige  paa  Stationen.      Lidt   efter  blev  der  svaret:     »De   er  nok 


^)  Fornylig    er    etableret    Telefonforbindelse    med    Sverrig    og    et    Apparat 
opsat  i  Jourværelset. 

saa  god    at  vente    lidt,   for   der    er  nogen,   der  benytter  Linien 

mellem  Malmø  og  Stockholm?« »Javel.«     Jeg  benyttede 

Opholdet  til  at  spørge  Kongen,  om  Hs.  Majestæt  vilde  til 
Telefonen,     naar    Kong    Oscar     kom    tilstede.       »Nej,    tal    De 

kun    med  hani!«   —   —    »I    Ds.   Majestæts   Navn.« »Ja, 

og  spørg  til  Dronningens  Befindende.« >Javel,  Ds.  Maje- 
stæt.« Jeg  stod  og  grublede  over,  at  det  ikke  vilde  blive  saa 
let  en  Sag  at  tale  i  en  Majestæts  Navn  til  en  anden  Majestæt; 
mais  enfin.  Og  rundt  om  mig  havde  jeg  jo  Tilhørere,  hvad 
der  yderligere  vanskeliggjør  slige  Situationer.  Imidlertid^  for- 
kyndte man  fra  Hovedstationen:  »Ja,  det  varer  lidt  endnu.«  »Saa 
gaaer  jeg  ind  og  ryger  min  Cigar  saa  længe,  hvis  De  saa  vil  lade 
mig  vide,  naar  Kong  Oscar  er  der.« »Javel,  Ds.  Maje- 
stæt.«    Lidt  efter  lød  det  fra  Stationen:     »Er  De  der?« 

»Javel.« »Saa  sætter  vi  Dem  i  Forbindelse  med  Malmø.« 

«Tak.«     Derpaa  samme  Forklaring  til  Malmø,  at  Kong 

Christian  ønskede  at  tale  med  Kong  Oscar^  og  et  Øjeblik 
efter  hørte  jeg,  som  blev  det  talt  af  en  Person,  der  stod  ved 
Siden  af  mig,  det  brave  svenske  Maal,  talt  af  en  af  Stock- 
holmerslottets Beboere.  Vedkommende  lovede  at  forebringe 
Kong  Oscar  Ønsket;  Frøken  Oxholm  meldte  vor  Konge,  at 
den  svenske  »Broder«  nu  vilde  være  i  Telefonen,  og  et  Øje- 
blik  efter  vare   de   to  Monarker   i  ivrig  Passiar.     Vor  Konge: 

»Godaften Hvorledes  befinder  Dronningen  sig. 

Det   glæder   mig   meget. Jo,    Tak!  —  —   Skal   og- 

saa  hilse  mange  Gange  fra  Dronningen  her.  —  —  Jo.  —  — 
Ja.  —  —  Og  Kronprindsessen,  hvorledes  befinder  hun  sig. 
—  —  —  Kronprindsesse  Victoria  —  —  ja,  hvorledes  Kron- 
prindsessen befinder  sig  (Svarene  herpaa  kunde  Kongen  ikke 
rigtig  opfatte). Ja.  Farvel.  —  —  Farvel.  —  —  Lev- 
vel. « 

Lørdag  3.  Februar  1894.  Baade  Kongen  og  Dron- 
ningen ere  nu  Gudskelov  atter  raske  efter  i  Tidsrummet,  siden 
jeg  sidst  var  paa  Jour,  begge  at  have  været  angrebne  af  In- 
fluenza, der  for  Kongens  Vedkommende  begyndte  den  Lør- 
dag, jeg  meldte  mig  fra.     De  udstedte  Bulletiner  ophørte  dog 

efter  c.  8  Dages  Forløb.  Egentlig  sengeliggende  var  Kongen 
ikke.  »Han  burde  ligge  i  Sengen,«  yttrede  Prof.  Petersen 
en  Dag,  da  jeg  var  oppe  at  høre  til  de  to  kongelige  Patienter, 
»men  det  er  utænkeligt  at  sætte  igjennem.«  Ogsaa  Dronnin- 
gen var  angreben,  og  dette  virkede  efter  Professor  Petersens 
Udsagn  navnlig  nedslaaende  paa  Kongen.  Man  lod  derfor 
lave  en  Bærestol,  saaledes  at  man  kunde  bære  Dronningen, 
der  iøvrig  heller  ikke  var  sengeliggende  men  meget  mat,  ned 
ad  Trapperne  til  Kongen;  og  Selskabet  hjalp  til  at  bære 
Hendes  Majestæt.  Afløste  Kapt.  Boeck.  Kongen  kom  ind 
glad  og  venlig  som  altid.  Maaskee  lidt  magrere  i  Ansigtet 
end  ellers,  men  iøvrig  røbede  intet  den  overstaaede  Sygdom. 
»Jeg  har  endnu  lidt  Hoste,  men  befinder  mig  iøvrig  vel,< 
yttrede  Hans  Majestæt.  Kapt.  Boeck  fortalte,  at  han  den 
foregaaende  Mandag  paa  Dronningens  Anmodning  havde  standset 
Audiensen  Kl.  12,  og  at  Kongen  strax  var  bleven  vred  der- 
over, men  om  Aftenen  havde  yttret :  »Det  var  vist  meget  rig- 
tigt, at  de  brød  af  Kl.   12.« 

Conseilspræsident  Estrup  kom.  Talte  om  »Brændevins- 
loven«  og  Stikordet  »Fattigmands-Snaps«.  Det  maa  være  for- 
tvivlet at  skulle  forhandle  med  en  Repræsentation,  der  skeler 
til  forskjellige  Sider  istedetfor  at  følge  sin  Overbevisning.  En 
Del  gjør  det  mulig  ikke;  men  mange  gaae  aabenbart  ikke 
efter   » Næsen « . 

Mandag  5.  Februar  1894  (Fastelavnsmandag).  Of- 
fentlig Audiens  Kl.  ii  —  i.  Forfatteren  Vilhelm  Østergaard 
var  mellem  de  Audienssøgende.  Vi  talte  om  hans  »Niels 
Riber«,  og  han  bemærkede  da:  »Ja,  i  Begyndelsen  skrev  jeg 
ogsaa  i  den  moderne  Retning.«  I  mit  stille  Sind  gjorde  jeg 
ham  en  Compliment  for  at  have  forladt  denne.  Kunstmaler 
Siegumfeldt  søgte  Kongen  i  et  ret  pudsigt  Ærinde,  nemlig  for 
at  see,  livorledes  Kongen  »virkelig«  saae  ud.  En  dansk  Con- 
sul  hinsides  Atlanterhavet  har  anmodet  hani  om  at  male  et 
Billede  af  Kongen,  som  han  gjerne  ønsker  at  eje.  Dette  har 
Siegumfeldt  ogsaa  gjort,  men  da  han  kun  har  kunnet  benytte 
Photografier   o.    L.,  og    en   Kritiker    havde    bemærket,  at    der 

var  forskellige  paafaldende  Uligheder,  havde  han  anmodet  om 
at  maatte  faae  Kongen  at  see  paa  nært  Hold.  Kongen  havde 
elskværdig  svaret :  »Ja,  lad  ham  saa  komme  herop  en  Man- 
dag.    Saa  kan  han  jo  see  paa  mig.« 

The  og  Lou  Kl.  9.  Man  maatte  kalde  paa  Comtessen. 
Det  viste  sig,  at  hun  var  faldet  i  Søvn  oppe  i  sit  Værelse. 
»Men  saa  vaagnede  jeg  jo  ved,  at  En  slog  nogle  formidable 
Slag  paa  min  Dør.«  Det  var  gamle  Jyderup,  som  jeg  efter 
Ordre  havde  sendt  op  til  hende.  —  Jeg  bragte  Dronningen  de 
lovede  islandske  og  vestindiske  Frimærker  til  den  tidligere 
omtalte  sicilianske  Student  og  spaaede  Hds.  Majestæt,  at  der 
snart  vilde  komme  flere  Anmodninger  af  lignende  Art.  »Ja,« 
bemærkede  Kongen,  »det  er  netop  Grunden  til,  at  jeg  aldrig 
lader  saadanne  Anmodninger  besvare.  Jeg  faaer  en  Masse 
Breve  om  min  Underskrift,  Frimærker  o.  s.  v.,  men  det  vilde 
jo  være  uoverkommeligt.«  »Ja,«  svarede  Dronningen,  »Auto- 
grafer udleverer  jeg  heller  aldrig.«  Vi  talte  om  Priserne  paa 
Autografer,  og  da  jeg  bemærkede,  at  f.  Eks.  H.  C.  Ander- 
sens Underskrift  betales  med  20  Kr.,  foer  Comtessen  op,  idet 
hun  udbrød:  >Ih,  saa  har  jeg  jo  en  hel  Formue,  som  jeg 
ikke  vidste  af;  thi  jeg  har  mange  Breve  fra  H.  C.  Andersen.« 


Mandag  5.  Marts  1894.  En  Arbejdsmand  fortæller,  at 
han  igaar  nede  ved  Gasværkshavnen  havde  talt  med  Kongen, 
der  da  havde  sagt:  »Ja,  De  kan  jo  komme  op  til  mig  imor- 
gen.«  Han  duftede  noget  af  Sprit,  men  da  jeg  meldte  Kon- 
gen  hans  Udtalelse,  sagde  Kongen:  »Ja,  det  er  meget  rigtigt. 
Lad  ham  kun  komme  ind.«  Ansigtet  straalede  paa  ham,  da 
han  kom  ud.  Formodentlig  er  der  kommet  Højvande  i  Porte- 
monnaien. 

The  og  Lou  Kl.  9V2.     Geheimeraadinde  Bille  tilsagt. 


Torsdag  10.  Mai  1894.  Taffel  Kl.  6.  Gjæster:  Frøken 
Hedemann  og  Kammerherre  Fallesen,  hvilken  sidste  fortæller 
Kongen,    at   Operasanger   Schram   igaar   havde   sagt  til  ham: 

»Vil  De  ikke  sige  til  Kongen,  at  jeg  gjerne  betaler  hans  Rejse, 
blot  han  vil  blive  hjemme  til  mit  Jubilæum.«  Det  morede 
Kongen.  Comtessen  anker  over,  »at  man  i  det  kongelige 
Theater  sidder  som  paa  en  Pind«  (Stolene  i  Hofdamelogen). 
Fallesen  svarede:  »Ja,  naar  blot  Ds.  Naade  vil  sige  mig,  hvad 
det  er  for  en  Stol,  skal  det  strax  blive  forandret.« 

Var  med  Kongen  i  det  kgl.  Theater.  Vi  saae  to  Akter  af 
»Oluf«.  Kongen  gjør  Tegn  til  mig,  at  vi  skal  afsted,  og  om 
jeg  vil  komme  ind  til  ham.  Kongen  havde  sin  Hund  med. 
Den  laae  derinde  under  Stolen.  Da  vi  gaae  ned,  siger  Kongen: 
»Ja,  nu  maa  De  skynde  Dem  ind  i  Vognen,  ellers  tager  Hunden 
Deres  Plads,«  og  ganske  rigtig,  ligesom  jeg  smuttede  ind,  tog 
den  ogsaa  Fart  paa  og  kilede  sig  ind  mellem  mine  Been  for 
at  bane  sig  Vej  til  Sædet;  men  jeg  kom  dog  først  til  Mølle. 
Kongen  morede  sig  derover,  men  Hunden  sad  ganske  flov 
over  at   maatte  nøjes  med  at  sidde  paa  Vognbunden. 

Kongen  fortalte  om  Kejser  Nikolaus'  smukke  Ydre  og  mange 
gode  Egenskaber.  »Men  han  var  streng,«  vedblev  Kongen, 
»og  derfor  ogsaa  frygtet.  Mange  Dage  i  Træk  kunde  han  Dag 
efter  Dag  inspicere  Tropperne  og  brugte  da  Nætterne  til  at 
kjøre  fra  Sted  til  Sted.  Hans  Hovednæring  paa  disse  ofte 
meget  anstrængende  Toure  var  da  navnlig  The,  Kejserens 
Yndhngsdrik. « 


Søndag  13.  Mai  1894  (i.  Pinsedag).  Taffel  Kl,  6.  Sæd- 
vanlige Søndagsgjæster.  Sad  ved  Siden  af  Confessionarius  Paulli, 
der  fortalte,  hvorledes  han  engang  i  Humlebæk  under  Prædi- 
kenen blev  afbrudt  af  en  gal  Mand,  der  stadig  udbrød:  »Ja-a!« 
»Saa  Gu-ja!«  »Ja-vel!«,  indtil  han  paa  et  energisk  »Nu  gaaer 
De«  fra  Prædikestolen  forlod  Kirken.  Anledningen  til  denne 
Fortælling  var,  at  en  Mand  i  Dag  under  Gudstjenesten  i 
Garnisons  Kirke,  hvor  Pastor  Sørensen  prædikede,  rejste  sig 
op  og  afbrød  Prædikenen  med  et:  »Troer  Præsten,  jeg  er 
kommen  her  for  at  lade  mig  skjælde  ud  iste  Pinsedag.  Nu 
gaaer  jeg.« 

Fredag  6.  Juli  1894.  Som  jeg  stod  og  klædte  mig  paa 
for  at  følge  Kongen  til  Væddeløbene  ved  Eremitagen,  kom 
et  Telegram,  dateret  Ville  d'Avry  (ved  Paris),  fra  Richard 
Kaufifmann,  der  bad  mig  meddele  hans  Majestæt,  at  Kammer- 
herre Fallesen  var  død  igaar,  stille  og  roligt,  og  at  hans 
Tanker  i  de  sidste  Øjeblikke  havde  været  optagne  af  Tale  og 
Velsignelse  over  Kongen.  Meddelelsen  kom  saa  uventet.  Jeg 
vidste,  at  den  vilde  gøre  et  dybt  Indtryk  paa  Kongen,  men 
jeg  maatte  jo  over  og  udrette  mit  sørgelige  Hverv.  Kongen 
var  ikke  i  sit  Værelse.  Jeg  gik  ind  i  Havesalen,  og  netop  i 
samme  Øjeblik  traadte  Kongen  glad  og  fornøjet  ind  fra  Haven. 
»Her  er  et  Telegram,  Ds.  Majestæt.«  —  »Fra  hvem?«  spurgte 
Kongen.  Jeg  tøvede  lidt,  inden  jeg  svarede:  »Det  vedrører 
Kammerherre  Fallesen.«  »Naa«,  sagde  Kongen,  endnu  intet 
åbnende.  »Det  er  ikke  noget  godt  Telegram,  Ds.  Majestæt.« 
Kongen   saae    paa   mig,  tav   lidt   og  spurgte  derpaa:    »Er  han 

død?« »Ja,   Ds.  Majestæt.«   Kongen  blev  stærkt  bevæget. 

Med  varme  Ord  mindedes  han,  hvad  Fallesen  havde  været 
som  Soldat  for  sit  Land.  »Og  nu  til  disse  Væddeløb!«  be- 
mærkede han  sørgmodig,  idet  han  gik  ind  i  Thestuen  og 
lukkede  Døren  efter  sig. 

Lørdag  7.  Juli  1894.  Idag  var  Prinds  Harald  oppe  til 
Examen  paa  Universitetet.  Stor  Tilhørerkreds:  Kultusminister 
(Goos),  Rector  Magnificus  (Reisz),  Oberst  Tobiesen  (Officer- 
skolen) osv.  osv.  Paa  Slaget  kommer  Kronprindsen  og  Kron- 
prindsessen  med  Prinds  Harald.  Professor  Julius  Petersen  (med 
Dr.  Valentiner  som  Censor)  examinerer  Prindsen  i  Arithmetik, 
Geometri  og  Physik  (mine  Fag).  Prindsen  skilte  sig  særdeles 
godt  derved,  skjønt  han  aabenbart  var  noget  genert  ved  det 
store  videnskabelige  Auditorium.  Det  maa  heller  ikke  være 
nogen  let  Sag.  Prindsen  examineredes  endvidere  i  Dansk  af 
Kandidat  (Forfatteren)  Sophus  Bauditz  og  i  Fransk  af  Cand. 
mag.  Baruél. 

Sluttelig  oplyste  Professor  Petersen,  at  Prinds  Harald  ialt 
havde  erholdt  112  Points,  et  meget  smukt  Resultat!  og  til- 
føjede spøgende:    »Hans  Kongelige  Højhed  har  altsaa  bestaaet 

Examen  saa  godt,   at  han  vilde  kunne  søge  Ansættelse  i  Post- 
eller Telegrafvæsenet. « 

For  mit  Vedkommende  er  jeg  overordentlig  glad  ved  Re- 
sultatet. Men  det  skal  ogsaa  siges  til  Prindsens  Ære,  at  han 
har  arbejdet  med  stor  P^lid  og  Trofasthed.  Det  har  været  mig 
en  stor  Glæde  at  læse  med  Prinds  Harald,  og  med  Taknemme- 
lighed vil  jeg  altid  mindes  de  Timer,  jeg  har  tilbragt  sammen 
med  den  rare,  godhjærtede,  unge  Prinds. 

Onsdag  2  5.  Juli  1894.  Da  vi  Klokken  6  mødte  til  Taf- 
fel, Bud  fra  Kongen,  om  vi  vilde  tage  Felthue  paa,  da  der 
skulde  spises  ude  i  Haven.  Dette  har  jeg  endnu  ikke  oplevet, 
og  det  sagdes  da  ogsaa  at  være  syv  Aar  siden,  man  havde 
spist  under  de  grønne  Linde.  Vejret  var  imidlertid  saa  smilende 
og  sommervarmt,  at  man  nok  kunde  forstaae,  at  det  fristede. 
Man  stillede  altsaa  i  Havesalen  med  gamle  Admiral  Hedemann 
som  Marchal,  bød  Damerne  Armen  og  vandrede  saa  ned  i 
Alleen  til  venstre  (parallelt  med  Alleen,  der  fra  Vagten  fører 
op  til  Slottet).  I  denne,  nærmest  op  mod  Slottet  stod  Bordet 
dækket,  og  snart  sad  man  bænkede  med  de  røde  Lakajer 
bag  Stolene  og  det  grønne  til  Baggrund.  Almindelig  Fornøjelse 
over  at  sidde  derude  under  den  blaa  Himmel  med  Lindetræerne 
til  Parasol.  Lidt  skraat  stod  Bordet  paa  den  hældende  Gang, 
men  man  tog  alt,  som  det  faldt,  og  med  godt  Humeur.  Com- 
tessen,  der  frygter  det  mindste  Vindpust,  sendte  Bud  efter 
Shawler  og  hyllede  sig  ind,  saa  at  hun  mere  lignede  en  af 
de  !t Damers,  der  rider  til  Bloksbjærg,  end  Hendes  Majestæts 
»naadige«  Hofdame.  Alene  hendes  Skikkelse  vilde  have  været 
tilstrækkelig  til  at  holde  hele  Selskabets  Humeur  paa  Koge- 
punktet. Pludselig  indfandt  sig  en  Sværm  ubudne  Gjæster: 
Gedehamsene.  Man  paastod,  at  man  ganske  rolig  skulde  lade 
dem  blive  siddende,  selv  om  de  saa  valgte  sig  Næsen  til 
Siddeplads,  og  Ingen  fik  da  virkelig  Lejlighed  til  at  ove  sig 
i  slig   Koldblodighed. 

Torsdag  16.  August  1894.  Kjører  med  Kongen  og 
Prinds   Hans  til  Kongefugleskydning  paa  Skydebanen. 

Rørdam:   Hofliv.  I  c 

The  Kl.  9.  Kongen  omtaler  »Berlingske«  Aftenavis'  for- 
kerte Referat  af  Talerne  paa  Skydebanen  idag.  Konversationen 
kom  derved  til  at  dreje  sig  om  officielle  Taler,  og  Prinds 
Hans  fortæller  i  den  Anledning  om  to  kritiske  Situationer, 
som  han  har  været  i.  Den  ene  Gang  var  ved  en  højtidelig 
Lejlighed  i  England,  hvor  Prindsen  skulde  tale.  Grev  Hamil- 
ton  havde  skrevet  Talen,  der  sad  anbragt  i  en  Bouket.  En 
Trækvind  førte  imidlertid  pludselig  Papiret  væk,  men, 
tilføjede  Prinds  Hans,  »heldigvis  var  Talen  ganske  kort,  og 
jeg  havde  flere  Gange  læst  den  igjennem,  saa  det  gik  allige- 
vel. Prindsen  af  Wales,  der  sad  i  Nærheden,  bemærkede  Cala- 
miteten  og  blegnede.  Men  det  gik  som  sagt  alligevel,  og  ellers 
ahnede  næppe  Nogen  af  de  Tilstedeværende,  hvad  der  var  sket.« 
»Den  anden  Gang,«  vedblev  Prindsen,  »var  i  Grækenland,  da 
jeg  skulde  oplæse  den  græske  Edsformular  i  Kamret.  Jeg 
kj endte  jo  ikke  de  græske  Bogstaver,  og  man  havde  altsaa 
skrevet  de  græske  Ord  med  latinske  Bogstaver.  Jeg  forstod 
følgelig  ikke  et  Ord,  men  vidste  jo,  at  det  var  Edsformularen 
og  kjendte  altsaa  ogsaa  Meningen  deraf.  Jeg  havde  mange 
Gange  øvet  mig  paa  at  læse  det  op,  og  det  gik  jo  ogsaa 
godt,   men  Situationen  var  ikke  behagelig.« 

Mandag  3.  September  1894.  Kjører  med  Kongen  til 
Amalienborg.  En  Masse  Mennesker  til  Audiens  (dels  Dekorerede 
fra  Sølvbryllupsfesten  for  at  takke,  dels  Ansøgere  til  de  ledige 
14  Pladser  i  Støvringgaard). 

Tilbage  med  Kongen,  der  muntert  styrede  de  to  Graa. 
Kongen  fortalte  om  en  brun  Hoppe,  han  havde  haft  i  29  Aar; 
den  havde  baaret  ham  som  Ritmester,  General  og  Konge. 
Jeg  spurgte,  om  det  var  den,  man  seer  paa  Billedet  »Hest 
gardens  Indskibning  i  Korsør«,  der  i  sin  Tid  blev  foræret 
Kongen.  »Ja,  rigtig,«  svarede  Kongen;  »det  er  den.«  Talen 
faldt  paa  Dyrenes  forskjellige  Character,  og  Kongen  bemærkede : 
»Ja,  det  er  med  Dyrene  som  med  Menneskene ;  nogle  er  ven- 
lige og  fromme,  andre  saa  bidske  og  tvære.«  Saa  passiarede 
vi  om  strenge  Lærere,  og  Kongen  fortalte  da,  at  han  og  hans 
Broder  som  Drenge  havde  haft  en  meget  streng  Lærer.   »Min 

Fader,«  fortsatte  Kongen,  *var  selv  streng,  men  kunde  dog 
ikke  lide,  at  Læreren  slog  os,  og  havde  derfor  sagt  til  ham, 
at  naar  der  var  noget  i  Vejen  med  os,  skulde  han  sige  ham 
det,  hvorefter  han  nok  selv  skulde  straffe  os.  Ganske  vist 
sagde  Læreren  det  ogsaa,  naar  vi  havde  forsyndet  os,  men 
først  efter  selv  at  have  givet«  os  en  forsvarlig  Dragt  Prygl. 
Vi  kunde  være  saa  ømme  bngi,  at  vi  knap  kunde  sidde  paa 
en  Stol.  Derefter  meldte  han  os  til  Fader,  og  saa  vankede 
der  for  2den  Gang.« 

Torsdag  6.  September  1894.  Taffel  allerede  Kl.  5  paa 
Grund  af  Besøg  i  det  kongelige  Theater.  Havde  Miss  Knollys 
tilbords.  Hun,  der  har  fulgt  Prindsessen  af  Wales  herover  fra 
Rusland,  hvor  de  have  aflagt  et  længere  Besøg,  fortalte,  at 
Kejseren  af  Rusland  desværre  vistnok  er  alt  andet  end  rask.  Hans 
Majestæt  seer  daarlig  ud  og  er  til  Stadighed  mat  og  træt. 
«Blot  han  ikke  gaaer  med  en  farlig  Sygdom,«  yttrede  hun. 
Blot  Kejseren  i  Tide  vil  tage  Forholdsregler,  hvis  noget  al- 
vorligt er  i  Udbrud.  Alle  fyrstelige  Personer  have  det  tilfælles: 
ikke  at  ville  give  efter  for  Sygdom,   før  det  er  for  sent. 

Efter  Taflet  rullede  Vognene  paany  afsted  til  det  konge- 
lige Theater.  Kjørte  paa  Charabanc  med  Kongen,  Kong 
Georg,  Prinds  Hans  og  Kommandør  Caroc.  Vejret  koldt 
og  blæsende.  Jeg  sad  ligeoverfor  Kong  Georg,  der  fortalte 
mig  en  hel  Del  om  det  sidste  Jordskjælv  i  Grækenland. 
»Jeg  sad  i  mit  Arbejdsværelse,«  fortalte  han,  »da  jeg  lige  med 
Et  hører  ligesom  en  Masse  tungt  belæssede  Kærrer  kjøre  forbi 
og  mærker  Rystelsen.  Men  det  var  mig  dog  ikke  klart,  hvad 
det  var,  før  saa  et  Øjeblik  efter  det  andet  Stød  fulgte  efter. 
Saa  var  jeg  klar  over  Situationen.«  Jeg  spurgte,  om  Hs.  Maje- 
stæt ikke  lod  sin  Familie  campere  ude  i  Parken.  »Nej,«  svarede 
han;  »det  havde  aldrig  gaaet  an,  for  Exemplets  Skyld.  Nej. 
vi  bleve,  hvor  vi  vare,  men  nogle  frygtelige  Dage  var  det. 
Navnlig  min  Søn  Nicolaos  var  meget  nervøs.«  Kongen  for- 
talte om  sit  Besøg  i  Theben,  der  ogsaa  var  bleven  stærkt 
medtaget.  Der  havde  han  været  inde  i  Bygninger^  der  stode 
saa  skraat  hældende,  at   man  skulde  troe,  at  de  hvert  Øjeblik 

vilde  styrte  sammen.  Under  Jordskjælvet  havde  han  seet  Træ- 
erne i  en  Allé  bøje  sig  med  Kronerne  mod  hinanden.  Rørende 
var  den  Resignation,  som  Befolkningen  udviste  ligefra  den 
rigeste  til  den  fattigste.  Mange  havde  mistet  alt,  hvad  de  ejede, 
men  desuagtet  hørtes  ingen  Beklagelse.  I  Theben  lagde  Kongen 
Mærke  til,  at  en  fattig  Kone  vilde  trænge  sig  frem  til  ham, 
og  at  de  Omstaaende  paa  en  ublid  Maade  drev  hende  tilbage. 
Han  spurgte  om,  hvad  der  var  i  Vejen,  og  man  svarede  da, 
at  hun  vilde  bede  Kongen  hjælpe  hende,  men  dette  vilde 
være  en  Skam  for  Folket,  at  det  ikke  i  Taalmod  kunde  bære, 
hvad  Vorherre  havde  lagt  paa  det.  Kongen  nævnte  exempel- 
vis,  at  en  Kjøbmand  ved  Jordskjælvet  havde  mistet  hele  sit 
Lager  af  Olie  m.  v.,  der  repræsenterede  en  Værdi  af  100,000 
Kroner.  løvrigt  fremhævede  Kongen  den  solide  Byggemaade 
i  Grækenland,  der  sikkert  havde  haft  til  Følge,  at  ikke  saa 
mange  Bygninger  vare  styrtede  om,  som  hvis  Husene  havde 
været  opførte  som  f.  Ex.  her  til  Lands.  Derefter  faldt  Talen 
paa  selve  Grækerne,  og  Kongen  fortalte  da,  at  saa  mange 
Udlændinge,  naar  de  kom  til  Grækenland,  undrede  sig  over 
de  høje,  kraftige  og  blonde  Grækere,  men  at  dette  Ydre  utvivl- 
somt skyldtes  den  stærke  Indblanding  med  normannisk  Blod 
i  længst  forsvundne  Tider. 

»Elverhøj«   opførtes  efter  Hertugindens  Ønske. 


Fredag  7.  September  1894.  Det  er  i  Dag  Hendes 
Majestæt  Dronningens  77de  Fødselsdag.  Kl.  1272  Cour  i  Have- 
salen, der  knap  kunde  rumme  hele  den  store  Familie  plus 
Cavalerer  og  Damer.  Dronningen,  iført  mørkviolet  Fløjls 
Robe  med  hvide  Kniplinger,  saae  nydelig  og  glad  ud.  Som 
Barn  tænkte  jeg  mig  altid  en  Oldemoer  som  en  meget  gammel 
Dame.  Og  saa  at  see  Dronning  Louise!  Ungdommelig,  med 
sund,  frisk  Teint,  klare,  straalende  Øjne,  let,  graciøs  Gang  og 
endnu  smuk  Figur.  Venlig  og  glad  kom  Hendes  Majestæt  hen 
til  os  og  modtog  vor  allerunderdanigste  Lykønskning.  Paa 
Bordene  laae  Gaverne,  som  Dronningen  viste  mig.  Fra  Kongen 
et  kostbart  graat  Overstyklce,   rigt  broderet,  samt  et  med  Guld 

indvirket  rødt  Tæppe.  Fra  den  russiske  Kejser  og  Kejserinde 
bl.  a.  et  svært  Guldhalsbaand  besat  med  Diamanter  og  Stene. 
Fra  Kronprindsen  en  overordentlig  smagfuld  og  fin  Skaal  af 
Rav  med  Guldforsiringer.  Fra  Prindsesse  Louise  et  selvfor- 
arbejdet Tæppe,  som  jeg  ofte  havde  seet  under  dets  Tilblivelse, 
osv.  osv.  samt  nogle  Kæmpedrueklaser  og  en  Rigdom  af 
Blomster.  Hendes  Majestæt  bad  mig  tage  mig  af  en  Søn  af 
Prinds  Valdemars  Amme;  han  var  bleven  indkaldt  som  Husar, 
men  var  desværre  svag  paa  Grund  af  en  overstaaet  Gigtfeber. 
Sammen  med  Kronprindsen  kom  Hs.  Durchlauchtighed  Prinds 
Friederich  af  Schaumburg-Lippe.  Jeg  iagttog  skarpt  ham  og 
Prindsesse  Louise,  men  for  en  ikke  Indviet  var  der  Intet  at 
opdage;  Forlovelsen  er  jo  endnu  ikke  deklareret.  Prindsen  er 
en  smuk,  ung  Mand  oppe  i  Tyverne,  middelhøj,  velpropor- 
tioneret og  kraftig,  smukke  Ansigtstræk  og  et  Par  prægtige 
blaa  Øjne;  smukt,  fint  Væsen  og  rar  og  ligefrem  i  Optræden. 

Den  Kongelige  Familie  dinerede  paa  Charlottenlund,  medens 
vi  Cavalerer  og  Damer  indtoge  en  flot  Fødselsdagsdiner  paa 
Bernstorffshøj. 

Gjæsterne  begyndte  ved  8V2  Tiden  at  indfinde  sig.  For- 
hallen var  indrettet  til  Modtagelsessal ;  foran  Indgangsdøren 
var  arrangeret  en  lille  Forhøjning  med  Garderober  m,  v.  De 
to  Fættere :  Prinds  Andreas  (Grækenland)  og  Prinds  Ernst  August 
gjorde  Spilopper  paa  Sofaerne  i  Forhallen  og  morede  sig  bl.  a. 
med  Løbernes  blomstersmykkede  Hjælme.  Vogne  rullede  for 
Døren,  og  man  var  næppe  kommen  indenfor,  før  Prinds  Harald 
strax  ilede  hen  til  mig  med  et:  »Louise  er  bleven  forlovet!« 
Rørende  at  see,  med  hvilken  Glæde  hun  modtog  Lykønsk- 
ningerne! Alle  gratulerede  den  kronprindselige  Familie,  der 
synes  glad  over,  hvad  der  er  skeet.  Dansen  begynder, 
Prindsesse  Louise  og  Prinds  Friederich  danner  et  meget 
smukt  Par.  Souperen  begynder  Kl.  10.  Kongen  udbringer  de 
Nyforlovedes  Skaal  med  følgende  Ord:  *]eg  udbringer  en 
Skaal  for  de  Forlovede,  mit  kjære  Barnebarn  Prindsesse  Louise 
og  Prinds  Friederich  af  Schaumburg  Lippe.  Gud  velsigne 
dem « . 

Lørdag  20.  Oktober  1894.  Siden  jeg  sidst  var  paa 
Jour  har  Kongen  haft  en  rigtig  slem  Gigtperiode,  der  begyndte 
netop,  da  jeg  sidst  var  paa  Jour.  Kongen  laae  i  flere  Dage 
og  havde  mange  Smerter,  men  er  nu  Gudskelov  atter  ganske 
rask.  Desværre  er  i  samme  Mellemtid  Kejseren  af  Ruslands 
Tilstand  bleven  meget  betænkelig.  Kejseren  siges  at  lide 
af  en  ondartet  Nyresygdom,  »Brightske  Syge«,  der  hurtig 
nedbryder  hans  Kæmpekonstitution.  Lægerne  havde  raadet 
ham  til  at  drage  til  Corfu,  hvor  alt  var  beredt  til  hans  Mod- 
tagelse; men  han  naaede  kun  Livadia,  og  efter  alt  at  skjønne 
kommer  han  aldrig  derfra.  De  af  vore  Læger,  jeg  har  talt 
med,  sige,  at  der  intet  Haab  er,  og  spaa  endog,  at  Døden 
vil  komme  snart.  Forunderligt  at  tænke,  naar  man  min- 
des den  tilsyneladende  kraftige  Natur,  denne  Kæmpeskikkelse, 
der  med  sine  Hænder  rev  et  Spil  Kort  midt  over  og  bøjede 
en  nysmedet  Hestesko  sammen,  som  var  det  en  Vidie.  Stak- 
kels Kejserinde  Dagmar,  stakkels  Børn.  Og  ogsaa  for  Kong 
Christian  og  Dronning  Louise  vil  det  blive  et  tungt  Slag! 
Hver  Dag  indløber  en  Masse  Telegrammer  fra  Livadia;  des- 
værre ere  de  som  Regel  kun  daarlige.  Om  Kejseren  skulde 
kaldes  bort,  vil  det  ogsaa  blive  et  Tab  for  Danmark;  thi  han 
var  vor  Ven,  og  naar  Retten  sidder  i  Spydstagen,  er  det  al- 
tid godt  at  have  en  saa  mægtig  Ven,  som  han  var  det  lille 
Danmark. 

Da  vi  meldte  os  til  Kongen,  sagde  han  bl.  a. :  »Vi  have 
dog  Gudskelov  faaet  et  ret  beroligende  Telegram  fra  min  Dat- 
ter om  Kejseren.«  Kongen  syntes  i  det  hele  ret  forhaabnings- 
fuld;  egentlig  Frygt  for  Døden  syntes  man  ikke  at  spore. 

Noget  efter  at  jeg  var  kommet  ind  paa  mit  Værelse,  mod- 
tog jeg  et  meget  alarmerende  Telegram  fra  Livadia.  Sendte 
Prinds  Hans  det,  overladende  til  ham,  hvorvidt  han  mente  at 
burde  vise  sin  Broder,  Kongen,  det.  Overhovedet  ere  Bladene 
fulde  af  de  mest  nedslaaende  Rygter.  Maa  være  yderligere 
svært  for  Kongen  og  Dronningen,  der  tre  Gange  daglig  faae 
Telegram  direkte  fra  Kejserinden,  stadig  at  skræmmes  op  ved 
alle  disse  Avismeddelelser.  Alt  veed  man  at  berette,  at  Fa- 
nerne  forsynes    med   Kejser   Nikolaus  ILs    Navnetræk,    at    der 

anskaffes    Sørgemateriale    til    Kirken    i    Livadia    og    saaledes 
videre. 

Efter  Taflet  kom  Hds.  Majestæt  Dronningen  hen  til  mig: 
>Min  Datter  skriver  idag,«  yttrede  hun  bl.  a.,  »at  Kejseren 
forleden  fornøjede  sig  ved  at  spille  Kort  med  Børnene.  Appe- 
titten er  ogsaa  god,  men  stadig  er  han  saa  mat.  Han  vilde 
saa  gjerne  skrive  Regjeringssagerne  under,  men  bliver  strax 
træt  og  maa  opgive  det,  Stakkel.  Lægerne  vil  have,  at  han 
skal  op,  men  jeg  har  skrevet,  at  han  skal  hvile  sig,  naar  han 
føler  Trang  dertil.  De  skulde  blot  give  ham  dygtig  at  spise, 
det  vil  sige,  noget,  han  kan  taale.  Lægerne  have  jo  været  saa 
besynderlige;  de  have  ikke  turdet  give  ham  Ordrer  til,  hvad 
han  maa  spise  og  hvad  ikke,  saa  han  har  spist  alt  muligt. 
Men  nu  har  jeg  skrevet,  at  det  maa  han  endelig  ikke;  han 
maa  holde  Diæt.  Og  ja!  Han  er  jo  ogsaa  selv  uforsigtig. 
Nu  har  jeg  saamænd  først  hørt  om  den  Gang,  han  sad  med 
en  hed  Kakkelovn  i  Ryggen  og  aabne  Vinduer  paa  den  anden 
Side.«  Ogsaa  Dronningen  syntes  ret  forhaabningsfuld.  »Jeg 
har  dog  godt  Haab,«  yttrede  Hendes  Majestæt,  og  det  vilde 
jo  være  Synd  at  slaae  det  ned.  Dronningen  talte  derpaa 
meget  om  at  rejse  til  Livadia.  »Jeg  er  slet  ikke  bange  for 
at  sejle  derned,  men  (med  en  Haandbevægelse  mod  Kon- 
gen) jeg  veed  ikke,  om  det  vilde  være  rigtigt  nu  saa  kort 
efter  Lumbagoen«  (Kongens  Sygdom).  Dronningen  talte  der- 
paa om  Prinds  Georgs  Afrejse  imorgen  og  yttrede:  »Vi  ville 
savne  ham  meget;  nu  blive  vi  saa  faa.«  Prinds  Georg  selv 
er  mulig  selv  heller  ikke  saa  glad  ved  at  skulle  herfra,  thi 
han  lever  temmelig  ensomt  i  Grækenland,  idet  han  ligger  ene 
med  sit  Skib  i  Salamis  (en  Torpedostation  som  Bramsnæs- Vig). 

Mandag  22.  Oktober  1894.  Kjørte  Kl.  10  med  Kon- 
gen til  Amalienborg  i  lukket  Vogn.  Kongen  var  glad  over 
et  bedre  Morgentelegram  fra  Kejserinden.  Talen  faldt  paa  1863, 
et  Aar,  som  Kongen  naturligt  nok  ofte  kommer  tilbage  til. 
Kongen  fortalte  om  Vanskeligheden  ved  at  faae  dannet  et 
Ministerium.  Oxholm  og  Hegermann-Lindencrone  vare  hver 
for  sig  villig  dertil;    men    det  lykkedes  ikke.     Endelig  traadte 

Monrad  til  og  havde  i  Løbet  af  en  Dag  sit  Ministerium  fær- 
digt. Kongen  synes  stedse  at  bevare  Monrad  i  taknemmelig 
Erindring  herfor. 

Kongen  taler  fortrøstningsfuldt  om  Kejserens  Helbredelse 
og  omtaler  »den  i  det  hele  begavede  russiske  Kejserslægt« 
samt  de  græske  Prindser  Georg  og  Nicolaos,  hvilken  sidste 
er  fulgt  med  Kejseren  til  Livadia,  ^^da  Kejseren  sætter  saa 
megen  Pris  paa  det  unge  Menneske,  at  han  nødig  vil  slippe 
ham.«  Kongen  skildrer  Klimaet  paa  Livadia:  »kan  undertiden 
være  lidt  koldt  og  blæsende,  men  er  ellers  som  Regel  dejlig 
mildt  og  varmt.« 

Audiens  Kl.  ii  —  i.  Under  Audiensen  bragte  en  Lakai 
et  Telegram  fra  Dronningen  med  Ordre,  at  det  skulde  bringes 
Kongen.  Mon  det  var  godt  eller  daarligt?  Jeg  stirrede  paa 
den  intetsigende  Konvolut  og  bragte  Kongen  det.  Det  var 
Gudskelov  et  rigtig  godt  Telegram.  Vor  kjære,  gamle  Konge 
blev  saa  glad,  at  han  tog  min  Haand  og  trykkede  den.  Det 
var  fra  Kejserinden  til  Dronningen  og  fortalte  om  stor  Frem- 
gang i  adskillige  Retninger.  Kongen  var  helt  bevæget,  da 
han  læste  det  op  for  mig,  og  uvilkaarlig  blev  jeg  ogsaa  gre- 
bet ved  at  see  hans  Glæde. 

En  Søn  af  Kammerherre  Linde,  Decisor  ved  den  kgl.  Ci- 
villiste,  kom  for  at  melde,  at  hans  Fader  Dags  Morgen  var 
afgaaet  pludselig  ved  Døden  efter  knap  8  Dages  Ildebefin- 
dende. Jeg  meldte  det  til  Kongen,  hvem  Budskabet  gjorde 
meget  ondt.  Underligt  at  tænke  paa:  for  14  Dage  siden  sad 
jeg  med  ham  i  Kavalerlogen  i  det  kgl.  Theater.  Vi  glædede 
os  begge  over  »Antigone«,  og  han  bemærkede  da:  »Ja  denne 
Vinter  vil  jeg  rigtig  benytte  min  Plads  her  i  Logen.«  Jeg 
tænkte  mindst  paa,  at  det  var  sidste  Gang,  jeg  trykkede 
hans  Haand,  da  vi  om  Aftenen  toge  Afsked  med  hinanden. 
En  elskværdig,  livlig  Mand  med  megen  Kunstsands. 

Kjører  tilbage  med  Kongen,  der  talte  om  sit  Ophold  i 
afdøde  Lindes  Faders  Hjem  paa  Landkadetakademiet  (nu  Rigs- 
dagsbygningen).  »Da  jeg  kom  i  Lindes  Hus,  var  den  nu  Af- 
døde kun  et  halvt  Aar  gammel,«  yttrede  Kongen,  der  iøvrig 
udtalte  sig  med  megen  Velvillie  om  Familien  Lindes  forskjel- 

lige  Medlemmer.  Kongen  fortalte,  at  Hjørnevinduet  i  Stuen 
ud  mod  Bredgade  var  hans  gamle  Vindu ;  derindenfor  havde 
han  mangen  Gang  siddet  og  seet  paa  de  Promenerende.  Jeg 
nævnte  Kastanietræet,  der  henne  ved  Muren  rager  ud  mod 
Bredgade,  og  som  man  kalder  »Kongens  Kastanietræ '.  »Ja, 
mon  det  skulde  være  efter  mig,  man  kalder  det  saaledes?« 
spurgte  han.  Jeg  troede  det.  »Ja,  det  Træ  husker  jeg  ogsaa 
godt  fra  min  Barndom;  jeg  har  tidt  siddet  oppe  i  dets  Grene. 
Der  var  ogsaa  et  Bergamottræ  og  et  andet  Pæretræ;  dem 
holdt  jeg  ogsaa  nok  af  at  besøge.«  Senere  faldt  Talen  paa 
de  mange  ældre  Officerer  (Obersterne  Schnitter,  Heramb  og 
Jenssen- Tusch),  der  i  denne  Tid  ere  døde,  og  Kongen  yttrede 
da  bl.  a. :  »Ja,  der  døer  saa  mange  af  mine  gamle  Bekjendte, 
til  jeg  selv  følger  efter.« 

Det  omtalte  Telegram  havde  i  det  hele  gjort  Kongen  saa 
glad  og  livlig. 

Tirsdag  23.  Oktober  1894.  Taffel  6^/2.  Talte  med 
Dronningen,  der  fortalte,  at  Telegrammerne  idag  om  Kejseren 
ikke  vare  saa  gode;  Dronningen  derfor  mere  forknyt,  men 
yttrede  dog:  »Jeg  har  dog  godt  Haab;  thi  han  har  baade 
sovet  godt  og  har  ogsaa  god  Appetit.«  Hds.  Majestæt  talte 
siden  om  den  forestaaende  Højtidelighed  ved  Frihavnens  Aab- 
ning,  der  er  fastsat  til  Torsdag  8de  November.  Dronningen 
synes  ikke  at  nære  Tiltro  til  Frihavnens  Rentabilitet  og  paa- 
beraaber  sig  i  saa  Henseende  stedse,  at  Etatsraad  Tietgen 
»slet  ikke  nærer  Forventninger  til  den.«  Naa,  Tietgen  kan 
jo  dog  tage  Fejl  i  sine  Spaadomme;  og  dømmes  ganske  uin- 
teresseret, kan  jeg  ikke  skjønne  rettere,  end  at  Frihavnen  vil 
blive  til  Gavn  og  af  stor  Betydning  for  Danmarks  Handel  og 
Omsætningsforhold. 

Fredag  26.  Oktober  1894.  Klokken  6  Taffel.  Atter 
idag  forholdsvis  gode  Telegrammer  fra  Livadia,  hvorfor  baade 
Kongen  og  Dronningen  glade  og  forhaabningsfulde.  I  mit 
stille  Sind  tænker  jeg,  at  Kejserinden  sender  saa  gode  Tele- 
grammer som  muligt  til  sine  Forældre;  thi  kun  lidet  stemme 
de    med    de    sørgelige   og  trøstesløse   Artikler,   som   de   uden- 

landske  Blade  bringe  om  Kejserens  Tilstand.  Man  betragter 
ham  alt  som  død  og  skriver  om  Storfyrstthronfølger  Nicolaus, 
som  om  han  alt  var  Kejser.  Stakkels,  stakkels  Kejserinde 
Dagmar ! 

Lørdag  lo.  November  1894.  Kl.  8V4  afsted  til  Bern- 
storff. Den  I.  ds.  afgik  Kejser  Alexander  III  ved  Døden  paa 
Livadia.  En  stor  Sorg  for  vort  Kongehus.  Lidt  tvivlende 
staaer  man  overfor  Fremtiden.  Forhaabentlig  vil  dog  den 
unge  26aarige  Kejser  Nicolaus  II  følge  i  sin  Faders  fredelige 
Fodspor.  En  god  Støtte  har  han  i  sin  Moder,  der  som  en 
Undtagelse  fra  andre  Kejserinder  var  sin  høje  Gemals  højre 
Haand.  Et  overvældende  Ansvar  for  saa  ung  en  Mand,  der 
saa  vidt  vides  aldrig  direkte  har  deltaget  i  Regjeringens  Fø- 
relse eller  været  fortrolig  med  det  umaadelig  komplicerede 
Statsmaskineri.  Og  hvorfor  ikke?  Man  forstaaer  det  ikke.  — 
Stor  Deltagelse  er  vist  fra  hele  det  lille  Danmark. 

Strax  efter  at  have  meldt  mig  maatte  jeg  følge  med  Kon- 
gen til  Statsraad  paa  Amalienborg.  Paa  vor  kjære  gamle 
Konges  Ansigt  sporede  man  noksom,  at  en  stor  Sorg  var 
gaaet  hen  over  ham,  siden  jeg  sidst  saae  ham.  Jeg  spurgte, 
hvorledes  Majestæten  havde  det  efter  den  sidste  sørgelige  Be- 
givenhed. »Jo  Tak!«  svarede  Kongen.  »Det  falder  saa 
vanskeligt  at  forstaae,  at  den  stærke,  kraftige  Skikkelse  er 
bukket  under ;  men  man  maa  jo  bøje  sig  for  Guds  Villie.  Og 
svært  er  det  for  min  stakkels  Datter,  men  efter  Brevene  at 
dømme  er  hun  Gudskelov  fattet  og  rolig.«  Vi  talte  siden  om 
den  Afdøde  og  den  unge  Kejser,  og  da  jeg  senere  bemær- 
kede, at  det  dog  vist  vilde  være  en  Trøst  for  Kejserhiden, 
om  hun  kunde  være  her  i  nogen  Tid  hos  Kongen  og  Dron- 
ningen og  i  sit  gamle  Barndomshjem,  svarede  Kongen:  »Det 
vilde  hun  sikkert,  men  jeg  troer  ikke,  hun  kommer.  Hun  kan 
derovre  være  sin  Søn  til  megen  Støtte  og  Gavn.«  Om  den 
unge  Kejser  bemærkede  Kongen,  at  han  havde  gode  Kund- 
skaber og  havde  haft  ualmindelig  dygtige  Lærere,  der  havde 
gjort  alt,  hvad  de  kunde,  for  at  opdrage  ham  til  det  engang 
ansvarsfulde    Hverv.      Kongen    talte    med    Bevægelse    om    de 

mange  glade  Kejserminder  fra  Fredensborg  og  Bernstorft"  og 
den  bratte  Afslutning  paa  alle  de  glade  Dage.  Øjensynlig 
glædede  det  Kongen  meget  at  læse  alle  de  Smaatræk,  som 
vore  Blade  i  disse  Dage  have  bragt  om  Kejseren  og  hans 
Ophold  her.  Paa  Mandag  drager  Kongen  til  Bisættelsen  i 
St.  Petersborg  og  fortalte  i  den  Anledning  om  den  Gang,  da 
han  i  1855  overværede  Kejser  Nicolaus  den  istes  Bisættelse. 
Ved  slige  Lejligheder  vandrer  Følget  med  blottet  Hoved  til 
Kirken.  Jeg  udtalte  min  Forbauselse  over,  at  ikke  Mange 
ved  den  Lejlighed  fik  deres  Bekomst.  »Ja, «  svarede  Kongen, 
»man  maa  jo  have  godt  Undertøj  paa  og  bruger  da  ogsaa  at 
have  en  Paryk  paa.«  løvrig  talte  Kongen  om  Nicolaus  Ps 
statelige  Ydre  og  om  den  Modsætning,  hans  høje,  smukke 
Skikkelse  havde  dannet  til  den  daværende  østerrigske  Kejser, 
en  lille,  uanselig  Mand.  Da  jeg  spurgte  om,  af  hvilken  Syg- 
dom Nicolaus  den  iste  døde,  svarede  Kongen:  »Ja,  han  fik 
egentlig  sit  Knæk  i  Krigen  1853;  Sorg  over  skuft"ede  For- 
ventninger til  Hæren,  om  hvis  sande  Tilstand  man  havde 
skuffet  ham,  gav  ham  Naadestødet.  I  hvert  Fald  har  man 
ment  det,  og  jeg  troer  det  ogsaa.«  Vi  kom  dermed  til  at 
tale  om  Krigen  i  1870 — 71,  og  da  jeg  bemærkede,  at  det 
var  en  Lykke  for  os,  at  vi  ikke  kom  med,  svarede  Kongen 
med  en  vis  Iver:  »Men  De  kan  troe,  det  kneb  ogsaa  for  mig 
at  holde  igjen;  for  disse  Nationalliberale  vilde  partout,  at  vi 
skulde  med.« 

Kongen  condolerede  mig  deltagende  i  Anledning  af  min 
kjære  ældste  Broder  Thomas'   Død. 

Inden  Statsraadet  havde  Audiens :  Biskop  Fog  og  Direktør 
Etatsraad  Gliickstadt  (paa  den  nys  aabnede  Frihavns  Vegne). 
Indignation  overfor  Trafikminister  Ingerslev  paa  Grund  af  Fri- 
havnens lidet  højtidelige  Aabning. 

Kongen  ringede  og  gav  mig  Ordre  til  at  sende  de  Paa- 
gældende, der  skulde  ledsage  Kongen  til  St.  Petersborg,  Med- 
delelse om,  at  Rejsen  udsættes  fra  Mandag  til  Tirsdag. 

Efter  Statsraadet  mange  af  Ministrene  hos  Kongen.  Kl.  2 
kørte  vi  tilbage  til  Bernstorff".  Da  jeg  bemærkede,  at  der  idag 
havde  været  saa  mange  inde  hos  Hs.  Majestæt,  svarede  han: 

«Aa,  det  generer  mig  ikke.  Men  fik  De  Deres  Kaffer«  »Jo, 
Tak,  Deres  Majestæt.  Men  jeg  synes  Mkke,  at  Ds.  Majestæt 
fik  Frokost?«  —  »Jo,  »Sotterlade«,«  svarede  Kongen  smilende. 
Det  er  den  Chokolade,  der  altid  umiddelbart  efter  Statsraadet 
serveres  Ministrene.  »Forøvrigt,«  bemærkede  Kongen,  »be- 
finder man  sig  altid  bedst  ved  ikke  at  spise  for  meget.« 

Taffel  6V2.  Hendes  Majestæt,  der  saae  daarlig  og  med- 
taget ud,  kom  venligt  hen  til  mig.  Vi  talte  om  den  store 
Sorg,  og  Dronningen  bemærkede:  »Ja,  De  har  jo  ogsaa 
mistet  en  af  Deres  Nærmeste.  Det  gjorde  mig  ondt  at  see, 
at  Deres  Broder  ogsaa  er  død,  siden  vi  sidst  saaes.« 

Efter  Taflet  talte  Dronningen  atter  til  mig  om  Kejserens 
Død  og  bemærkede  da  bl.  a. :  »Ved  Obduktionen  viste  det 
sig,  at  hans  Mave  intet  havde  fejlet,  hvilket  jo  ogsaa  stem- 
mede med,  at  han  stadig  havde  god  Appetit.  Frygteligt  er 
det  at  tænke,  at  han  er  død!  Og  min  stakkels  Datter,  der 
nu  efter  gammel  russisk  Skik  drager  med  Liget  fra  Sted  til 
Sted,  og  saaledes  stadig  faaer  Sorgen  revet  op  paany.«. 

Tirsdag  13.  November  1894.  En  formelig  Orkan 
stryger  hen  over  Bernstorff  og  spaaer  ingen  god  Overfart  for 
Kongen  fra  Gjedser  til  Warnemiinde.  Kjørte  Kl.  8^/4  Mor- 
gen med  Kongen  og  Prinds  Valdemar  til  Kjøbenhavns  Bane- 
gaard.  Afskeden  paa  Bernstorff  hjærtelig;  man  fornam  nok- 
som, i  hvilken  Anledning  vor  kjære,  gamle  Konge  drog  bort 
saa  sent  paa  Aaret.  Det  var,  som  selve  Naturen  sang  sin 
Gravsang.  Blot  vor  gode,  trofaste  Konge  kommer  vel  hjem 
igjenl  Mange  have  villet  holde  Hans  Majestæt  tilbage,  og 
maaske  var  det  ogsaa  det  fornuftigste,  om  han,  med  sin  Alder 
og  saa  sent  paa  Efteraaret,  var  bleven  hjemme;  men  naar 
Kongens  Hjærte  er  med  i  Spillet,  formaaer  Intet  at  holde 
ham  tilbage;  hvor  han  mener  at  kunne  være  til  Trøst,  gaaer 
han  gjennem  Ild  og  Vand. 

Lørdag  i.  December  1894.  Blandt  andre  søgte  Over- 
hofmarchal  Løvenskiold  Audiens  for  at  faae  fastslaaet  Sørge- 
ceremoniellet    vedrørende    Kongens    Søster   Prindsesse    Louise, 

Abbedisse  i  Itzehoe,  der  i  Torsdags  den  29de  November  af- 
gik ved  Døden.  Dødsbudskabet  har  truffet  Kongen  ovre  i 
St.  Petersborg  og  efter  alt,  hvad  jeg  kan  skjønne,  tildels 
uventet.  Lige  siden  Prindsessen  var  syg  her  under  sit  Op- 
hold ved  Juletid  forrige  Aar,  har  hun  skrantet  og  var  i  den 
sidste  Tid  sengeliggende.  At  Prinds  Hans  for  en  10  å  12 
Dage  siden  rejste  over  til  hende,  syntes  ikke  at  spaae  godt, 
men  desuagtet  er  Dødsbudskabet  vistnok  kommet  Kongen 
meget  overraskende  og  har  berørt  ham  smerteligt,  idet  jeg 
har  faaet  Indtryk  af,  at  man  ikke  forud  har  meddelt  Hans 
Majestæt,  hvorledes  det  egentlig  stod  til,  da  man  nødig  under 
de  sørgelige  Forhold  i  St.  Petersborg  yderligere  vilde  ned- 
slaae  Kongens  Sindsstemning.  Prindsessen  har  de  Gange,  jeg 
har  seet  hende  her  ved  Hove,  gjort  et  saare  slskværdigt  Ind- 
tryk;  et  stille  fromt  Menneske.  Vor  stakkels  Konge,  der  i 
Løbet  af  saa  kort  Tid  har  seet  to  af  sine  Nærmeste  bukke 
under  for  den  grumme  Død! 

Efter  Taflet  fortalte  Kronprindsen,  at  Kongen  har  haft  det 
Uheld  under  sit  Ophold  i  Berlin  paa  Vejen  til  St.  Petersborg, 
at  han  i  Badet  kom  til  at  dreje  paa  Hanen,  der  lukker  for 
det  varme  Vand,  hvorved  Kongen  skoldede  sin  ene  Fod.  Var 
dog  heldigvis  ikke  værre,  end  at  Kongen  kunde  være  tilstede 
ved  Ceremonien  i  St.  Petersborg,  idet  han  dog  maatte  lade 
lave  en  større  Støvle  til  den  forbrændte  Fod. 

Mandag  3.  December  1894.  Taffel  5V2.  Inviterede 
vare  Dr.  Skat  Rørdam  og  Politidirektør  Eugen  Petersen. 
Kronprindsen  talte  med  os  to  »Rørdam« er  om  de  nys  ud- 
komne Breve  til  Peter  Rørdam  (3die  Bind),  der,  som  han 
sagde,  havde  interesseret  ham  meget  at  læse,  »særlig  de  mange 
smukke  Breve  fra  Enkedronning  , Karoline  Amalie.«  »Og 
man  faaer  jo  det  Indtryk,«  bemærkede  Kronprindsen,  »at  hun 
har  været  et  vel  begavet  Menneske  med  mange  Interesser  og 
ikke  saaledes,  som  Biskop  Martensen  antydede  i  Slutningen  af 
sin  Ligtale  over  hende.«  >Ja,  det  var  meget  besynderligt,« 
svarede  Skat,  »men  han  maa  vel  ikke  have  kjendt  Enke- 
dronningen.«     >Man  skulde  næsten  troe  det,«    svarede    Kron- 

prindsen,  »thi  lian  sagde  jo  med  rene  Ord,  der  ikke  kunde 
misforstaaes,  at  hun  vel  havde  været  et  meget  kjærligt  og 
godt  Menneske,  men  næsten  ligefrem  enfoldig.  Kan  De  huske 
det?«     Og  Kronprindsen  gjentog  Ordene  ordret. 

Efter  Taflet  fortalte  Baron  Blixen- Finecke  om  sin  Rejse 
til  og  Ophold  i  St.  Petersborg  og  skildrede  Kejser-Jærnbane- 
togets  Pragt  og  Komfort.  To  Gange  havde  han  qua  Fætter 
været  hos  Enkekejserinden,  hvorimod  de  andre  af  Gardedepu- 
tationen ikke  havde  seet  hende.  De  danske  Gardeofficerer 
havde  to  Gange  staaet  Vagt  ved  Kejserens  lit  de  parade. 
»Om  Kejseren  saae  meget  forandret  ud?«  »Ja,  en  Del,«  sva- 
rede han;  »Ansigtet  var  bleven  saa  lille  og  Trækkene  saa 
slappe;  men  naturligvis  kunde  man  alligevel  nok  see,  hvem 
det  var,«  og  omtalte  derpaa  den  enorme  Trængsel  saavel  i 
Kirken,  hvor  Tusinder  og  atter  Tusinder  passerede  forbi  Liget, 
ligesom  den  Trængsel,  der  havde  været  overalt  i  Gaderne  i 
St.   Petersborg. 

Onsdag  5.  December  1894.  Idag  bisættes  i  Itzehoe 
Kongens  Søster,  Prindsesse  Louise.  Kongen  og  Prinds  Valde- 
mar have  begivet  sig  derhen  paa  Hjemvejen  fra  St.  Peters- 
borg, Bare  det  maa  gaae  godt,  at  ikke  Kongen  skal  faae 
sig  en  alvorlig  Sygdom  ved  den  Lejlighed ;  thi  under  stærke 
aandelige  Indtryk  er  Legemet  jo  dobbelt  sensibelt,  og  Vejret 
er  koldt  og  blæsende. 

Torsdag  6.  December  1894.  Kl.  9  kom  der  Bud,  at 
Kongen  istedetfor  med  Toget  10  først  vilde  komme  Kl.  11^/4. 
Det  undrede  mig,  da  der  ingen  ordinære  Tog  kommer  ved 
den  Tid  fra  Korsør.  (Kongen  gaaet  over  Kiel-Korsør).  Maa 
altsaa  være  et  Extratog.  »Om  Kongen  skulde  være  træt  af 
Rejsen  eller  befinde  sig  mindre  vel?«  Gik  over  til  Kron- 
prindsen, hvor  jeg  med  kort  Mellemrum  modtog  to  Tele- 
grammer fra  Oxholm,  der  jo  er  med  Kongen.  Det  første  var 
en  Bekræftelse  paa  den  foran  nævnte  Meddelelse  om,  at  Kon- 
gen vilde  indtræffe  Kl.  11V4;  det  andet  lød  ikke  godt,  idet 
Oxholm  meddelte,  at  Kongen  var  bleven  upasselig  under  Rej- 

sen,  men  at  en  Dr.  Heckscher,  der  tilfældig  var  blandt  de 
Rejsende,  var  hos  Kongen.  Saa  var  der  dog  altsaa  tilstødt 
Kongen  noget!  Man  maatte  haabe,  at  det  kun  var  forbi- 
gaaende,  men  hvem  kunde  vide!  I  den  Alder  og  paa  den 
Aarstid  at  foretage  en  saadan  Rejse  og  saa  nu  tilmed  Bisæt- 
telsen igaar  i  Itzehoe,  hvor  Kongen  mulig  har  været  yder- 
ligere udsat  for  Træk  og  Kulde,  og  hvor  han  i  hvert  Fald 
har  været  stærkt  paavirket  af  Sindsbevægelse.  Jeg  talte  længe 
med  Kronprindsen,  hvem  jeg  bragte  de  to  Telegrammer.  Om 
ikke  længe  vilde  man  jo  faae  Kongen  at  see,  men  uvilkaar- 
ligt  greb  Ængstelse  En !  Vor  kjære,  gamle  trofaste  Konge ! 
Vorherre  bevare  ham  endnu  en  god  Stund  for  Dan- 
mark! 

Saa  kjørte  vi  da  til  Banegaarden.  Skjønt  Kongen  alt  et 
Par  Dage  i  Forvejen  udtrykkelig  havde  frabedt  sig  al  officiel 
Modtagelse,  vare  mange  mødte,  ikke  blot  Herrer,  men  ogsaa 
—  Damer.  De  havde  givet  Møde  Kl.  lo,  og  skjøndt  de  da 
havde  erfaret,  at  Kongen  først  kom  Kl.  11V4,  vare  de  blevne 
paa  Banegaarden;  naa,  det  var  jo  kjønt,  at  de  vilde  ønske 
Kongen  velkommen  hjem,  men  naar  Modtagelsen  var  frabedt, 
burde  dog  kun  de,  der  ved  slig  Lejlighed  skal  møde,  indfinde 
sig  og,  istedetfor  at  tilfredsstille  et  eget  Ønske  om  at  præsen- 
tere sig  for  Kongen  og  hilse  paa  ham,  tænke  paa,  at  Kongen 
efter  en  slig  anstrængende  Rejse  sætter  Pris  paa  hurtigt  at 
kunne  komme  hjem  og  være  i  Ro;  tilmed  nu,  da  Rygtet  om 
Kongens  Ildebefindende  alt  havde  naaet  de  Ventende.  Men 
de  holdt  trolig  Stand ! 

Omsider,  Kl.  11^/2,  bruste  Toget  ind  paa  Perronen.  Æng- 
stelig stirrede  man  efter  Kongen.  Der  stod  han  i  Coupeevin- 
duet hilsende  venligt.  Gudskelov!  Livlig  og  adræt  sprang 
han  ud  af  Vognen,  gik  med  blottet  Hoved  fra  Person  til  Per- 
son i  den  store  Kreds.  Vinden  blæste  koldt;  havde  de  Mange, 
der  slet  ikke  skulde  være  tilstede,  fulgt  Ordren  om  ikke  offi- 
ciel Modtagelse,  kunde  vor  gode  Konge  være  sparet  for  denne 
lange  Gaaen  med  Hatten  i  Haanden,  der  nu  kun  kunde  for- 
værre Ildebefindendet.  Kongen  saae  dog  ikke  særlig  dciarlig 
ud,  om  end  noget  medtaget;  dog  var  det  tydeligt  nok,  at  han 

i  det  Øjeblik  lagde  stærkt  Baand  paa  sig,  en  Evne,  som 
næppe  nogen  besidder  i  den  Grad  som  kronede  Hoveder. 
Efter  venligt  at  have  hilst  paa  hver  Enkelt,  underskrev  Kon- 
gen inde  i  Ventesalen  Dokumentet  om,  at  han  atter  havde 
overtaget  Regjeringens  Førelse.  Jeg  meldte  mig  fra  hos 
Kronprindsen,  der  sagde  mig  grumme  venHgt  Farvel,  og  gik 
med  Oxholm  ind  i  Kongecoupeen.  Kongen  steg  nu  ogsaa 
op  i  Vognen,  de  Tilstedeværende  sloge  Kreds  om  den,  Hove- 
derne blottedes,  og  afsted  bruste  vi  ad  Gjentofte  Station  til. 
Jeg  meldte  mig  til  Tjeneste  og  ønskede  Kongen  velkommen 
hjem.  Venligt  tog  han  min  Haand  og  sagde:  »De  havde 
Jour,  da  jeg  rejste;  det  glæder  mig  at  finde  Dem  igjen,  nu 
jeg  vender  hjem.«  Efterat  have  hilst  paa  Prinds  Valdemar 
sagde  Kongen:  »Sæt  Dem*  ned,  min  gode  Kapitain,«  hvor- 
paa  jeg  tog  Plads  hgeoverfor  hans  Majestæt.  Jeg  udtalte  min 
allerunderdanigste  Deltagelse  i  Anledning  af  Prindsesse  Louises 
Død.  Kongen  fik  Taarer  i  Øjnene,  idet  han  sagde:  »Ja,  hun 
var  et  fromt,  stille  Menneske;  det  kom  mig  saa  uventet.  Den 
1 8de  November  skrev  jeg  til  hende  —  hendes  Fødselsdag  — 
og  fik  Dagen  efter  i  St.  Petersborg  et  langt  glad  Telegram 
fra  hende.  Derfor  kom  det  mig  saa  uventet.  Men  hvor  hun 
er  gaaet  hen,  har  hun  det  godt;  hun  var  et  troende  Menneske. 
Jeg  har  altid  holdt  saa  meget  af  den  Søster.«  Kongen  for- 
talte mig  derpaa  om  Bisættelsen  igaar.  Jeg  spurgte,  om  Hs. 
Majestæt  nu  ikke  havde  frosset;  her  havde  vi  haft  uroligt  og 
koldt  Vejr.  »Aa  nej,«  svarede  Kongen;  »vi  havde  dejhgt 
Vejr  med  Solskin.  Kun  blev  jeg  maaskee  lidt  forkjølet  ved, 
saalænge  der  blev  bedt,  at  staae  med  blottet  Hoved.  Jeg 
havde  det  da  ogsaa  godt  og  mærkede  intet,  indtil  vi  i  Morges 
naaede  Korsør.« 

Talen  faldt  derpaa  paa  Dagene  i  St.  Petersborg.  Jeg 
spurgte  til  Kejserinden.  »Jo,  Tak,«  svarede  Kongen,  »jeg 
fandt  hende  dog  fattet,  men  det  har  taget  meget  paa  hende. 
En  stor  Trøst  er  det  for  hende,  at  hun  endnu  i  nogen  Tid 
beholder  min  anden  Datter  (Prindsessen  af  Wales)  hos  sig;  hun  er 
hende  til  megen  Trøst.«  Kongen  fortalte  om  Bisættelsen  og 
om  den  uhyre  Pragt,  der  blev  udfoldet;    »man  kan  ikke  tænke 

sig  det,  naar  man  ikke  har  seet  det,«  bemærkede  Kongen. 
Ogsaa  om  de  Officerer,  der  havde  været  ham  attacherede,  ud- 
talte Kongen  sig,  i  to  meget  intelligente  Mænd«;  den  ene  var 
Grev  Kutusov,  der  var  her  som  Kejserens  Rejsemarchal  i 
1892  og  er  en  Broder  til  Enkekejserindens  to  Hofdamer.  De 
to  Herrer  havde  ikke  kunnet  faae  Dekorationer,  da  de  alt 
vare  Storkors  af  Dannebrog;  til  Gjengjæld  fik  de  hver  et 
kostbart  Cigaret-Etui  i  Guld  med  Kongens  Navnechififer  i 
Brillanter. 

Saa  naaede  vi  Gjentofte  Station.  Dronningen  og  Hertug- 
inderne af  Cumberland  og  Flere  vare  mødte.  Jeg  fik  For- 
nemmelsen af,  at  Dronningen  ikke  vidste  noget  om,  at  Kongen 
havde  været  syg  undervejs.  Derimod  gik  det  under  Samtalen 
inde  i  Ventesalen  op  for  Hertuginden  af  Cumberland  formentlig 
ved  Synet  af  Dr.  Heckscher,  der  jo  var  fulgt  med  og  skulde 
med  til  Bernstorff;  hun  fik  Taarer  i  Øjnene,  men  søgte  at 
skjule  dem.  Saa  kom  vi  i  Vognene  og  kjørte  til  Bernstorff. 
I  Forgemakket  vare  Hofdamerne,  Excellencen  Castenskjold, 
Professor  Petersen  m.  fl.  tilstede.  Kongen  saae,  da  han  steg 
af  her,  meget  mere  medtaget  ud  end  inde  paa  Banegaaden  i 
Kjøbenhavn.  Jeg  kunde  see  paa  Fleres  Ansigter,  navnlig 
Frøken  Oxholms,  at  de  med  dyb  Bekymring  saae  paa  Kongen, 
der  imidlertid,  som  om  intet  var  eller  havde  været  i  Vejen, 
hilste  paa  hver  Enkelt. 

Oxholm  og  Dr.  Heckscher  fulgte  med  over  til  mig;  de  to 
Herrer  vare  medtagne  af  den  sidste  Dags  Ængstelse  og  trængte 
til  noget  at  styrke  sig  paa;  Frokosten  kom  derfor  i  en  Fart 
paa  Bordet.  Bemeldte  Doktor  gjorde  et  udmærket  Indtryk: 
en  jævn,  ligefrem  og  naturlig  Mand  med  et  rart,  livligt  Ud- 
seende. Han  var  ganske  naturligt  meget  optaget  af,  at  det  paa 
den  Vis  var  faldet  i  hans  Lod  at  behandle  Kongen,  idet  han 
tilfældig  havde  været  ombord  paa  Damperen  fra  Kiel  for 
Hjemgaaende  fra  Hamborg,  hvor  han  havde  bivaanet  en 
Slægtnings  Begravelse.  Gang  paa  Gang  fremhævede  han 
Kongens  store  Elskværdighed  og  ridderlige  Væsen.  >  Min 
Fader«     (afskediget    Oberst),    sagde    han,    »har    ofte    talt    om 

Kongens  Ridderlighed,  og  jeg  har  naturligvis  ogsaa  troet  der- 
paa,  men  idag  har  jeg  rigtignok  selv  faaet  Syn  for  Sagen, 
saa  elskværdig,  ligefrem  og  hensynsfuld!  Det  havde  jeg 
dog  aldrig  kunnet  tænke  mig.  Og  hvor  var  Kongen  saa  glad, 
da  han  blev  hjulpen.  Han  tog  mig  om  Livet  og  dansede 
rundt  med  mig  i  Salonen.  Derpaa  sagde  han:  »Saa  Doktor; 
nu  skal  vi  have  os  en  Cigar  sammen  «  Jeg  vidste  ikke  rig- 
tigt, om  det  var  passende  saadan  at  tænde  en  Cigar  i  Maje- 
stætens Værelse,  men  der  hjalp  ingen  Indvendinger,  og  saa 
sad  han  og  talte  saa  rart  og  ligefrem  med  mig.«  løvrigt  ud- 
talte Doktoren,  at  han  troede,  at  Ildebefindendet  ikke  vilde 
komme  igjen,  naar  Professor  Petersen  nu  kunde  faae  Kongen 
til  at  gaae  i  Seng  og  holde  sig  i  Ro  et  Par  Dage. 

Efterat  Dr.  Heckscher  havde  været  oppe  hos  Dronningen, 
der  naturligvis  ønskede  at  høre  hans  Udtalelser,  og  efterat 
Professor  Petersen  havde  faaet  Kongen  til  at  gaae  i  Seng,  og 
alt  i  det  hele  saae  forholdsvis  godt  og  beroligende  ud,  drog 
Dr.  Heckscher  afsted  i  kongelig  Vogn.  »Hvad  mon  man 
tænker  i  Frederiksborggade,«  sagde  han,  »naar  man  seer  mig 
komme  kjørende  med  rød  Kudsk  i  kongelig  Equipage?« 

Taffel  Kl.  6^/2,  Kongen  blev  naturligvis  i  Sengen.  Dron- 
ningen var  saa  glad  over,  at  han  havde  faaet  sig  en  rigtig 
god  Søvn  paa  to  Timer  og  derefter  med  god  Appetit  spist 
Vandgrød,  Agerhøns  og  bagte  Østers  (Kongens  Livret).  Og- 
saa Professor  Petersen  var  meget  tilfreds  med  Tilstanden. 
Med  Guds  Hjælp  kommer  vel  vor  kjære  gamle  Konge 
over  det. 

Fredag  7.  December  1894.  Oxholm  fortalte,  at  Prinds 
Heinrich  (der  repræsenterede  sin  Broder  Kejser  Wilhelm  ved 
Bisættelsen  i  St.  Petersborg)  havde  trængt  stærkt  ind  paa  den 
unge  Kejser  Nicolaus  II,  at  han  snart  skulde  gjensee  hans  Moder 
i  Berlin.  Kejser  Nicolaus  havde  gjentagende  svaret  undvigende, 
men  da  Prinds  Heinrich  stadig  trængte  paa,  svarede  han  til 
Slut  bestemt:  »Foreløbig  rejser  jeg  ikke,  men  rejser  jeg,  gjælder 
mit  første  Besøg  min  gamle  Bedstefader  i  Danmark.« 


243 

Lørdag  28.  December  1894.  Kapt.  Scheller  afløste  mig. 
Da  vi  stode  i  Spisesalen,  kom  den  lille  Prindsesse  Marie  Louise 
med  Bud  fra  »Bedstefader,  at  vi  godt  kunde  komme  ind  til 
ham.«  I  Theværelset  var  Dronningen  ifærd  med  at  lave  The; 
hilste  venligt  paa  os.  Der  laae  da  vor  gode,  gamle,  rare 
Konge  inde  i  sit  Arbejdsværelse ;  saa  rask  og  flink  saae  han 
ud,  at  man  blev  helt  glad  ved  at  see  ham.  Han  rejste  sig 
op  i  Sengen  og  rakte  os  venligt  Haanden.  Jeg  spurgte,  hvor- 
ledes Hans  Majestæt  befandt  sig.  >Jo  Tak,  rigtig  godt,«  og 
det  kunde  man  da  ogsaa  see.  Passiarede  derefter  glad  og  liv- 
ligt. Lille  Prinds  Georg  kom  ind,  bærende  i  begge  Hænder 
en  mægtig  Kop  dampende  The  til   »Bedstefare 

Dejligt  at  kunne  drage  fra  Bernstorfl"  med  det  bedste  Haab 
om,  at  Kongen  med  Guds  Hjælp  snart  vil  være  oven  Senge 
og  helt  rask. 

Lørdag  29.  December  1894.  Kl.  9V4  til  Amalienborg, 
hvortil  Residensen  er  forlagt  for  nogle  Dage  siden.  Dron- 
ningen er  desværre  ikke  rask. 

Taffel  Kl.  6.  Kongen  var  glad  og  fornøjet,  idet  Dron- 
ningen »idag  har  haft  en  ualmindelig  god  Dage.  Rørende 
at  see  Kongen  saa  glad;  det  viser  bedst,  hvor  meget  Dron- 
ningen er  for  ham. 

Onsdag  2.  Januar  1895.  Inde  hos  Kongen,  der  er 
mismodig  stemt,  da  Natten  ikke  har  været  god  for  den  stak- 
kels Dronning.  Pastor  Jantsen  fra  Gjentofte  kom  for  at  bringe 
Kongen  sine  Nytaarsønsker.  Vi  talte  om  Dronningens  Syg- 
dom, og  han  fortalte  da,  at  Dronningen  mindst  een  Gang  tid- 
ligere, medens  han  var  Lærer  for  Prinds  Valdemar  og  Prind- 
sesse Marie,  havde  haft  samme  Sygdom  (Zona).  Professor 
Petersen  mener,  at  Sygdommen  desværre  kan  blive  langvarig. 

Bud  fra  Dronningen,  om  Kongen  vilde  komme  ind,  da 
Hendes  Majestæt  er  meget  forpint.  Frøken  Oxholm  har  nu 
overtaget  Dronningens  Sygepleje ;  hun  vil  sikkert  være  en 
fortrinlig  Sygeplejerske;  thi  dels  sætter  Dronningen  jo  ual- 
mindelig Pris   paa   hende,    og   dels   har  Frøken  Oxholm   dette 

rolige  Sind,  der  altid  er  saa  velgjørende  ved  en  Sygeseng, 
hvor  saavist  det  aandelige  spiller  sin  store  Rolle.  Dertil 
kommer  endelig,  at  Frøken  Oxholm  er  et  praktisk  Menneske, 
der  jo  kjender  Dronningen  og  hendes  Vaner  ud  og  ind. 

Torsdag  3.  Januar  I895.  Tafifel  Kl.  6.  Kongen  var 
lidt  gladere  stemt,  da  Dronningen  i  Løbet  af  Dagen  havde 
faaet  Lov  at  sove  lidt.  Rørende  at  see  Kongens  Glæde,  saa- 
snart  det  gaaer  lidt  med  Bedring. 

Kongen  er  saa  glad  over  Frøken  Oxholms  gode  Pleje  af 
Dronningen  og  roste  hende  meget.  Den  i  det  hele  lysere 
Stemning  kastede  gladere  Skjær  over  alt. 

Mandag  21.  Januar  1895.  Taffel  Kl.  7.  Livlig  Stem- 
ning paa  Grund  af  Dronningens  gode  Tilstand.  Kongen  kom 
hen  til  mig  og  sagde:  »Jeg  skal  hilse  Dem  fra  Dronningen,« 
hvilket  glædede  mig  meget.  Frøken  Oxholm  udtalte,  at  det 
idag  var  den  bedste  Dag,  Dronningen  endnu  havde  haft  under 
hele  sin  Sygdomsperiode;  Hendes  Majestæt  havde  været  helt 
livlig  og  spøgende. 

Tirsdag  22.  Januar  1895.  The  og  Lou  Kl.  9V4. 
Stemningen  ikke  saa  livlig  som  igaar.  Frøken  Oxholm,  der 
jo  er  Dronningens  trofaste  Sygeplejerske,  forsikrer,  at  det  er 
de  mange  Visitter  idag,  som  Dronningen  ikke  har  kunnet 
taale.  Ikke  mindre  end  10  Personer  have  idag  været  inde 
hos  Dronningen.  I  den  Anledning  yttrede  Prinds  Hans:  »Ja, 
det  gaaer  Dronningen  som  mig;  da  jeg  var  Reconvalescent,  var 
jeg  lige  paa  Nippet  til  at  bHve  slaaet  ihjel  af  Visitter.« 

Mandag  25.  Marts  1895  (Fastelavnsmandag).  Prinds 
Hans  fortæller  om  Oprøret  i  Berlin  i  1848.  Det  kom  som 
et  Tordenvejr  for  de  intetanende  Berlinere.  Prindsen,  der  da 
var  Lieutenant  ved  et  Kavalleriregiment,  bivouakerede  i  2  X  24 
Timer  paa  aaben  Gade.  Ved  Attaken  paa  en  Barrikade 
styrtede  hans  Hest  og  slog  sig  skrækkeligt  i  den  ene  Forhov; 
desuagtet  maatte  det  stakkels  Dyr  holde  det  gaaende  i  to 
Døgn.      »Vi  sov  paa  Stenbroen,«  fortalte  Prindsen,   »siddende 

paa  en  Stentrappe  eller  hvor  vi  ellers  kunde  finde  Siddeplads. 
Ved  Siden  af  mig  sad  Regimentschefen,  en  gammel  Mand. 
Vi  vare  begge  faldne  i  Søvn,  da  vi  vaagnede  ved  en  underlig 
Skratten.  Han  foer  op:  »Was  war  das!  was  war  das!« 
Det  viste  sig  at  være  en  af  de  Revolutionære,  der  havde  taget 
Plads  oppe  paa  Gesimsen  af  et  Hus  og  derfra  skød  efter  os. 
Det  var  Kuglernes  Susen  og  Slag  mod  Stenbroen,  vi  hørte. 
Nogle  Geværpiber  rettedes  mod  Slyngelen,  og  faa  Øjeblikke 
efter  styrtede  han  ned  paa  Gaden,  ramt  af  en  af  vore  Kugler. « 

Onsdag  27.  Februar  1895.  Efter  Taflet  fortalte  Kongen 
om  de  fire  Marmor- Statuer  i  Havesalen  (forestillende  de  fire 
Aarstider),  at  han  i  sin  Tid  selv  havde  kjøbt  dem  i  Rom  hos 
en  bekjendt  Kunstner.  Da  Kongen,  der  var  civilklædt,  stod 
og  handlede  med  Manden,  bemærkede  denne  blandt  andet,  at 
man  sagde,  at  Kongen  af  Danmark  for  Tiden  var  i  Rom,  men 
at  han  ikke  havde  seet  ham.  »løvrigt,«  tilføjede  han,  »skal 
han  jo  være  en  meget  høflig  Mand.«  Efterat  Statuerne  vare 
kjøbte  og  betalte,  og  Adressen  skulde  opgives,  blev  Kunst- 
neren naturligvis  højlig  overrasket  ved  at  have  handlet  med 
selve  den   »høflige  Mand.« 

Tirsdag  18.  Juni  1895.  I  Jourtiden  ønskede  Sir  Donald 
Currie  og  den  danske  Konsul  i  Edinbourg  Audiens.  De 
ligge  i  Frihavnen  paa  Curries  Lystdamper  »Tantallon  Castlec, 
hvor  ogsaa  den  gamle  kjendte  Statsmand  Gladstone  er  om- 
bord med  en  stor  Mængde  andre  Englændere,  der  ere  paa 
Vejen  til  Festlighederne  i  Kiel.  De  to  Herrer  komme  for  at 
forebringe  Gladstones  allerunderdanigste  Hilsen  med  Beklagelse 
af,  at  han  paa  Grund  af  sin  Alder  ikke  personlig  tør  gjøre 
Majestæten  sin  Opvartning.  Ogsaa  Dronningen  modtager  dem 
i  Audiens.  Currie  indbyder  Majestæten  til  at  dejeunere  om 
Bord.  Kl.  12  rullede  Vognen  derfor  afsted  til  Frihavnen.  En 
stor  Menneskemasse  er  samlet  dernede.  Gamle  Gladstone  er  en 
høj,  kraftig  Skikkelse  med  et  rart,  aabent  Ansigt  og  to  store, 
blaa  Øjne,  der  synes  at  røbe  et  klogt  og  fiffigt  Hoved.  De 
Rynker ,    hvormed    Billederne    i    Bladene    ofte    udstyre    ham, 

kunde  jeg  ikke  faa  Øje  paa.  Hans  Hustru  var  ogsaa  en  høj 
Skikkelse  med  et  rart,  meget  jævnt  Ydre.  Mødte  man  de  To 
paa  Gaden  uden  forud  at  kjende  dem,  vilde  man  antage  dem 
for  et  Par  gamle  Præstefolk  fra  en  velhavende  Præstegaard. 
Vi  følge  de  kongelige  Herskaber  ombord  og  maa  selv  passe 
paa  at  faae  noget  at  spise,  idet  Tjenerne  forholde  sig  rolige, 
hvis  man  ikke  selv  vinker  ad  dem  og  peger  paa  den  Ret, 
man  ønsker  serveret  efter  Menuen.  Gladstone  taler  smukt  for 
Kongen  og  Dronningen,  idet  han  varmt  betonede  den  Kærlig- 
hed, hvormed  Prindsessen  af  Wales  omfattes  af  alle  Englændere. 
»Jeg  misunder  Danmark  Prindsessen  af  Wales,«  yttrer  han 
bl.  a.  Skaalen  ledsages  af  det  for  danske  Øren  ukendte  »Hep« 
og  Dunken  i  Bordet  med  Knive  og  Gafler.  Kongen  svarer 
hjærtelig  paa  Engelsk.  Gladstone  synes  rigtig  at  være  i  sit 
Es,  naar  han  taler.  Jeg  sad  ved  Siden  af  Sir  Curries  Sviger- 
søn, en  elskværdig  yngre  Mand.  Forinden  Maaltidet  slutter, 
lyder  Tappenstregen  spillet  paa  skotske  Sækkepiber.  Kaffen 
serveredes  paa  Dækket.  Gladstone  har  trukket  sig  tilbage  til 
sin  Kahyt,  hvor  han  —  mig  synes  noget  ugenert  —  studerer 
en  eller  anden  interessant  litterær  Frembringelse,  men  efter  en 
Tids  Forløb  kommer  han  dog  ud  og  tager  Plads  ved.  Siden 
af  Dronningen.  Adskillige  af  de  ombordværende  engelske 
Damer  er  meget  optaget,  dels  af  at  tage  Photographier  af  de 
Kongelige,  dels  med  at  anmode  om  de  Kongeliges  Haand- 
skrifter  i  diverse  Albums,  og  det  var  smukt  at  see,  hvor  fore- 
kommende Kongen,  Dronningen,  Kronprindsen ,  Kronprind- 
sessen  og  i  det  Hele  alle  de  Kongelige  vare  overfor  de  talrige 
Anmodninger.  Bortkjørselen  fandt  Sted  under  rungende 
Hurraraab. 

Taffel  Kl.  6.  Dronningen  yttrer  om  Gladstones  Hustru: 
»Jeg  holder  meget  af  den  Kone ;  hun  er  en  udmærket  Moder. « 

Lørdag  3.  August  1895.  Kongen  havde  i  Torsdags, 
da  han  ombord  paa  Dannebrog  sejlede  Kejserinde  Dagmar 
imøde,  forkølet  sig  og  led  nu  ligesom  i  Vinter  af  stærke 
Underlivssmerter.  Man  havde  sendt  Bud  efter  Professor  Studs- 
gaard,  som  var  hos  Kongen  tilligemed  Livlægen, 

De  to  Herrer  kom  over  til  mig,  da  alt  var  overstaaet. 
Det  havde  været  nødvendigt  at  chloroformere  Kongen.  Men 
Professor  Studsgaard  yttrede,  at  der  ikke  var  nogen  Betæn- 
delse og  derfor  heller  ingen  Fare.  Studsgaard  kommer  igen 
iaften.  Kongen  vil  utvivlsomt  synes  om  ham,  da  hans  Natur 
er  af  den  Art,  der  tiltaler  Kongen:  rolig,  bestemt  og  dog 
ikke  blottet  for  et  vist  elskværdigt  Lune.  Med  andre  Ord: 
en  fremragende  dygtig  Mand  og  samtidig  et  i  høj  Grad  hygge 
ligt  Menneske. 

Jeg  fik  Ordre  til  at  telegrafere  til  Komiteen  for  Afholdel- 
sen af  en  Invalidefest  (i  Rosenborg  Have),  at  Kongen  ved  et 
Ildebefindende  var  hindret  i  at  overvære  Festen. 

Kl.  3  Bud  fra  Kongen,  at  han  ønskede  at  see  mig.  Vor 
kære  gamle  Konge  sad  i  sin  Slobrok  i  en  Lænestol.  Han 
rakte  mig  venligt  Haanden  og  bød  mig  velkommen  »herude«. 
Da  jeg  spurgte  til  Hs.  Majestæts  Befindende,  svarede  han: 
»Ja,  jeg  har  jo  haft  meget  stærke  Smerter;  men  saa  blev  jeg 
chloroformeret  og  mærkede  fra  det  Øjeblik  ikke  det  mindste. 
Nu  har  jeg  det  godt,  men  er  endnu  helt  ør  i  Hovedet  af  dette 
Chloroform.  Det  er  jo  Gammelmands  Besværligheder,  men 
havde  man  ikke  en  Læge  ved  Haanden,  kunde  det  hurtig 
blive  helt  galt.« 

Kongen  talte  om,  at  han  trods  Ømheden  havde  Lyst  til 
at  gaae  ned  til  Taflet  idag.  Jeg  tillod  mig  indstændigt  at  fra- 
raade  det.  Kongen  var  ogsaa  meget  ked  over  at  have  maattet 
sende  Afbud  til  Invaliderne. 

Søndag  4.  August  1895.  Natten  i  det  hele  gaaet  godt. 
Studsgaard  kom  Kl.  10.  Gudskelov  stadig  ingen  Betændelse, 
men  desuagtet  har  Kongen  mange  Smerter. 

Taffel  Kl.  7.  Kongen  naturligvis  ikke  med.  Dronningen 
kom  hen  til  mig.  Jeg  kunde  see,  at  Hds.  Majestæt  var  be- 
kymret: »Man  siger  mig,  at  det  ikke  er  farligt,  men  man 
veed  det  jo  ikke,«  sagde  hun  i  en  spørgende  Tone.  Jeg  be- 
roligede Dronningen,  saa  godt  jeg  kunde.  »Han  bliver  saa 
medtaget  af  Smerter,«  yttrede  Hds.  Majestæt,  »at  han  ikke 
kan  holde  sig  i  Sengen,  men  løber  om  paa  Gulvet  i  det  bare 

Linned,  og   derved   kan   han   jo   yderligere   forkjøle   sig.      Det 
er  jeg  saa  bange  for.« 

Mandag  5.  August  1895.  Natten  har  ikke  været  rigtig 
god.  Professor  Studsgaard  kom  i  Formiddag  Kl.  10  og  tager 
foreløbig  fast  Ophold  paa  Slottet. 

Kapt.  Herbst  fortæller  mig  om  alle  de  overdrevne  Rygter, 
der  cirkulere  i  Kjøbenhavn,  hvor  man  mener,  at  Kongen 
ligger  paa  det  yderste.  Ved  InvaHdefesten  i  Forgaars  udbredtes 
endog  pludselig  det  Rygte,  at  Kongen  var  død;  overalt 
standsedes  Musikken,  og  alle  grebes  af  Sorg,  indtil  et  Bud, 
der  i  Hast  sendtes  til  Amalienborg,  kunde  melde  tilbage,  at 
Efterretningen  var  fuldstændig  falsk.  Ogsaa  jeg  mærker  nok- 
som Dønningerne  af  disse  Rygter,  idet  man  retter  Fore- 
spørgsler til  mig  allevegne  fra,  baade  pr.  Telegraph  og  pr. 
Brev. 

Tirsdag  6.  August  1895.  Der  var  ingen  Tilsigelse  til 
The,  og  jeg  forberedte  da  en  Whist  med  Professor  Studs- 
gaard, Professor  Petersen,  Kapt.  Herbst  og  Geheimeetatsraad 
Rosenstand,  da  der  pludselig  kom  Bud  fra  Dronningen,  om 
de  to  Kapitainer  vilde  møde  til  The  KL  9V4.  Som  vi  staae  i 
Havesalen,  træder  Kongen  ind.  Almindelig  Overraskelse  og 
Glæde.  Kongen  saae  rask  og  vel  ud  og  var  glad  og  spøge- 
fuld. Strax  Bud  efter  de  to  Læger,  at  de  ogsaa  komme  til 
The.  Den  Besked  vakte  sikkert  en  voldsom  Revolution  ved 
Whistbordet.  Kongen  tog  sig  et  lille  Whistparti  (med  Studs- 
gaard), medens  et  andet  arrangeredes  i  Dronningens  Daglig- 
stue. 

Herligt  atter  at  see  vor  kjære,  gamle  Konge  sidde  glad 
og  veltilfreds  ved  Bordet.     Blot  det  maa  vare! 

Onsdag  7.  August  1895.  Studsgaard  er  i  det  hele  taget 
godt  tilfreds  med  Kongens  Tilstand.  Kongen  havde  til  ham 
udtalt:  »Ja,  nu  er  jeg  jo  ogsaa  saa  gammel,  at  jeg  snart  kan 
have  Lov  til  at  lade  mig  repræsentere  af  min  Søn  «  Talen 
havde  drejet    sig   om  Efteraarsrevuen   og   om  Festlighederne  i 

Anledning  af  Silkeborgs  50  Aars  Jubilæum  som  Kjøbstad. 
Blot  Kongen  vil  gjennemføre  det  i  Praxis;  jeg  tvivler  des- 
værre derom. 

Taffel  Kl.  7.  Kongen  selvfølgelig  ikke  med.  Jeg  sad  ved 
Siden  af  Storfyrst  Michael.  Har  udviklet  sig  ganske  ualmin- 
delig; er  nu  16  Aar;  høj  og  kraftig;  aabenbart  Faderens 
imponerende  Skikkelse  op  ad  Dage.  Meget  livlig.  Han  talte 
om,  da  vi  sidst  sad  sammen  paa  Fredensborg.  Fortalte  ham, 
at  jeg  endnu  havde  den  lille  Tændstikketegning ,  han  gav 
mig  paa  Fredensborg.  Livlig  og  munter;  to  rare,  aabne,  blaa 
Øjne. 

The  og  Lou  Kl  9.  Kongen  indfandt  sig  ligesom  igaar 
og  aabenbart  i  endnu  bedre  Befindende.  Alle  sad  som  i 
gamle  Dage  hyggeligt  bænkede  om  Thebordet.  Kongen  vin- 
kede ad  mig.  »De  har  slet  ikke  besøgt  mig  idag,  min  gode 
Kapitain,«  bemærkede  han  venligt.  »Jeg  vil  nødigt  forstyrre 
Ds.  Majestæt,  naar  jeg  ingen  særlig  Anledning  har.«  sva- 
rede jeg. 

Torsdag  8.  August  1895.  En  Lakaj  siger  mig,  at 
Kongen  havde  sagt,  at  hvis  jeg  kom  over  i  Forgemakket, 
vilde  han  gjerne  see  mig.  Jeg  gik  da  strax  over  og  lod  mig 
melde.  Kongen  var  mild  og  venlig,  men  var,  kunde  jeg  nok 
mærke,  bedrøvet  over,  at  han  stadig  maa  ty  til  Lægernes 
Hjælp. 

Kongen  viste  mig  Storfyrstthronfølgerens  Billede  som  Barn 
og  talte  med  stor  Deltagelse  om  hans  skrøbelige  Helbred  nu. 
Jeg  bemærkede,  at  han  jo  dog  har  Ungdommen  »Ja,« 
svarer  Kongen;  »men  har  De  ikke  lagt  Mærke  til  Udtrykket 
i  hans  Øje  og  den  Gammelmands  foroverbøjede  Stilling,  han 
altid  har.?  Man  skulde  jo  ikke  troe,  at  det  var  et  ungt  Men- 
neske.« Jeg  fortæller,  at  Generallieutenant  Ernst  gjentagne 
Gange  har  været  her  for  at  høre  til  Kongens  Befindende, 
og  Kongen  fortæller  i  den  Anledning,  at  Ernst  var  hans 
første  Drengebekjendtskab.  »Gamle  Linde,  i  hvis  Hus  jeg 
var,  inviterede  ham  stundom  hjem  til  mig,  naar  jeg  skulde 
have    et    lille   Selskab    med   Jævnaldrende.«      Kongen    omtalte 

iøvrigt  Generalen  med  megen  Sympathi  og  bad  mig  takke 
ham  for  hans  Deltagelse.  Kongen  spurgte:  »Mon  Cabinets- 
sekretairen  kommer  idag?«  —  »Han  er  ovre  hos  mig,  Deres 
Majestæt.«  — •  »Har  han  Sager  med?«  —  »Nej,  Deres  Maje- 
stæt.« —  »Det  er  dog  virkelig  urimeligt,«  fortalte  Kongen, 
^^at  de  gode  Læger  mene,  at  jeg  ikke  kan  skrive  mit  Navn 
under,  naar  jeg  sidder  her  og  ingen  Ting  tager  mig  for.« 
Jeg  tillod  mig  at  bemærke,  at  det  formentlig  var  af  Hensyn 
til,  at  en  eller  anden  Sag  kunde  sætte  Sindet  i  Bevægelse. 
Kongen  udtalte,  hvor  megen  Pris  han  satte  paa  Rosenstand. 
Jeg  fortalte,  at  det  idag  var  hans  Fødselsdag,  og  fik  sluttelig  i 
Commission  at  bede  ham  komme  over  til  Kongen. 

Pastor  Hvid  Nielsen  fra  St.  Jacobskirken  lod  jeg  efter 
Kongens  tidligere  Ordre  melde.  Han  har  trolig  hver  Dag 
været  her  for  at  spørge  til  Kongen.  Han  blev  helt  perplex 
over  at  skulle  ind  til  Kongen  og  begyndte  at  tale  om  sit 
Toilette.  Da  han  kom  ud  fra  Kongen,  var  han  saa  glad  og 
taknemmelig  over  at  have  seet  og  talt  med  Kongen,  der  i 
Samtalens  Løb  havde  yttret:  »Jeg  vil  gjerne  leve,  for  jeg 
synes,  at  jeg  endnu  har  meget  at  leve  for;  men  vil  Vorherre 
kalde  mig,  vil  jeg  ogsaa  gjerne  det.«  Talte  om  Kongens 
store  Ydmyghed  og  faste  barnlige  Tro  og  fortalte  bl.  a.,  at 
Kongen  en  Dag  i  Wiesbaden,  hvor  ogsaa  H.  N.  var,  og  hvor 
Kongen  gjorde  hans  Bekjendtskab,  havde  ved  Taflet  sagt  til 
de  tilstedeværende  Herrer  omtrent  saaledes:  »Ja,  et  Liv  i  Tro 
paa  Vorherre  Jesu  Christi  Naade  er  den  største  Lykke  her  i 
Verden.«  Han  beklagede,  at  man  ude  mellem  den  store 
Mængde  kjendte  saa  lidt  til  Kongens  ualmindelig  ædle, 
ydmyge  Character. 

Lørdag  lO.  August  1895.  Kl.  87*  Bud  fra  Kongen, 
om  jeg  vil  komme  over.  Kongen  kom  ind  i  Slobrok.  »Jeg 
vilde  gjerne  sige  Dem  Farvel;  men  da  jeg  næppe  er  i  Orden 
til  Kl.  10,  siger  De  nok  til  Kapt.  Scheller,  at  jeg  senere  skal 
sende  Bud  efter  ham.«  Jeg  tillod  mig  at  udtale  min  Glæde 
over,  at  disse  Dages  mange  Smerter  dog  ikke  havde  taget 
mere  paa  Kongen,  samt  de  bedste  Ønsker  om,  at   det   stadig 

maatte  gaae  rigtig  godt  fremad.  »Ja,  blot  det  maa,«  svarede 
Kongen;  »for  det  er  fatale  Smerter,  naar  de  komme;  jeg  maa 
ordentlig  tage  mig  sammen.«  Kongen  rakte  mig  derpaa  ven- 
ligt Haanden,  idet  han  sagde:  »Det  gjør  mig  ondt,  at  jeg 
skal  af  med  Dem.  Jeg  vilde  gjerne  have  beholdt  Dem.« 
Dette  anfører  jeg  ikke,  fordi  jeg  hovmodig  skulde  troe,  at 
Kongen  mellem  os  Adjutanter  skulde  sætte  særlig  Pris  paa  at 
have  mig  om  sig ;  thi  i  saa  Henseende  troer  jeg,  at  han 
sætter  lige  megen  Pris  paa  os  alle,  men  fordi  det  glædede 
mig  at  høre  vor  kjære,  gamle  Konge  tale  saa  venligt  til  mig. 
Bulletinerne  ville  formentlig  ophøre  imorgen. 

Lørdag  31.  August  1895.  Kongen  sagde  venligt  God- 
dag, idet  han  bemærkede:  »Det  gaaer  mig  dog  nu  ganske 
godt,   men  endnu  er  jeg  ikke  helt  mig  selv.« 

Lidt  over  Kl.  10  ankom  Kong  Georg.  Vi  stillede  paa 
Slotstrappen.  Hvor  saae  han  dog  ungdommelig  ud!  Prind- 
sessen  af  Wales,  der  er  ankommen  for  nogle  Dage  siden,  med 
sine  to  Døttre  Victoria  og  Maud,  hilste  ogsaa  venligt  paa 
mig.    Nu  samles  Slægten  atter  for  at  fejre  den  7.  September. 

Taffel  Kl.  7.  Skjøndt  udelukkende  Familietafifel  var  det  dog 
en  stor  Forsamling,  da  man  mødte  i  Havesalen,  og  jeg  min- 
dedes uvilkaarlig  gamle  Dage  paa  Fredensborg.  Kongen  kom 
venligt  hen  og  fortalte,  at  han  havde  været  ude  at  ride.  Jeg 
spurgte,  om  Hans  Majestæt  da  ikke  var  bleven  vaad  af  den 
stærke  Byge.  »Aa  nej,  ikke  saa  meget,«  svarede  Kongen. 
Det  regnede  ellers  forsvarligt! 

Mandag  2.  September  1895.  Kl.  9  tog  Kongen,  Kong 
Georg,  Storfyst  Michael  og  Prindserne  Valdemar,  Georg  og 
Andreas  (Grækenland)  samt  Prinds  Hans  afsted  til  Bellevue 
for  pr.  »Dannebrog«  at  sejle  Dronning  Olga  af  Grækenland 
m.  fl.  imøde.      Heldigvis  er  det  dejligt  varmt  Solskinsvejr! 

Tirsdag  3.  September  1895.  Det  var  endnu  ikke 
ganske  lyst,  da  jeg  vaagnede  ved  at  høre,  at  der  blev  banket 
paa    Professor    Studsgaards    Dør    (ved    Siden   af   min),    og    en 

Stemme  sige:  »Jeg  skulde  bede  Professoren  komme  strax  over 
til  Kongen.«  Jeg  kunde  ikke  mere  sove.  Var  Kongen  igjen 
bleven  syg?  Stod  op  og  ventede  i  stor  Uro.  Omsider  kom 
Studsgaard  tilbage;  jeg  gik  strax  ind  til  ham.  »Nu  er  det 
galt  igjen,«  sagde  han;  »Klokken  halvfem  blev  jeg  kaldt 
over.  Kongen  har  mange  Smerter  og  temmelig  høj  Feber.« 
—  »Hvormeget?«  —  »40  Grader.«  —  »Herregud!«  —  »Ja, 
det  er  kjedeligt,«  svarede  han  med  en  vis  Betoning,  som  jeg 
ikke  holdt  af  i  hans  ellers  rolige  Mund.  Jeg  gik  ham  nær 
paa  Klingen.  »Det  holdes  gaaende  paa  Pumperne,«  bemær- 
kede jeg.  —  »Det  gjør  det.  Det  kan  komme,  naar  det  skal 
være. «  Hans  Udtalelser  gjorde  et  stærkt  Indtryk  paa  mig. 
»Men  saa  bliver  De  vel?«  —  '»Det  kan  jeg  ikke;  det  er  mig 
umuligt.«  Vi  drøftede  det  vigtige  Spørgsmaal  indgaaende. 
Jeg  forestillede  ham,  af  hvor  stor  Betydning  jeg  troede  hans 
Hjælp  og  Nærværelse  var  overfor  vor  kjære,  gamle  Konge. 
Han  talte  om  maaske  at  kunne  bo  nede  hos  Cabinetssekretairen, 
Etatsraad  Rosenstand. 

Man  sporer  allerede  Uroen  og  Bekymringen  over  Kongens 
tilbagevendende  Sygdom,  hvorom  Rygtet  hurtigt  breder  sig  i 
hele  Slottet. 

Kongen  har  faaet  Morphin  og  sover  nu.  Professor  Studs- 
gaard tager  afsted  Kl.  1 1^2,  men  vil  see  ud  til  Kongen  igjen 
iaften.  Udtaler  sig  dog  nu  mere  forhaabningsfuldt.  Profes- 
soren bemærkede:  »Det  er  en  Lykke,  at  Kongen  ikke  blev 
syg  igaar;  thi  ellers  vilde  man  da  have  troet,  at  det  var  af 
Sejltouren  med  »Dannebrog«,  han  var  bleven  daarlig.«  Var 
i  Dag  Dronning  Olgas  Fødselsdag,  i  hvilken  Anledning  Cour 
Kl.  12.  Stemningen  trist.  Dronningen  udtalte,  at  efter  hendes 
Mening  skyldtes  Kongens  Sygdom  dels  Sejltouren  igaar,  dels 
Ridetouren  i  Lørdags,  paa  hvilken  Kongen  blev  gjennem- 
blødt.  Stakkels  Dronning  Louise  var  meget  sørgmodig,  men 
søgte  at  skjule  det,  saa  godt  hun  kunde. 

Dronning  Olga  kom  venligt  hen  til  mig.  Vi  talte  om 
Fredensborg.  »Der  er  saa  dejligt,«  yttrede  hun;  »men  det 
vilde  dog  nu  være  saa  melankolsk  at  komme  der.  Alle  disse 
Minder  fra  de  svundne  Aar. « 

Efter  Taflet  kom  Dronning  Olga  hen  til  mig.  Som  be- 
kjendt  taler  hun  meget  godt  Dansk.  ]eg  lærte  det,«  fortalte 
hun,  >af  en  Dansk,  der  var  i  Athen.  Andersens  Eventyr  var 
det  første,  han  læste  paa  Dansk.«  Dronningen  var  som  jeg 
overordentlig  begejstret  for  H.  C.  Andersen.  Hun  nævnte 
>Den  grimme  Ælling«,  Svinedrengen«,  »Store  Klaus  og  lille 
Klaus«.  Jeg  bemærkede,  at  hvad  jeg  særlig  beundrede  hos 
Andersen,  var  hans  Evne  til  paa  nogle  faa  Blade  at  fortælle, 
hvad  andre  Forfattere  brugte  Bind  til.  Talen  faldt  paa  Tol- 
stoy  og  hans  Værker.  »Revolutionær  er  han  ikke,«  be- 
mærkede Dronningen;  »han  kjæmper  kun  for  Afskaffelsen  af 
de  mange  Misbrug,  der  findes  i  Rusland.«  Udtalelsen  undrede 
mig,  forsaavidt  den  kom  fra  de  Læber,  men  er  vistnok  ganske 
korrekt  og  vidner  noksom  om  Dronning  Olgas  fordomsfri  og 
uhildede  Syn  paa  Livet  og  Forholdene. 

Professor  Studsgaard  kom  og  var  Gudskelov  meget  bedre 
tilfreds  med  Kongens  Tilstand.  Temperaturen  er  faldet  til 
38 ^-  »Jeg  haaber,«  yttrede  han,  »at  det  kun  er  en  Crise, 
der  snart  vil  være  overstaaet.«  Maatte  det  dog  være  saa,  og 
vi  endnu  i  mange  Aar  faae  Lov  til  at  beholde  vort  kjære, 
gamle  Kongepar. 

Torsdag  5.  September  I895.  Bud  fra  Kongen  om  at 
komme  over  til  ham.  »Jeg  har  jo  ellers  haft  det  saa  godt,« 
udtalte  han;  »men  det  er  jo  næsten,  som  om  jeg  ikke  kan 
taaie  disse  Sejltoure.  Jeg  vaagnede  pludselig  med  stærk 
Feber  og  nogle  ganske  afskyelige  Smerter.  Saa  fik  jeg  jo  en 
Dosis  Morphin,  og  den  hjalp  forsaavidt;  men  den  har  taget 
Appetitten,   og  endnu  er  jeg  noget  mat.« 

Taffel  Kl.  7.  Kongen  traadte  ind!  En  stor  Glæde  atter 
at  see  ham  mellem  alle  sine  Kjære. 

Jeg  sad  ved  Siden  af  Professor  Studsgaard.  Alle  drak 
Glas  med  ham.  Man  mærkede  noksom,  hvor  glade  og  tak- 
nemmelige alle  ere  over,  at  han,  næst  Guds  Hjælp,  har  bi- 
draget til  at  helbrede  vor  kjære,  gamle  Konge. 

Fredag  6.  September  1895.  Efter  Taflet  kom  Kongen 
og   hentede    mig    hen  til  Kejserinden.      >De  holder  Dem  altid 

saa  meget  tilbage,  saa  man  ikke  kan  faa  talt  med  Dem,« 
yttrede  Hendes  Majestæt.  Ja,  sandt  at  sige,  veed  jeg  ikke 
noget  værre  end  at  trænge  sig  frem  i  Forgrunden  og  tilbyde 
sig  selv  til  behagelig  Konversation.  Det  tænkte  jeg,  men 
svarede  naturligvis  ikke.  Kejserinden  talte  med  Bekymring 
om  sin  »stakkels  syge  Søn«,  Storfyrstthronfølgeren.  Jeg  har 
altid  hørt,  at  hans  Sygdom  stammede  fra  en  ulykkelig  Be- 
givenhed i  Piræus,  hvor  han  som  ung  Kadet  skulde  være 
faldet  ned  fra  Masten  af  det  Skib,  paa  hvilket  han  var  om- 
bord. »Ja,«  svarede  Kejserinden;  »det  har  man  ogsaa  fortalt 
mig;  men  det  er  slet  ikke  Tilfældet;  han  er  aldrig  faldet 
ned  eller  kommen  til  Skade  paa  saadan  Maade.  Den  sørge- 
lige Sygdom  har  udviklet  sig  af  sig  selv.  Oh,  De  skulde 
have  seet  ham  som  lille  Dreng,  saa  sund  og  kraftig,  ganske 
som  De  seer  Michael.«  Der  kom  Taarer  i  Kejserindens 
smukke,  milde  Øjne.  Det  gjorde  mig  saa  ondt  for  Hendes 
Majestæt,  hvem  jeg  søgte  at  trøste,  saa  godt  jeg  kunde. 

Efter  Taflet  kom  Kongen  hen  til  mig:  »Jeg  har  seet  Dem 
saa  lidt  i  disse  8  Dage,«  sagde  han,  »saa  De  jo  egentlig 
burde  blive  ogsaa  denne  Uge  hos  mig.«  Jeg  bukkede  og 
tænkte  ved  mig  selv,  at  det  vilde  jeg  saamænd  grumme 
gjerne;  men  hvad  vilde  de  andre  Adjutanter  sige.?  Og  des- 
uden, det  var  jo  ingen  Ordre,  men  mere  en  venlig  Udtalelse, 
men  glædede  mig  derfor  ikke  mindre. 

Lørdag  7.  September  I895.  Dronningens  /Saarige 
Fødselsdag.  Smuk,  smilende  Sommerdag.  Scheller  kom  Kl. 
9^/2,  men  der  var  Ordre  fra  Kongen,  at  vi  kunde  melde  os 
til  og  fra  ved  Couren  Kl.   12^/2. 

Stor  Forsamling  af  Gratulanter  i  den  forholdsvis  lille  Have- 
sal. Alle  de  kongelige  Gjæster  med  Damer  og  Herrer  samt 
Hoffet  og  Ministrene.  Kongen  og  Dronningen  kom  ind  Arm 
i  Arm;  smukt  at  see  det  gamle  Par  sammen.  Venligt  gik  de 
fra  den  ene  til  den  anden  i  den  lange  Række. 

Dronningen  inviterede  os  til  at  see  Gaverne,  der  vare  an- 
bragte inde  i  hendes  Dagligværelse,  og  fremviste  dem  selv; 
bl.    a.    en    dejlig    antik    lille    Kommode    fra    Kongen,  en    ind- 

bydende  blød  Sofa,  betrukken  med  rød  Silke.  j»Ja,  den  er 
dejlig,«  yttrede  Hendes  Majestæt,  »men  den  skal  Kongen 
have  at  ligge  paa.«  Et  persisk  Tæppe  fra  Kong  Georg,  ind- 
vævet med  Guld  og  Sølv,  efter  Sigende  200  Aar  gammelt; 
kostbare  Juvelsmykker  m.  v. 

Bud  fra  Kongen,  at  han  ønskede  at  tale  med  mig,  inden 
jeg  tog  afsted  I  Maatte  ind  ved  Frokostbordet.  Kongen: 
»Kommer  De  her  forbi  en  Dag,  saa  besøg  mig.«  Det  glæ- 
dede mig  meget!  Dronningen  rakte  mig  venligt  Haanden,  og 
da  jeg  gik  ud  ad  Døren,  tilraabte  Kongen  mig  spøgende : 
»Kjør  nu  ikke  mine  Heste  ihjæl!«  Kong  Georg  bemærkede, 
at  Kongen  jo  egentlig  havde  givet  mig  Ordre  til  at  blive  8 
Dage  endnu.  Jeg  viste  paa  min  Afløser  Kapt.  Scheller  og 
trak  mig  bukkende  tilbage. 

Mandag  30.  September  1895.  Stillede  Kl.  10  paa 
Slotstrappen  for  at  kjøre  med  Kongen  til  Amalienborg,  hvor 
Hans  Majestæt  vil  give  Audiens.  Den  lille  Kaieske  med  de 
to  Hvide  for  holdt  foran  Trappen  med  den  gamle  Kudsk  paa 
Bagsædet.  Lidt  efter  kom  Kongen,  fulgt  af  Dronningen  og 
hele  den  store  Skare  af  Børn  og  Børnebørn.  Smukt  at  see 
Alles  Kjærlighed  overfor  den  kjære  gamle  Fader  og  Bedste- 
fader. Kongen  var  glad  og  munter.  Dronningen  hviskede  til 
mig:   »Lad  det  ikke  vare  for  længe.  < 

Kongen  slog  et  Knald  med  Pisken,  og  vi  rullede  afsted, 
idet  han  spøgende  bemærkede  til  mig:  »De  skal  nok  faae  en 
»Segar«.«  Nede  ved  Vagten  præsenterede  det  brave  Infan- 
teri. Kongen  roste  dets  gode  Holdning,  idet  han  yttrede,  at 
det  ikke  gav  Garden  noget  efter  i  militær  Anstand.  Saa  kom 
Cigarerne  frem.  Udenfor  et  Havegjærde  stode  fem  a  sex  Børn, 
hvert  gumlende  paa  sit  Stykke  Fedtebrød.  De  nejede  og 
bukkede.  »Da — a, «  svarede  Kongen  venligt  og  smilede.  Der- 
ved kom  vi  til  at  tale  om  de  Fattiges  Kaar  og  de  skammelig 
høje  Priser,  som  de  i  Reglen  maa  betale  for  alle  deres  For- 
nødenheder: Føde,  Brændsel  o.  s.  v.,  idet  de  ere  tvungne  til 
smaa  Indkjøb  og  derved  fodre  Mellemhandlernes  Lommer. 
Om   Bladenes    Magt.     Kongen    fortæller    om    »Dagbladets    og 

»F'ædrelandet«  i  1864,  og  Talen  faldt  da  naturligt  paa  dets  to 
Redaktører,  idet  han  senere  bemærkede:  »Ja,  Ploug  og  jeg  bleve 
dog  senere  forsonede.«  Kongen  fortalte,  at  man  i  et  af  dem, 
jeg  husker  ikke  hvilket,  havde  skrevet,  at  man  bedst  deraf 
kunde  skjønne,  hvor  godt  Kongen  stod  sig  med  Tyskerne,  at 
da  han  kom  over  i  Dybbølstillingen,  holdt  Tyskerne  op  med 
at  beskyde  Stillingen,  medens  Faktum  dog  er,  at  der  netop, 
medens  Kongen  var  1  Stillingen,  var  en  meget  kraftig  Beskyd- 
ning. Mon  vedkommende  Redaktør  har  løjet  bevidst?  Mest 
af  alt  har  jeg  altid  beundret  Kongens  Lethed  til  at  glemme 
og  tilgive. 

Taffel  Kl.  7.  Ved  Taflet  faldt  Talen,  som  oftest  ellers, 
paa  1864,  og  Kongen  fortalte  da,  at  han  for  nogle  Aar  siden 
havde  truffet  den  preussiske  Prinds  Friedrich  Carl,  der  kom- 
manderede imod  os  i  1864,  og  at  han  havde  sagt,  at  af  alle 
de  Modstandere,  han  havde  staaet  overfor,  havde  ingen  kjæmpet 
saa  tappert  som  den  danske  Hær  i  I864.  Efter  Taflet  Bil- 
lard.  —  Professor  Studsgaard  fremviste  som  Erindringsgave 
fra  Kongen  en  smuk  Brevtaske,  i  hvis  Indre  Kongen  havde 
skrevet:  »Med  taknemmelig  Erindring  fra  Deres  hengivne 
Christian«.  Den  havde  tillige  indeholdt  Honoraret  for  Læge- 
hjælp. »Og  saa  har  jeg  faaet  en  ny  Titel,«  tilføjede  han 
glad.  Jeg  skulde  gjætte,  men  forgjæves.  »Jo,«  svarede  han 
med  straalende  Øjne:  »Jeg  er  bleven  Husven«.  Denne  Titel 
havde  aabenbart  glædet  ham  adskilligt  mer  end  en  eller  anden 
»Raad«.  Brave,  dygtige  Studsgaard  var  i  Solskinshumeur. 
Jeg  undede  ham  det  ret  af  Hjærtet.  Jeg  spurgte,  om  han 
havde  talt  med  Kongen  om  den  forestaaende  Revue  ved 
Roeskilde.  »Jo,«  svarede  han,  »jeg  har  sagt  til  Kongen,  at 
jeg  i  Geheimearkivet  nedlægger  en  Erklæring,  hvori  jeg  fra- 
lægger mig  alt  Ansvar,  hvis  Hans  Majestæt  skulde  deltage  i 
Revuen.« 

Kl.  7  Taffel.  Professor  Petersen  bad  indtrængende  Kejser- 
inden og  Prindsessen  af  Wales  om  at  anvende  deres  Ind- 
flydelse for  at  hindre,  at  Kongen  deltager  i  Revuen  paa  Fre- 

dag,  hvilket  vil  kunne  blive  meget  skjæbnesvangert  for  Kongen 
i  dette  urolige  Efteraarsvejr. 

Onsdag  2.  Oktober  1895.  Kongen  talte  om  den  fore- 
staaende  Revue  og  yttrede  blandt  andet:  »Jeg  vil  dog  gjerne 
vise  Hæren  den  Opmærksomhed;  vore  brave  Officerer  og 
Menige,  som  jeg  holder  saa  meget  af.«  Jeg  søgte  indirekte 
at  fraraade  Kongens  Deltagelse  i  Revuen,  da  jeg  efter  alt  at 
dømme  har  Grund  til  at  frygte,  at  Kongen  grumme  let  vil 
kunne  faae  et  nyt  Anfald  af  sin  nys  overstaaede  Sygdom, 
men  Kongen  lod  til  at  ville  fastholde  sin  Beslutning. 

Kl.  7  Taffel. 

Dronningen  spurgte  mig,  hvorlænge  jeg  mente,  at  Revuen 
paa  Fredag  vilde  vare,  og  udtalte  sig  i  det  Hele  med  stor 
Ængstelse  om  Kongens  eventuelle  Deltagelse  deri.  »Jeg  vil 
være  saa  bedrøvet,«  yttrede  Hendes  Majestæt,  »hvis  Kongen 
virkelig  bestemmer  sig  dertil;  thi  vel  er  han  Gudskelov  nu 
rask,  men  dog  meget  sensibel  og  nervøs;  jeg  kan  mærke  det 
paa,  at  han  tager  sig  Smaating  nær;  det  plejer  han  ellers 
aldrig. « 

Kl.  9^/4  The  og  Lou.  Spillede  Whist  med  Kongen,  der 
var  ualmindelig  glad  og  munter. 

Da  Whisten  var  endt,  og  vi  alle  stode  grupperede  om 
»Forfriskningerne«,  viste  Kongen  sig  pludselig  tilhest  paa  den 
kraftige  græske  Prinds  Georgs  brede  Skuldre.  Kongen  galo- 
perede hen  til  Comtesse  Reventlow  og  snappede  til  uendelig 
Jubel  for  alle  hendes  Coiffure,  der  svævende  i  Kongens  Haand 
lignede  en  Vandmand  med  talrige  vedhængende  Fangarme 
(Haarnaale,  hvormed  den  lille  Kappe  fastgjøres  i  Haaret). 
Stormende  Jubel  og  Latter.  Kongen  galoperede  hen  imod 
flere  af  de  andre  Damer,  der  skyndsomst  toge  Flugten.  Ingen 
morede  sig  mer  end  Comtessen  selv.  Dejligt  atter  at  see 
vor  kjære  gamle  Konge  saa  glad  og  munter ! 

Fredag  4.  Oktober  1895.  Meget  uroligt  Vejr  med 
stærk  Blæst  og  voldsomme  Byger.  Heldigvis  kom  der  Kl.  97-2 
Bud   fra  Kongen   om   at   komme   over  til   ham.      »Ja,    nu    har 

Rørdam:  Hofliv.  17 

Dronningen  og  mine  Døttre  (Kejserinden  og  Prindsessen  af 
Wales)  overtalt  mig  til  ikke  at  tage  med  til  Revuen. «  Jeg 
kunde  ikke  lade  være  at  vise  min  Glæde  derover ;  thi  vel  vilde 
Tropperne  blive  bedrøvede  over  ikke  at  faae  Kongen  at  see, 
men  paa  den  anden  Side  vilde  sikkert  alle  glæde  sig  over 
at  Kongen  ikke  i  dette  forrygende  Vejr  udsatte  sit  Helbred 
for  en  ny  Attaque.  Vi  saae  i  Forening  paa  Barometret  inde 
i  Kongens  Toiletværelse;  det  falder  enormt,  og  i  Morgen- 
bladene berettes  om  Uvejr  over  England.  Jeg  fik  Ordre  til 
at  afsende  de  fornødne  Telegrammer  til  Kronprindsen  og 
Øvelsesdivisionen.  Da  jeg  vilde  til  at  gaae,  sagde  Kongen: 
»Saa  vilde  jeg  spørge  Dem,  om  De  ved  Siden  af  Deres 
Adjutantstilling  vil  overtage  Stillingen  som  Intendant  for  Civil- 
listen.« Hans  Majestæt  rakte  mig  sin  Haand,  som  jeg  tryk- 
kede, inderlig  glad  og  taknemmelig.  »De  veed  de  Følelser, 
jeg  altid  har  næret  for  Dem,«  yttrede  Kongen  videre,  »og 
vil  derfor  nu  gjerne  knytte  Dem  nærmere  til  mig.«  Gamle 
trofaste  Konge,  der  altid  har  været  saa  god  mod  mig!  Vor- 
herre lægge  sin  Velsignelse  i  min  Gjerning!  Underligt 
for  mig  at  tænke  paa,  at  jeg  maaskee  saa  kommer  til  at  boe 
i  den  tidligere  Cabinetssekretairlej lighed,  udenfor  hvis  Dør  jeg 
har  staaet  saa  mangen  Gang,  naar  jeg  som  ung  Student  og 
Officer  søgte  daværende  Cabinetssekretair  Trap. 

Kl.  7  Taffel.  Dronningen  kom  hen  til  mig  og  lykønskede 
mig  paa  en  Maade,  der  noksom  viste  mig,  hvor  godt  ogsaa 
Hendes  Majestæt  under  mig  det.  »Ja,«  tilføjede  hun,  »nu 
bliver  da  ogsaa  Deres  Kone  og  Børn  glade.«  Ogsaa  de  to 
Kongedøttre  lykønskede  mig :  » Baade  min  Fader  og  min  Moder 
ere  saa  glade  over  Valget,«  yttrede  de  blandt  andet.  Prinds 
Valdemar  trykkede  venligt  min  Haand,  og  Prinds  Hans  udtalte: 
»Stillingen  kunde  ikke  være  falden  i  bedre  Hænder.«  Jeg 
stod  saa  underlig  fattig  paa  Ord  overfor  al  denne  Deltagelse; 
men  jeg  haaber,  at  man  kunde  see  paa  mig,  hvor  inderlig 
glad  og  taknemmelig  jeg  var.  Dronningen  yttrede  senere: 
»Ja,  De  faaer  jo  ogsaa  noget  at  gjøre  baade  med  mig  og 
mine  Døttre,«  hvormed  hun  sigtede  til,  at  de  Gaver,  som  her 
i  Landet  uddeles  til  Trængende  af  Kejserinden,  Prindsessen  af 


259 

Wales  og  Hertuginden  af  Cumberland,  hidtil  ere  uddelte  gjennem 
Intendanturen. 

Lørdag  5.  Oktober  1895.  Læste  med  Prinds  Harald 
Kl.  7  —  8.  Det  glædede  mig  rigtigt  at  see,  hvor  glad  han 
blev  paa  mine  Vegne,   da  jeg  fortalte  om  Udnævnelsen. 

Kongen  sagde  mig  venligt  Farvel.  En  herlig  Jouruge  for 
mig  og  mine  Kjære!  Kongens  Tillid  og  store  Godhed  saa- 
velsom  al  den  venlige  Deltagelse,  hele  denne  prægtige  Konge- 
slægt viser  mig,  tager  jeg  med  ind  til  mit  eget  kjære  Hjem,  hvor 
straalende  Ansigter  og  kjærlige  Lykønskninger  venter  mig. 

